
KÚPELE SLIAČ NEĎALEKO ZVOLENA. Útulná klubovňa liečebného domu Slovensko je nabitá do posledného miesta. Pohodlne v nej sedí zaujímavá spoločnosť. Zaujímavá preto, že vedľa stálych kúpeľných pacientov sedia mladí športovci, tréneri, do hneda opálení pretekári vo vetrovkách či iba domácky v teplákoch. Do očí bijú biele odevy dievčat, zrejme zdravotných a rehabilitačných sestier – alebo sú to masérky a kúpeľníčky, ktoré sa vypýtali na toto nezvyčajné posedenie? Všetkých privábili pútače, na ktorých stálo:

	Kto máte radi humor, veselosť, šport, gymnastiku, turistiku, brannú výchovu a zaujímavé príbehy zo športových dejín, príďte dnes o 14. hod. do klubovne v kúpeľnom dome Slovensko.

	Môžete sa stať (aj bez prihlášky) členmi neobyčajnej Expedície, ktorú organizuje známy humorista – pacient kúpeľov Ľudo spolu s profesorom histórie dr. Perúnom, CSc., zaslúžilým trénerom docentom Karolom Poklusom a neprekonateľným detektívom na dôchodku Júliusom Očkom. Spolu s ostatnými členmi Expedície budeme medzi kúpeľnými procedúrami pátrať po zaujímavej záhade dejín. Každý, kto svojou troškou prispeje k odhaleniu záhady, je vítaný. Príďte! Čakáme špeciálne vás!!!

	 

	Za vedenie Expedície

	Ľudo Zelienka

	zaslúžilý majster v skoku do reči,

	vo vrhu oštiepkom do vesmíru etcetera

	 

	 

	
Kultúrny referent kúpeľov stručne privítal záujemcov, či skôr kúpeľných zvedavcov a lovcov senzácií. Vedľa neho sa za predsedníckym stolom krčil desaťročiami zošúverený starček trochu rachitickej postavy, s monoklom na čulých, večne žmurkajúcich očiach. Každý v ňom poľahky spoznal bývalého profesora histórie. Jeho trochu trasľavá ruka vyvolávala v prítomných povedomý pocit, že už-už siaha do kabáta za obávaným notesom. Barytónový hlas akoby nepatril k šťúplej postave. A predsa tento profesor-vedec, ktorého koníčkom boli Slovania, dostal od svojich žiakov priliehavú prezývku Perún Hromovládny.

	Darmo tajiť, prítomným ženám ako prvý padol do oka chlap atletickej postavy stredných rokov š vyzývavým ježkom ježatých vlasov, elegantne postriebrených na škraniach. Až nápadná skromnosť ho predurčovala za predstaviteľa športu. A dojem neklamal. Docent Karol Poklus, tréner a zaslúžilý majster športu, bol názornou – a navyše živou – ilustráciou telocvikára. Hovoril pokojne a pomaly, akoby uvažoval o dopade každého svojho slova na sluchové doskočište prítomných poslucháčov.

	Jeho pravý opak sa s ním práve zhováral o čomsi tak temperamentne, že Poklus nevedel, či skôr počúvať jeho ústa alebo ruky. Gestikulujúci muž strednej územčistej postavy so snehobielymi vlasmi učesanými na pútec, s fičúrskymi fúzikmi pod čupatým nosom a s večne nehoriacou fajkou v zuboch bol známy detektív, t. č. dôchodca na liečení. Predstavil sa sám prosto:

	— Volám sa Julo, no kamaráti ma volajú Božie očko, lebo všetko poznám, všetko vidím, o všetkom viem. A vy, budúci členovia Expedície, ma volajte jednoducho detektív Očko. Kamaráti mi sľúbili, že až sa po mňa ustanoví zubatá slečna s kosou, dajú mi vytlačiť na stuhu pohrebného venca nie nápis „Odpočívaj v pokoji!“, ale „Odpočúvaj v pokoji!“ – A zasmial sa škripľavým hlasom, ako keď zavŕzgajú nenamastené pánty ťažkých vrát.

	Vtom vošli do klubovne dosť hlučne ešte asi štyridsiati lyžiari z Bezroukovho memoriálu, ktorí práve šťastne skončili preteky. S nimi sa zviezli aj niekoľkí tréneri rôznych športových disciplín, sústredení na Sliači na akomsi školení.

	Pestrejšia spoločnosť sa už hádam ani nemohla stretnúť. Kultúrny referent kúpeľov si dôležito odkašlal a odovzdal slovo vedúcemu Expedície Ľudovi, postaršiemu mužovi vyššej postavy s menším ovlasením hlavy, no s výrazným nosom, dôstojným nosičom tmavých okuliarov. Hovoril voľne, bez trémy a bez papiera, skoro ako dáky ľudový rozprávač na estráde.[image: C:\Users\JOSHUA~1\AppData\Local\Temp\FineReader11\media\image5.jpeg]

	Veľavážení prítomní! Milí pacienti!

	Aktívni športovci s obdivuhodnými osobnými výkonmi, čo sa bijete za farby, česť a slávu svojich oddielov v napínavých zápasoch a pretekoch na zemi, vo vode alebo vo vzduchu!

	Fanúšikovia normálni, ale aj skalní, nepoznajúci prekážky, pre ktoré by ste osobne nevideli každé, teda aj menej významné stretnutie svojich športovcov bez ohľadu na to, či hrajú doma alebo za chotárom obce, teda v zahraničí!

	Kluboví tréneri, rozhodcovia, funkcionári všetkých sort a ďalší zbor nadšencov, vlastnoručne a dokonca aj vlastnou krvou doživotne upísaní športu, telesnej a brannej výchove!

	Zdržanlivé, platonicko-postgraduálne športové publikum, Čiže rozhlasoví a televízni diváci, držiaci svojim palce na diaľku pri všetkých významných športových akciách, usadení pohodlne doma vo foteloch so šálkou kávičky alebo slivovičky poruke! Medzi nami – zlé jazyky o vás trúsia, že zápasy a preteky nenavštevujete len preto, lebo chcete ako praví športoví labužníci vidieť rozhodujúce momenty, ako sú góly, body a sekundy, nielen dvakrát zopakované, ale ešte aj v spomalenom tempe. Ak sú režisér a kameraman machri, zachytia vám ešte aj ksichtenie divákov. Chýba vám iba kolektívne prežívanie radosti športového fanúšika pri góle, či pri spravodlivom reve na sudcu, ale aj tu sa už dosiahla náprava. Vďaka tenkým stenám v panelákoch váš sólový rev pri obrazovke sa často zlieva s kolektívnym revom susedov. Už chýba len poriadne zaucho, či vyrazená stolička s rezákom, a budete mať pocit, že na zápase čulo diskutujete s odporcom. No aj tak, iste nikto z vás nie je fanúšik zaslepený, a keď ste fanúšik od kosti, nenadávate len na sudcu, ale aj na hostí.

	Vás všetkých spoločne a ešte každého extra zveme spolu s pacientmi kúpeľov a ostatnými prítomnými za členov vzrušujúcej Expedície do hlbín histórie za humorom v dejinách nášho športu. Skôr však, ako spoločne odštartujeme, vypočujte si značne kostrbatú, ale o to úprimnejšiu moju spoveď.

	Napriek tomu, že už mám na osobnom skóre života bezmála kopu, teda 60 rokov, z mladíckej nerozvážnosti, rozmarno-humornej povahy, ale čiastočne aj zlákaný a nahovorený od iných podujal som sa spolu s vami a pre vás i budúce pokolenia nielen v kocke, ale aj v humore zachytiť významnejšie state z dejín slovenského, a tým čiastočne aj československého, ba dokonca až svetového športu.

	Myslím, že mám na to aj určité predpoklady.

	V atletike som bol doma, aj keď som doma nebol. Trampoval som, táboril, kopal futbal, hral volejbal, lyžoval som obstojne, no a na náradí ma nikto nezahanbil, lebo lepšie je mať tvrdé svaly národovca ako mäkký mozog nešportového mľandravca. Plávanie mi však veľmi nerezalo, čo je dosť nepochopiteľné, lebo narodil som sa na brehu Hrona, takže základné plavecké predpoklady mám. Priznávam sa, od hanby červený až po uši, že ešte za študentských čias na školách v rodnom Zvolene, v susednej Banskej Bystrici a vo vzdialenej Bratislave popri dlžobách som sústavne plával aj v dejepise. (O iných predmetoch z vrodenej skromnosti radšej pomlčím.) Vďaka tejto skutočnosti, ako aj vďaka tu prítomnému môjmu stredoškolskému profesorovi doktorovi Perúnovi som si viacero významných partií histórie dokonca zopakoval, aby som ako budúci vedec získal istotu. Raz som si ich zopakoval až dvakrát – na reparáte. Pravda, pán profesor? (Oživenie v sále.) V porovnaní s inými spolužiakmi sa teda smelo považujem za odborníka v dejinách. Neviem, neviem, či sa nedám aj za kandidáta humoristických vied ako expert na históriu športu, ale už v novom poňatí histórie.

	Čujte teda, vážení, ako sa zhostíme úlohy:

	Viem, kto chce vplávať do búrlivého toku dejín a loviť v nich, či – lepšie povedané – odkrývať akúkoľvek oponu, obyčajne sa ako každý topiaci chytá aj slamky. Teda chytá sa už pevných opôr historických právd, poloprávd a neraz aj dohadov. Plance sa od známeho k menej známemu. Vykráda, alebo – aby to lepšie znelo – upravuje si z minulosti pre prítomnosť, čo sa mu hodí do krámu. Z vyvlastnených materiálov minulosti vybuduje si pre svoju prestavbu dejín akýsi fundament. Je z rôznorodého staviva. V ňom sa hemžia vlastné, vedecky neodškriepiteľné objavy, prejavy, odhady a dohady.

	Starí kronikári a ich kolegovia-historici, poplatní svojim mocným živiteľom, feudálnym pánom, cisárom, kráľom a iným darmožráčom, pričasto naleteli pochybným objednávkam.

	A svet žasne. Vážení, doteraz popísané dejiny ľudstva sú skrz-naskrz pretkané samými násilnosťami, vojnami, bitkami, lúpežami, turnajmi a inými surovosťami. Tu a tam sa hemžia aj vyloženým hororom.

	Prečo historici pradávni, dávni a niektorí aj nedávni sa vyhýbali písať o ťažkom živote ľudu, o jeho šikovnosti, kultúre, o jeho práci, ale aj o športe, teda o jeho telesnej zdatnosti?

	Preto, aby vyhoveli chúťkam mocných sveta?

	Možno. Veď mocným furt a stále, teda vždy záležalo iba na tom, aby dokazovali svoju moc silou, teda zbraňami.

	Ja, na rozdiel od spomínaných kazimierov človek dvadsiateho storočia, športovec, milovník špásov a vtipu a nanajvýš mierumilovný občan, chcem spolu s vami tu prítomnými prechodnými obyvateľmi Sliača, milovníkmi športu, vytvoriť tím dejepisných detektívnych amatérov a vydolovať z dejín ľudstva iné dôkazy. Nad slnko jasnejšie dokážeme starobylosť a osoh športu, jeho prvenstvo v činnosti človeka.

	Naším cieľom bude opraviť feudálno-buržoáznymi historikmi skreslené dejiny človeka, zväčša rafinovane prešpikované spomínanými násilenstvami a vojnami. Z iného uhla doplníme a spestríme pre mládež, ale aj pre tých viac pamätajúcich, pohľad na minulosť.

	Dokážeme, že hrdinovia všetkých čias od doby kamennej, nehrdzavejúcej doby bronzovej a hrdzavejúcej železnej, počnúc od lovca mamutov, žijúceho na Slovensku, v Čechách, či v iných kútoch sveta, cez hrdinských Grékov-Helénov, trochu pochybných športovcov Rimanov, ba dokonca aj starých Slovienov, všetci boli skrz-naskrz viac športovci než krvilační bojovníci.

	A dokážeme, že aj náš slovenský, český i československý neveľký, ale životaschopný ľud vždy radšej holdoval športu ako vojnám.

	Nové dejiny, doplnené z trezorov múzeí, knižníc a našich spomienok, už nebudú zaťažovať mysle žiakov a študentov iba letopočtami vybratých či prehratých vojen, dátami vymretí kráľovských rodov po meči alebo po praslici. Kdeže! Ponecháme v nich významné údaje: kto, kedy a kde získal v športových stretnutiach rekord a za akej komickej situácie sa to stalo. Je nám fuk, či víťazstvo dosiahol v lige, divízii alebo len na dedinskom turnaji družstevných športovcov o veľkú cenu miestneho baču: hrudu chutného syra. Hlavne, aby národ zdravo žil, veselo športoval a zdatne napredoval.

	Nie je celý náš život poznačený bežeckou rýchlosťou, akýmsi neustálym finišovaním? Dnes každý a všetko sa naháňa, ženie, durí vpred za svojím cieľom. Ak nechceme stratiť tesne pred finišom dych, je načase, aby každý mal aspoň základné znalosti zo športu a pretekania sa.

	Preto, vážení, naša Expedícia bez veľkej námahy či telesného vypätia síl, Čo je u nás srdciarov dôležité, hravo preskočí letom svetom, ako to robia naši turisti pri svojich sto jarných kilometroch, trať dlhú pár tisíc rokov. Zle udržiavanými cestami a perejami krivolakého toku rieky času dostaneme sa z praveku dejín ľudstva až na priamočiaru autostrádu súčasnosti.

	Ako sa nám skoky Expedície do dejín športu vydaria, vie sám Čert. Napokon, nech nové dejiny súdi ktokoľvek, len nie, preboha, skostnatení, naftalínom vekov páchnúci historici. Tí nám, optimistom, nikdy nežičili! Sú vážne obavy, že ani teraz nedocenia harmóniu bojov atlétov ľahkých i ťažkých, gymnastov a ďalších športovcov zdravého tela s krásnym duchom.

	Napriek všetkým neprajníkom strelka nášho kompasu na trase Expedície sa neodchýli od vytýčeného cieľa. Streky pre skoky na mape Expedície sú už vylajnované takto:

	• prvý náš skok smeruje do čias lovcov mamutov, žijúcich na území Slovenska;

	• druhý skok – na lekársky pokyn a aj z poveternostných príčin – preskočí doby ľadové a dožičí nám slnka a oddychu v romantickej krajine mora, pod božským Olympom, v krásnej Helade, v rodisku udatných vynálezcov olympijských hier, teda medzi Grékmi;

	• tretí skok, kombinovaný s akýmsi prekážkovým behom, nás zavedie do úzkych ulíc večného mesta Ríma;

	• štvrtý skok nás donesie už k nám domov – do krásnej krajiny starých Slovienov;

	• piatym skokom preletíme neslávnu éru feudálov a po očku nakukneme aj do záľub poddaných a smelých zbojníkov;

	• šiesty skok má najdlhšiu trasu, preto dostane nádych karnevalu humoristických príbehov z ihrísk, zápasov, súbojov, prehier a víťazstiev športovcov mesta na Pohroní, ktoré susedí so Sliačom.

	Našou zásluhou sa definitívne odzvoní skresľovaniu histórie na úkor športu. Čaká sa už len pohreb starých dejín. Pochováme ich bez pocty.

	Na každom teréne a za každého počasia, dokonca aj bez platiaceho obecenstva chceme nemilosrdne prenasledovať ďalšie pokusy zvelebovať vojny, výboje a kynoženie ľudstva!

	Veríme, že nášmu boju za takéto dejiny začnú držať palce nielen všetci športovci, ale aj všetci pokojamilovní ľudia.

	Šport vyhlasujeme za esperanto, teda za spoločnú reč porozumenia medzi národmi!

	Čakajú nás ohromujúce dobrodružstvá, úžasné objavy. Pri zachytávaní poznatkov o dejinách športu od čias lovca mamutov až po športový dnešok často použijeme aj slovká „možno“, „azda“, „asi“.

	Už po úvodných slovách sa každý môže smelo spýtať na čokoľvek. Nemusíte súhlasiť s tvrdeniami, ale tvorivo sa rozdiskutujme. Aj keď väčšina pacientov je chorá na srdce, trochu vzruchu nikomu nezaškodí. Srdcia potrebujú taktiež tréning!

	Dnes absolvujeme prvý skok – do čias lovca mamutov.

	Dúfam, členovia Expedície, že ste všetci fit, preto pripraviť sa… pozor… štart!

	 

	
Prvý skok

	●●

	Do obdobia lovca mamutov

	 

	 

	
Trochu Váhavý rozbeh

	 

	Expedícia odštartovala bez ohľadu na nerovnosť terénu, prekážky, námahu či zlé počasie v pralesoch. Športovci všetko berú športovo. Tréningmi a pevnou vôľou spoznávať nové sú uspôsobení na všetko.

	Hneď po štarte sa však vedúci Expedície zastavil v rozbehu a dal hlasovať, či prvý skok do hĺbky dejín zo skokanskej veže dneška má viesť do minulosti spred miliónov rokov, alebo len do obdobia vzdialeného od nás iba pár mizerných tisícročí… Vyhrala druhá verzia.

	Vedúci Expedície Ľudo prevzal od profesora Perúna čudný predmet – sedemcentimetrovú sošku prsnatej ženy, lovcom umne obrúsenej z mamutieho kla – a udelil si slovo.

	— Teší ma vedomie, že konečne môžeme rekonštruovať z materiálov archeológov, antropológov, geológov a iných vedcov začiatky športu u našich prapredkov.

	Táto verná kópia sošky moravianskej Venuše, vyrobenej pravekým lovcom v matriarcháte na počesť ženy-matky a hlavy rodu, je vzácny exemplár zachovaný v nitrianskom Archeologickom múzeu SAV. Hoci jej chýba hlava a nohy, jednako má veľkú historickú cenu. Vyrobil ju v rámci polytechnickej výchovy náš prapredok, lovec mamutov, asi pred 30 000 rokmi v okolí Moravian pri Piešťanoch. Ale práve tak ju mohol vytvoriť aj jeho vrstovník z okolia Vestoníc, Bojníc, Nitry, Gánoviec, Šale, Dudiniec či Barce neďaleko Košíc alebo v Ochoze pri Brne. Tu boli lovištia mamutov, medveďov, nosorožcov, levov, sobov, losov, byvolov a kadejakej inej pradávnej zveriny a hydiny.

	— V našej vlasti je veľa najstarších sídel lovca mamutov v Európe, preto nás, členov Expedície, historizujúcich športových kutilov, dokonca nástojčivo dráždi otázka: Kedy asi v temnom dávnoveku športových dejín začal homo sapiens, teda už rozumom hýbajúci človek a jeho potomci, športovať? – pýtala sa pekná bruneta, ktorá vo včerajšom lyžiarskom behu na 5000 metrov získala druhú cenu.

	— Slečna, – ticho vysvetľoval profesor Perún, – vedelo sa, alebo – lepšie povedané – z vykopávok sa dalo nejasne tušiť, že živočích vystupujúci ešte v akýchsi „predzápasoch prírody“ tvoriacej práve ľudský rod, na rozdiel od iných vtedajších živočíchov dokázal hýbať popri končatinách už aj tým, čo dnes voláme rozum. Samozrejme, mozog ešte nemal bohvieaký veľký, no začal ním hýbať dosť obstojne. A práve pomocou rozumu prišiel skoro na to, že pohyb-práca je nielen základom pohybovej kultúry, ale je zároveň aj tajomstvom, ako žiť čoraz lepšie, dokonalejšie a radostnejšie. Práca stvorila človeka!

	Keďže pohyb tela, teda „cvik“ či práca posúvali všetko vpred, blížime sa nezadržateľnou rýchlosťou k určitej, pre nás odrazovej méte, ktorú ľudstvo označovalo všelijako, ale my ju poznáme pod názvom telesná a branná výchova.

	Sme pri kolíske športu.

	Áno, pohyb, telesná zdatnosť, zdravé preteky jedinca či celku s inými vzrušovali už lovca mamutov. A nepretržite vzrušujú milióny ľudí bez ohľadu na farbu pleti, zemepisnú polohu, náboženstvo či spoločenské zriadenie.

	— Kedy sa to stalo? – spýtala sa rehabilitačná sestra.

	— Šport je pradávnou súčasťou konania človeka! – vyhlásil kultúrny referent kúpeľov.

	— Žiaľ, – poškrabal sa pán profesor po brade, – doposiaľ nikto nezistil deň, alebo aspoň storočie či iný dátum, ktorý by v kalendári našej šišatej starenky planéty označili červenou farbou ako deň narodenín športu.

	— Nás športovcov nevzrušuje presný deň narodenín športu, – poznamenal docent Poklus. – Je to bagateľ. Stačí nám približný odhad, kedy sa asi naši najprapredkovatejší prapredkovia z akéhosi ľudského vrtochu, či len tak mírniks-dírniks začali vyťahovať nad najbližších príbuzných, ktorí mali len o máčik hustejšie ochlpené telá, ruky spustené nižšie ako nízke čelá. V dôverných rodinných výmenách názorov im svorne nadávali do opíc. Sami si však dosť nešportovo namýšľali, že v porovnaní s opicami, teda svojimi blízkymi príbuznými, sú o niečo viac, niečo extra. Dali si nové meno: človek!

	V prekážkovom behu opov a opoľudí za kultúrnejšou budúcnosťou neočakávane sa odštiepil od hlavného poľa zaujímavý pelotón. Bežci pelotónu opoľudí začali očividne získavať vývojový predstih pred opicami. Predstih sa nemeral kilometrami, ale tisíckami rokov. Nádejní víťazi nevytŕčali pyšne brady, lebo ich vtedy nemali také ako my teraz, ale v pýche nad dosiahnutým úspechom dvíhali nielen čupaté nosy, ale aj ešte stále pomerne nízke čelá!

	Predbehnutým opom sa z korún stromov ako z tribúny videlo, že ich blízkym príbuzným od namyslenosti asi haraší v hlavách a rozum puchne. Preto si naďalej spokojne skákali z halúzky na halúzku. Lapali si navzájom blchy ako ich dnešní potomci v klietkach ZOO. Mládežou práve propagovanú vzpriamenú módnu chôdzu na zadných nohách zavrhli ako chuligánsky nemrav. Tvrdili, že stáť na štyroch je predsa len istejšie ako na dvoch…

	Obe skupiny si išli každá svojou vlastnou cestou. Jedna starou vychodenou v korunách stromov, druhá nevyšliapanými chodníčkami po zemi. Od tých pamätných pretekov bez regulárneho sudcu, ba aj bez platiacich divákov sa mocný rod opov začal deliť na opice a ľudí.

	— Pán docent, ktorá z dvoch odnoží sa dnes, po státisícoch rokov odlúčenia, cíti spokojnejšia? – vyzvedá štíhla vedúca nápravného telocviku.

	— Vie sa, že opice v starej vlasti trópov, ale aj v zajatí zoologických záhrad sú zdravé a hravé. Nasvedčovalo by to, že vonkoncom nič im nechýba k dokonalému opičiemu šťastiu. Dokonca aj my ľudia im môžeme závidieť vrtkosť, nenapodobiteľnú pružnosť, pohybovú techniku, hraničiacu až s vysokou akrobaciou. Či nepočujete dosť často aj dnes o niekom, že je šťastný, čulý, veselý ako opica? Pravda, sú medzi nami ľuďmi aj takí fenoméni, čo si v živote nevedia poradiť rozumom, preto siahnu za „kalichom zabudnutia“. Nadrúľajú sa „opičím mliekom“ pod obraz ľudstva, takže im neraz prichodí znova chodiť chôdzou predkov, teda po štyroch.

	— A ešte aj to s ťažkosťami! – ozvalo sa z publika. – Mnohý opilec, otrtúlený opičím mliekom, div nelezie rovno do korún stromov. Dokonca na chvíľu je šťastný ako opica, že sa vrátil do svojej pradávnej minulosti, z ktorej časť jeho predkov pred tisícmi rokov len s námahou vyštartovala…

	— Čert vie, či naši praprabratanci-opice nezatúžili niekedy dobehnúť nás vo vývoji?! – nadhodila ešte kúpeľná telocvikárka.

	[image: C:\Users\JOSHUA~1\AppData\Local\Temp\FineReader11\media\image6.jpeg]— Neodbiehajme od témy, – pokračoval docent Poklus. – Človek, aby sa po práci osviežil, vzpružil, vymyslel si rozličné hry, tance, súťaže, preteky. Začal športovať. Bez telocviku, atletiky, gymnastiky, turistiky a brannej výchovy by zoslabol, zmľandravel. Rozkysol by sa ako peceň a zdegeneroval, až hanba pomyslieť!

	— Panečku, – vzdychol hlasno vysoký športový fanúšik, – čo by som dnes, v dvadsiatom storočí, dal za vstupenku na taký predpotopný zápas našich prapredkov s dákou obrovskou obludou! Už len čítať ich plagát, pribitý očným zubom mamuta na mohutný peň prasličky:

	Zápas vo voľnom štýle človek kontra brontosaurus.

	Miesto: Voľná čistinka arokáriovej húštiny.

	Vstupné ľudové: Lovci – za kožku striebornej líšky, ženy, panny, deti a starci za vajce vtákojaštera.

	Začiatok: Keď slnko zájde za Gerlach.

	Do veselého smiechu sa ozval vedúci:

	— Mnohí z nás športovcov, ktorí za sezónu strelili súperovi aj dvadsať gólov, pričom sa nerátajú góly vlastenecké, strelené do vlastnej brány, spolu s trénermi trochu aj ľutujeme, že sa v nás ľuďoch nezachovalo viac opičej šikovnosti, dravej hravosti a kolektívnej družnosti. Hoci sme športový pravek ľudstva našli zahalený hustou hmlou, aj tak ostáva akýmsi veľkým písmenom v začínajúcej sa vete našej histórie. Aby nás konfrontácia s dávnymi bratancami z rodu opíc a ľudoopov dlhšie nezdržiavala, navrhujem Expedícii skončiť tento váhavý rozbeh a energicky skočiť rovno do obdobia lovca mamutov… Pán profesor, máte slovo!

	 

	V ríši lovcov mamutov

	 

	— Za hustým pletencom pravekých rastlín pokojne plynie zaujímavý život pralovcov. V nekonečnom kolotoči vývojových premien, v neustálom víre života a smrti nasledovala v periódach generácia za generáciou. Každá z nich bola múdrejšia ako predchádzajúca. Prijímala nové objavy a učila sa na vlastných chybách. Od nepamäti až po dnešok každý objav uľahčoval tvrdý život.

	O živote lovca mamutov sa veľmi nejasne dozvedáme z vykopávok. Namiesto kroník a záznamov máme k dispozícii iba úlomky z ulomených kostí zvierat, zvyšky jeho skromných zbraní a najmä jeho hroby. A práve tieto hroby nám najviac prezrádzajú o dávno zabudnutých mŕtvych udalostiach v živote človeka…

	Slnko, ktoré už aj vtedy pripekalo z oblohy, azda by vedelo vydať ešte úplnejšie svedectvo o strastiach a slastiach našich dávnych prapredkov, to však zatiaľ tajuplne mlčí. A tak si musíme rekonštruovať minulosť s archeológmi, geológmi, antropológmi, ako vieme.

	Lovci mamutov boli odetí v surových, nevyrobených kožiach z ulovených zvierat. Vtedy ešte ani len neuvažovali, že by si mohli založiť Zväz chovateľov malého domáceho zvieratstva. Pri čulom pobehovaní okolo vatry viali im vo vetre mohutné hrivy, čím nevdojak pripomínali dnešných chulišov okolo táborákov pri „potlachu“. Z veľkého otvoru mohutnej jaskyne sa popri kúdoliacom dyme valil aj džavot detí, hlasy hašterivých bezzubých žien a starcov. Veľký lov sa zrejme vydaril. Na nejaký čas zmizla hrozba hladu, častého hosťa v obydliach. Z plošinky pred jaskyňou bolo vidieť krátery dymiacich sopiek. Ich dym sa zrkadlil v hladine neďalekého morénového jazera. Zostalo ako pamiatka po mohutnom ľadovci poslednej doby ľadovej.

	Naši prapredkovia nemali život extra ustlaný na ružiach. Každý deň stáli s nedokonalými zbraňami – kamennými sekerami, mlatmi, pästnými klinmi, kyjami, oštepmi – zoči-voči nebezpečným nástrahám. A predsa sa vedeli úprimne tešiť. Živil ich lov. Ich jedálny lístok nepoznal bezmäsité dni. Z kože si šili obleky, zo zubov robili parádne náhrdelníky, talizmany a z ostrých kostí nástroje a špice zbraní.

	Športové parametre lovcov mamutov dosahovali vysokú úroveň. Ak lovec nebol všestranne športovo zdatný viacbojár, nevedel šikovne skákať pri útoku a uskakovať pri obrane v boji o lovištia, jaskyne či o ženy, ľahko celkom doskákal. Nesprávny skok sa mohol stať jeho posledným skokom – do večných lovíšť…

	Najrušnejšia trma-vrma vždy vládla okolo bohatého úlovku. Aj vtedy – ako dnes u nás v obchodoch či na trhu, keď privezú nový tovar – každý striehol, ako dostať najsúcejší kus kože či potravy. Pravda, ani vtedy sa to neobišlo bez rečí. Prím mali ženy, lebo ich rok netrval iba jeden rok, ale stále. Dobre podrezanými jazýčkami sa škriepili takmer ako naše ženy, keď zistia, že obchodník-špekulant najlepšie kusy tovaru dáva svojim vyvoleným nielen „pod rukou“ alebo „pod pultom“, ale dokonca aj za bieleho dňa „na čierno“.

	Sortiment mäsa bol pestrý. Obrovské ťažkopádne mamuty, pratury, divé kone, jaskynné medvede, srstnaté nosorožce, soby, diviaky, no aj vlky, líšky či zajace čakali na svoju finálnu púť do útrob lovca mamutov. Nečakali však trpne. Uloviť ich nebola ľahká úloha. Neskákali dobrovoľne a s nadšením rovno z lesov na žeravú pahrebu, ako dnes skáču zajace a bažanty na cestách pod autá. Kdeže! Lovec sa natrápil, kým skolil zviera svojím pazúrikovým oštepom, mohutným kyjakom alebo šípom. Nejeden pri nakupovaní mäsa pre rodinu aj krpcami zatrepal; buď ho nabral na mohutný hrot rozzúrený nosorožec, napadol lev či svorka hladných vlkov, alebo ho švihol chobot zdivočeného mamuta. Po takejto nádielke aj bez odrazu ľahko strávil dovolenku v lufte a po návrate na zem jeho dušička chvíľočku prekvapene poletovala v tele, márne čakajúc na prvú pomoc alebo na posledné pomazanie šamanom.

	V tých časoch človek mohol zložiť kosti na každom kroku, preto ak sa nechcel stať potravou divokých zverov alebo obeťou nástrah neľútostivej matky-prírody, musel byť zdravý, mocný, smelý, skúsený a športovo vyspelý až-až. Veď uloviť rýchle a mocné zvieratá mohol iba ten, kto bol silný, šikovný a vedel ešte tuhšie bežať ako ony. Ak sa lovcovi zver postavila do cesty, musel mať istú ruku. V opačnom prípade sa poľahky dostal ako chuťovka na jedálny lístok rozzúreného soka.

	Lovilo sa spoločne, tímovo. Sólové lovy málo vynášali a skrývali veľa nebezpečenstiev. Keď sa však celá tlupa lovcov so ženami a s odrastenými deťmi šikovne rozostavila s horiacimi fakľami okolo vyhliadnutej čriedy zvierat, poľahky ich nahnali na maskované hlboké jamy, čím si zabezpečili pravidelný kontingent mäsa pre večne hladnú čeľaď.

	Pri love záležalo na udatnosti každého. Bojovník, ktorý sa chlapsky postavil proti rozzúrenému zvieraťu a dobre mierenou ranou ho skolil, získal si všeobecnú úctu a obdiv. Lovec, ktorý vedel dobre utekať, skákať, plávať a liezť po stromoch a mal aj mocnú ruku pri vrhu oštepom alebo skalou, stal sa v očiach tlupy, rodu či kmeňa lovcom prvej kvality, akýmsi uznávaným majstrom športu. Takému by sa nevyrovnal ani dnešný desaťbojár, lebo okrem spomínaných disciplín musel mať v malíčku aj orientáciu, plazenie v teréne, musel poznať stopy zvierat a všeličo iné…

	Lovec mamutov, ktorý ovládal takéto finesy, mal otvorenú cestu k úspešnej životnej kariére. Športu vďačil za zvýšenie osobnej vážnosti, úcty a uznania.

	Pre tieto a pre ďalšie výhody šport prekvital. Pravda, len tí najzdatnejší z tlupy sa stali miláčikmi ostatných. Svietili ako hviezdy, ktorým každý žičil to najlepšie, aj keď si pre nich neraz sám musel odtrhnúť od úst.

	Nevdojak sme sa dostali k prvým obdivovateľom a nadšencom zdravého športu, k prvým fanúšikom. Každý dobrý lovec-športovec mal svojich ctiteľov. Nielen medzi deťmi a ženami, ale aj medzi náčelníkmi a šamanmi. Tí si vedeli uctiť a oceniť svojich najudatnejších.

	Teda fanúšikovia, dokonca skalní, sa vyskytovali už aj v časoch lovca mamutov, v dobe kamennej.

	 

	— Pán profesor, ako vtedy odmeňovali najzdatnejších športovcov? – pýtali sa naraz zo dvaja.

	— Hneď sa dozviete.

	 

	Udeľovanie cien a odmien

	 

	Pred jaskyňou práve začali deliť úlovok. Časť mäsa pazúrikovými nožmi hneď oddelili na vyúdenie – na neskoršie časy, teda do zásoby. Zo zvyšku vybrali už aj vtedy najuznávanejšie maškrty: pečienky, srdcia, jazyky, mozgy a šťavnaté časti – sviečkovicu, stehenné jadrá a podobne. Do biela rozžeravené ploché kamene čakali, kedy na ne položia kusy čerstvého mäsa. Dráždivá vôňa vždy príjemne šteklila nielen nosy, ale aj jazyky…

	Lovci už vtedy nejasne šípili význam vitamínov v správnej výžive. Ženy, aby stále nenapchávali čeľaď len mäsitou potravou, mali už pripravené korenisté pochutiny z bylín a koreňov, ktoré jedlám cibrili chuť. Nechýbali ani plné koše vajec vtákov, hniezdiacich v rákosí a v korunách stromov. Starosť o nákup vajec do závodnej kuchyne pripadla podľa popisu práce deťom a starcom.

	Ešte viac ako náčelník sa okolo úlovku naparoval čudný muž. Jeho tvár, strašidelne pomaľovanú kontrastnými farbami, robila ešte strašidelnejšou medvedia koža, z ktorej na hlave vyčnievali parohy daňka. Na hrdle sa mu hompáľalo a štrngotalo na remienočku niekoľko mušlí, medvedích a vlčích zubov, premiešaných farbistými kamienkami a vtáčím perím, kúzelný talizman. Jeho čudesné poskoky okolo ohňa, ešte čudesnejšie škreky a najčudesnejšie grimasy jeho zohavenej tváre vyvolávali u lovcov a ich rodín strach premiešaný obdivom a nádejou. Bol to čarodej – šaman. Verili, že im vie získať od strašných božstiev ochranu a zabezpečiť dobrý výsledok lovu.

	Náčelník a šaman najprv vybrali niekoľkých mužov. Na ich slnkom a vetrom opálených telách sa ešte črtali belasé podliatiny i krvavé rany, ktoré utŕžili na nedávnej poľovačke. Stáli hrdí. Čakali odmeny za svoje úspechy, a predsa vyzerali skromne ako všetci dobrí športovci. Na pokyn náčelníka im ženy podávali to, čo by každý z prítomných dostal najradšej sám.

	Mladé dievčatá a ženy so záľubou, no niektoré aj s očividnou závisťou sledovali odmeňovaných. V kútiku srdca nejedna kula za horúca plány, ako najšikovnejšie uloví niektorého z nich pre svoj mužský hárem. Každá túžila po udatnom, smelom, mocnom chlapovi. Cenu mal lovec, ktorý sa nebál postaviť so zbraňou v ruke zoči-voči zvieraťu alebo nepriateľovi. Nešportové typy mľandravých, nemotorných, tučných dvojsedadlových mužov nechcela ani jedna súca žena za otca svojich detí.

	Na rozžeravených kameňoch zaškvrčalo pečené mäso. Ostatným čakajúcim sa roztriasli nozdry. Poniektorú závistlivú ženu zožierala zlosť, že jej muži, či synovia sa nesprávali pri love tak ako vyznamenávaní. Ľutovala, že sa aj ona nemôže vycierať na výslní obdivu ako tých niekoľko šťastných družiek, ktorých muži fasovali pred frontom čakajúcich svoj prídel prví.

	Polovica členov kmeňa ešte stále čakala na prídel, keď už odmenení lovci, najudatnejší športovci, si s hlasitým mľaskaním pochutnávali okolo vatier. Zdravými zubiskami trhali kusy poloupečeného mäsa alebo vyškrabovali špik z kostí a slastne súkali do seba hory jemných pečienok.

	A sme vlastne pri prvom odmeňovaní najlepších športových lovcov dávnoveku.

	Nikto im ešte nevenčil hlavy bobkovými listami, lebo sa nevie, či už vtedy rástli vavríny.

	Stupne víťazov, ako ich dnes vidíme po každých pretekoch, ešte sa nezaužívali. Náčelník a šaman nedávali víťazným lovcom-športovcom metále či inú bižutériu. Najlepšieho obdarúvali škrabkou z pazúrika alebo kamenným mlatom. V tých časoch sa to rátalo za veľmi cenný dar.

	Srdce zvieraťa podľa viery našich dávnych predkov skrývalo čarovnú silu a moc. Odmeňovaný si ho cenil prinajmenšom tak ako dnes veľkí športovci vkladné knižky a iné malé pozornosti.

	Vtedajšie odmeňovanie nebolo rovnostárske. Každého odmenili a zaradili do výkonnostnej triedy podľa vykonanej práce. Kto podal nadvýkon, zaslúžil si aj nadodmenu, aby si mal čím udržať kondíciu pre budúce lovy.

	A sme pri praprakalorickom!

	Tajuplné rozhodovanie o kalorických príplatkoch borcov súťažiacich v najvyšších súťažiach bolo aj vtedy „tabu“, čo znamenalo, že doňho vidíme menej, ako videl lovec mamutov do duše svojho záhadného šamana.

	Náčelník a šaman, čiže rozhodcovia, si však nemohli dovoliť nedovolené triky a podfuky s vyznamenávaním najlepších. Členovia kmeňa vlastnými očami striehli a – nedbajúc na hygienické opatrenia – rukami ohmatávali úlovok, ktorý ten či onen hrdina lovu získal svojou šikovnosťou. Ani postihnutý lovec, ukrátený o odmenu, dlho nešpekuloval. Neodvolával sa písomne na trestnú komisiu, prípadne na vedenie svojho športového zväzu, ale jednoducho sa rozohnal kyjakom alebo inou zbraňou a podfukára chlapsky tvrdo presviedčal o svojej pravde pravdivej tak dlho, až jeden z nich pod ťarchou rukolapných dôkazov kapituloval…

	Možno povedať, že tieto barbarské spôsoby dávnoveku, na šťastie, v našom odmeňovaní športovcov už dávno upadli do zabudnutia. Kto tomu neverí, strela jeho materi!

	 

	Dobrácky pán profesor si usrkol zo šálky čiernej kávy, akoby sám bol spokojný so svojím výkladom.

	— Je niekomu z členov Expedície niečo nejasné? – pýtal sa vedúci.

	— Keď nie, pokračujme!

	 

	Úspešný športovec v matriarcháte

	 

	Vedenie kmeňa lovcov mamutov malo oči otvorené. Neprepáslo nijakú príležitosť, ako zabezpečiť svojeti budúcnosť. Najlepších z najlepších vymenovalo za vedúcich loveckých úderiek. Iní ako inštruktori zasa viedli výchovu a výcvik dorastu. Ak si lovec-športovec svojimi výkonmi získal dôveru kmeňa, popri spomínanom kalorickom dostal aj pozvanie do rady starších, čo mu zaručovalo zaradenie medzi takzvané perspektívne kádre rodu, tlupy alebo kmeňa.

	Športovca verejné uznanie nesmelo vyviesť z rovnováhy. Jeho skromnosť, obetavosť naďalej svietila ako najlepšia vizitka. Uznania ho ešte viac zaväzovali. Ak sa začal predsa len nafukovať, jeho sláva zvädla skôr ako poľná tráva.

	Ak sa však držal, ako sa patrí, bol nielen idolom mládeže, ale zrazu na každom kroku cítil od chrbta i z bokov akési tajuplné pohľady nežnejšieho, vtedy vládnuceho pohlavia. Ako by aj nie! Krásavec! Hrdina! Príťažlivý muž. Krásky sa mu ustavične plietli do cesty. Ich oči mu jasne hovorili:

	„Páčiš sa mi! Chcem ťa! Len teba a nikoho iného! Medzi mojimi mužmi ty budeš prvý!“

	Jeho štíhlej, a predsa atleticky pružnej postave v medvedej alebo vlčej kožušine zošitej šľachami zvierat podľa najnovšieho strihu s ľahkým, ale ráznym krokom málokto konkuroval. V očiach športužičlivej verejnosti sa stal takmer obratom ruky hviezdou prvej jasnosti.

	Začali ho zahŕňať návrhmi na čestné členstvo. Prvé sa ohlásilo Združenie výrobcov náramkov a ozdôb z mamutích klov. V nočnej hodine došla k nemu delegácia zo susednej jaskyne, kde vyrábali z medvedích zubov a ligotavých šupín predpotopných jašterov vkusnú bižutériu s dokázateľne čarovnou mocou, a prosili ho, vábili, aby sa na verejnosti ukázal s ich výrobkom. Pracech športových rybárov mu ponúkol vedúce miesto v predajni záchranných pásov pre neplavcov, vyrobených z mechúrov a čriev zabitých mamutov.

	Ktože si trúfa vyrátať dnes všetky pocty a ponuky tých čias slávnemu hrdinovi?

	[image: C:\Users\JOSHUA~1\AppData\Local\Temp\FineReader11\media\image7.jpeg]Zo všetkých nástrah sa šikovný športovec v matriarcháte šikovne vymotal, len organizovaný frontálny útok nežnejšieho pohlavia mu narušil pokojný spánok. Ledva sa zbavil jednej ligoty, už sa mu lepila na päty ďalšia. Všetky vospolok a každá extra mu prejavovali najnemožnejšie nežnosti. Prinášali kvety a vlastnoručne vyrobené darčeky. Vtedy – v čase najtuhšieho matriarchátu – si dievčatá a ženy ešte predchádzali partnerov. Zaliečali sa im takmer tak ako dnes – v dobe pochybného patriarchátu – sa zaliečajú rozkokošení chlapi kráskam s autom a vlastným bytom a s nepostrádateľnou svokrou na bezplatný dozor nad neposednými deťmi.

	Hoci vtedy ešte ani mizerných konôp nebolo, neborák športovec neraz nevedel, kam z konopí. Najsmelšie ženy, najmä tie, čo si viacej pamätali, pustili sa doňho s elánom – a ako rafinovane! Hoci žili zväčša v jaskyniach, na vyhliadnutú obeť šli spoza bučkov. Bojovú taktiku stále menili, zlepšovali, aby okupovali srdce a s ním aj slávu šuhaja. Keď odolával, začali si strieľať z neho v súkromí i pri večerných posiedkach okolo vatry:

	„Chudáčik, o tebe sa vraví, že si nebojácny, odvážny, no ja ti poviem do očí: bojko si! Bojíš sa, holúbok, pohľadu slabej ženy!“

	Iná pohotovo dodala:

	„Všetci tvrdia, že sa vieš chlapsky postaviť zoči-voči medveďovi, levovi alebo rozzúrenému nosorožcovi. Ja som však zistila, že pred každou ženou, ba dokonca aj dievčaťom letíš s vetrom o preteky. Aký si ty junák?“

	„Veru tak, presvedč činom niektorú z nás o svojej udatnosti!“ podpichla ďalšia, pričom s úškrnom hľadela na úbožiaka, mľaskavo ohrýzajúc do chrumkava upečenú medvediu labu.

	„Možno si dobrý lovec, ale ktovie, ktovie, či si aj dobrý chlap?“ s chichotom zapochybovala staršia mater a popri ozvene od stien jaskyne zaznel aj potuteľný smiech chlapov. Dobre im padlo, že si „baby“ vzali na mušku udatného šťastlivca.

	Čo mal robiť dobráčisko športovec? Cúvnuť nesmel, nuž odvážil sa, neborák, skutkami presviedčať pochybovačky. Napokon sa našiel na dne a strmhlav letel do slepej uličky. Skončil s babami ako v hre na slepú babu…

	Bol to nerovný boj.

	Zvíťazil nad levmi, medveďmi, turmi a s mamutmi sa iba pohrával, ale pri najnežnejšom pohlaví stroskotal. Neskončil „pod čepcom“, ale rovno pod papučou z pravej hrošej kože. Žiara jeho športových a loveckých výkonov po skoku do tmy často začala pohasínať. Namiesto víťazstiev a slávy mu pripadla úloha otca roja čiastočne vlastných detí, ktoré len zriedka bil, a keď, tak len v sebaobrane. Potom mu náčelník zveril do opatery aj výrastkov, aby ich ako bývalý hrdina zacvičil do tajov lovu na mamuty a inú zverinu.

	Novú úlohu zvládol zodpovedne. S chalanmi kopal hlboké jamy na chodníkoch zvierat k vode. Staval klepce, oká a iné nástrahy. Neraz zručne nachytal viac zveriny ako starší lovci pri kruhovke. Svoje bohaté skúsenosti rád odovzdal mladým šuhajom. Zasvätil ich do výroby dokonale nedokonalých zbraní – kamenných obuchov, pazúrikov a kostených hrotov. Nepoznal oddych ani pri nácviku hodu oštepom, pri hádzaní bumerangom či skalou do terča. Ba ani pri najmodernejšej účinnej zbrani – pri streľbe z luku – sa nedal zahanbiť. Jeho zverenci dennodenne nabehali kilometre. V zime sa preháňali aj na kostených korčuliach. Šplhali sa do korún stromov alebo skákali či plávali v dravých vodách. Vďaka jeho vytrvalej šikovnosti a nadšeniu dorastencov kmeň nikdy nepociťoval nedostatok rýb, vajec, ovocia alebo inej potravy, ktorú od nepamäti zadovažovali mladí junáci.

	 

	— Ukázalo sa, – poznamenal tréner docent Poklus, – že voľakedajší oslávenec nebol len dobrým, zdatným lovcom, ale aj úspešným trénerom. Z kŕdľa neposedných faganov dokázal v dožívajúcom matriarcháte zorganizovať družinu mladoletých lovcov-športovcov. Dorast žal úspechy, ktoré mu závideli aj dospelí. Sám som zažil niečo podobné vo svojom živote.

	— Pán tréner Poklus, bez urážky, vyzeráte veľmi zle, – začvirikala z tretieho radu asi sedemdesiatročná, na svoj vek však čulá pacientka Gizka.

	— Myslela som si, že šport v športovcoch konzervuje silu, mužnosť, ba aj mladosť Prepáčte, ale vy sa mi dnes nejavíte ako konzerva týchto hodnôt.

	Klubovňa za škodoradostného chichotu ožila.

	— Vážená pani, vyslovte sa jasnejšie. Neviem, kam mierite, – jachtavo žiadal vysvetlenie tréner, červený ako moriak.

	— A čo ja, starena, viem, kam mierim? Len som postrehla, že ste priveľmi ohrnuli nos nad tým „dožívajúcim matriarchátom“! My ženy na tento váš dožívajúci patriarchát toľko nehromžíme.

	— Prečo by ste aj? Veď aj dnes vládnete! – poznamenal vrátnik z hotela.

	— No a?! – pokojne sa uškierala Gizka. – Čo sa čudujete, vládnuce pohlavie? Pamätajte si: všetko, čo má dnes na svete význam, je ženského rodu. Napríklad republika, vláda, armáda, turistika, gymnastika, mládež… a čo ja, stará, viem, čo ešte. Aj robota je ženského rodu. Myslím, tá príjemnejšia robota! Nepríjemnú ste vymysleli vy muži, tak si ju pekne-krásne robte sami!

	Ženské publikum vstalo a zatlieskalo jej za diskusný príspevok.

	— Aj potom sa o toho zdatného lovca ženy bili? – pýtal sa dengľavý športový fanúšik.

	— Veru, ešte aj potom, – pokračoval prednášateľ. – Hoci jeho športová sláva už čiastočne pohasla, všetky bažili po jeho priazni. Matriarchát bol už taký. Matka ako hlava rodiny si sama volila otcov svojich detí.

	— Ani dnes to nie je ináč! – ozval sa výkrik z publika.

	— Každá matka v matriarcháte dôrazne prikazovala svojim ratolestiam úctivo pozdraviť nielen každého lovca z vlastného kmeňa, ale i z okolitých kmeňov, keďže nebolo celkom isté, či pozdravený ujo nie je práve najbližším príbuzným „po oštepe“, teda milovaným tatuľkom.

	— Keď sa už dobráčisko lovec nemohol dívať, ako si počínajú ženy-matky, napokon začal bojovať aj o svoju mužskú rovnoprávnosť. Jeho víťazstvo bolo pochybné, lebo ešte aj dnes, v patriarcháte, vládnu nám mužom ženy-matky, – ozval sa vrátnik z hotela.

	— Matky! – ujal sa slova detektív Očko. – Pokojne mohli trímať v rukách žezlo vladárskej moci, keby pohodlným mužom, ani trochu nebažiacim po moci či vláde, povolili aspoň aké-také práva. Nič svetoborné. Muži by sa uspokojili aj keď nie s jemným ľudským zaobchádzaním, aspoň s tým psovským: dať sa im denne dosýta najesť, povoliť im trochu brechotu na slobode a každý večer voľný výbeh na noc…

	— Pozrimeže, po čom túžia muži! – zvýsklo pár žien.

	— Ale ženy? Kdeže! Ani počuť o akýchsi právach mužov! – znovu sa hlásil vrátnik.

	— Dlhotrvajúci úmorný zápas mužov o rovnoprávnosť napokon viedol k víťazstvu, – pokračoval docent Poklus. – Na čelo rodiny sa konečne dostal muž. Začal prekvitať patriarchát.

	— Je tam toho! – zašomrala Gizka.

	— Hlavu rodu, matku, nahradil mocný, rozvážny a predvídavý otec. S opovrhnutím odsúdil aj zastarané prežitky. Odstránil otrasné móresy bývalej hlavy rodiny, matky, ktorá namiesto toho, aby sa skvela svojim deťom a mládeži ako svetlý vzor, vyberala si do sústredenia tých najzdatnejších borcov podľa výkonov.

	Patriarchát si skoro získal – hlavne u oslobodených mužov – všeobecný obdiv a sympatie. Napokon, prečo by aj nie?! Po nekonečných sodomo-gomorských časoch ženskej nadvlády im dobre padlo, že konečne nastal usporiadaný rodinný život. Smelý, rozvážny, prezieravý muž vedel, ako viesť rod k lepšej budúcnosti, lebo mal aj pevný charakter. Vo vlastnej rodine si nedržal celý hárem báb. Stačilo mu, ak mu jedna jedinká milovaná ženička, matka jeho detí, obhrýzala uši. Ani jeden za nič na svete by sa nespustil s ďalšími, vedľajšími ženami. Ak aj niektorý slaboch sem-tam zakolísal, bol to výnimočný jav, len na ilustráciu skutočnosti, že výnimka už aj vtedy potvrdzovala pravidlo.

	Ženy sa smiali búrlivo, lepšie ako na vydarenej estráde. A tých poznámok! Kto by ich zachytil na papier?

	— Prosím členov Expedície, aby si pokojne vypočuli záver! – napomínal vedúci.

	— Hodno ľutovať, že muž vďaka ženskej prefíkanosti sa ani v patriarcháte nestal úplne hlavou rodiny. Dobre vieme, že každú hlavu, teda aj hlavu rodiny, podopiera a ňou krúti krk. Ženské plemeno si aj v patriarcháte ubránilo funkciu krku rodiny.

	— Z toho vysvitá, že toľko vychvaľované víťazstvo mužov nad nami ženami je veľmi pochybné, – konštatovala Gizka, hrdinka besedy. – Akési Pyrrhovo víťazstvo.

	— Zo všetkého vyplýva historické ponaučenie, – sucho konštatoval detektív Očko, – že už aj dávny lovec dávno vyhynutých mamutov, žijúci v dávnom matriarcháte, napriek neznalostiam cudzích rečí mohol si iba bezútešne povzdychnúť: „Cherchez la femme!“

	Hromový potlesk ukončil prvú časť programu Expedície.

	 

	Prví lanári a šíbri

	 

	— Vážení, – pokračoval po polhodinovej prestávke tréner Poklus, – aby nevdojak nenastala mýlka! Nie každý slávny športovec-lovec mamutov podľahol sústredenému útoku žien. Každý neskončil na vedľajšej koľaji, ako spomínaný odstavený tréner loveckej omladiny kmeňa.

	Väčšia časť talentovaných lovcov, ktorí činmi dokázali, že sú čakateľmi jasnej loveckej, a tým aj športovej kariéry, delila sa na dve skupiny. Jedni si narážky a útoky žien vôbec nevšímali, takže ich zohrdené lovkyne vyhlásili za nenormálnych. Druhí ponúkané vábidlá lásky neodmietali, múdro si však zachovali právo rozhodovať sami o sebe, čiže aj naďalej zostali nezávislými, slobodnými, a tým ešte príťažlivejšími. Neraz ich však príťažlivosť nepríjemne zaťažila!

	Obe skupiny vynikajúcich lovcov-športovcov si tréningami vytrvale zlepšovali osobnú zdatnosť, formu, osobné rekordy a výkonnostnú triedu. Túžobne očakávali veľký lov alebo stretnutie s nepriateľským kmeňom. Tam, ako na oficiálnych pretekoch, blysli sa pri meraní síl, odvahy a brannej zdatnosti. Každodenné tvrdé tréningy premenili ich svaly na oceľ. Nečudo, že dosiahli priam špičkové výsledky, ktoré nikto neprekonal.

	Po boji či veľkom love každý člen kmeňa hovoril pri vatrách len o najlepších, o nositeľoch rekordov, neprekonateľných športovcoch.

	Chýr o neslýchanej odvahe, sile a šikovnosti bojovníkov, lovcov so športovým duchom, šíril sa rýchlosťou blesku od úst k ústam, od vatry k vatre. Celý kmeň lovcov mamutov mal na dlhé časy o čom rozprávať. Z mladého športovca sa často šmahom ruky stal svietiaci meteor.

	Šamani nelenili. Úspech talentovaného lovca pripísali sebe. Rozchyrovali, že výsledok dosiahol len vďaka ich čarom a kúzlam. Len oni vraj vymohli pre neho od božstva ochranu a čarovnú silu. Neraz svojho favorita vyhlásili za nezraniteľného. A ľudia im verili ešte aj vtedy, keď nezraniteľný lovec roztrandžený na franforce odišiel do večných lovíšť.

	[image: C:\Users\JOSHUA~1\AppData\Local\Temp\FineReader11\media\image8.jpeg]Objavený športový výtečník bol pýchou celého kmeňa. Náčelníctvo so staršími obozretne sledovalo, ako si ich nádej počína. Čoskoro vedúcich i dav začali moriť obavy, či im ho susedný kmeň – bez ohľadu na zásady fair play – neprelianári k sebe. (Úmyselne používam slovo „prelianáriť“, a nie dnes bežne používané „prelanáriť“. V tých časoch ešte o lanách nikto nechyroval, no lián a všakových popínavých rastlín v okolitej džungli viselo zo stromov habadej.) Takže vyhliadnutého športovca mohli pretiahnuť z domáceho družstva do svojho iba lianárením za určitý bakšiš, bez výplaty odstupného jeho kmeňu.

	Nič nové pod slnkom!

	Vtedy sa to robilo takmer tak ako dnes. Športoví špicli opatrne vysliedili talentovaného borca. Zistili, na čo „trpí“, čiže, aby som použil vtedajší termín lovca mamutov, aké má „hobby“, a v príhodnej chvíľke mu narafičili lákadlo. Ubezpečovali ho, že ak sa rozhodne zmeniť vzduch a prebehne aj so svojím talentom na ich stranu, neobanuje.

	Záležalo na vlasteneckom cite lianáreného športovca. Chamtivec alebo slaboch ľahko podľahol vábniku. Bez zábran zradil krv, a tým aj svojeť žijúcu v rodnom kmeni, a ufujazdil hnaný údajne „žitia nevoľou“ za zdanlivo lepšou „života podstatou…“

	Ale už aj vtedy, ako zisťujeme z rozmrvených vykopávok v sídlištiach pradávnych lovcov mamutov, väčšina športovcov vedela, kde je ich miesto. Nezvábila ich mamona ani lesk zlata, striebra alebo bronzu. Čiastočne sa to stalo aj preto, že tieto kovové šeplety ani peniaze ešte nemátožili v hlavách pravých športovcov-amatérov.

	Ťažká a zodpovedná úloha doľahla na bedrá náčelníka a parohatú hlavu šamana, keď videli obchendovať cudzích lianárov pri svojich lovištiach. Aby sa nedožili prekvapenia, vrtko zasadli k poradnému ohňu. Radili sa, ako si udržať nádejný káder pri vlastnej vatre. Vedeli, že bežnými kalorickými odmenami, ako aj prizvaním do rady starších kmeňa, ho nadlho neudržia. A tak vymýšľali pre hviezdu presvedčivejšie pocty a odmeny.

	„A čo takto dať Bystrému Zubrovi bytový výmer na novoobjavenú jaskyňu pod Mamuťou horou?“ opýtal sa rady starších zhrbený starec-invalid bez invalidného zaopatrenia, ktorého pred rokmi z čírej roztopaše odborne nabral na roh obrovský nosorožec.

	„Myslíš, múdry kmeť, že by sa Bystrý Zubor jaskyni potešil?“ sondoval pôdu mazaný šaman, ozdobený na hlave hroznými rohmi z divého tura. Do spomínanej jaskyne sa chcel práve nasťahovať sám aj so svojou perepúťou.

	„Ani sa nepýtaj! Vlastné ohnište je každému najmilšie. Jaskyni sa iste Bystrý Zubor poteší!“ zaškrekotal hlasom supa trhajúceho zdochlinu vycivený náčelník. Vystihol, oj, dobre on vystihol, čo zamýšľa šaman. Preto sa rozhodol takticky nadŕžať radšej Bystrému Zubrovi. „Každý slobodný baží za garsoniérkou. Jaskyňu schmatne všetkými štyrmi. Bystrému Zubrovi ide už von krkom život v našej spoločnej jaskyni. Po love, kde vypne sily do prasknutia, žiada sa mu tichý odpočinok, súkromie. Som za to, prideliť mu jaskyňu!“

	„Hm, a čo na to povedia mnohodetné ženy?“ zakontroval náčelníkovi mohutný lovec, ktorý závidel Bystrému Zubrovi úspech a s ním súvisiace odmeny. „Mladochovi, aj keď udatnému a nádejnému lovcovi kmeňa, dávate veľkú jaskyňu? Podľa veľkosti je to jasne nadmerný byt pre početnú rodinu, a nie pre jedinca!“

	„O to ty, pán opatrný, nemaj obáv!“ zarýpal s úškrnom napaprčený náčelník. „Celému kmeňu musí, hovorím, musí záležať na spokojnosti jeho udatného syna, po ktorom nám už žiadostivo siahajú naši susedia.“

	„Pravda je, jaskyňa všetkým oči kole. Je priestranná, suchá. Vchod do nej je v správnej výške nad zemou. Aj dieťa niekoľkými skalami poľahky ubráni vstup pred nepriateľom,“ vychvaľoval prednosti jaskyne iný lovec.

	„Hlavná ce-cena jaskyne spo-spočíva nie-nielen v tom, že je v nej či-čistý pra-prameň vody, krá-krásna kvapľová vý-výzdoba stien in-interiéru. Mňa o-očarila te-teplá voda, čo kva-kvapká z plafónu člo-človeku ro-rovno na chr-chr-chrbát, takže…“

	„…takže, kým sa ty, starý Muroň, vychrchleš, náš Bystrý Zubor bude už tri slnovraty hosťovať u susedov,“ pretrhol dosť nešetrne lovcovu jachtavú reč náčelník.

	„Všetci vieme, ako dobre padne po ťažkom love osprchovať si spotené telo teplou vodou. A to aj v zime!“ zavzdychal šaman, ktorý, keď sa mu strácala vidina získať jaskyňu pre seba, radšej sa rafinovane pridal na náčelníkovu stranu.

	„Náčelník má pravdu. Kto chce ešte povedať niečo múdre? Nikto?“

	„Škoda ďalších rečí! Veľký výber nemáme. Ak chceme udržať Bystrého Zubra, dajme mu súhlas, teda bytový výmer na jaskyňu!“ kapituloval už aj bojovník, čo Bystrému Zubrovi závidel úspech. „Verte, rodní, takú jaskyňu by som nezamenil ani za toľkoto najlepších šípov alebo oštepov!“ a špinavými rukami s vystretými prstami mával dosť dlho vo vzduchu, aby naznačil správny počet kusov, a potom aj preto, že množinové počty boli preňho ešte veľkou neznámou.

	„Teda jaskyňu dostane mladý lovec, a basta fidli!“ rozhodol náčelník, ktorý sa pre istotu najprv pohľadom dorozumel so šamanom.

	„A môže sa hneď a zaraz sťahovať!“ zaškrekotal šaman, pričom sa čudne zaškňúril. Mal to byť úsmev, ale bola to skôr grimasa chlapa, čo si nevdojak holým zadkom sadol na žeravú skalu.

	Bystrý Zubor sa hneď presťahoval. Zrazu sa cítil najšťastnejším človekom pod slnkom, lebo práve si ako prvý zo športových vytrvalcov vybehal byt.

	Ale jeho radosť netrvala dlho.

	Vo vedľajšej jaskyni už niekoľko dní zasadalo ženské vedenie kmeňa. Rečí mali ako koza bobkov. Ženy si netrúfali meniť rozhodnutie náčelníka a šamana, preto sa uzniesli, že so zreteľom na trvalú bytovú krízu kmeňa požiadajú Bystrého Zubra, aby si na upratovanie dobrovoľne vybral niekoľko slobodných dievčat. Odsťahovaním dievčenského internátu zo starej jaskyne do lovcovej zmenší sa trochu pre ostatných nepríjemná tlačenica.

	Dobráčisko majiteľ jaskyne nešípil nič zlého, nuž súhlasil. Napokon iné mu ani neostávalo. Žena je ako cibuľa: štípe, páli, a predsa sa bez nej nezaobídeš. Skoro však zbadal, že to nemal robiť!

	Tým, že dnu vpustil húf dievok, Bystrý Zubor prestal byť pánom vlastnej jaskyne. Stal sa akoby trpeným podnájomníkom bez kľúča od osobitného vchodu. On, pretekár, zrazu oči vyvaľoval nad sústavnými pretekmi dievok. Každá ho chcela čím skôr uloviť pre seba. Stavali mu do cesty pasce, klepce, nástrahy rafinovanejšie ako on na mamutov. Pochopil, že si vpustil blchu, kdeže blchu, kŕdeľ bĺch do kožucha. Lenže pozde, milý drozde!

	Ani si neuvedomil, a čoskoro aj on tancoval, ako mu baby čvirikali.

	O predmanželských poradniach, sobášnych sieňach vtedy ešte nechyrovali. Ani len poriadneho matrikára kmeň neplatil. Pretože obletovaný nemal v žilách vodu, ale horúcu krv športovca, skoro zbadal, že je už neskoro činiť pokánie. V krátkom čase mu vše jedna, vše druhá tajuplne pošepla do ucha sladké tajomstvo:

	„Bystrý Zubrík, teš sa! Čakáme syna! Čuješ – syna!!!“

	„Čože, syna?… Môjho syna?…“ zapochyboval chudáčisko.

	„Ešte sa čuduj, miláčik!“ a mocnejšie sa pritúlila k svalnatému telu zvesťou zmandrčeného junáka.

	„Na otcovi rod nestojí, ale na matke!“ poznamenal.

	„Som šťastná, že práve ty budeš apuškom môjho drobčeka.“

	Aj sa potešil, že jej spôsobil radosť… No čoskoro štebotačka zahúdla inak:

	„Počujže ma ty, Bystrý Zubor, slávny bojovník, nezdá sa ti, že ako matka tvojho fafrnka nemôžem sa na posmech kmeňa ukazovať ľuďom v tejto starej vypĺznutej zajačej kožušine? Veď uznaj, ja nie som ako ostatné ženy! Takto iba hanbu robím tvojmu slávnemu menu! Však ma, miláčik, nenecháš, úbohú, ďalej poletovať v takých zdrapoch?“

	Čo mal „miláčik“ Bystrý Zubor robiť? Každú voľnú chvíľu venoval poľovačkám. Lovil sobole, strieľal strieborné líšky, chytal kuny, vydry, rysy a inú kožušinovú zver.

	Ešte ani všetky nádejné matky svojich nádejných synov poriadne nezašatil, už mu znovu hrkútali:

	„Ty môj ostrovid, nevidíš, že sa mi k tej kožtičke zo soboľa náramne žiada dáka extrovnejšia bižutéria?“

	„Čo len, ženská, špekuluješ?! Nemáš na krku peknú kostičku?“ pokúsil sa neborák zahriaknuť bezočivú vydieračku.

	„Toto je pekná ozdoba? Čo si šiši? Pár zajačích obratlíkov nastoknutých na vysušenom črievku má každá haraburda, a nie žena takého muža, ako si ty!“

	Úbohému lovcovi sa začal nový zhon. Zamieňal kože za ligotavé taľafatky, čačky-mačky, ozdoby, spony, náhrdelníky a iné módne a najmódnejšie doplnky, aké sa len dali získať v tej zaostalej dobe, keď spotrebný tovar bol ešte v samých plienkach.

	Z tohto vidieť, že aj v pradávnej dobe si milé a ženy špičkových športovcov, to ako dnešných internacionálov, strašne potrpeli na „suveníry“. Držali sa prastarej zásady, že šaty robia človeka! Ak aj vrcholoví športovci všetkých čias (tým sa nemyslia horolezci!) vynikali skromnosťou, ich ženy nikdy! Tie jednoducho nikdy neuznávali túto charakterovú vlastnosť. Práve naopak! Čím ich muž mal zvučnejšie meno, presvedčivejšie úspechy, tým viac sa ony snažili zajedno s ním až nápadne zvučne udržiavať krok a úroveň. Upozorňovali na seba výstrednosťami v oblečení, v šperkoch, účesoch, voňavkách a v kadečom inom. Všetko smelo pochádzať len zo zahraničných trhov. Pre ne mal cveng iba importovaný tovar. Nerady trpeli, keď aj iné príslušníčky kmeňa nosili na sebe niečo podobné ako ony. Ostatné ženy zasa ťažko znášali ich výstrednú parádu. Neraz ich išlo poraziť od závisti i od zlosti, že im osud dožičil uloviť iba bezvýznamného chumaja, a nie zdatného špičkového lovca-športovca.

	Počínanie Bystrého Zubra sa prestalo páčiť aj jeho loveckým druhom. Jedni mu dohovárali, iní sa začali od neho odťahovať. Zlo obyčajne vyrástlo z ustavičného dohovárania ich vlastných namrzených veliteliek. Jednostajne im vyhadzovali na oči, akí sú nemohúcni, keď nevedia materiam svojich detí zadovážiť také isté čačky-bačky ako Bystrý Zubor. Tušili, že kým Zubor nezmizne, nezavládne okolo ich vatier pokoj a mier. Na druhej strane aj najväčší odporcovia Bystrého Zubra museli uznať, že bez neho a pár jemu podobných lovcov by sa zo spoločných lovov neraz vrátili do jaskyne pred svoje baby a deti s prázdnymi rukami. Veď či to nebol práve Bystrý Zubor, čo sa s oštepom v ruke nebojácne postavil zoči-voči rozzúreným zverom v okamihu, keď chceli uvrznúť z obkolesenia? Nebyť jeho, kmeň by častejšie pocítil trýzeň hladu a biedy.

	Preto lovci zmúdreli. Zahriakli dotieravé ženy a k Bystrému Zubrovi sa aj naďalej správali kamarátsky, družne, teda športovo.

	Oj, kmeňu nebolo jedno, či má alebo nemá takú lovecko-športovú hviezdu, ktorá hravo zvládla všetky disciplíny! Obdiv a pud sebazáchovy zvíťazili nad planou závisťou a nad nízkymi chúťkami niekoľkých pobláznených hrdopyšiek…

	 

	— Vážení členovia, – náhlivo oslovil poslucháčov vedúci Expedície, – naše stretnutie v lovištiach lovca mamutov sme trochu pretiahli. Čoskoro nás čaká večera. Treba nabrať sily na zajtrajší skok. Teda zajtra zraz tu, tak ako dnes, o 14. hodine. Náš druhý skok povedie pod Olymp, medzi Grékov…

	 

	
Druhý skok

	●●

	Rovno do starogréckych mýtov a bájí

	 

	
Posledné úvahy pred vstupnými formalitami na hraniciach Helady

	 

	— Vážení členovia Expedície, – oslovil prítomných vedúci, – ani sme sa nenazdali, že prejavíte toľký záujem o dejiny nášho športu. Údajne čulé diskusie neprestali ani pri liečebných procedúrach, na kolonáde a na prechádzkach po parku. Dokonca aj milenci na ceste lásky k salašu vraj podrobne rozoberali výhody a nevýhody matriarchátu. Náš druhý skok odštartuje docent Poklus. Podobne ako minule, aj dnes sa môžete kedykoľvek na čokoľvek opýtať, alebo doplniť tému. Pán tréner, máte slovo!

	— Vstupujeme na terén, ktorý je nám osobitne blízky. Heléni a Gréci sa nám vo svetle spisov, výpisov a zápisov, teda historických dokumentov, javia predovšetkým ako skvelí športovci, preborníci, rekordéri v rozličných branno-športových i kultúrnych olympijských disciplínach, hoci niektoré pramene tvrdia opak. Okrem malieb na starej gréckej keramike o tom svedčia aj zachované sochy Myrónovho Diskobola, Hérakla ako lučištníka, pretekajúceho sa vozataja, oštepára alebo speváka, ktorý sa sám sprevádza na hudobnom nástroji. Ľudia sa však vždy radi hašterili. Ani starí Gréci neboli výnimkou. Isté je, že od nepamäti medzi sebou bojovali. Neraz viedli aj skutočné vojny, ako vidno z Homérovej Iliady a Odyssey.

	— Všetci dobre vieme, – ozvala sa hluchá Gizka, – že starý ujko Homér na jedno oko nevidel a na druhé bol slepý, teda dokonale nevidiaci, preto ma ťažko opije rozprávkou či mýtom, aj keď veršovaným. Márna jeho snaha a námaha! Ja cez tento strojček celkom obstojne počujem, ale on nevidel na vlastné oči nič z toho, o čom písal. A ešte jedno musím povedať: Aj keď spolu s podplatiteľnými historikmi a kronikármi najčastejšie ospevuje bojové víťazstvá helénskych hrdinov, nepodarilo sa mu utajiť ich krásneho športového ducha, zachyteného v ideáloch kalokagathie.

	— Správne, – podporil Gizku vedúci Expedície, – preto nás oprávnene zaujíma, z akých pozícií vychádzal pani Gizkou menovaný veľavážený ujko Homér pri písaní Iliady a Odyssey. Ustavičné bitky, turnaje, zápasy a nekonečne dlhé cesty hrdinov predsa nemohol vidieť na vlastné oči. Kto mu teda príbehy reportoval? Kto mu ich našepkával? A prečo práve tak, a nie trochu inak?… Nepodozrievame, ale náhodou nenaliehal na neho nejaký prešibaný pätolizač vtedajších mocipánov, kráľov a boháčov? Veď práve im vždy záležalo, aby sa dejiny ľudstva hemžili vojnami a surovými bitkami. Homér bol vlastne chudobný invalid, vydržiavaný na tvorivej dovolenke štipendiami boháčov, nafabrikoval teda krvi preliatia podobné hororu na ich objednávku. O tomto ujko Homér mlčí, podobne ako skalní fanúšikovia, keď rozhodca v rozhodujúcom zápase o postup či zostup objaví v domácom mužstve neregistrovaného hráča!

	— Všeličo sa stáva, – ujal sa slova tréner Poklus. – Buďme však spravodliví. Homér ani v nepretržitých bojových hurhajoch nezabudol zapísať príbeh o prvom letcovi sveta Daidalovi a o jeho neposlušnom jedináčikovi Ikarovi. Závideniahodné športové prvenstvo. Daidalos bol prvým pozemšťanom, ktorý letel k nebeským výšinám aj bez vstupného víza a súhlasu všemocných bohov!

	— Homérovi vďačíme i za zmienky o gréckych učencoch Pytagorovi, Euklidovi, dramatikovi Sofoklovi, ako aj o iných veľduchoch tých čias, – doplnil trénera Poklusa profesor. – Ľudstvo tak po stáročia malo z čoho čerpať vedomosti a poučenie.

	— My športovci, – ozval sa znovu tréner Poklus, – v pozore a s uznaním blahorečíme Homérovi najmä za to, že nezabudol opísať olympijské hry. V nich čestne bojovali o prvenstvo v početných športových disciplínach najlepší z najlepších. Je až neuveriteľné, že títo naslovovzatí športovci dokázali presadiť, aby sa počas olympijských hier prerušili všetky bitky, vojny na celý mesiac. Nevdojak predsa našli kľúč k spoločnému dorozumeniu. Tu, hlavne tu sme pri tej pravej veľkosti a kráse ducha Homérových rodákov, ktorí sú nám, ako sme už spomenuli, osobitne blízki!

	— Prosím vás, čo má náš národ spoločné s Grékmi? Čím sme si blízki? – opýtal sa kúpeľný lekárnik, starší človek s veľkými okuliarmi na malom nošteku.

	— Má a nemá, pán magister, – odpovedal s cvikrom v rukách profesor Perún. – Mňa ako historika milo potešila správa, že roku 1975 si účastníci zjazdu slovanských archeológov s veľkým záujmom prezreli na takzvanej Myšej Hôrke pri obci Spišský Štvrtok veľmi vzácne sídlisko spred 3500 rokov, čo je 400 rokov pred pádom Tróje a založením Ríma! Artefakty naznačujú, že u nás asi žili Gréci. Objavená vyspelá kultúra je značne zhodná s kultúrou gréckych Mykén. Novinári nálezisko pomenovali Slovenské Mykény.

	— Myslíte, pán profesor, že na našom území naozaj mohli žiť Gréci pred ich odchodom na Balkánsky polostrov? – spýtal sa lekárnik.

	— Nič nie je vylúčené. Ani učenci nie sú jednotní, odkiaľ do terajšieho Grécka prišli ich prvé skupiny. Možno naši archeológovia z Nitry prekvapia svet a odpovedia aj na túto otázku.

	— To by bola bomba! – zvolalo uveličene niekoľko mladých ľudí sediacich na radiátoroch pri okne.

	— Ak aj nie, aspoň privábia zvedavých turistov, – povedal detektív Očko a mocne zabafal z nehoriacej fajky. – Sám by som rád odhalil tajomstvo tejto záhadnej lokality. Strašne rád!

	— Dožičme archeológom čas, aby sa popasovali s objavmi v Slovenských Mykénach, – poznamenal vedúci – a radšej sa venujme bohatým dejinám Grékov-Helénov… Vedenie Expedície vám na úvod ponúka nezaujato posúdiť dobrodružnú plavbu Argonautov za zlatým rúnom až do Kolchidy. Znova sa ukáže, že Gréci popri veslovaní na lodi Argó pestovali striedavo aj rozličné iné druhy športu a bojovali len vtedy, keď ich pritlačili k múru…

	— Môžem oboznámiť členov Expedície s reáliami? – spýtal sa neúnavný profesor Perún.

	— Buďte taký láskavý!

	 

	Prvý turistický zájazd gréckych športovcov do zahraničia

	 

	Lakomý aiolský kráľ Peliás, podobne ako iní jeho kráľovskí kolegovia, v snahe šikovne ošmeknúť zákonitého, teda právoplatného dediča Iásóna o kráľovstvo, určil mu úlohu akoby vyčítanú z Dobšinského ľudových rozprávok. Iásón mal privliecť stoj čo stoj z Kolchidy, až spod nebotyčných, stále zasnežených končiarov Kaukazu čudnú baraniu kožu, zvanú zlaté rúno. Rúno strážil strašný drak. Kráľ Peliás si bol istý, že jeho nepohodlný príbuzný Iásón na tejto dobrodružnej ceste šťastne zatrasie krpcami, a teda nebude viac žiadať dedičstvo.

	Ak smelý dedič nechcel stratiť otcovizeň, musel splniť nemožne ťažkú úlohu uchvatiteľa trónu. Iásón necúvol. Nezľakol sa trampôt. Inzerátmi v miestnych novinách, ale aj osobne poľahky zverboval z Grécka na chystanú túru až päťdesiatich najudatnejších hrdinov svojich čias. Povesť a chýr o udatnosti každého z nich sa zachovali podnes.

	A tak vďaka potmehúdskemu aiolskému kráľovi Peliásovi sa podarilo ošmeknutému dedičovi Iásónovi, ako dnes šikovnému trénerovi, zostaviť reprezentačnú garnitúru z najudatnejších športovcov Helady. Keďže na zájazd do zahraničia sa vybrali rýchloveslicou Argó, vypožičanou z miestnej požičovne športových potrieb, dejiny ich krátko pokrstili na Argonautov.

	Na kapitánsky mostík si stal – samozrejme, ex offo – sám Iásón. Na výprave sa zúčastnil aj nemanželský, a tým aj nepremožiteľný syn samotného boha Dia, pýcha Athén Héraklés, ktorého Rimania neskoršie prekrstili na Herkulesa. Medzi početným húfom vybraným z kráľov, princov, hrdinov a športových hviezd, dokonca poletovali aj okrídlení bohatieri Zétés a Kalais. Nechýbal ani všeobecne uznávaný silák, zápasník v ťažkej váhe Ankaios, ktorý na rozdiel od dvoch predošlých nelietal, ale svojich súperov tlačil k zemi a potom aj do zeme… V skupinke hrdinov sa hrdo vypínal lukostrelec a či skôr vyložený čarostrelec s istým okom a pevnou rukou Klytios, hotový pohotovo skoliť každého, kto by im prekážal na ceste za zlatým rúnom. Kormidlo rýchloveslice zveril Iásón do pevných rúk Tífysovi. Tento hrdina úzko spolupracoval s meteorológom a navigátorom, bystrozrakým Lynkeom, ktorého ostrý zrak prenikal nielen cez šíre priestranstvá, ale aj cez skaly a iné tvrdšie predmety. Ostatné vedúce funkcie na lodi Iásón tiež šťastlivo poobsadzoval.

	O menej významných funkciách nechal hlasovať Argonautov. Za kultúrneho referenta zájazdu si jednohlasne zvolili v celom Grécku náramne obľúbeného šansoniéra Orfea, ktorý šiel na púť za zlatým rúnom ako na kultúrnu brigádu. Lodným jasnovidcom, teda plánovačom sa stal Mopsos. Funkciu športového lekára – bez nároku na zvýšený prídel proti prípadným žalúdočným nevoľnostiam z morskej choroby – obsadil promovaný mastičkár Aklépios, ktorý ani za úplatky nikomu neuznal práceneschopnosť pri veslách.

	Dlho by trvalo, kým by sme vymenovali funkcie a mená ostatných hrdinov. Preto už radšej nenechajme meškať na dlhú cestu pripravenú, dobre zapučanú rýchloloď Argó.

	Iásón zavelil:

	„Kamoši, máme priaznivý vietor, zdvihnite kotvy! Napnite plachty! Veslári, hej rup!“

	[image: C:\Users\JOSHUA~1\AppData\Local\Temp\FineReader11\media\image9.jpeg]Dlhé veslá zavŕzgali, voda začľapotala. Argó vyrazila ako vystrelený šíp v ústrety neznámym dobrodružstvám, že sa za ňou v mori až prášilo. Jasné oči Iásóna a jeho udatných druhov sa optimisticky upreli do modravých diaľav.

	„Kamaráti, tam ďaleko v neznámych krajoch nás čaká zlaté rúno,“ zasnene poznamenal Iásón.

	„Získame ti ho, Iásón!“ za všetkých sľúbil Héraklés. „Odvahu máme, dobrú loď tiež, len zlata na silné dojmy v cudzine je trochu menej, ale čo nie je, môže byť. Sme predsa nejakí chlapáci, či nie?“

	 

	Nebezpečný ostrov Lémnos

	 

	S požehnaním božstiev, ktorým obetovali hodnotné dary, vyštartovali z prístavu. Hnaní nadšením, silou rúk a priaznivým vetrom sa po niekoľkých dňoch dostali na ostrov Lémnos. Svojím príchodom vyvolali mimoriadne nadšenie. Krásne Lemňanky sa v prístave priam nedočkavo na nich vrhli. Pozornosťami dojatí a prekvapení Argonauti netušili, že privítacie ovácie sú priamym dôsledkom nedávnej čudnej udalosti, ktorá neskôr aj v tvrdých športovcoch vyvolávala zdesenie. Lemňanky si totiž pred pár dňami zo žiarlivosti, či z akéhosi ženského vrtochu za jedinú noc do nohy vykynožili všetkých mužov na ostrove. Nerozvážne netušili, čo ich čaká bez manželov, aj keď možno trochu neverných. Práve preto s otvorenými náručiami a mnohosľubnými iskrami v očiach prijali ako dar nebies príchod zdatných športovcov z lode Argó.

	Ovdovené ženy neuveriteľne rýchlo zorganizovali športovú slávnosť s bohatým kultúrnym programom.

	Čo sa tam vtedy robilo, neodvážil sa hodiť na papier ani s prižmúrením jedného oka aj tak na obe oči nevidiaci básnik Homér.

	Jedno je však isté, že druhý deň po tej neopísateľnej noci (podľa iných dokumentov, vraj až po dvoch rokoch!) osádka lode Argó ležala ledabolo roztrúsená po palube. Nejavila veľa viditeľných známok života. Všetci sa cítili ako morom postihnutí. A keď sa aj zviechali, ledva sa držali na nohách. Ich mútne, tekavé zraky si nevedeli vysvetliť, čo sa to s nimi vlastne porobilo. Sám nepremožiteľný udatný Héraklés očividne nesršal nijakou očividnou silou. Práve naopak! No keď si rozpálenú hlavu strčil do škopku s chladnou vodou, ako-tak sa spamätal. Aby zakryl hanbu, tresol obrovskou päsťou na kapitánsky mostík a mohutným hlasom zaburácal:

	„Héj! Héj, vy hrdinovia!… Takýmto činom sa ťažko doplazíme k zlatému rúnu! Vstávajte! Iásón! Iásón, čuješ?! Daj hneď povel odplávať, lebo pľujem na všetko.“

	„Čo zúriš, udatný Héraklés?“ ozvali sa jeho najbližší druhovia, pozerajúc otrtúlene na burácajúceho druha ako muchy z cmaru.

	„Hádam sa len nechceš ženiť, udatný Héraklés?“ opýtal sa siláka Orfeus.

	„Žeň sa, obes sa, na jedno ti padne; vezmi ženu na krk, do pekla ťa vtiahne!“ mudroval básnik Pindaros.

	„A vari na to som sa ja vybral za zlatým rúnom, aby si ma na tomto prekliatom ostrove za krátky pobyt až päťdesiat Lemňaniek dalo zapísať do matriky ako otca budúcich detičiek?! Mám ja azda čierny fond na alimenty?! Ponáhľajme sa, drichmoši, kým nezačnú vymáhať od nás foršús na výživné! Nemeškajme, aby sme hneď nemuseli stavať jasle a brigádnicky v akcii ‚Z‘ aspoň dve-tri materské školy! Berme sa, pokým sa tie baby nezobudia! Potom možno už bude neskoro!“

	Ktovie, či si Héraklés v cifrách trochu nezachválenkárčil, jedno je však zo zápisov isté, že plavci za zlatým rúnom sa vrtko zbalili a bez rozlúčky odplávali z rajského ostrova. Ich rozhodnutím neotriasli ani úpenlivé prosby náhle zorganizovanej delegácie najkrajších Lemňaniek, ktoré nechápali príčiny náhleho úteku svojich miláčikov…

	Plachty znova viali v azúre oblohy. Veslá v rukách hrdinov síce nezaberali tak naplno ako v predošlé dni, ale keď zaznel prekrásny spev estrádneho šansoniéra Orfea, všetci cítili, ako im z oceľových svalov mizne únava.

	Verejnosťou uznávaný básnik Pindaros, kolísaný miernymi vlnkami, písal práve prvé stránky kroniky cesty Argonautov. Robil to s určitými obavami, aby o niekoľko tisíc rokov neslúžila televízii ako námet na televízny seriál. V tejto chvíli chcel pre ďalšie pokolenia zachytiť skutočnosť, že z lode zmizol mladý hrdina Hylás. Oficiálne sa hovorilo, že ho uniesli nymfy, ale osádka si s úškrnmi pošuškávala, že bývalý zarytý panic Hylás sám skočil do vĺn. Mocnými tempami sa vraj vrátil nazad na ostrov Lémnos, kde prvý raz v živote z vôle mocných bohov okúsil to, čomu sa dovtedy bránil.

	Na veľké prekvapenie osádky dobráčisko Héraklés s dobrým vtáčikom Polyfémom sa rozhodli, že pôjdu hľadať stratenca Hyla. Nesvedčí sa pochybovať o úprimných zámeroch oboch hrdinov. No šepkanda na Argó živená závistníkmi nenechala bez komentára ani ich náhly a dosť čudný odchod.

	Isté je, že ani jeden z týchto troch apoštolov sa už na lodi neukázal.

	 

	Argonauti v úlohe inštruktorov

	 

	Argó, zmietaná vlnobitím, ale aj rozvlnenými citmi osádky, priplávala onedlho k bitkárskemu kráľovi národa Bebrykov Amykovi. Tento čudák hneď po pristátí lode hodil plavcom pod nohy nešportovo rukavicu, a tým vyzval hociktorého člena osádky na boxerský zápas. Amykos zrejme trpel komplexom velikášstva a osobnej nepremožiteľnosti. Zdalo sa, že zásoby svojich komplexov môže smelo rozdávať ako léno všetkým poddaným do dedičného užívania.

	Amykos huhňavým hlasom z brehu tak dlho dráždil Argonautov, až to naprhlilo mladého Polydeuka. Bezočivú ponuku na boxerský zápas prijal. A rád! Rozhodol sa vyviesť nadutého králika so zachladenou pubertou z nezdravej sebaistoty a nešportového podceňovania súpera. Zavolal z Argó:

	„Amykos, vidím, že čím škaredšia potvora, tým väčší škrekot. Prestaň sa už chvastať! Činmi dokáž, čo si zač!“

	„Konečne sa niekto odvažuje zmerať si so mnou sily!“ jasal chvastoš vystatovačne v kruhu seberovných. „Šuhajko, odober sa od kamarátov na večnosť. Nezabudni napísať testament, lebo hneď ťa odštartujem na túru do podsvetia! Poď, nech ťa oplieskam o zem!“

	„Dbaj, aby si do podsvetia skôr sám necupital!“ skromne zarazil prúd chvastania smelý Argonaut. „Si zlostný, lebo máš úzke gamby a špicatý nos. Svojím výzorom neokrášliš podsvetie. Dajme sa do seba!“ Polydeukovi sa názorná inštruktáž podarila, lenže jeho pacient Amykos sa už z nej nepoučil. Nemal kedy. Tesne pred spoznaním svojho omylu podarilo sa mu umrieť bez toho, aby bol predtým chorý…

	Argonauti uveličení víťazstvom svojho druha však skoro spoznali pravdivosť príslovia: Aký pán, taký krám. Len čo kráľ Bebrykov zatrepal fúzami, na ihrisko vtrhli jeho rovnako nešportoví poddaní a revali: „Pomstíme smrť svojho kráľa! Všetci zhyniete!“

	Argonauti museli aj ich poučiť, ako sa domácemu publiku patrí správať k vzácnym športovým návštevám. Bebrykovia zaliezli do lesa, kde prekvapujúco ticho robili inventúru svojich strát, a zhnusení Argonauti zdvihli kotvy. Ani sa len neobzreli na zlú, nešportovú krajinu surových Bebrykov.

	 

	Vzdušné útoky na Argonautov

	 

	Slniečko a príjemný vetrík čoskoro vrátili plavcom náladu. Dokonca si aj zaspievali, takže rýchloloď Argó v rytme piesní priam letela po vlnách k neďalekým brehom Thrákie.

	Ledva sa však ich nohy dotkli pevnej pôdy, naďabili na čudného vyciveného starca. Zistili, že je ním široko-ďaleko uznávaný jasnovidec, nešťastný thrácky kráľ Fíneus. Bohovia ho tak trestali, že len čo si vyhladnutý kráľ sadol za bohato prestrený stôl, vždy prileteli Harpyje, akési položeny-polovtáky, a jedlo mu spred úst ukradli. Na dôvažok mu tie potvory škaredé znečistili aj zvyšok potravy.

	Argonauti úprimne ľutovali kráľa. Preto lietajúci hrdinovia Kalais a Zétés odštartovali z rýchloveslice Argó ako z lietadlovej materskej lode a naučili Harpyje móresu. Vo vzdušnom boji ich zahnali na elastický, ale zmätený ústup. Jasnovidný kráľ Fíneus z vďačnosti poradil hrdinom, ako sa môžu vyhnúť prekážkam a nástrahám na ďalšej ceste za zlatým rúnom do Kolchidy.

	Aby Argonauti netrpeli nudou, starostliví bohovia im spestrili aj ďalší úsek cesty. Rozdúchali vetry, a tie zase more, až sa rozbúrilo ako žlč. Zvíjalo sa ostošesť a s ním loď i vnútornosti plavcov.

	Pri ostrove Aretii nad nimi z čistajasna zakrúžili obrovské vtáky. Kým sa hrdinovia zmorení morskou chorobou spamätali, vtáky strmhlav pikovali rovno na loď a strieľali na posádku nebezpečné strely – medené perá. Bezdôvodný vzdušný útok právom napálil lodného čarostrelca Klytia. Jeho Šípy rýchlo vykonali dielo skazy, a hneď bolo po vtákoch, ako sucho konštatoval v kronike Argonautov básnik Pindaros…

	 

	Zlaté rúno na dosah ruky

	 

	Bystrozraký meteorológ a navigátor rýchloveslice Argó Lynkeus raz narušil pravidelné tempá vesiel mocným zvolaním:

	„Priatelia verní, tešte sa!… O-pa-ku-jem, teš-te sa! Môj zrak práve zachytil z oblakov prebleskovať snežné čiapočky na končiaroch Kaukazu…“

	„Sláva! Hurááá!“ zvolali naraz hrdinovia mocne ako jeden.

	„Zbystrite svoje zraky!“ velil Lynkeus. „Aha, dobre hľaďte! Vpravo práve slnko osvetľuje pravú krásu Kaukazu. Pod jeho velikánmi leží cieľ našej cesty, bohatá Kolchida!“

	„A v nej moje zlaté rúno!“ s uľahčením zvolal Iásón.

	Veslá ostali chvíľu bezvládne visieť po bokoch lode. Argonauti očarení pohľadom na čudesné veľhory prestali takmer vnímať, čo robia.

	Ticho rušil iba škrekot čajok a morského vtáctva od brehov bájnej Kolchidy.

	„Verní druhovia, iba vám ďakujem, že sme dorazili až sem!“ rozcitlivene blahorečil Iásón a podával rad-radom každému ruku.

	„Už nám ostáva len maličkosť – vziať si zlaté rúno,“ zavtipkoval básnik Pindaros.

	Iásón pozdvihol oči ku končiarom a prosil: „Bohovia Kolchidy, dožičte nám cudzincom získať si zlaté rúno vašej zeme…“

	„Nemaj obavy, Iásón!“ mocne zahlaholil utešený hlas Orfea. „Naši olympskí bohovia, ktorí žijú v teple na Olympe, nenechajú nás napospas uzimeným božstvám Kaukazu!“

	Pred vystúpením na cudzí breh sa radili, ako sa zmocnia zlatého rúna.

	„Získajme ho ľsťou!“ navrhovali viacerí.

	„Nie!“ povedal Iásón. „Najprv sa ho pokúsime dostať priamou, teda čestnou cestou!“

	Dlho neváhal. O krátky čas už stál pred nádherným trónom mocného, ale nedôverčivého kráľa Kolchidy Aiéta.

	Pekne ako na dlani mu predostrel svoj osud a cieľ cesty Argonautov. Ešte krajšími slovami ho požiadal, aby mu vydal zlaté rúno, lebo bez neho nemôže získať dedičstvo. Ukázalo sa, že mocní sveta sa neradi lúčia s cennými maličkosťami, čo im tuho prirástli k srdcu. Kolchidský kráľ by bol radšej pomohol Iásonovi na druhý svet ako k dedičstvu. No bál sa ho, a bál sa aj jeho hrdinských druhov, ktorých mená mali cveng aj v samotnej Kolchide.

	Keď udatný Grék neprestal naliehať, kráľ sa rozhodol zničiť ho podfukom. Naoko prikývol, že mu vydá rúno, no potom preriekol:

	„Slávny Grék,“ povedal, „asi nevieš, že moje zlaté rúno je koža zo zlatého barana, ktorého priniesol na Kolchidu syn kráľa Athamanta a bohyne oblakov Nefely. Aby mi ho nikto nepotiahol, visí na vysokom strome v posvätnom háji boha vojny Area. Tam ho stráži mocný drak. Dám ti to rúno,“ trochu sa odmlčal, „ale len vtedy, ak: po prvé, na ohnivých býkoch zorieš pole boha vojny Area, a po druhé, do rozoranej pôdy zaseješ zuby Areovho draka, ktorého kedysi zabil Kadmos.“

	Pravda, Iásonovi ohľaduplne zatajil, že zo zubov draka vyrastú húfy ukrutných vojakov, čo hneď Iásona a jeho druhov napadnú a všetkých pobijú.

	„Smelý cudzinec, prijímaš podmienky?“ uškŕňal sa do fúzov zlý vládca. Čakal, že Iásona zastraší. A ak si nedá povedať, odvahu zaplatí nielen vlastným životom, ale aj životom druhov.

	Argonauti jasne videli, že je to vlastne rafinovaný recept na ich skazu.

	Kým sa navzájom radili, odhodlala sa k činu Iásonova ochrankyňa, mocná bohyňa Héra. Poradila sa na Olympe s kamarátkami, a vzápätí už vydurila bucľatého bôžika lásky Eróta, aby svojím dobre miereným šípom zasiahol strategicky dôležitý cieľ – srdce dcéry kolchidského kráľa Aiéta, krásnej čarodejnice Médey, ktorá mala zrastené obočie ako uhrančivá.

	Ako aj ináč? Ak Erós nechcel prísť o prémie, musel odviesť statočnú robotu. Médeia sa na prvý pohľad zaľúbila do urasteného športového hrdinu. Bez veľkých okľúk si ho v nestráženej chvíli odšikovala nabok a láskou zaslepená mu poskytla odbornú inštruktáž:

	„Iásonko, aby si, milovaný, neprišiel u nás o život ako pes o chvost, zober si túto čarovnú mastičku,“ šepla mu večer pod palmou. „Keď sa ňou po kúpeli natrieš, staneš sa na jeden deň nezraniteľným, nepremožiteľným a navyše ešte aj nesmrteľným hrdinom. Otcových ohnivých býkov sa ty neboj! Poľahky ich skrotíš. Zapriahni potvory do železného pluhu a pole zor. Chráň sa brániť veľké hrudy. Do oráčiny zasej tie hlúpe zuby z tatkovho draka, vyklíčia z nich ako burina pohnojená superfosfátom krvilační bojovníci. Ani potom sa neboj! Stačí, ak medzi nich šmaríš takúto poriadnu skalu, žabicu. Do boja pripravení zabijaci sa na ňu voslep vrhnú tak zúrivo, akoby ste to boli vy sami. Pobijú sa navzájom o hlúpu skalu. To, čo z nich zostane ešte ako-tak nažive, nezraniteľný už s kamarátmi hravo zneživíš, che-che-che, chápeš, milučký?“

	„A potom?“

	„Potom predstúp smelo pred môjho kráľovského ňaňka a požiadaj ho, aby splnil svoj sľub a vydal ti nielen zlaté rúno, ale naradáš – aj moju ruku… Miláčik, čo chceš ešte viac od svojej Médey?“ a kolchidská tma zakryla pokračovanie inštruktáže na získanie zlatého rúna.

	Predpovede a rady krásnej kráľovskej dcéry Médey sa splnili do poslednej litery. No aj tak vierolomný kráľ Aiétos zo svojho sľubu nesplnil ani písmenko. Darmo čakal túžobne na Iásonovu smrť ako pavúk v škáre na muchu. Nedočkal sa. Preto sa stále vyhováral. Nešlo mu do korunovanej makovice, ako sa čudným cudzincom podarilo vykľučkovať bez najmenšieho škrabanca z istej náruče smrti. Chcel prísť záhade na stopu. Naoko milo žiadal hostí, aby sa uňho aj naďalej cítili ako doma, a zatiaľ im vymýšľal ďalšie úlohy.

	Argonauti, posmelení úspechom, cítili sa dokonca lepšie ako doma. Chodili na výlety do Kaukazu. Poľovali. Lovili ryby a kúpali sa v mori na blízkych plážach Picundy, Soči a Suchumi. Aby si spestrili program, skákali aj do Ritzi, čo bolo v gréčtine dosť čudne znejúce meno kolchidského jazera.

	O nič horšie sa necítil v prítomnosti zamilovanej Médey ani vodca Iásón. Netrvalo dlho, a získal od nej cenný uspávací prášok z fajty účinných noxirónov. Mohol ním poľahky uspať nespavého, a preto ostražitého strážcu zlatého rúna, hrozného draka. Šikovne mu noxirón narafičil do jedla a drak pilulku zbaštil. Keď sa prebral z účinkov, všetky hlavy ho tak potvorsky boleli, ako zvykne bolievať hlava narkotika. V osemnástich ušiach všetkých deviatich hláv mu tak hučalo, že s ním nebola rozumná reč. Besnel, zúril a reval naraz v oktete aj s deviatym dirigentom ako zbor hluchonemých speváčikov.

	Vtedy už Iásón a jeho Argonauti s krásnou Médeiou, rozvalenou dráždivo na zlatom rúne zo zlatého barana, dávno plávali po Čiernom mori. Argó letela od kolchidských brehov veselo, víťazne…

	Médeia si trochu vyčítala, že zabudla na povinnú úctu k rodičom, ale raz darmo, láska je láska… Pred útekom z rodičovského domu nepovažovala za potrebné dať otcovi ani len bozk na rozlúčku alebo namiesto ruky mu podať aspoň malé vysvetlenie. Ultramoderné uvrzla s frajerom bez rozlúčenia za hlasom svojho srdca, prestreleného šípom huncútskeho boha lásky Eróta.

	Médeia ešte aj potom pomocou čarovných kúziel chránila svojho miláčika pred pomstou vlastných bratov a otcových vojakov, ktorí zúrivo prenasledovali zlodejov zlatého rúna. S Argonautmi zažila ešte veľa dobrodružných príhod. Okúsila čaro lásky, ale aj veľa utrpení a bolestivých sklamaní. Napokon – zohrdená nevďačným milencom a potom už manželom Iásónom – skončila tragicky aj so svojimi deťmi…

	Ale ani Iásón nezískal od kráľa Pélia sľúbené dedičné kráľovstvo. Napokon pre nepekné povahové črty opustený, sklamaný a zúfalý biedne zahynul v troskách svojej rýchloveslice Argó.

	 

	— A čo sa stalo so zlatým rúnom? – nedočkavo sa spýtal lekárnik s cvikrom na nose.

	— Prepadlo sa na večné časy, – odpovedal profesor. – Zdalo by sa, že celé pechorenie Iásóna a jeho udatných Argonautov vyšlo nazmar, lenže to ani zďaleka nebola pravda. Počúvajte ďalej.

	 

	Héraklés a Olympia

	 

	Vodca Argonautov Iásón prišiel o trón, lebo sa dopustil strategickej chyby: Hneď po príchode nepredstúpil so zlatým rúnom a s odvážnymi druhmi pred uchvatiteľa otcovského trónu Pélia, ale uveličený a šťastný kázal sa vylodiť druhom v zálive Iólku. Tam chystal veľkolepú obetu bohom za pomoc a ochranu na výprave. Posedeli si okolo obetnej vatry ako trampi pri táboráčiku, spievali, popíjali, šantili…

	Zážitkom z cesty, spomienkam i doberaniu nebolo konca-kraja. Všetci sa radovali. Mali sa aj prečo. Nikto neprišiel o život a spoločnými silami pomohli získať svojmu vernému druhovi Iásonovi cenné zlaté rúno. Ich radosť sa ešte zmnohonásobila, keď medzi nich neočakávane prikvitol aj exargonaut Héraklés, ktorý záhadne zmizol z Argó neďaleko láskou rozhorúčeného ostrova Lémnos.

	Po prekáračkách, vtipoch, hodokvase padol z pléna jedinečný návrh:

	„Udatní Argonauti,“ zaspieval Orfeus, „sľúbme si, že sa každý štvrtý rok vždy znova a znova stretneme na jednom mieste, povedzme asi tak, ako sa stretávajú maturanti zo spartského gymnázia!“

	„Výborne!“ volali všetci. „Teda každé štyri roky!“

	„Hádam si aj pri tejto príležitosti ako praví športovci zmeriame sily v športovo-kultúrnych pretekoch?!“ navrhol Héraklés.

	„Zmeriame si! Preteky budú! A ešte aké!“

	„Spoločná cesta nás všetkých poučila, že si musíme aj naďalej navzájom pomáhať,“ upozorňoval bystrozraký Lynkeus.

	„Sľubujeme!“

	„Teda tvrdo trénujme na najbližšie stretnutie, aby každý získal čo najvyššie uznanie a vavrínový veniec víťaza!“ uzavrel debatu básnik Pindaros a pokračoval: „Navrhujem zvoliť Hérakla, najudatnejšieho z nášho stredu, za Športového referenta. Čo vy na môj návrh?“

	„Sláva Héraklovi!“ jasali.

	„Vyber vhodné miesto budúceho stretnutia a zariaď všetko potrebné,“ dodal Iásón. „Héraklés, prijímaš?“

	„A čo iné mi ostáva, priatelia? Prijímam! Nesklamem vašu dôveru.

	O štyri roky vás všetkých do nohy a do chlpa pozvem na turnaj! Ale neleňošte! Trénujte!“

	„Teda o štyri roky do videnia!“ vykrikovali uveličení Argonauti. Objatia. Stisky rúk. Plány. Argonauti sa rozišli.

	Kým každý z družiny Argonautov pošiel svojou stranou, ich novopečený športový referent Héraklés nezaháľal. S nadšením sa pustil do prípravných prác. Vedel, že štyri roky rýchlo ubehnú. Neľutoval námahu, kým nevybral súce miesto na pravidelné stretnutia. Mal šťastie. Medzi riečkami Péneiom a Alfeiom našiel takmer rajské údolie. Zôkol-vôkol šumeli štíhle cyprusy, kvetmi obsypané oleandre, voňavé myrty a nekonečné mandľovníkové a olivové háje. Poradil sa s miestnym predsedom záhradkárov a potom sám podľa návodu vlastnoručne zasadil k plánovanému vchodu na športový štadión malú olivu. Netušil, že raz ako prejav najvyššieho uznania z jeho, teda z Héraklovej olivy budú zlatým nožom rezať vetvičky pre olympijských víťazov…

	Udatný Grék nemal pokoja, pokým nevymeral „posvätný okrsok“ zvaný Altis. Umne určil, kde postaví chrám na počesť svojho otca, boha Dia, kde umiestni svätyne, štadióny, veštiareň a iné budovy. Hoci zo staviteľstva nemal veľa odborných znalostí, predsa na nič nezabudol. Staval bez projekčnej dokumentácie.

	A tak v presne stanovenom čase, v prvom úplnku letného slnovratu, štyri roky po rozchode Argonautov, teda okolo roku 776 pred n. l., zlietli sa Argonauti a pozvaní športovci a umelci ako orly z hôr do slnečnej Olympie.

	Nadšení a uveličení nenachádzali dosť slov obdivu nad dielom svojho druha. Héraklés ich oboznámil s programom pretekov. Potom všetkých vyzval, aby spoločne zložili pred čerstvo odhalenou Diovou sochou slávnostný sľub olympijských pretekárov:

	 

	Nesiahnem nikdy k podvodom žiadnym

	víťazstvo slávne by som tu získal,

	súpera čestne premáhať budem

	s pomocou bohov, s dôverou v seba.

	 

	Olympijský víťaz získaval okrem spomínanej vetvičky z Héraklovej olivy aj nekonečný obdiv, úctu a vážnosť. Pravda, tieto pocty nepatrili iba jemu, ale aj mestu, ktoré zastupoval. V olympijskej Altide mu postavili sochu a chýr o ňom išiel od úst k ústam. Získať titul olympijského víťaza stalo sa túžbou každého Gréka od najútlejšej mladosti.

	Myšlienka rozchádzajúcich sa Argonautov mocne zasiahla do života národa. Nimi zavedené olympijské hry stali sa základom gréckeho kalendára. Všetko dôležité sa zaznamenávalo dátumom, v roku ktorej olympiády sa to stalo…

	Samotná Olympia bola pre Grékov symbolom čistej lásky a porozumenia. Násilnosti, nesváry a podvody tu nemali miesto. Najúžasnejšie je, že počas hier na územiach obývaných Grékmi umĺkol na celý mesiac štrngot zbraní a bojový hurhaj, zavládol svätý mier. Zbrane v rukách bojovníkov nahradili ratolesti olív a vavrínov. Aj keď sa na olympiádach bojovalo, bol to boj oplývajúci krásou a šľachetnosťou.

	A tak sa každé štyri roky Olympia stala cieľom tisícov Grékov. Zo všetkých osád sa sem hrnuli pešo, koňmo, vozmo alebo na lodiach.

	Brány Olympie však boli otvorené iba mužom.

	Ženám prístup na olympijské hry prísne zakázali. Nielenže sa nepretekali, ale nesmeli sa ani dívať na krásne atletické telá mladých pretekárov. Za prekročenie tohto zákazu boli ostré tresty. Dokonca aj kňažka z ostrova Rhodos zaplatila zvedavosť životom…

	Vyše tisíc rokov vzrušovali mysle Grékov olympijské hry, dvesto deväťdesiattri ráz zneli prísahy pretekárov, kým cudzí votrelci surovo nepretrhli niť ich sledu.

	Posledné hry sa konali roku 393 n. l. Potom nastal pomalý zánik nielen olympijskej myšlienky, ale aj všetkého v „posvätnom okrsku“. Kradlo sa zlato, mramor sôch. Aj nevandali vandalsky ničili všetko, čo pripomínalo slávu pohanských božstiev…

	Zubu času a hlúpym ľuďom sa podarilo zruinovať dávnu krásu tak, že po hrdej Olympii nezostala takmer ani pamiatka.

	A predsa krásu nemožno úplne zničiť!

	V 19. storočí sa konečne našli nadšenci, ktorí neľutovali peniaze ani námahu a okrem veľmi zaviatych chrámov sa im podarilo odkryť aj olympijský štadión pre 20 000 divákov, kde si slávni pretekári merali sily v pästných zápasoch, v hode diskom, oštepom, v behu. Pričinením baróna Pierra de Coubertina (jeho srdce je pochované v dnešnej Olympii) roku 1896 po pätnástich storočiach zaviali v Grécku olympijské zástavy. Päť známych olympijských kruhov dnes už nezbližuje len pretekárov gréckych kmeňov, ale pokojamilovné národy všetkých piatich svetadielov našej Zeme.

	Pekne to povedal obnoviteľ OH Coubertin: „Bolo by naivné požadovať, aby sa národy milovali, nie je však nijakou utópiou viesť ich k tomu, aby sa ctili. Aby sa mohli ctiť, musia sa najskôr poznať. Tomuto cieľu slúži olympijské hnutie a hry.“

	Škoda, že sa nepodarilo znova uviesť do života aj to najkrajšie z hier: aby národy aspoň počas olympiád prestali medzi sebou bojovať…

	Veď šport a mier patria neodlučne k sebe!

	— Na obnovených OH štartovali pretekári z trinástich krajín, – povedal tréner Poklus, – a čo zvlášť hodno spomenúť, už vtedy sa umiestnil ako tretí v šprinte na 100 metrov Slovák z Hronca Alojz Sokol.

	— Vážení členovia Expedície, – oslovil prítomných vedúci, – ďakujem profesorovi Perúnovi a trénerovi Poklusovi za dosť obsiahle načretie do histórie olympijských hier. Je tu ešte niekto, kto pochybuje, že Gréci naozaj žali viac slávy na poli športovom ako na bojovom?

	— Považujem si za povinnosť zdôrazniť, že cesta Argonautov za zlatým rúnom i bohatá história olympijských hier síce veľa naznačujú, ale je to len jeden pohľad na grécke dejiny, a to ešte z dosť úzkeho uhla. Jedna lastovička predsa nerobí leto! – ohlásil sa znovu profesor.

	— Ale, ale, pán profesor, – za štebotala Gizka. – Ja som si už-už o vás myslela, že ste iný ako ostatní historici, a bác, tu ho máš… Podľa mňa Argonauti naozaj boli skôr športovci ako, bojovníci a navyše ešte aj vierolomní ono, hm… ako to len mne, starej žene, bez urážky mužov správne nazvať? No, proste zdajú sa mi frajerkármi, a to frajerkármi dosť chuligánskymi.

	Klubovňa sa otriasala potleskom, no ten nevyviedol čulú Gizku z konceptu: – Viete, ja som nikdy nechránila frajerkárov… Ľudia hovorili, že aj preto som toľké roky ostala odstavená „na ocot“…

	— Pani Gizka, veď máte snubný prsteň! – ozvala sa šumná masérka, športovo ostrihaná na chlapca.

	— Slečinka, vydala som sa ja, ej, vydala, ale už ako historikmi chránená pamiatka, teda v dosť pokročilom veku, a… a čo tajiť, už aj v dosť schátranom stave. Viete, ak viete, roky nepridávajú na fasáde, všakže?

	— Ak sa smiem opýtať, čím si ten odvážny Grék dobyl vaše srdce? – opýtal sa Gizky na všeobecné prekvapenie profesor Perún.

	— Ale, ale, pán profesor! Vy na mňa takto?… Dúfam, že ste mi tú ošemetnú otázku dali len z čisto osobného, a nie z historického záujmu, – smiala sa rozveselená Gizka pri pohľade na trápny úsmev profesora Perúna, ktorý už stihol oželieť svoju dosť háklivú otázku a rozpačité šmátral v bočnom vrecku, akoby hľadal notes.

	— He-he-hej, čisté z toho oného… záujmu, – jachtal.

	— Nuž keď chcete, tak nedbám. Ten môj odvážny Grék vôbec nebol Grék, a už načisto nie odvážny… V snahe pomôcť dobrému človeku vydala som sa za starého bohatého vdovca a naozaj som mu pomohla nielen od nudy, ale aj od jeho ladom ležiacich peňazí… Cestovali sme svetom ako veční turisti. Ustavične spolu… Iba poslednú túru, z ktorej mu Čedok nevedel zabezpečiť spiatočný návrat, absolvoval sám… No taký je už život. Má cesty, z ktorých pútnikov nevracia… Ale… do našej Expedície nepatria smutné spomienky, všakže?

	Z ticha sa ozvalo tiché prisvedčenie optimistickej starenke.

	— V Grécku som sa vyskytovala šesťkrát, – pokračovala. – Reči tamojších sprievodcov-cicerónov poznám skoro naspamäť. Prečítala som mnoho bedekrov a páči sa mi tento náš jedinečný experiment, v ktorom sa kolektívne ponárame do hlbín dávnych vekov a dolujeme z mútnej histórie mýtov, bájí a povestí živý optimizmus športovcov. Teší ma, že si ešte ja, stará baba, zacicerónčim.

	— Príležitostí ešte bude dosť, – ozval sa vedúci Expedície. – Ponúkanie vám príbeh neprekonateľne vtipného gréckeho hrdinu Odyssea v jeho neprekonateľnej odysei. Uvidíte, že aj on sám bol viac športovcom ako bojovníkom…

	 

	Cudný vojvodca Odysseus a ešte čudnejšia mobilizácia Achajcov proti Tróji

	 

	Homérov hrdina, v podstate mierumilovný Odysseus, žil na Ithake na tie časy a pomery dosť skromne, ale obstojne.

	Do bronzova opálený krásavec športového strihu (atletická väzba) každodenne naháňal kŕdle kôz po krkahájoch. Ak to zunoval, kvôli kondícii pre zmenu naháňal svojich otrokov, keď sa extra tuho nenaháňali za robotou v slnečnej páľave južného slnka. Vyčerpaný takýmito nekráľovskými naháňačkami okolo obeda obyčajne padol do náručia svojej milovanej ženy Pénelopy.

	Popri vladárskych povinnostiach nezabúdal ani na úlohy otca-paidagóga. V tieni vavrínov, cyprusov či vykrivených olív dával kondície následníkovi trónu Télemachovi. Veľký dôraz kládol najmä na matku všetkých športov – atletiku. Nezanedbával ani ovládanie zbraní a bojovej techniky.

	V oddychovom čase vtĺkal do mozgovice svojho synátora state z bontónu – čo sa sluší a čo nie. Ak Télemachos „nekapišoval“, ňaňko ho vytrieskal, že vrieskal ako najatý. Jedináčik sa často vyšmykol z rúk otca-paidagóga, a s vetrom opreteky trtúľal vyponosovať sa svojej dobrotivej matke, tej, čo sa práve chystala na funkciu legendárne vernej manželky.

	Pénelopé ako správna žena hneď za horúca vynadala svojmu milovanému Odysseovi do kadejakých, len nie múdrych, keď z ich jedináčika chce bitkou urobiť štátneho kripla.

	Nepatrilo sa, aby rozšafný a múdry vládca Ithaky stratil nervy. Držal sa zaryto aj po diskusnom príspevku krásnej Pénelopy. Vedel, čo sa patrí na muža jeho rangu. Dosť dlho iba mrmlal ako medveď, keď ho včely dosekali, no potom sa nezdržal. Zabohoval brumendo – pravda, nie preto, že bral ohľad na prítomnosť dámy, to naozaj nie, ale z obavy, aby si nepopudil všadeprítomných bohov z Olympu.

	Tí sa podchvíľou kdekade túlali a z dlhej chvíle vďačne vyviedli dakomu dajaké pestvo. Zunovalo ich jednostaj konzumovať nektár a ambróziu, obligátne špeciality olympijskej vývarovne bohov, veď aj bohovia sa tu a tam prejedia dobroty.

	Pénelopé obyčajne bez žiadostí o slovo spustila ďalšie „blahorečenie“, takže chudák manžel, ak si chcel zachovať aspoň sám pred sebou akú-takú úctu, nabrýzgal jej ako prasaťu do válova, potom sa svižne obrátil na opätku, vzal zbrane a šiel k moru, očividne na nervovú kúru.

	Pénelopé si poznala muža. Tá dobrá žena dobre vedela, že Odyssea pri brehu mora nielen srd prejde, ale dačo aj uloví. Jeho odchod brala tak, akoby len odskočil do obchodu nakupovať pre kuchyňu.

	Dobre predvídala.

	Slávny lovec na chudobnej Ithake sa vrátil s bohatou korisťou. Vrátil sa šťastný, usmiaty, nadšený. Korisťou ľahko zapchal ústa Pénelopy a kožušinou jej úplne utrel z očí neexistujúce slzy. Pénelopé vedela, čo je jej povinnosť. Hodila sa hrdinovi okolo krku, aby vrelým objatím zahladila „mamľasa“ a ďalšie epitetá, ktoré mu pred chvíľou tak nešetrne uštedrovala.

	Uzmierený Odysseus sa pustil nanovo naháňať kozy, potom znovu otrokov a preháňajúceho sa dediča Télemacha… A všetko sa opakovalo ako deň po noci bez vzruchu a zmien.

	Ešte šťastie, že Odysseus sa mohol v rodnej Ithake cítiť ako rekreant na zahraničnom zájazde. Ukájal svoje početné záľuby. Nadovšetko rád poľoval, chytal ryby na kolísavých vlnách Ikarského mora. Inokedy do úplného vysilenia triafal v olivovom háji ťažkým oštepom do terča. Fenomenálne vylučoval z ťažkého luku kalené strely na pohyblivé ciele: vtáky a štvornohé zvieratá. Ak zacítil telesnú únavu, regeneroval si sily hudbou a spevom. Inokedy zapadol do neveľkej dielničky, kde holdoval ďalšiemu hobby – polytechnike. Stružlikal nožíkom sošky, šípy, opravoval zbrane, alebo v duchu sidoloval Pénelope tie strieborné príbory, ktoré jej už dávno sľuboval zadovážiť k meninám…

	Aj keď je manželský život veselý, predsa len je vrtkavý.

	Nie vždy manželove hobby či chúťky rovnako dobre padnú na chuť aj jeho chutnej polovičke. Dobrá Pénelopé poznala mieru. Tú nesmela prekročiť, ak nechcela príliš dráždiť manžela. A predsa bystrozraký Odysseus čoraz častejšie badal, že jeho žena od šťastia neskáče aj bez odrazu do výšky, keď si on skočí zapoľovať alebo trénuje beh, či keď si brnká na harfu. Pénelopé, ako všetky ženy všetkých dôb, neodkladné „mužove práce“ šupla do jedného vreca s označením „hlúpe mužské pasie“, „daromnice“ či „únik milovaného od každodenných manželských povinností“.

	Aký čas, taká paráda!

	Zdá sa, že manželské „parády“ mali v každej dobe rovnaký šmrnc. Ak si v čase najväčšej slávy Helénov pán manžel zmyslel vyhnúť sa domácemu upratovaniu, šomraniu, zazeraniu či búrke s bleskami-pleskami, nemal to zďaleka také ľahké ako, povedzme, jeho potomok v XX. storočí nášho letopočtu! Ten jednoducho žene ohlási:

	„Miláčik, musím ísť na služobnú cestu.“

	„Ženička, predstav si, volajú ma do Tatier na mesačný seminár!“

	„Podnik ma ako na potvoru vysiela na ročné cyklické školenie do Prahy!“

	Takéto legálne úniky z domácich radostí Odysseus ani jeho vrstovníci v Helade nepoznali. Nečudo, že potom každý Grék vítal každú príležitosť, ako sa dostať z domu. Jednou z nich boli vojenské výpravy, ktoré mu navyše mohli vyniesť od nepriateľa ukoristené „suveníry“ pre ženu, deti a domácnosť. Popri cenných zbraniach, zlate, striebre a všakových ozdobách neohrdol ani živú korisť v podobe dobytčích stád, zajatkýň a otrokov, ktorých údelom bolo z vďačnosti za darovaný život do smrti hrdlačiť na svojho udatného premožiteľa. Najviac sa však tešil zo slávy a z nevädnúcich vavrínov, ktoré po návrate jeho žena zužitkovala do fazuľovej polievky ako bobkové listy.

	Pomerne rozsiahly úvod sa žiadal preto, aby všetci ľahšie pochopili dosť ošemetnú situáciu, ktorá sa vyskytla v rodinnej bunke Odysseovcov, keď tam z čistajasna prikvitol, akoby z duba spadol a povedal „hop“, teda neohlásený, a tým aj nie veľmi vítaný mykénsky kráľ, najmocnejší z achajských vládcov Agamemnón. Bez veľkých okolkov a ohľadov na rodinnú pohodu predostrel pred Odyssea zvolávací lístok. Verboval statočných a čestných Achajcov do boja proti mocnej Tróji.

	V dôvodovej správe vyberanými slovami rozhorčene obvinil syna trójskeho kráľa princa Parida, že zneužil pohostinstvo Agamemnónovho brata, spartského kráľa Meneláa – takto všeobecne známeho ťuťmáka – a uniesol si do Tróje jeho ženu Helenu, krásavicu nad krásavice! Helena mala na tie časy bohovský pôvod, lebo jej otcom bol sám najvyšší boh Zeus.

	Rozhorčenie kráľa Agamemnóna nad únosom krásnej švagrinej Heleny vyznievalo natoľko vierohodne, že bystrý Odysseus začal uvažovať, či kráľovský švagor neľutuje stratu bratovej ženy, „božskej kočky“ viac ako jej vlastný muž Meneláos. Že by manželský trojuholník?

	Trestuhodný čin trójskeho princa Parida rozhorčil achajských hrdinov ešte viac, keď vyšlo najavo, že únosca okrem krásnej Heleny uniesol aj spartskú kráľovskú pokladnicu. Teda nielen únos, ale aj sprostá krádež.

	Nik nechcel veriť, že zamilovaný Paris vzal pokladnicu len kvôli rovnováhe, aby mal čo niesť aj v druhej ruke. Skôr ho podozrievali, že ju vzal ako časť nevestinej výbavy a chcel z nej hradiť výdavky na svadobnú cestu do Malej Ázie.

	Čerthovie, ako to naozaj myslel nerozvážny mladík!

	Odysseus si úctivo, ale bez veľkého záujmu vypočul pikantné klebety spartského kráľa. Umnému hrdinovi sa pre takúto taľafatku akosi dvakrát nežiadalo niesť vlastnú kožu na trh. Nechápal, prečo práve on a ďalší jemu podobní pokojamilovní manželia a rodičia majú ísť pomstiť Meneláovu česť a navrátiť tomu ťuťmákovi len tak mírniks-dírniks krásnu Helenu. Najprv sa robil nechápavým, potom sa zasa začal vyhovárať na neodkladné manželské povinnosti.

	Agamemnónovi dalo poriadne zabrať, kým Odyssea obmäkčil a nakriatol ho ísť pre ženskú sukňu do vojny proti Tróji.

	Tým, že získal Odyssea, si Agamemnón uľahčil mobilizáciu ostatných achajských hrdinov. Všetci sa zrazu priam tešili na vypadnutie z nudného domova do ruchu bojových príprav. Trestné ťaženie proti bohatej Tróji sľubovalo bohatú korisť i nehynúcu slávu. A tak vždy nesvorní Achajci išli svorne pomstiť gangsterský kúsok nezodpovedného princa. Ako tvrdí starý pán Homér, vraj až stotisíc hrdinov sadlo na tisíc lodí, ktorými vyplávali proti ázijským súkmeňovcom v mocnej Tróji.

	Veliteľom trestnej výpravy sa nestal okradnutý a znevážený Meneláos, ale jeho pomstychtivý brat Agamemnón. Loďstvo však nemohlo vyplávať, lebo bohyňa Artemis zoslala bezvetrie. Chýrny veštec Kalchás oznámil, že bohyňu možno uzmieriť iba tak, že Agamemnón obetuje vlastnú dcéru. Túžbou po unesenej krásnej švagrinke zaslepený vojvodca ani na chvíľu nezaváhal a položil na obetný oltár dcéru Ifigéniu. Našťastie bohyňa Artemis mala viac chochmesu ako spartský kráľ. Namiesto krásnej Ifigénie položila na oltár laň a kráľovu dcéru odniesla na dnešný Krym, kde sa stala najvyššou kňažkou.

	 

	Patroklov memoriál

	 

	Celé Homérom v Iliade ospevované ťaženie achajských hrdinov proti Tróji pripadá nám tak trochu ako fraška, nie nadarmo z neho opísal iba záverečnú fázu. Najväčší achajský hrdina Achilleus po čase odmietol ďalej bojovať, lebo mu Agamemnón odobral zajatú dcéru kňaza Brísa, a aj ostatní vládcovia a vojvodcovia sa navzájom svorne škriepili pre ukoristené krásavice. Zdá sa, že pri nich postupne zabúdali nielen na svoje ženy, ale aj na prísne potrestanie únoscu krásnej Heleny…

	Uznávaní hrdinovia formátu Achillea, Odyssea a Patrokla si 10, slovom desať dlhých rokov nevedeli poradiť s jedným mestom. Aj keď Trója mala pevné hradby a udatných obrancov, nech sa ujko Homér nehnevá, nám ľuďom z epochy cvikacích hodín, kde je každá minúta drahá, sa ich celá vojna javí skôr ako akési celoachajské štátne sústredenie športovcov v klimaticky atraktívnom prostredí neďaleko Tróje. Nerušene ako v campingu na brehu mora trénovali, usporadúvali preteky, turnaje a okrem toho jedli a pili. Už sa na to nemohol dívať ani im podobný dobrý vtáčik – boh Apollón. V zlosti začal strieľať do povaľačských bojovníkov morové šípy.

	Nečudo, že Trójania využili príležitosť a poriadne začali vyprašovať Achajcom kožuchy. Ani tento výprask Achilleom nehol, skôr sa mu tešil, lebo ešte stále trucoval. Achilleov najlepší priateľ Patroklos sa už na to nemohol dívať a navliekol sa do Achilleovho brnenia, aby Trójanom nahnal strach. V takomto preoblečení mal pod hradbami Tróje súboj s najväčším trójskym hrdinom Hektorom. Bol to nanajvýš zaujímavý zápas. Vzrušil rovnako Trójanov na hradbách, ako obliehateľov pod hradbami. Pravda, zle sa dlho nerobí. Keď sa Hektorovi čoskoro podarilo všetkých presvedčiť, že ani Achilleov pancier nerobí z každého Achillea, vytiahol do boja aj najväčší achajský hrdina.

	Achilleus kruto pomstil svojho najlepšieho priateľa. Keď porazil Hektora, vyhlásil na uctenie Patroklovej pamiatky pohrebné hry, akýsi Patroklov memoriál s lákavými cenami pre víťazov v jednotlivých disciplínach. Pretekalo sa v jazde bojových vozov, v boxe, v zápase, v behu, v zápase kopijou, v hode diskom, v lukostreľbe a vo vrhu oštepom.

	Do jednotlivých súťaží sa prihlásili najznámejší achajskí bojovníci na čele so svojimi kráľmi a ich synčekmi. Pohrebné hry sa konali na rovinke neďaleko hradieb obliehanej Tróje, takže všetci Achajci museli byť v plnej bojovej pohotovosti.

	Žiaľ, história nezaznamenala výsledné časy a miery najlepších bežcov, vrhačov, strelcov a zápasníkov, preto sa musíme uspokojiť iba s výpočtom mien a cien pre víťazov. Keďže hry boli priamo pod hradbami Tróje, možno pokladať za isté, že najmä v behu padlo niekoľko achajských rekordov, lebo pretekári nebežali len o dušu, ale aj o život.

	Prvé boli preteky dvojzáprahov. Keď ich Achilleus odštartoval, kráľovskí pretekári mocne plesli bičmi do bujných koní. Zvíťazil Diomédés, kráľ z Argu. Ako trofej si odvádzal krásnu otrokyňu a trojnožku s uchami. Druhé miesto obsadil Antilochos, syn Nestora, kráľa z Pylu. Vyhral žrebnú kobylu. Meneláovi, kráľovi zo Sparty, pripadla tretia cena – medený kotlík. Mnohí sa pritom uškierali, vraj môže doň roniť slzy za krásnou Helenou, ktorá sa možno v tej chvíli dívala z trójskych hradieb po boku svojho únoscu Parida, ako sa jej právoplatný legitimný mužíček, t. č. slamený vdovec, pechorí pre také medené ledačo.

	Veľký vzruch vyvolal zápas boxerov. Víťaz mal dostať mulicu, porazený dvojuchú čašu. Sebavedomý kráľ Epeios z Elidy vyhlásil, že roztranžíruje na fašírku súpera Euryláa a napokon aj vyhral k. o. Zápasníci bojovali o trojnohý kotol v hodnote dvanástich kráv; porazený ako cenu útechy získaval otrokyňu, ovládajúcu domáce práce, ktorá podľa vtedajšieho cenového úradu mala hodnotu štyroch kráv. Vo finále sa stretli syn salamínskeho kráľa Telamóna Aiás a Odysseus. Hoci špekulant Odysseus používal aj nedovolené chmaty, predsa nezvíťazil. Diváci sa nudili, lebo ani jeden nevedel premôcť toho druhého. Napokon keď obaja borci po vzájomnej dohode začali fixľovať, Achilleus ich vyhnal z arény. Jury vyhlásila zápas za nerozhodný.

	Dosť namrzený rýchlonohý Odysseus sa hneď prihlásil aj na preteky v behu. Mal silného konkurenta, výborného lokridského atléta Aianta, zvaného na rozdiel od predchádzajúceho Aiás Malý. Keď Odysseus vo finiši začal pociťovať úbytok síl, a tým aj rýchlosti, rýchlo sa obrátil o pomoc modlitbičkou k svojej patrónke Pallas Athéne:

	„Patrónka všemocná, prosím, nedopusť moju prehru! Ak zvíťazím nad týmto bibasom, nech sláva patrí tebe, a nie mne!“

	„Odysseus, chránenec môj, ver mi! Už robím opatrenia pre tvoje víťazstvo. Vydrž chvíľu a užasneš.“

	Dobrá patrónka naozaj božsky rýchlo zaúradovala. Vďaka nej sa Aiás pred cieľom pošmykol na kravskom lajne. Odysseus najprv užasol od údivu a potom zhrabol prvú cenu, vraj najkrajšiu na svete: strieborné miešadlo na víno. Jeho súper dostal tučného býka – možno práve toho, na ktorého pozostatku Aiás dostal šmyk…

	Ostatné preteky Patroklovho memoriálu vyhrali favoriti, a tak sa radšej venujme ďalším osudom hrdinov.

	Krátko po pretekoch nezraniteľný Achilleus urazil boha Apollóna, a ten z pomsty usmernil Paridov šíp do jeho zraniteľnej päty. Tým činom sa obyčajná hlúpa časť tela – Achilleova päta – stala na celé tisícročia symbolom najzraniteľnejšieho miesta.

	 

	Najslávnejší čin ithackého vtipkára

	 

	Keby prešibaný, vtipom sršiaci lišiak Odysseus nevymyslel šikovnú lesť, možno Trója stojí ešte dodnes a slávni achajskí hrdinovia pod ňou nedrvia udatne nepriateľa, ale licitovaný mariáš.

	Vojvodca Achajcov Agamemnón dobre vedel, prečo potrebuje vo svojom vojsku práve športového ducha, odvahu a osobnú zdatnosť ithackého Odyssea. Zo všetkých len on sám si trúfal neraz šplhom preliezť nedobytné trójske hradby. Ponevieral sa smelo po obliehanom meste ako iní po amfiteátri. Sem-tam im zo samopaše ukradol aj nejakú sochu peknej bohyne. Odysseus dokázal svojím umom, čo nedokázalo za desať rokov mnoho tisíc vychýrených hrdinov… V rámci armádnej záujmovej činnosti Odysseus navrhol zakladať polytechnické krúžky, a sám ich viedol ako inštruktor. Pod jeho ideovým usmerňovaním vystružlikovali armádni ľudoví umelci z fajty achajských hrdinov akési drevené čudo, ktoré v ankete Predtrójskeho večerníka frontoví redaktori umne pokrstili na trójskeho koňa.

	Keď bolo čudo hotové, dômyselný Odysseus začal presviedčať istého Sinóna:

	„Chlape, čuj dobre! Párkrát som videl, že si ako herec veľmi presvedčivo hral rôzne výjavy pri vatre.“

	„Čo si želáš, múdry Odysseus?“

	„Počúvaj! Naše lode sa vzdialia od Tróje. Jej obrancovia sa vyroja do nášho opusteného tábora. Pri snorení ťa objavia v kríčku vydeseného, dobitého. S plačom im povedz, že si nám ušiel, lebo sme ťa chceli obetovať bohom za šťastný návrat lodí od Tróje domov.“

	„Dobre. A čo ďalej?“ opýtal sa Sinón ako pravý divadelný ochotník, ochotný všetko zahrať podľa pokynov režiséra.

	Keď mu Odysseus prezradil, čo má robiť, Sinónovi sa rozjasnila tvár, lebo po deviatich rokoch mu začali byť Trójania práve takí milí ako vred na zadku.

	„Spoľahni sa, Odysseus! Zvíťazíme!“

	Trójania chňapli po nastrčenej návnade v podobe Sinóna a trójskeho koňa ako hladná šťuka po hlaváčovi… Len čo vyrazili z mesta proti Achajcom, tí – samozrejme, naoko – akoby v zmätku nasadli na svoje koráby a dali sa fujás-matias aj bez pary plnou parou na chaotický ústup, pričom na brehu nechali aj veľkého dreveného koňa. Sinón v úlohe našepkávača Trójanom „dôverne“ prezradil, že drevený kôň pred Trójou je dar Achajcov mocnej bohyni Pallas Athéne. Chceli si ju uzmieriť za to, že Odysseus s Diomédom ukradli z Tróje jej sošku – palladium. Od toho, či sa kôň dostane do mesta, vraj závisí osud Tróje.

	Trója naletela.

	Napriek varovaniu veštca Láokoónta pobalamútení Trójania ručne, bez pomoci žeriavov, ale predsa nadšene došlepcovali koňa cez narýchlo zbúrané hradby rovno do stredu mesta. Potom sa začala všeobecná veselica. Nechýbal ani slávnostný ohňostroj a karneval na oslavu víťazstva. Hádam netreba dvakrát zdôrazňovať, že sa jedlo a pilo za štátne groše, a tak každý Trójan pil za troch ako na hodoch.

	Obrancovia ani vo sne nešípili, že drevené konské čudo naozaj rozhodne o osude Tróje. V jeho útrobách ako v rakete sa tlačil húf statočných bojovníkov na čele s Odysseom, ktorý v nešportovej funkcii vrátnika alebo domovníka-kľučiara mal v príhodnej chvíli otvoriť tajný východ z koňa a potom ešte aj brány Tróje.

	Mierne povedané, mierne unavení Trójania čoskoro ležali rôzne rozhodení po uliciach tak nahusto, že v noci priam zavadzali Odysseovi a jeho bojovým druhom, ktorí signalizovali ostatným Achajcom, že v spitej Tróji práve všetko spí.

	V tej historickej tragickej noci väčšia časť obrancov, docenganá namol, chrápala v durových tóninách svoje rekviem. Mnohí z nich sa už ani nestihli prebudiť, a to bolo ich šťastie. Nastrebaným ako špunty sa vraj zomiera ľahšie, takmer bezbolestne ako v narkóze…

	Detaily pľundrovania Tróje a kynoženia jej obyvateľov hádam z estetických dôvodov skrátime na minimum. Stačí, že ráno poklady mesta dostali nohy. Putovali na achajské lode. Aj krásne trójske ženy menili majiteľov. Slávne občianky sa z noci na deň stali bezvýznamnými otrokyňami víťazov. Z Tróje ostali iba dymiace trosky.

	A Sparťan Meneláos si po desiatich rokoch odnášal domov ako zo záložne krásnu Helenu…

	 

	Odysseova odysea

	 

	Ostatní slávni grécki hrdinovia, celých desať rokov odlúčení od svojich žien, detí a majetku, po získaní víťazstva a pochybnej bojovej slávy nehnali sa ozlomkrky nazad k svojim rodinám, aby im odovzdali „suveníry“.

	Ešte dobre nevyhasli ohne na troskách zničenej, vyrabovanej Tróje, a už im v hlavách mátožil nový, ešte pochybnejší plán: dožičiť si po ťažkých bojoch konečne trochu zaslúženého osobného oddychu. Bez toho, aby si išli domov vymeniť aspoň špinavú pyžamu za čistú a deravé ponožky za poštopkané, hneď a zaraz dostali chuť ísť na lodiach ďalej letom šírym svetom…

	 

	— Kdeže tí!… Poznáme chlapov! – s nevôľou v hlase zaintonovalo zopár sklamaných pacientiek. – Na to netreba chodiť do Tróje, aby sme spoznali, čo dokážu muži z „oslobodenej domácnosti“. Príkladov je aj tu na Sliači dosť. Bezmála každý z mužov si ešte vo vlaku ukryl snubný prsteň hlboko do kufra, aby mu kov nerušil liečebnú procedúru pri nejakej Elektre-Líze, či Jonto-Foréze.

	— No len už nehromžite toľko na nás slabých mužov, – tíško uhášal mocný smiech žien profesor Perún. – Napokon neviem, či je dámam z dejepisu známe, že aj ženy ľahtikárskych Grékov sa všetky nepodali na vernú Pénelopu. Ojojój! – skoro mladícky zvýskol starý pán. – Ojojój!

	— Pán profesor, pridajte dačo na našu obranu, – žiadal pacient stredných rokov, sprevádzaný mohutným potleskom mužov.

	— Nedbám. Príkladov je dosť a dosť. Aspoň jeden z nich. Agamemnónova manželka Klytaiméstra si našla milenca. Ľúbila ho tak, že po skončení trójskej vojny Agamemnónovi dopomohla na novú turistickú cestu, z ktorej nieto návratu. Chápete, kam sa pobral?

	— Dobre urobila Klystírsestra, či ako sa volala tá Grékyňa. Nebola z dreva! Aký požič, taký vráť! – obhajovala kráľovskú nevernicu masérka z kúpeľov.

	— Odbočili sme, vážení! – upozornil vedúci. – Venujme sa Achajcom a ich ďalším osudom.

	— Veď vôbec neodbočujeme, – ozvala sa znova Gizka. – Muži sú pekne vyfarbení vtáci! Vtáci-letáci! Vážené prítomné, tvrdím, ťažko by sa niekto z Odysseových vtedajších, ale i z dnešných oslavovateľov opovážil stratiť v úlohe obhajcu čo len jedno slovko na jeho obranu. Milostné zápletky súčasných turistov či pacientov javia sa nám v porovnaní so zážitkami túlavého ithackého kráľa ako obyčajné hry detí z materskej školy.

	— Hanba mu! – ozvala sa za rovnako cítiace ženy staršia dáma.

	— Svojej vernej žene Pénelope po desaťročnom odlúčení neoznámil, chuligánisko, ani po vtedajších masovokomunikačných prostriedkoch, ako bol poštový holub a či rýchlonohý vytrvalec-maratónčan aspoň lakonicky slovami piesne skladateľa Gejzu Dusíka: Pénelopé! Nečakaj ma už nikdy! Opustenej Pénelope tak nedal príležitosť ani len na tichú výčitku:

	„Muž môj, máš ty všetkých doma?! Nestačilo ti desať rokov lárifárikovania? Staral si sa aspoň vo sne, či nehladujeme? A vieš ty, čo sa ja na Ithake sama nadriem? Ako otec nášho Télemacha bol si ty aspoň raz na schôdzi Združenia rodičov a priateľov školy, aby si sa spýtal na jeho prospech?… Poznám ťa, Odysseus. Našiel by si si sto a jednu vtipnú výhovorku. Také isté ako vtedy, keď si z domu odchádzal a dával si mi, úbohej žene, rady: Staraj sa o majetok a syna! Rad našich detí bez mojej pomoci nerozširuj! Čakaj ma verne. Až prídem, budem tu! Ahoj! – a už ťa nebolo…“

	— Hanba mu! – pišťalo znovu už po toľký raz rozveselené ženské publikum.

	— Veľa som cestovala, vážení, – pokračovala Gizka, – ale Odysseus s kamarátmi si vytvoril taký náramne vzrušujúci program na plánovanej turistickej ceste, aký by náš Čedok, Tatratour či CKM spolu nevytvorili ani za pomoci najuznávanejších zahraničných expertov za drahé peniaze!

	— Pani Gizka, máte pravdu, ale… ale naozaj nie je úlohou našej Expedície podrobne sa zapodievať síce zaujímavými, ale vonkoncom nie dôležitými podrobnosťami Odysseovej odysey, – neodpustil si vecnú poznámku profesor. – Preto azda spomeňme aspoň telegraficky niektoré najzaujímavejšie príhody. Súhlasíte?

	— Vďačne, – povedala Gizka a prenechala slovo profesorovi.

	 

	— Odysseus po vydrancovaní Tróje naložil svoje lode vrchovato zlatom, striebrom, bronzom a meďou. Nezohrdil ani krásne sochy. Každé voľné miesto na lodiach zapratal utešenými zajatkyňami z Tróje, ktoré podľa bežného cenového odhadu prehodnotil na otrokyne. Najkrajšie si nechal pre osobnú potrebu, zvyšné chcel cestou rozpredať za pekný groš.

	Úmyselne sme spomenuli „cestou“, ale tou cestou Odysseus nemyslel najkratšiu cestu domov na rodnú Ithaku. Kdeže! Ako známy tramp počítal s veľkou okružnou turisticko-rekreačnou cestou po vzdialených vodách Stredomoria. Koráby rezali roztancované vlny morí. Diaľky sa rozprestierali pred nimi i za nimi. Samozrejme, tam čakali aj nové dobrodružstvá. Tvrdé skúšky tvrdých chlapov. Ako na perlovom náhrdelníku idú jedna perla za druhou, tak sa spriadali strastiplné i príjemné príhody Odysseových druhov.

	More vari na rozkaz vrtošivých bohov hnalo ich bez prestávky od jedného ostrova k druhému, akoby sa nemohlo dočkať tretieho a ďalších. Sem-tam niektorý hrdina aj nehrdinsky vypadol z turné. Ich kosti ostali ako pamiatka alebo skôr ako stopa pre budúcich archeológov, ktorí raz budú skúmať slávnu cestu slávnych svetobežníkov…

	 

	Tri nevydarené zastavenia na ostrovoch

	 

	Odysseovci naďabili hneď z kraja cesty na ostrov s prečudesnými obrami Kyklopmi. Jednookí čudáci mali popri viacerých nepekných povahových vlastnostiach aj tú, že boli ľudožrúti. Každého, kto k nim zavítal hoc aj s dobrým úmyslom, prijali ako dobrovoľný prídel do svojej závodnej kuchyne. Aby tých úbožiakov nemuseli naháňať po chotári, jednoducho ich pripreli na dokŕmenie spolu s kozami a ovcami do jaskyne-výkrmne. Odysseovcom vlasy dupkom vstávali, keď videli miznúť jedného druha po druhom. Odyssea a jeho druhov takto priprel kanibalský Kyklop menom Polyfémos.

	Hoci Odysseus nemal lekársku prax, rozpáleným kolom takmer odborne „vyoperoval“ jednookému väzniteľovi jeho jediné, teda posledné oko. Operáciu vykonal bez narkózy, teda bez umŕtvenia, čo sa vtedy v odborných kruhoch považovalo za unikátny rekord svetového významu. Objav dávnej chirurgie!

	Polyféma dosť žralo, že zo zanechanej navštívenky chirurga zistili len skromný pseudonym „doktor Nikto“. Darmo sa aj ostatní Kyklopi srdili, daromne zúrili. Darmo náramnou silou metali do náramných diaľok kamene za odchádzajúcimi Odysseovými korábmi. Ich nadávky sa odrážali od škodoradostného rehotu Odysseových druhov, ktorým už vtedy bolo hej, veď uvrzli istej smrti.

	Ani Odysseus, alias chirurg Nikto nevedel, že sa smejú predčasne.

	Oteckom jednookého nevychovaného Kyklopa Polyféma nebol nikto iný ako sám boh mora Poseidón. A ten si až pridobre zapamätal, kto sa opovážil jeho príbuzného predčasne dostať do spolku invalidov.

	Nasledujúcou zastávkou Odysseových tulákov na okružnej plavbe bolo kráľovstvo vládcu vetrov Aiola. Prijali ich veľmi srdečne. Užili si plnou mierou pohostinstva. Ba ešte si ako vzácny podarúnok od kráľa odnášali domov aj mech z volskej kože, v ktorom ako v konzerve sa tiesnili nahusto napchaté všetky nepriaznivé vetry. A mierny vetrík Zefyros dostal rozkaz hnať lode priamo k achajským brehom, k brehom Odysseovho domova.

	Zefyros sa činil. Odysseus už dokonca ďalekohľadom z jenského skla jasne rozoznal približujúce sa brehy rodnej Ithaky. Tešil sa však priskoro.

	Práve vtedy ako na potvoru dvaja chamtiví zvedavci z jeho osádky – mysliac si, že vo vreci Odysseus pred nimi ukrýva cenné dary – vypustili z mecha zajaté vetriská.

	Tie, len čo sa na slobode trochu zrekreovali, hneď moreplavcom názorne predviedli, čo vedia. A práve vtedy dostali chuť na pravú exhibíciu. Osádky Odysseových korábov zažili vrtochy všetkých vetrov. Víchrice sa striedali s búrkami, uragány s vlnobitím, tajfúny besneli s cyklónmi. Keď sa vetriská vybúrili, pokojne zaparkovali aj s Odysseovou loďou u svojho gazdu.

	Aiolos – predtým dobrý hostiteľ – sa tentoraz strašne napaprčil. Bez dlhých rečí ich odohnal kadeľahšie od svojho ostrova. Usúdil, že Odysseus upadol do nepriazne bohov, a s tými sa ani mocný kráľ vetrov nechcel ťahať za prsty.

	Odohnané koráby blúdili bez priaznivého vetra ako Marek po pekle neznámymi morami. Konečne úplne dešperátni pristáli na ostrove Laistrýgonov.

	Vydarení obyvatelia ostrova, akísi prvostupňoví bratanci Kyklopov, taktiež nepohrdli čerstvou človečinou, a tak bez akejkoľvek jednačky začali pargať obrovské balvany na nič netušiacich Odysseových moreplavcov. Okrem Odysseovej osádky všetky lode padli za korisť týmto strigôňom.

	Chudák Odysseus už len apaticky sledoval, ako si more, vetry a vlny svojvoľne pohrávajú s ním a s jeho loďou. Bez vzrušenia hľadel na približujúci sa ostrov. Už iba tŕpol, aké prekvapenie mu zasa na ňom nachystali nežičliví bohovia.

	 

	V zajatí zamilovanej čarodejnice

	 

	Odysseus netŕpol zbytočne.

	Na opustenom, nepohostinnom ostrove s čudným menom Aiaia žila opustená čarodejnica Kirké. V dotazníkoch si pyšne uvádzala, že je dcéruškou samotného boha slnka Hélia. Odysseovu prieskumnú hliadku len tak z čírej roztopaše premenila čarovným prútikom na krochkajúce svine, no aj v svinskej podobe im z vrtochu ponechala ľudský rozum. Keď úbohý pútnik Odysseus zazrel svojich druhov smiešne grúliacich prichádzať na loď, nevedel, či sa má skôr na nich chichúňať alebo plakať nad ich osudom. Vedel však, že ich neponechá hroznému údelu. Vybral sa rovno k obstarožnej čarodejnici.

	Vo svojej opustenosti sa na prvý pohľad zaľúbila do driečneho hrdinu od Tróje. Láska ako humno! Po krátkom nediplomatickom vyjednávaní podpísali slávnostne zmluvu.

	Odysseus sa miestoprísažne zaviazal, že:

	— celý rok vydrží na ostrove Aiaia;

	— stane sa utešiteľom pani čarodejnice Kirké, bažiacej ani nie tak za spoločnosťou, ako skôr za súcim spoločníkom;

	— vynasnaží sa jej byť v samote viac ako dobrým priateľom.

	Na druhej strane Kirké sa zaviazala, že:

	— po roku „odsviní“ Odysseových priateľov;

	— všetci budú môcť slobodne odísť, kam sa im zachce.

	Čo ostávalo na výber obetnému baránkovi Odysseovi? Rok hrdlačil u Kirky ako otrok na nútených galejach. Snažil sa ako včelička, len aby kamarátov zachránil a zbavil ich svinskej podoby a smiešneho krochkania…

	 

	— Tu vidieť tiež obetavosť, jednu z krásnych čŕt športovca! – upozornil tréner Poklus. – Keď si to okolnosti žiadajú, urobí aj najnemožnejšie. Dokonca aj to, čo mu je proti srsti… Mrzel sa na svoju väzniteľku, že nechcela premeniť druhov na ľudí skôr, ale tá prefíkaná žena trvala na svojom.

	— He-he, nežiadalo sa jej mať pri hrách lásky zbytočných kibicov a obchendárov. V láske chcela mať intimitu, – dodal s porozumením odborníka lekárnik.

	 

	— Pravda, Kirkin vyvolenec zažil otrasné chvíle. Jeho väzniteľku okrem jeho samého máločo zaujímalo. Kým tento párik sa slastne povaľoval na jachte kolísanej vlnkami, bohato obložený chlebíčkami a fľašami značkovaného alkoholu, Odysseovi zosvinení kamaráti sa mohli slastne váľať iba v pobrežnom bahne. Keďže Kirké im nezobrala schopnosť hovoriť, nuž sa rozprávali:

	„Aha ho, kamoši, hľaďte na nášho bohatierskeho Odyssea. Chudák, ako hrdlačí s tou obstarožnou sexbombou!“

	„Tomu je hej!“ dodal iný. „Ale čo my tu v páchnucom bahne? Théseus, ty prasa mizerné! Čo ma hryzieš do ucha?!“

	„Nebuď háklivka!“ zakrochkal Théseus, vypasený kŕmnik. „Uvedom si, že sme prasce, teda správam sa primerane svojmu terajšiemu spoločenskému rangu!“

	„Si naozaj prasa!“ šomral napadnutý.

	„Ak sa cítiš niečím lepším, bež si ľahnúť k nohám božského Odyssea, možno ťa jeho Kirkééé poškrabká za ušiskami!“

	„A črpne ti pomyjí zo stola hojnosti,“ dodal iný kŕmnik.

	Podobných dialógov počas prasačej karantény bolo neúrekom, teda celá kopa.

	Kirké sa presne po roku ukázala ako rozšafná žena. Dodržala slovo. Nielenže odmenila hosťa za poctivú prácu a krochkajúcich plemenníkov znova premenila na ľudí, ale usporiadala aj rozlúčkový koktail. Napokon Odysseovi ešte tajuplne pošuškala:

	„Odysseus, láska moja, nakukni do podsvetia. Neboj sa, nič sa ti nestane a uvidíš to, čo okrem Orfea a Hérakla nevidel žiaden smrteľník. Strašnú ríšu tieňov, kde vládne Hádés s príšernými božstvami.“

	„A čo tým získam?“

	„Od ducha thébskeho veštca Teiresia sa dozvieš lepšie ako z večerníka, čo je nové doma u teba na Ithake. Dobre natiahni uši a počúvaj, čo máš robiť… Neoľutuješ!“

	Odysseus sa presne držal inštrukcií múdrej Kirky. A naozaj neľutoval.

	V ríši mŕtvych sa dozvedel, že doma ho ešte stále netrpezlivo čakajú. Verná žienka Pénelopé spolu so synčekom Télemachom a starým otcom Láertom chodí každý deň vyzerať jeho loď. Teiresias mu prorokoval, že aj s druhmi sa šťastne vráti domov, ak nikto z nich neurazí mocného boha Hélia, Kirkinho otecka.

	 

	Druhý polčas odysey

	 

	Po nedobrovoľnej zastávke na Kirkinom ostrove si osádka Odysseovej lode doplnila pohonné hmoty a pijatiku a pod plnými plachtami vyrazila znova k domovu…

	Ale pŕ! Nešlo to len tak jednoducho!

	Na ceste ich už čakala ďalšia prekážka. Tú nezdolal ešte ani jeden smrteľník. Mali preplávať popri nebezpečnom ostrove Sirén, ktoré – rafinované ako cukor – všetkých plavcov najskôr očaria svojím nádherným zborovým spevom a potom im vlastnoústne urobia násilný, ale bezbolestný odber krvi. Pravda, nerobili to pre transfúzne potreby, v čom sa obdivuhodne zhodli so slovenskou Alžbetou Bátoryčkou.

	Múdry Odysseus si vedel aj teraz poradiť.

	Všetkým na lodi zapchal tekutým voskom uši, aby nepodľahli lákavým odrhovačkám hlasove disponovaných šansoniérok zo zboru Sirén, sebe však, furtáčisko, uši nezavoskoval! Dal sa len mocnými špagátmi priviazať k stožiaru a dôrazne druhov požiadal, aby ho za nič na svete, teda ani na jeho vlastný príkaz neodväzovali od stožiara. Naopak, keby veľmi vyvádzal, majú ho ešte mocnejšie pripútať.

	Vďaka týmto preventívnym opatreniam šťastlivo prekĺzli cez nebezpečnú morskú prekážku a Odysseus ako jediný smrteľník odolal nástrahám Sirén.

	Len čo unikli jednému nebezpečenstvu, už sa ich koráb rútil do pažeráka druhému. Museli preplávať cez morskú úžinu, ktorú strážili dve obludy: Skylla premenená na bralo a Charybdis, ktorá mala podobu hrozného víru. Odysseus dobre poznal nebezpečenstvo, do ktorého liezli, preto zavelil:

	„Nehľaďte naľavo ani napravo! Len sa smelo a rozhodne oprite do vesiel! Prerazíme úžinu slalomovou plavbou a za cieľovou páskou vojdeme do pokojných vôd!“

	A už sa krásne ozdobený predok jeho lode zaryl do peniacich a ručiacich vírov. Aj keď plavci na slovo počúvli svojho kapitána, predsa len obludy strhli z lode niekoľko členov osádky. Zachránení však zažili pocit radosti športovca, ktorému sa podarilo prekonať dovtedy neprekonateľný svetový rekord. Každý začal veriť, že sa iste dostane do dejín vodných športov.

	A naozaj sa dostal.

	Nadarmo predvídavá Kirké vystríhala Odysseovu družinu pred utešeným, ale hrozným ostrovom svojho otca boha Hélia, kde sa pásol v oplotkoch jeho milovaný dobytok. Zlý boh Poseidón tak mocne rozbúril more, že plavci museli vystúpiť na ostrov Thrinakia. Len čo si vysilený Odysseus akomak zdriemol, jeho druhovia napriek prísnemu zákazu zabili na ukojenie hladu pár kusov dobytka z božskej čriedy, a tým si definitívne spečatili aj tak dosť neradostný osud.

	Za trest čoskoro všetci okrem Odyssea zahynuli vo vlnách. On jediný ako vegetarián nejedol zo zakázaného mäsa božích obľúbencov. Po osudnej búrke sa zachránil na zlomenom lodnom stožiari. More ho vyhodilo na ostrov Ógygia, kde mala rekreačnú rezidenciu krásna nymfa s občianskym menom Kalypsó.

	Pod slnkom nič nové.

	Zasa láska na prvý pohľad a zasa ako humno a zasa neodmietnuteľná ponuka mocnej krásky. Úbohý Odysseus! Už toľkokrát znásilnený kráskami vo svojich úmysloch, chtiac-nechtiac musel za slušný byt a dobrú stravu ako gigolo v interhotelovom celodennom zaopatrení v potu tváre naturáliami splácať drahú penziu.

	Pobyt v nymfinom sanatórno-liečebnom zaopatrení očividne prospieval kondícii uznávaného športovca a bojovníka. Čo si len jeho duša zažiadala, všetko mal ako na tácni. A predsa neďakoval osudu, ktorý mu mohli závidieť aj samotní bohovia.

	Už sa mrzel aj sám na seba, že sa ako poriadny muž hneď po dobytí Tróje nevrátil rovno k rodine. Hrozne túžil objať svoju ženu Pénelopu. Chcel sa zvítať aj so synčekom, ktorého opúšťal ako dieťa. Po toľkých rokoch je už iste chlap na mieste, možno aj ženatý. A ktovie, akú fiflenu si vzal?!

	Konečne po siedmich rokoch pani nymfa Kalypsó – medzi nami, dáma dosť pochybnej povesti – na priamy príkaz bohov musela sa dobrovoľne vzdať svojho miláčika. Odysseus na jednoduchej plti bez strojového parku opustil jej čarovný ostrov, a keďže nemal navigačné prístroje, umne sa riadil hviezdami…

	Priamy smer: Ithaka!

	Neprajný boh mora Poseidón sa ešte ani teraz nemienil vzdať. Stále zúril, že Odysseus mu oslepil syna Polyféma. Keď zbadal Odyssea na mori, rozmlátil mu plť. Stroskotanec Odysseus ani v tejto beznádejnej situácii však nezahodil flintu do žita. Napokon, kde aj na šírom mori nájsť naporýchlo dáke žitko a tobôž flintu. Odysseus dal sa ako športovec plávať! Za dva dni na mori mal možnosť zopakovať si všetky spôsoby plávania. Po dvoch dňoch doplával akýmsi maratónskym kraulom k brehu neveľkej riečky. Tam vysilený plavbou klesol na piesok, ale bol pevne rozhodnutý nevzdať započatý zápas s bohmi a osudom. Naozaj chcel stoj čo stoj dôjsť k brehom rodnej Ithaky.

	Keď sa prebudil, nevedel, či sa mu marí alebo sníva. Nestála nad ním nymfa ani žiadna čarodejnica, ale obyčajná, dobre vychovaná dievčina Nausikaá, so stredným odborným vzdelaním, čo vtedy ako aj dnes znamenalo, že slabo ovládala počty. Ináč by sa dcérka kráľa Fajákov Alkinoa nebola pri zhliadnutí Odyssea tak šeredne prerátala v očakávaniach. Nevedomá, pokladala ho za vysileného boha mora.

	Keď Nausikin otec zistil, koho mu to žičlivé more vyhodilo na breh, urobil poplach… Robil hostinu za hostinou. Obchádzal si vzácneho hrdinu. Ako skalný milovník športu pohotovo využil náhodu. Napochytro, ako sa hovorí, za pochodu zorganizoval veľkolepé miniolympijské hry. Za maxivstupné od divákov kúpil v Tuzexe krásne ceny.

	Odysseus akurát nemal veľkú chuť po toľkých útrapách, sklamaniach a šľahoch osudu merať si akurát vyšťavené sily s oddýchnutými preborníkmi kráľa Alkinoa. Keď však hostiteľ naliehal, sľuboval, prosil – a pomáhala mu v tom aj jeho čarokrásna dcérka Nausikaa – ustúpil, dobráčisko, presile, mysliac si v duchu:

	„Možno predsa dačo trhnem. Zišlo by sa. Domov sa po toľkých rokoch blúdenia vraciam ako otrhaný žobrák s prázdnymi rukami. Seklo by mi pár vecných cien ako suveníry a diskrétne zalepená obálka pre Pénelopu. Podiel zo zisku na vysokom vstupnom nie je na zahodenie. Veď či nie som kvetom celej tejto športovej parády?“

	Dobre si to premyslel. A ešte lepšie obstál!

	Za výdatnej pomoci svojej patrónky Pallas Athény trhol toľko krásnych rekordov, že zhrabol takmer všetky prvé ceny. V duchu si nadával do kadejakých, či mu bola načim celá tá odysea? Ako tréner mohol v Sparte (gréckej, nie pražskej!) trénovať aspoň dorast, a bolo by mu hej…

	Nausikaá si na Odysseovi po každých pretekoch išla oči vyočiť; Vzdychala, červenala sa ako pivónia zamilovaná do žiary slnka. Zle je, ak sa mladá žabka buchne do starého, životom ostrieľaného kozáka!

	Keď sa osudom a bohmi zo všetkých strán skúšaný tulák Odysseus obzrel na krásnu Nausiku a zrátal svoje roky, pevne trval na urýchlenom návrate domov. Nezadržala ho ani pohostinnosť ostrova. Poznal sa. Vedel, že ak sa tu udomácni, riekami pretečie veľa vôd, kým ho zasa pochytí túžba po domove a pomkne ho o kus bližšie k Pénelope.

	Dosť slušne zahral pred Nausikou rolu zúfalého milenca. Milá kráska mu srdcevrúco plakala na prsiach, no múdry Odysseus poznal staré príslovie: Psovi, keď spí, lotrovi, keď prisahá a žene, keď plače – never! Zachráň sa, ako vieš! A Odysseus vedel, že len sladkými slovami lásky vysuší slzy zamilovaného dievčaťa:

	„Milovaná Nausikaá, prisahám ti pri olympských bohoch, že nikdy, nikdy nezabudnem na teba! Si mojou jedinou a vôbec prvou skutočnou láskou. Uznaj, drahá, každý milujeme rodisko, každý človek má svoju Ithaku…“

	Uľahčene si vydýchol až vtedy, keď jej kýval z paluby krásnej jachty, ktorú získal ako osobný dar od jej štedrého otca.

	Na breh svojho ostrova vystúpil nepozorovane, tajne, takmer ako votrelec…

	Konečne doma! Doma!!! – jasal. Každého to tiahne, kde sa vyliahne!

	 

	— Konečne, že už jasal aj doma, – poznamenala Gizka.

	 

	Lukostrelecká exhibícia

	 

	Odysseus tíško dohrmel k rodným brehom. Skutočne už bol najvyšší čas!

	Ithacký kráľovský dom sa za viac ako dvadsať dlhých rokov gazdovej túlačky zmenil na obyčajný zájazdný hostinec. Rozdiel bol iba v tom, že aj v krčme IV. cenovej skupiny hostia za všetko musia platiť, kým v prvotriednom ithackom paláci podľa záznamov v recepcii až stoosem stálych hostí-trvaliek, výdatne polievaných vínom, dlhé roky pilo, jedlo a flámovalo ako na družstevných dožinkách.

	Platili len po taliansky – sadarmo.

	Krásna Pénelopé, polovdova, úradne neuznaná za úplnú vdovu, stala sa štedrou krčmárkou. Takmer sa pretŕhala v obskakovaní, častovaní svojich ženbychtivých, vždy hladných a smädných pytačov. Súčasne ustavične odrážala ich tajné i nezakryté ponuky. Nebola vrecom šibnutá, aby nevidela, že oveľa viac ako ona sama páči sa im jej majetok s uprázdneným kráľovským trónom.

	Dlhé roky, neborká, odďaľovala deň svojho vydaja, vymýšľala výhovorky, no nakoniec už nenašla nijakú, čo by jej kurizanti zbaštili. Vzdala sa už poslednej nádeje, že sa jej tuláčisko Odysseus, zákonitý milovaný muž, ešte vráti k rodinnému krbu plniť manželské a rodičovské povinnosti.

	Donútená okolnosťami určila náhodou druhý deň od Odysseovho pristátia za deň vohľadov. Vyhlásila:

	„Ctitelia moji, kto z vás prestrelí týmto ťažkým lukom môjho nezvestného muža Odyssea dvanásť úch železných sekier, ten sa stane mojím mužom.“

	„Verná Pénelopé, prečo žiadaš od nás tieto čudné preteky?“ ozvalo sa mrzuto pár potrundžených nápadníkov.

	„Ja viem prečo. Ináč sa nevydám!“

	Tesne pred turnajom – v rozhodný deň, keď mala určiť právoplatného nástupcu – Odysseus preoblečený do dresu potulného žobráka votrel sa medzi svoloč pytačov ako nenápadný pozorovateľ. Oči mal na stopkách.

	Dobre si všetkých poprezeral. Dobre si ich roztriedil podľa odvahy a bojaschopnosti do kategórií. Potom zmizol z búrlivého koktailu do pripraveného úkrytu.

	So synom Télemachom, ktorý si napodiv otca hneď spoznal, a s verným sluhom v rangu pastiera svíň kul za horúca plány odplaty. Vyšpekulovali pre pánov pytačov na najbližšie hodiny neobyčajne pestrý program.

	Vážení členovia Expedície, posúďte ho láskavo sami:

	Keď si pytači-nešportovci, pretekajúci sa v holdovaní pijatike a lenivosti, pred súťažnou streľbou prezreli Odysseov mohutný luk a úzke uchá sekier, rozšírili sa im hneď oči, a vytriezveli. Ťažkú súťažnú úlohu chceli obísť tak, že ju bagatelizovali. Nahovárali Pénelopu:

	„Krásna hostiteľka, smiešnu streľbu lukom nahraď niečím múdrejším, čo by bolo dôstojné nás hrdinov“

	„Predsa nie sme blázni, triafať až cez dvanásť dier. Kamaráti, dobre vravím?“ šomral až stodvadsaťkilový chlap, teda najvážnejší z pytačov. „Tak je,“ prisviedčali ostatní.

	Pénelopé však ostala pevná ako skala:

	„Ctitelia moji udatní, keď som rozhodla strieľať, tak budete strieľať. Ináč, dolu z hrušky!“

	Po Pénelopinom pevnom rozhodnutí sa vznešení pánikovia znova posilnili vínom, ktoré im až priochotne ponúkali verní Odysseovi sluhovia a jeho syn. Nacicali sa ho ako špunty, že by nakoniec netrafili ani veľké vráta na stodole, nie to dvanásť úzkych úch sekier. Rad-radom vzdávali zápas. Všetci sa vystriedali. Keď ďalších už nebolo, ako v rozprávke sa prihlásil do súťaže neznámy žobrák.

	Fičúri sa najedovali. Snažili sa ho odohnať. No ušľachtilá Pénelopé rozhodne podala žobrákovi luk a veľkú tulajku ostrých šípov a energicky vyhlásila:

	„Určila som, že každý z prítomných môže skúsiť šťastie, a to platí. Strieľaj, žobrák!“

	Kvôli historickej pravde treba povedať, že vôbec nešípila, koho má pred sebou. Na veľké prekvapenie znechutených pytačov bezvýznamný žobrák hneď na prvý raz nielenže poľahky natiahol tetivu mohutného luku, ale aj majstrovsky, hravo a s úsmevom bravúrne prestrelil uchá všetkých dvanástich sekier.

	„Dokázal som to?“ opýtal sa žobrák hrdo.

	„Áno!“ zvolala Pénelopé. „Tebe, len tebe patrí moja ruka!“

	Nastal všeobecný zmätok. Hurhaj. Pochybnosti. Hotový galimatiáš. „Kto je to žobráčisko?!… Preč s ním, potvorou!… Odkiaľ ho čerti priviali?… Akože, žobrák má byť kráľom?!“ a začali sa rútiť na Odyssea. Vtedy si Pénelopé neohrozene stala pred neho a vlastným telom hotová chrániť víťaza mocne zvolala:

	“Už ani o krok ďalej!… Neznámy cudzinec jediný z vás všetkých dokázal splniť mnou určené podmienky, preto získa moju ruku. Hrdina, chceš sa stať mojím mužom?“

	Na takúto priamu otázku prišla priama odpoveď:

	„Nie, krásna Pénelopé!“

	„Prečo?“ naraz s Pénelopou jedným dychom zhíkli všetci od prekvapenia. A zohrdená Pénelopé sa nástojčivo dožadovala odpovede.

	[image: C:\Users\JOSHUA~1\AppData\Local\Temp\FineReader11\media\image12.jpeg]„Smiem vedieť, udatný víťaz, prečo odmietaš moju ruku? Nepáčim sa ti azda? Som ti málo bohatá, či čo?“

	„Neuhádla si pravú príčinu, vznešená. Nemôžem si ťa vziať za ženu, lebo ja som už raz vernosť prisahal. Svoju ruku som dal jedinej žene a nedám ju žiadnej inej!“ luhal s pátosom bez začervenania sa neprekonateľný krasorečník Odysseus.

	„Kto je tá žena?!“ spýtala sa Pénelopé ako žena.

	„Tou jedinou ženou si ty, krásna Pénelopé! Áno, ty, moja legitimná žena, a ja,“ v tom šibko, akoby otvoril zips, s vrodenou eleganciou zhodil zo seba navlečené žobrácke handry, takže vo dverách zastal, osvetlený lúčmi južného slnka, ako pravý boh nielen v plnej sile, ale aj v plnej zbroji, „a ja som tvoj verný muž Odysseus!“

	Prekvapená Pénelopé, ktorá toľko dlhých rokov túžobne čakala iba na tento okamih, do všeobecného údivu len zjajkla:

	„Odysseus! Muž môj drahý!“ Kolená sa jej podlomili a v mdlobách sa zosunula k nohám milovaného, dlho vyčkávaného muža.

	Služobníčky začali kriesiť svoju paniu.

	Odysseus tiež nezaháľal. Muž činu kul železo za horúca. Kým sa bezočiví vyžierači jeho domu a obsmŕdači okolo jeho ženy spamätali z ohúrenia, stál v bojovej póze, s namiereným šípom v napätej tetive luku ich držal v šachu ako hrdina Divokého západu s koltami zavesenými prekliato nízko. Okrem syna Télemacha mu krylo chrbát aj zopár verných služobníkov. Opanoval ho pocit, aký máva hlavný čašník z RaJa, keď po celodennej drine konečne s pôžitkom môže vyhlásiť:

	„Vážení hostia, padla! Záverečná hodina odbila. Pripravte si drobné, nastáva veľké účtovanie!“

	Všetci hostia zmeraveli. Tvrdí ako štolverk vyčkávali, čo ich čaká ďalej. Dočkali sa, lebo Odysseus s hrozivým lukom v ruke namiesto účtovného bloku začal príživníkom hlasno vyratúvať konzumáciu:

	„Koľko rokov ste tu bezplatne jedli? Čo všetko popili? Môj skromný príbytok ste zmenili na krčmu! Vidím, poťahostia, že platiť nemáte z čoho a okrem holého života vám nič iné nemožno vziať. Teda plaťte svoj cech tým, čo máte!“ a už namiesto účteniek či faktúr lietali z jeho luku adresne mierené šípy. Záverečné účtovanie mu pomáhali rýchlo skončiť i jeho verní.

	Bobkové vence pripravené na hlavu víťazného lukostrelca a staronového muža Pénelopy čoskoro padli na hroby obsmŕdačov a potrimiskárov. Dostali príučné, že vyložene nešportovo lovili v mútnych vodách. Prví z padlých sa s veľkým začudovaním až v podsvetí dozvedeli, že ten talentovaný lučištník-žobrák bol sám Odysseus.

	Názorne poučení pytači zanechali pre potomkov varovnú výstrahu, ako skončia tí, ktorí v pohostinstvách, ale aj inde zakášajú za ženou neprítomného športovca…

	 

	— Dobre im tak! – schválila jednohlasne rozsudok Gizka. – Každému enem, co mu patrí!

	 

	Ako Heleny vyzreli na Helénov

	 

	Expedícia pri ustavičnom kutraní, snorení, odhaľovaní záznamov, správ či dokonca aj mýtov o gréckom športe v knižniciach, múzeách a archívoch čírou náhodou – ako slepé kura na zrno – narazila na zaujímavý poznatok: Významný výskyt žien a sukieň vôbec v histórii helénskeho športu.

	Nech muži robili čokoľvek, kdekoľvek a kedykoľvek, vždy sa im, ako vravia bratia Česi, nachomietol do toho nejaký exemplár nežnejšieho pohlavia. Krásna Helena mala na svedomí desaťročnú vojnu, Kirké, Nausikaá, Sirény, nymfa Kalypsó a ďalšie len predlžovali Odysseovu odyseu. Takto možno menovať celý šereg slávnych žien, ktoré zdanlivo stáli bokom od hlavného deja, no v skutočnosti ho práve ony rozhodli. Povrchný pozorovateľ by ľahko naletel zdaniu, že v starej Helade vládol rafinovaný matriarchát.

	— Kdeže! Grécke ženy to nemali ľahké! – zvolala Gizka.

	— Máte pravdu. Na prvých olympijských hrách v Helade aj bez transparentu svietil transparentný nápis: Ženám prístup prísne zakázaný!

	Ťažko veriť, že múdri a slobodomyseľní Gréci neodstránili tento do neba volajúci otrasný prežitok! Ako sa mohlo zaobísť najväčšie všegrécke športové stretnutie bez krásnych žien. Veď kto iný, ak nie húfy žien a dievčat mali krášliť stánky helénskej Jednoty alebo RaJa, v ktorých predavači ponúkali hosťom víno, medovinu či voňavé cigánske rebierka s horčicou a chrenom, zabíjačkové misy, chutné špekáčiky, kukuričné pukance a iné maškrty?

	V olympijskom hurhaji verkľov od kolotočov, strelníc, hojdačiek a iných nepostrádateľných atrakcií „ľahkého priemyslu“ z n. p. Cirkusy a lunaparky, kde si účastníci OH nepásli len bruchá, ale aj zrak, to ešte viac bilo do očí. Je viac ako pravdepodobné, že ani svetoznáma Delfská veštiareň, ktorú mal v rukách Výbor helénskych Helien, si nesmela zriadiť na hrách svoje filiálky v podobe športky, sazky alebo matesa. Každý by si bol iste rád zatipoval. Chvíľu by veril na svoje Šťastie za pár korún, a potom by dlho nadával, že vyhrať prvú cenu bez tipu veštkyne by mohol len vtedy, keby nebolo to „keby“…

	— Komu usporiadatelia OH určili všetky spomínané atrakcie? – pýtala sa masérka. – Veď či hlavnou atrakciou všetkých čias nebola, nie je a nebude nesporne žena?

	— Čo asi hovorili o zákaze grécke ženy s podrezanými jazýčkami? – bol zvedavý apatiekár.

	— Iste bohovo bohovali a hromžili, – zvolala Gizka.

	— Ako by aj nie! Na všetky domáce roboty, dokonca aj na tie, čo sa dnes volajú vyložene chlapské, im muži uznali dostatočnú kvalifikáciu. No, aby sa mohli aspoň raz za štyri roky slušne oháknuté blysnúť, zabaviť, poznať svetovú módu, to už nesmeli.

	— Dámy, my muži chápeme vaše spravodlivé rozhorčenie, – povedal vedúci. – Viete si však predstaviť ten frmol, keď na jednej olympiáde usporiadatelia s hrôzou objavili medzi sebou votrelca ženského pohlavia? Dokonca žena v preoblečení pretekala s mužmi a vypálila im rybník!

	Čuduj sa, svet: vavrínový veniec na hlave ženy! Mala nárok, aby jej socha stála v slávnom rade predošlých olympijských víťazov!

	Otras usporiadateľov si ťažko predstaviť Radili sa, ako exemplárne potrestať smelú ženu, aby zabránili v budúcnosti podobnej bezočivosti.

	— Naftalínoví starci sa prerátali! – skočila vedúcemu do reči Gizka. – Mladí olympionici, aktívni športovci, si to raz predsa rozdali s neohybnými kostlivcami. Prehlasovali ich! Vraj po búrlivej diskusii víťazke ponechali zaslúžené ceny a od toho času mohli na olympiádach športovať aj ženy.

	— Pardon, pardon, pani Gizka! Prosím, toto nie je historická pravda! – rozhorčene vyskočil zo stoličky profesor Perún. – Gréci ženám nedovolili štart na OH! To je, prosím, klebeta!

	— Pán profesor, a to bola práve veľká škoda! – nedala sa Gizka. – Múdri Gréci nemúdro rozhodli. Šport, turistika, atletika patria všetkým, prečo vylučovali z OH práve ženy?

	Tréner Poklus prvý zatlieskal, čím strhol aj ostatných. A nielen ženy!

	— Keď sa už zaoberáme gréckymi ženami, – pokračovala sedemdesiatročná mladica Gizka, – máme pre vás, pán profesor, dosť ošemetnú otázku: Akú náplň práce mali v dejinách Helénov ich preslávení bohovia na Olympe? Zabudli oni pri popíjaní nektáru a ambry na ľúbostné zálety, frajerské rafinované vývrtky s pozemšťankami? Kto si trúfal čo len evidovať ich ľavobočkov, po našom pankhartčekov, roztrúsených po celej Helade, ba ešte aj po vzdialených osadách? Podľa všetkého páni bohovia z Olympu mali voľný lístok na všetky tuzemské i zahraničné dopravné spoje k tenisovým kurtom, plavárňam a plážam, teda všade ta, kde krásne pramatere varili tri hrachy. Len čo je pravda, grécki bohovia, ako bôžikovia všetkých čias a všade, napáchali na svojich poddaných pozemšťanoch bohovské lapajstvá! Koľkým nevinným a, samozrejme, krásnym pozemšťankám skomplikovali rodinný život! Koľkým statočným manželom nenápadne nasadili nápadne mohutné parohy, aké nikdy nenosil ani najmocnejší parohatý jeleň, sob, los či iný paroháč!

	— Ja som detektív na dôchodku, – ozval sa Očko, – ale nechcel by som byť v tých časoch matrikárom alebo sirotským otcom. Zistiť vtedy u Grékov pravého otca vrieskajúceho novorodeniatka bola naozaj sizyfovská práca. Nie súca pre mňa, dôchodcu, ale ešte tak pre kŕdeľ detektívov Scotland Yardu na čele s Tomom Sharkom alebo Sherlockom Holmesom. Navyše bola matrikárčina vyložene riziková robota. Matrikára nepoistila na život ani jedna poisťovňa. Každého, ak neskonal predčasne na infarkt, trafil šľak. Keď ho ani ten naplno netrafil, zaručene ho trafil rozzúrený otec, slávny Helén, či muž krásky, ktorého si Helena dala zapísať dobrovoľne alebo z božského príkazu za tatíčka dieťaťa.

	Olympského boha ani za boha žiadny rozumný matrikár neuviedol do matriky ako otca. Božský otec-stvoriteľ potomka, prirodzene, nemal interes platiť mesačne zákonité alimenty. Obyčajne na lásku skoro zabúdal. To sa už musel stať zázrak, aby sa olympský boh verejne priznal k svojmu potomkovi na zemi a vymohol mu u olympského pamistu, teda vedúceho oddelenia práce a mzdy, súhlas na prepožičanie úplnej alebo čiastočnej nesmrteľnosti s dodatočnou možnosťou bezplatne sa stravovať v závodnej kuchyni bohov hore na Olympe.

	— Kvôli historickej spravodlivosti, – poznamenal profesor Perún, – treba uviesť, že bohovia neboli vždy vinovatí. Nejedna zvedená alebo milencom opustená pozemšťanka v snahe kryť či utajiť pravého zvodcu zviedla to nešportovo na osobné konto niektorého z pánov bohov, len aby vyzerala v očiach uškierajúcej sa verejnosti nevinne a poctivo. Ale hádam k veci! Odbočili sme od témy.

	— Vážení pochybovači, stačia vám uvedené príklady? – pýtal sa členov Expedície tréner Poklus. – Alebo si ešte žiadate ďalšie dôkazy? Sami rozhodnite. Porovnajte, koľko percent z Odysseovej odysey a z Iliady pripadlo na skutočné boje, vojny a bitky? Pramálo! Ak on alebo jeho druhovia bojovali, tak vždy len z prinútenia a v sebaobrane. Spomeňte si najmä na ich športové podujatia:

	— Patroklov memoriál pri Tróji,

	— vesliarsky slalom medzi Skyllou a Charybdou, prekážkovú trasu cez rajón Sirén,

	— Odysseovu niekoľkodennú vytrvalostnú plavbu morom na plti,

	— športovú olympiádu u kráľa Fajákov Alkinoa,

	— exhibičné vystúpenie Odyssea vo finále jeho odysey na Ithake v streľbe lukom cez uchá dvanástich sekier:

	Treba ešte robiť ďalšiu inventúru týchto športových, zdôrazňujem, vyložene športových akcií?

	K slovu sa prihlásil detektív Očko.

	— Vážení členovia Expedície, myslím, že ukážky z gréckej športovej histórie už stačia, – povedal klepajúc si na náramkové hodinky. – Toto nanajvýš zaujímavé obdobie vo veselých dejinách športu uzavrime s povznášajúcim pocitom: Gréci v očiach Expedície obstáli ako vyložení športovci, vynálezci OH, maratónskeho behu a iných športových disciplín. V ich krásnych telách sídlil aj krásny duch. Preto nech nás najbližší skok zavedie z Helady do starovekého Ríma, ktorého obyvatelia sa stali nielen dedičmi helénskej kultúry, ale v značnej miere aj ich športových tradícií.

	Ešte sa v duchu obzrime na končiar Olympu, osviežme si údy v morských vlnkách okolo Pirea a s čistými tretrami po dobrom odraze skočme rovno do ulíc večného Ríma…

	 

	
Tretí skok

	●●

	Medzi Rimanov

	 

	 

	
Panem et circenses!

	 

	Vzduch Apeninského polostrova je presýtený vôňou cyprusov, myrty, citrusov, mora, rýb a – makarónov. A tá klenba prekrásnej azúrovej oblohy! Vôkol nás počuť šum dvoch morí a zvuk miliónov cikád…

	Naším cieľom je krásne mesto na brehu Tibery, nad ktorým sa vypína Palatínsky pahorok. Podľa starých bájí a mýtov vraj Rím založili najdúsi Romulus a Remus. Z nedostatku štátnych či závodných jasieľ oddojčila ich bezdetná vlčica bez sunaru vlastným plnotučným mliekom a potom sa dostali do opatery ľudomilného pastiera. Rúči bratia sa však napokon nebratsky pohnevali, lebo každý chcel, aby sa novozaložené mesto volalo podľa neho. Ako svedčí taliansky názov Ríma Roma, Remus vypadol z ďalšej hry…

	Pre časovú tieseň nechajme bokom začiatky mesta a vhupnime rovno do Ríma, keď už hýril slávou, mocou, bohatstvom a tiež leskom športových pretekov.

	Rímsky občan – civis romanus – si nástojčivo žiadal ako svoju každodennú obživu panem et circenses – chlieb a hry. Obrovský Circus maximus a iné monumentálne stavby denne hostili športumilovných Rimanov. Lenže pozor! Nie je šport ako šport! Športové súťaže, ktoré stáročia nadchýnali Grékov a napokon aj Rimanov, zrazu zovšedneli. Rímski cisári, senátori a tribúni ľudu, skrátka aristokracia, ktorej záležalo na obalamutení plebejských voličov, spestrovala starodávne hry a súťaže až tak, že ich takmer celkom preinačila.

	Napínavé súboje v zápase vo voľnom štýle zmenila na gréckorímske zápasy. Prísni sudcovia ich síce ešte stále pevne držali v medziach pravidiel, no ťažká atletika rok čo rok dostávala surovšiu, ukrutnejšiu príchuť. Čoraz častejšie sa stávalo, že rozhodca netrestal očividnú surovosť zápasníka len preto, lebo sa bál, aby ho borec pred tvárou divákov jednoducho neškolil. Často sa stávalo, že z naoko nevinného súboja súper vyšiel s dolámanými hnátmi. Neskoršie rímsky bontón dokonca žiadal, aby sa každý zápas skončil smrťou premoženého.

	Zo športu sa stalo nechutné divadlo, či, ako by sme dnes povedali, takmer business. Obalamutený ľud si žiadal chlieb a hry, a čím menej bolo chleba, tým viac ho núkali surovosťami v arénach. Rímska smotánka si na prstoch jednej ruky vyrátala, že takto ju to vyjde lacnejšie.

	Vtedy do arén nastúpili gladiátori.

	[image: C:\Users\JOSHUA~1\AppData\Local\Temp\FineReader11\media\image13.jpeg]Z otrokov podmanených národov – napríklad kartaginských Púnov, Grékov, Židov a iných – vyberali tréneri najmocnejších jedincov, ktorým sila a odvaha z tváre kypela. Prednosť mali atletické postavy rovné ako libanonské cédre a mocné ako buky. Z nich sa regrutovali ťažkí atléti, jazdci, zápasníci, akrobati, artisti a iní otroci pre amfiteátre, cirkusy a arény. Zvláštnu starostlivosť venovali výberu a výcviku gladiátorov. V osobitných školských výkrmniach s cvičebňami ich tréneri neučili umeniu zápasiť, ale remeslu priam kynožiť súpera bez mihnutia oka. Vtĺkali do nich:

	„Ak ty nezabiješ súpera, súper zabije teba!“

	Alebo:

	„Blysni sa pred očami mocných! Efektne zabi a staneš sa nielen miláčikom Ríma, ale získaš si aj bohatstvo, ba možno navyše aj slobodu! Rozumieš, otrok? Slobodu!“

	Strašné heslá strašných čias nevyzneli nahlucho. Surové kupčenie s telesne najzdatnejšími gladiátormi sa stalo výnosným obchodom a zdrojom príjmov.

	Na zápasy gladiátorov nechodili len tvrdí muži. Aj jemné ženy revom a gestami podnecovali zápasiacich k surovostiam. Dokonca aj deti mali prístup na gladiátorské zápasy ako na povinné školské predstavenia. Vtedy neplatilo upozornenie „MN“, čiže „mládeži neprístupné“.

	Ani známa televízna hviezdička neupozorňovala na nevhodnosť programu pre oči mladého diváka. Beda usporiadateľovi gladiátorských zápasov, ak zdvihnutím palca udelil premoženému milosť. Akoby toho ešte nebolo dosť, časom gladiátorské zápasy nahradili zápasy ľudí s vyhladnutými šelmami.

	No každá pesnička má svoj koniec…

	 

	Začiatky turistiky

	 

	Úpadok športu bol len zákonitým dôsledkom všeobecného úpadku rímskej spoločnosti. Kritické hlasy učencov a filozofov však postupne začali dostávať silu a moc. Vytvárali sa rozličné skupiny a sekty nespokojencov znechutených surovosťami. Rimania začali doslovne utekať z hrozného mesta. Sprvoti vychádzali len do blízkeho okolia. Na výletoch v krásnej prírode sa príjemne osviežili hrami a odpočinuli si. No mnohých začali vábiť dlhšie a dlhšie túry.

	Nezľakli sa diaľav.

	Bez máp aj bez sprievodcov, v ľahkom, možno povedať vyložene turistickom miniodeve púšťali sa na väčšie i menšie túry. Objaviteľskoturistické zájazdy celých kohort sa stali módou. Neskoršie si trúfali chodiť už aj do krajín obývaných barbarmi!

	A zase stojíme, členovia Expedície, pri medzníku či míľniku dejín!

	[image: C:\Users\JOSHUA~1\AppData\Local\Temp\FineReader11\media\image14.jpeg]Znova nám prichodí vyvracať tvrdenia našich starých protivníkov, historikov a kronikárov, ktorí všetky cesty rímskych légií a ich kohort označili jednoducho a zjednodušene za vyložene vojenské výpravy s mocenskými plánmi.

	Skúsme pozrieť na rímskych legionárov aj trochu ináč. Pokúsme sa s odstupom času rozanalyzovať niektoré známe, ale časom už skreslené fakty. Hodnoťme ich s prižmúrením oka nezaujato, športovo! Nám, členom Expedície, sa zdá, akoby Rimanov náhle pochytil módny cestovateľský ošiaľ. Akási túlavá choroba ich hnala von z Ríma.

	No nejedno „ťaženie“ bolo len akýmsi únikom z dusnej atmosféry zverstvami presiaknutého mesta. A či aj dnes tisíce ľudí organizovane, čedokársky, erohácky a zväzácky, neodchádzajú so svojimi vodcami a sprievodcami na rozličné zájazdy a putovné tábory, len aby unikli smogu miest a hurhaju? A čo ak práve aj tí Rimania vyšli len spoznávať neznáme krajiny, neznáme národy, ich zvyky a obyčaje?

	Takým činom sa stalo, že rímskeho občana ste mohli stretnúť na rozpálenom piesku Afriky v ťavej karaváne Beduínov, v krajine Germánov, Britov, či v tajuplnom Egypte. V tieni pyramíd si pochutnávali na sladkých datliach rovnako bezstarostne, akoby pili chutné vínko v Gallii alebo si vyháňali neduhy z tela v našich termálnych kúpeľoch – v Dudinciach, Piešťanoch, Karlových Varoch, v Trenčianskych Tepliciach – kde nechali nápis: Surge et ambula! Vstaň a choď!

	Uvedené heslo bolo jasnou výzvou na masovú turistiku. Rimania sa zdvihli z rodiska a dali sa na pochod. Pripusťme, niektorých mohlo vábiť aj bohatstvo novoobjavených krajov. Či kronikári tých zájazdov, ktoré mylne nazvali „nájazdmi“, nerobili si dosť podrobné cestopisné zápisky? Dokonca slávny rímsky cisár Marcus Aurélius, o ktorom je známe, že nenávidel vojny, napísal sčasti u nás na Slovensku dvanásť kníh aforizmov nazvaných Myšlienky k sebe samému. Keďže sa bál, aby mu ich ešte v zárodočnom štádiu niekto nešlohol, z opatrnosti ich napísal po grécky.

	Už letmý pohľad na statných šuhajov od Tibery s chocholcami na šišakoch, v minisukničkách, s ľahkými sandálkami na vytrénovaných nohách a navyše cez plece s frajersky prehodenou posteľnou plachtou, známou ako tóga či tunika, svedčí o tom, že boli skôr trampmi pripravenými na táborový karneval ako hrozní dobyvatelia!

	Dačo tu naozaj neklape. Usudzujme nezaujato.

	Nebol práve tento „ľahký oblek“ Rimanov príčinou, že členov ich kohort volali ľahkoodencami? V takomto odeve sa dostali neznámymi pralesmi medzi národmi barbarov takmer do celej vtedy známej Európy. Na finiš svojej turistickej púte si nechali Galliu a potom Britanniu, kde v hustej hmle z nedostatku inej zábavky začali hrať futbal (jeho pravidlá sú dodnes hmlisté) a pestovať ďalšie športy. Historické pramene dokazujú nad slnko jasnejšie: hrdá Británia, ktorá sa hrdí, že je kolískou športu všeobecne a futbalu zvlášť, vďačí za toto hrdé prvenstvo práve rímskym športovcom.

	Či známe rímske heslo Veni, vidi, vici! – čo v našej štúrovskej slovenčine znamená „Prišiel som, videl som, zvíťazil som!“ – neplatí aj dnes u nás turistov, keď sa vyberieme čo len do Tatier? Najprv sa kocháme pohľadom na krásy Lomnického či iného štítu zdola a v zápätí ho smelým útokom „dobyjeme“ a „zdoláme“, skrátka „zvíťazíme“ nad ním.

	Hľa, aký neklamný dôkaz, že dobyť či zvíťaziť nie je len vojenský termín!

	Smelí turisti z apeninskej čižmy vychádzali na cesty podľa hviezd, slnka, bez máp, nepoznali ani buzolu ani bedekre, ani turistických sprievodcov a jazykové príručky „Hovoríte po…?“

	Neúnavní rímski turisti nám Slovákom v mnohom pripomínajú našich odvážnych drotárov, olejkárov, mastičkárov, šafraníkov, plátenníkov, čipkárov. Tí tiež ľahko odení s krošňou na chrbte sa dotárali až do Grúzie, Arménie, na Sibír. A nikto ich nemá za dobyvateľov. Túlavá, akoby tiež turistická krv ich hnala do sveta. Podobnú túlavú chorobu mali aj naši odvážni pltníci. Na primitívnych plavidlách sa plavili vodami Hrona, Váhu až k Dunaju a po ňom rovno do Čierneho mora. Všetci nám pripomínajú chýrneho potomka rímskych turistov Marca Pola, ktorý sa cez Arménsko a Perziu dotáral až do sídla mongolského chána Kublaja. Zlé jazyky závistlivcov tvrdili, že táto cesta mu vyniesla milión. Isté je iba to, že jeho kniha Milión sa stala najčítanejšou príručkou dávnych Čitateľov z radov turistov.

	 

	Rimanova výzbroj – bojová či turistická?

	 

	Možno niekto z vás namietne: Prečo teda rímsky legionár nosil na tie svoje turistické túry oštepy, štíty, šišaky a meče?

	Vysvetlenie je jednoduché.

	Vari dnešní moderní a vyložene mierumilovní turisti nepoužívajú na dlhších túrach ako súčasť výzbroje mocne okované turistické palice? A čo by ste potom povedali na horolezecké ostré špicaté čakany, ktoré naozaj sú nie o nič menej hroznejšie ako, povedzme, čakany chýrnych strážcov hraníc Chodov, valašky našich hôrnych chlapcov alebo vojnové sekery indiánskych bojovníkov?

	Ako príklad uveďme výpravu našich československých horolezcov, keď s veľkou slávou „dobyli“ nedostupný himalájsky štít Nanga Parbat. A naozaj ho „dobyli“, ale pozor na maličkosť – dobyli ho bez krviprelievania! Obdivuhodné víťazstvo smelých športovcov je nad slnko jasnejšie vyložene športové víťazstvo! Celá „korisť“ odvážlivcov z tohto ich životu nebezpečného „ťaženia“ a „dobývania“ pozostávala z filmov niekoľko kilometrov dlhých a z obrovského nadšenia, že ich pričinením, teda ich víťazstvom naša československá zástava zaviala na himalájskom končiari Nanga Parbat…

	Ak dnes našich turistov nikto nepovažuje za dobyvateľov, prečo to isté nepriznávame aj my aspoň časti rímskych turistov-legionárov?

	Dakedy sa na oštep Rimana, čiže na jeho turistickú palicu, nevdojak sem-tam napichol aj nejaký rozzúrený barbar, no to bola jeho chyba, a nie mierumilovného turistu, cestujúceho za poznaním krás neznámeho kraja. Prečo bezhlavo letel ako vrana na všetko, čo sa ligotalo?

	Pravda, Riman nosil na túry aj pevný štít, ktorý podľa niektorých historikov patrí bez debaty len do vojenskej výzbroje, lenže…

	Nosil sa štít naozaj len do boja? Veď v tých dávnych časoch v zemi barbarov, teda aj na našom území, ešte ani nechyrovali o turistických nocľahárňach, tobôž nie o pohodlných, drahých interhoteloch, hoteloch, moteloch, boteloch, cenove prístupnejších motorestoch, autocampingoch, salašoch Jednoty alebo čárdach, v ktorých by si vtedajší turista či iný pútnik odpočinul, zajedol, umyl sa. Turista bol rád, ak si ľahol dolu bruchom, päsť si dal pod hlavu a chrbtom sa prikryl.

	Kto opíše radosť rímskeho turistu, keď po úmornom putovaní ho vľúdne pritúlila útulná krčmička? To bola slasť! Urobil si pohodlíčko, uvoľnil remienky sandálov a prevetral prepotené šatstvo. Keďže vtedy sprchy fungovali tak ako niekde aj dnes, ovlažil si ruky a nohy v bystrine a hrdlo z krčahov hojnosti pri dubovom stole. Hneď mu bolo hej! Zasýtený tulák si vínkom osviežené hlasivky vyskúšal v žartovných pesničkách.

	Niektorí športovci-abstinenti odmietli víno. Takým švárna barbarská kelnerka naservírovala do mohutných keramických džbánov avarský kumys, mongolský jogurt, ruský kvas alebo slovenskú žinčicu, ktorú dnes v našich salašoch, kolibách a motorestoch prekrstili na obalamutenie zahraničných turistov na ovčí džús alebo kravský drink. Tieto nápoje naozaj dokážu unaveného turistu nielen osviežiť, ale – ako zistil nejeden rímsky kuriér – občas i napružiť aj bez rýchlikového príplatku k zvýšenej rýchlosti. Nejeden takýto bežec vyvinie úžasnú rýchlosť, navyše striedanú s kroksumkrokovými tanečnými krokmi, kým ho pohltí najbližšia húština.

	Zvlášť dobrý cveng mali tzv. zájazdné hostince, čiže špeciálne krčmy pre zájazdy turistov.

	Dnešný človek žasne, ako niektoré zlozvyky ľudského plemena pretrvali celé tisícročia! Vtedajší stavbári, tak ako ich dnešní potomci, akosi oveľa skôr postavili aj bez potrebnej dokumentácie, inžinierskych sietí a podobných bŕzd exkluzívnu krčmu, ako, povedzme, s kompletnou dokumentáciou užitočnejšiu školu, jasle, obchod alebo kultúrny dom. Čertvie, v čom je háčik.

	Svet by zhíkol, keby prastaré ruiny krčiem vedeli rozprávať! Pokiaľ hostia pili, jedli, žartovali, alebo aj spievali a tancovali, bolo fajn. Dalo sa to vydržať. Ale ak sa našiel ako kúkoľ v žite výtržník, bitkár, krčmička sa zaraz stala rímskou arénou. Dvojica alebo aj väčší celok predviedli také neplagátované športové vystúpenie, že hostia otvárali oči.

	Často sa harmatanec začal tak, že slovo dalo slovo. Od slova k činu a neraz aj k výčinu nebýva ďaleko. Rivali namiesto rozcvičky si rozdali bleskovú masáž – fukli si pár po spevníkoch. Nasledovali buchnáty, kopance, bodyčeky, nechýbal ani dvojitý nelson alebo knock-out. Pravda, aby pri tom reč nestála, mal slovo aj konferans, teda šťavnatý slovný sprievod. Keď už zápasníci dostatočne vzbudili záujem prítomných, nasledoval obyčajne box alebo gréckorímsky zápas vo voľnom štýle, čo sa navlas podobalo obyčajnej bitke našich čias. Neraz na spestrenie do finále zaradili aj meče, dýky, oštepy a buzogáne…

	Divákom treba vyčítať, že hoci neplatili vstupné, dosť nešportovo kibicovali a nešetrili odbornými radami:

	„Brutus, kydni tomu Nettovi gládiom po šišatom šišaku!… Tuhšie!… To je ono!… Teraz ho s tým fľakom pod okom nespozná ani jeho krstný otec Tara, keď netára, ale sa tára kdesi po okolí v Tramtárii.“

	„Ani ty, Marcus, neľutuj mamľasa!“ povzbudzoval druhého iný fanúšik. „Daj mu! Daj mu, čo pes nechce! Pomôž mu pomašírovať do Tartaru palacinky hádzať!“

	„Prečo blcha kašle, keď nemá pľúca?!“ zaúradoval ďalší skôr, ako mu vyrazili všetky rezáky okrem stoličiek, takže mu huba vyzerala ako prázdna kinosála – len so stoličkami. „Vieme, ty opica škaredá, ty ciciak, že si si pri cicaní splietol mater s vlčicou ako tvoji vydarení kmotrovia Romulus a Remus! Brutus, drž ho lepšie! Nepoľavuj!!!“

	„Cha-cha-cha! Pozrite, ako sa ten ich Brutus nežne túli k nášmu Marcusovi, just ako starý rímsky kráľ Tulius s tuľajkou na pleci k svojej prítulnej dojke!“

	Podobné povzbudivé dialógy sa obyčajne končili nekrológom. Blízke okolie krčmy spestrilo pár nových pútačov v podobe starobylých rímskych sarkofágov z nehrdzavejúceho materiálu ako živá výstraha priveľmi živým živáňom. Vďaka nim archeológovia snoriaci po rímskych pamiatkach plnia plán vykopávok na vyše 100,2 percenta.

	Povestná bola aj kondícia rímskych turistov. Aj bez štátneho trénera dosahovali svetové parametre. A predsa sa im parila kečka pod šišakom, keď ich na túrach priamo alebo zo zálohy prepadávali nemenej udatní barbari, ktorí ešte neprišli na chuť cudzineckému ruchu. Preto ich horskí vodcovia nedovoľovali nijaké zbytočné zastávky, dokonca ani nie vtedy, keď ich premáhal smäd. „Vydržte ešte chvíľu,“ nabádal ich, „piť budete až na štíte“ Pritom slabika „na“ sa vždy chápala ako predložka, nikdy nie ako predpona.

	Rimania domorodcov menovali barbarmi preto, lebo okrem byvolích rohov nosili na strapatých hlavách aj strapaté veľké brady – barby. Za ne ich vraj v šarvátkach chytávali. Keďže bradatí barbari boli pod hrdlom mimoriadne štekliví, pri dotyku hrdla sa obyčajne zvíjali od smiechu a v zápasoch ľahko podľahli. Rimania sa na boj s barbarmi vždy dobre pripravili. Z nich nikto nemal bradu. Navyše si ešte aj telá natreli nubiánom alebo niveou, aby sa nepriateľovi ľahšie vyšmykli z rúk…

	Aj kohút sa cíti smelší a istejší na svojom smetisku, prečo by sa barbari mali doma cítiť ináč? Pochodujúcich Rimanov nevítali ohňostrojom, ale spŕškou skál.

	A práve pri nečakaných prepadoch, za krupobitia či skalobitia, sa rímskemu turistovi stal nenahraditeľnou ochranou jeho štít. Ním sa chránil pred strelami z prakov a lukov.

	Rimania zo štúdia dejín dobre vedeli, že dobre ukutý kameň má neraz väčšiu razanciu ako kalená strela. Istý pán Goliáš, obor kmeňove registrovaný v mančafte ťažkoodených Filištíncov, sa totiž tak dlho vystatoval svojimi svalmi a kulturistickým telom, až naštval malého židovského pastierika oviec Dávida. Ten ho kamienkom z praku spakruky tak šikovne trafil do spánku, že obor nestihol povedať ani „joj!“, a bol aj bez dvojitého nelsona na lopatkách. Keď chcel začudovane pokrútiť peknou prázdnou hlavou, v novom údive zistil, že ju má trochu ďaleko od tela. Hoci ho ringový rozhodca dávno odrátal, Goliáš sa zachoval nanajvýš nešportovo. Namiesto toho, aby svojmu malému, ale bystrému premožiteľovi s vypätím ostatných síl športovo potriasol rukou, chuligán akýsi, z useknutej hlavy ešte naňho vyplazil jazyk.

	Niečo podobné sa nesluší ani dnes, nie to ešte v tmavom dávnoveku športových dejín! Predsa vždy platila a platí dáka športová etika! Viete si predstaviť, že by dnes niekto posmešne vyplazil na súpera jazyk, inzultoval sudcu, zmlátil hosťujúcich hráčov, nahádzal na ihrisko kamene, fľaše a iné nevinné predmety, alebo, boh zavaruj, dokonca podplatil súpera, aby sa dal za slušný bakšiš kvôli potrebným dvom bodom poraziť? Nie, nič také sa už v našom storočí, aj keď žijeme na území bývalých barbarov, nemôže stať. Vážení členovia Expedície, pamätajte si, že šport dávno vyrástol z detských chýb a naivity.

	Zo športového stretnutia Goliáš versus Dávid ostalo pre šport na večné časy cenné ponaučenie: Pred stretnutím nepodceňuj súpera, čo je aký malý, krpatý a naoko slabý!

	Dávid sa však zapísal do dejín športu ešte aj pre niečo iné. Práve on, bezvýznamný pastierik, náhodný víťaz náhodného stretnutia, sa takmer obratom ruky stal športovou hviezdou, miláčikom celého národa, včítane krásnych žien. Tie v opare nadšenia dokonca prikázali svojim mužom, aby zvolili športovca Dávida za kráľa s dedičným právom na trón po meči i po praslici!

	Aj keď sme, vážení, trochu uhli od témy, nemôžeme uhnúť pred faktom, že úspešný športovec za priaznivých okolností uchváti nielen milióny fanúšikov a žien, ale aj milióny.

	Vráťme sa však k praktickému využitiu štítu ako časti výstroja Rimanov.

	Na spomínaných potulkách sa štít rímskemu turistovi neraz osvedčil aj ako príručný stolček. V horských zapadákoch, kde ani len nechyrovali o mizernej krčme, si úbohý pútnik prikryl štít tógou ako obrúskom, a stoloval aspoň kultúrnejšie ako na holej zemi.

	Z rímskych cestopisných materiálov zisťujeme, že popri samotných barbaroch aj ich cudzopasný hmyz priam bažil po plnotučnej krvi turistov. Kto sa na noc uložil na holej zemi, ľahko nachytal kliešte, pijavice a iných cudzopasníkov. Ak si však ľahol na svoj mohutný štít, trochu podstlaný suchou trávou a machom, pred chladom a vlhkom sa chránil tunikou a hlavu si zababušil do tógy, chrápal ako v interhoteli.

	Štít sa osvedčil v dažďoch, v krupobití, pri prietržiach mračien alebo aj v zime pri snehových meteliciach. Kde si mali biedni pútnici v ľudoprázdnych pustatinách napochytro nájsť úkryt? Štít im bol dáždnikom i slnečníkom. Keď niektorý z turistov ochorel, netelefonúvali po sanitky, ale kamaráti kolegovia ho na štíte zaniesli k mastičkárovi alebo k ránhojičovi. Ak sa operácia síce podarila a pacient predsa zomrel, spočinul pod štítom v barbarskej krajine, alebo si v záveti určil štít ako náhrobný kameň.

	V nebezpečných krajinách barbarov šikovne spojené štíty v okamihu vytvorili rozličné strategické obranné útvary. Známe sú „korytnačka“, „štítová hradba“, „klin“ a podobné zábavné skladačky. Taký opancierovaný strašiak nahnal barbarom viac strachu ako drvivá presila bojovníkov. Pri pohľade na rímsku „korytnačku“ mali páni barbari od prekvapenia aj niekoľko dní rozčapené huby, lebo ešte nič podobné v živote nevideli.

	Vari najpresvedčivejším dôkazom, že štít bol vyložene turistickou, a nie bojovou súčasťou výstroja, je klasická veta antickej matky, vyprevádzajúcej svojho najbližšieho príbuzného na ďalekú túru:

	„Vráť sa mi so štítom, alebo na štíte!“

	Tento výrok antickej matky nestratil platnosť dodnes. O to sa postarali moderní turisti. V horských oblastiach si za lacný groš kupujú plechové štítky štítov, ktoré mali dobyť, či skôr zdolať na vysokohorskej túre, a potom sa pýšia, že ich dobyli. Víťazný grécky a neskôr rímsky hrdina sa vracal domov so štítom a náš hrdinský turista sa vracia so štítkom na oštítkovanej turistickej palici.

	Všimnime si ďalšiu časť výstroja rímskeho turistu – čákov, parádne vycifrovaný ako na maškarný ples, ochochoľovaný brkami z moriaka alebo inej hydiny. Čákov alebo jemu podobná nádoba mala, má a bude mať v turistike neoceniteľný význam. Jeho majiteľ sa mohol z neho napríklad v teréne napiť vody. Ak nemal kotlík, uvariť si v čákove čaj i guláš. Do čákova zbieral lesné plody, jahody, černice. Osvedčil sa aj pri vymývaní rán, odrenín a iných boľačiek získaných na ceste.

	A čo meč? – spytujú sa skrytí zástancovia tézy, že Rimania predsa len boli väčšmi dobyvatelia ako turisti.

	To je už ťažšia otázka, lebo ani rímsky meč nebýval nijako ľahký. Meč, akokoľvek sa naň chceme pozerať, je vždy zbraň, lenže… Vari nenosia aj naši turisti, trampi a iní športovci milujúci prírodu za opaskom poriadnu dýku, často aj protizákonne nabrúsenú na obe strany? A čo ražeň na živánsku, nepripomína meč?

	Obuv Rimanov – sandáliky – už v žiadnom prípade v ničom nepripomína časť bojovej výzbroje. Naopak, sandáliky sú blízke príbuzné našich pionierok, vibramiek alebo tenisiek, takže o nich vari škoda reči trúsiť.

	 

	Zásluhy rímskych turistov

	 

	Naše tvrdenie, že apeninskí turisti naozaj neprenikali do našich krajov len s dobyvačnými úmyslami, nad slnko jasnejšie dokazujú aj iné skutočnosti:

	1. nebudovali továrne na výrobu zbraní,

	2. stavali dobré cesty, turistické campy a športové amfiteátre,

	3. pokojamilovne vysádzali vinič a regalizovali pôdu južných svahov.

	Zdravý rozum nám našepkáva, že naozajstní dobyvatelia by nemárnili čas vysádzaním viníc pri bratislavskej Gerulate, v okolí Krupiny, Sebechlebov alebo dokonca až pri Trenčíne na hornom Považí.

	Dobrému vínu sa darilo najmä severne od Gerulaty, na svahoch Malých Karpát, a okolo Ostrihomu – Strigónie. No piť víno od Sebechlebov, Krupiny, Trenčína a z iných vyššie položených miest našej krajiny, známe ako „trojchlapové“, nebola nijaká slasť. Trojchlapové víno dostalo meno podľa toho, že jednotlivca, čo ho mal piť, museli držať najmenej dvaja chlapi, aby sa od tej lahôdky nezjančil a nevzal nohy na plecia.

	Kyslé vína najradšej píjavali veľkoúste rímske ženy. Víno im totiž stiahlo ústa do malej šošovičky aj bez plastickej operácie. Fľašky s octovitým vínnym mokom označovali hlavou šelmy s kyslým úškrnom. Rímski fajnšmekri túto sortu vína volali Tigrí úsmev.

	Nešmakovalo im ani muškátové víno, z ktorého, keď odzátkovali fľašu, vyletelo mračno mušiek. Iné menovali zvonárske. Ak sa totiž vypilo v rímskom tábore z tohto nektáru po večeri pár žajdlíkov, povinnosťou stráže o dvanástej bolo zvoniť na poplach, aby sa každý koštovač zvonárskeho vína obrátil na druhý bok. Ináč sa mohlo ľahko stať, že mu kyselina prežrala na boku vnútornosti.

	Spomínaný druh kyslého moku si však vysoko ocenila rímska justícia. Držala sa hesla In vino veritas. S úspechom ho používala pri výsluchoch. Vyšetrovanci sa radšej dobrovoľne priznali, ako by mali vypiť na dúšok liter zvonárskeho vína.

	A predsa najväčšiu slávu si získalo vínko zvané ortopedicko-orechové. Často bývalo až osemkrát zlomené. Vynachádzaví Kelti ho po litri liali ku koreňom svojich orechov. Mocné stromy od neho tak striaslo, že z ich korún všetky orechy aj bez otĺkania spŕchli ako zrazené bleskom.

	Chýry o účinkoch trojchlapových vín sa zachovali v trenčianskom archíve. Neskôr všetko víno z Považia skúpil Matúš Čák-Trenčiansky, pán Váhu a Tatier, a niekde v okolí Kubry ho dal vyliať do rieky. Odvtedy sa datuje výskyt slávnych kyseliek a výdatných minerálnych prameňov v považských dolinách a kúpeľoch.

	Nám však prichodí len ďakovať rímskym turistom, že našich pradávnych prapredkov naučili pestovať a vyrábať chutný pranápoj či prazdroj proti smädu, ktorý osvieži po túre unaveného turistu v chate, campe alebo v rodinnom kruhu.

	Vymenovať všetky zásluhy rímskych legionárov-turistov by trvalo dlho, preto vyzdvihnime ešte aspoň jednu. Starí Rimania prví prišli na to, že ak sa chcú nadchýnať krásami novoobjavených cudzích krajín, musia mať predovšetkým dobré a spoľahlivé strady – cesty. Dokonca aj v neprebádaných pralesoch. Na tvár miesta chceli sa doviezť bez okľúk, čiže rýchlo a – ak to išlo – aj bezpečne. A na slušnej stráde im bolo jedno, teda naozaj fuk, či si to „šinú“ koňmo, vozmo, v nosidlách alebo pešo, čiže per pedes apostolorum.

	Pýtame sa nie bez zvedavosti: Kto im vlastne staval na tie časy mimoriadne dobré strády, keď aj vtedy sa pociťoval nedostatok súcich stavebných firiem?

	Rímski turistickí podnikatelia riešili výstavbu svojpomocou. Domácich barbarov, ktorí ich len tak mne nič, tebe nič spoza bučka napadli, za trest ako výtržníkov pochytali a bez súdu šupli na niekoľko rokov nepodmienečne do nápravného zariadenia tretej E-strády. To „E“ v hovorovej reči znamenalo, že stavali expresne európske cesty.

	Medzi cestnými robotníkmi však boli zväčša starší zruinovaní ľudia, ktorí, chudáci, mali jednoducho pech. Po prepade Rimanov „čo mladé – zutekalo, a čo staré – nevládalo“. Preto sa chtiac-nechtiac stali neslávnymi budovateľmi slávnych turistických strád.

	Naši archeológovia tvrdia, že rímske cesty mali solídne základy z upálenej hliny. Nepoznali „rolety“ ani metrové výtlky. V mnohom sa podobali našim bezprašným cestám. Rozdiel medzi rímskymi cestami a našimi je azda len v tom, že mali menej zákrut ako mnohé dnešné, ktoré sú aj v rovnom teréne tak povykrivované, akoby projektantov štát prémioval iba od počtu zákrut.

	Rímske E-strády, i keď sa v mnohom podobali našim autostrádam, volali sa kuriérstrády, lebo namiesto áut po nich trtúľali neúnavní rýchlonohí fulajtári-kuriéri. V tých časoch sa o autách nesnívalo ani uznávanej chýrnej plánovačke budúcich rokov, pani Sibyle.

	Sme udivení, že dávni stavitelia a či skôr majitelia rímskych kuriérstrád akoby odkukali od nás atraktívne salaše, koliby, zájazdné hostince, campy a campingy. Slúži im však ku cti, že okrem nich stavali pri rímskych táboroch aj športové ihriská a amfiteátre. Každý amfiteáter mal popri nádherných kúpeľoch s teplou a studenou vodou, so sprchami a ďalšími vymoženosťami, na ten čas v krajinách barbarov úplne neznámymi, aj chutné vinárničky. V týchto stánkoch kultúry a športu si občas – popri inom – lámali osobné rekordy zdatní rímski a neskôr aj domorodí športovci.

	 

	Slasti a strasti rímskych kuriérov v našej vlasti

	 

	Rimania mali na našom území na slušnej úrovni aj vlastné spoje, či ako to vtedy jednoducho volali, komunikačné prostriedky.

	Z kuriérov tých čias pochádzala väčšina neprekonateľných bežcov v rýchlostnom, maratónskom či prekážkovom behu. Dosiahnuté časy vysoko prekračovali čas prvého maratónského bežca Diomedóna, ktorý po víťazstve Athénčanov nad Peržanmi roku 490 bežal z Marathónu až do Athén a keď dobehol na námestie, z posledných síl zvolal:

	„Chairete, chairómen! Nenikékamen! Radujte sa, radujme sa! Zvíťazili sme!“

	— To bol kuriér! – povedal s obdivom tréner Poklus. – Bez oddychu bežať 42 kilometrov a 200 metrov a navyše robiť hlásateľa-zvestovateľa, to si zaslúži úctu aj po tisícročiach.

	— Veru zaslúži si! – pritakali s uznaním všetci členovia Expedície.

	Kuriérske remeslo, aj keď zdanlivo skytalo profesionálnemu vytrvalcovi určité výhody – mohol si napríklad legálne odskočiť z domu – nemalo zlaté dno ako iné remeslá. Naopak. V tých časoch sa všeobecne uznávalo za pomerne rizikové zamestnanie s častými pracovnými úrazmi, pre ktoré mali bezpečnostní referenti cechu kuriérov ohrozené prémie.

	Kameňom úrazu sa stala úloha doručovateľa osobitne dôležitej správy. Forma odmeny závisela od toho, či doručená rýchlozásielka oznamovala adresátovi príjemnú, alebo nepríjemnú správu. Za vyložene rizikové zásielky kuriéri považovali ľúbostné listy, teda listy milej alebo milovanému. Ak milá bola zároveň aj milá manželka iného, milý manžel v strachu, že skoro zmení vlasový porast hlavy za parohy, veľmi rád a s pasiou sa doručiteľovi odmenil: niekde za vŕbami si ticho počkal na nevinného poslíčka lásky, úbohého kuriéra, a nápadne nenápadne ho napadol.

	Kuriérski veteráni považovali oflinky, odreniny alebo klobásy na tele takmer za prirodzený pracovný krycí náter svojho večne pohyblivého „ja“.

	Koľkí šikovní kuriéri nedobehli do určeného cieľa len preto, že ich pri pracovnom výkone dobehli a napadli dobehnutí manželia adresátiek.

	Ani tieto mimoriadne „doplatky“ neodradili kuriérov od doručovania háklivých listov. Bohaté sprepitné s „bolestným“ ich tak vábilo, že ochotne riskovali aj ťažkosti a depešu odovzdali statočne adresátovi do vlastných rúk.

	No nielen ľúbostné listy patrili medzi rizikové zásielky. V starých análoch sa dochovala kusá správa o prepade istého kuriéra doručujúceho dôležitú depešu centúria z Aquincumu (Budapešť) veliteľovi turistického tábora vo Vindobone (Viedeň). Zvedovia barbarov čapli chudáka kuriéra pri Gerulate (Bratislava) a bez obáv, že ich niekto bude stíhať za porušenie listového tajomstva, zmocnili sa nielen depeše s rímskymi plánmi, ale naradáš kuriéra tak dlho kurírovali, až im vyzvonil všetko, čo vedel i nevedel. Chudák kuriér sa už nikdy v živote nevykuríroval. Aj keď vtedy ešte platilo, že všetky cesty, teda aj spomínané rímske kuriérstrády, vedú rovno do Ríma, táto kuriérova viedla rovno do trvalej invalidity…

	Najlepšími kuriérmi boli ľahkonohí rýchlobežci vybraní spomedzi otrokov z Kartága, ktorých Rimania už od púnskych vojen nazývali Púnmi.

	Nepatrné zvyšky Hanibalových Púnov, ktorí ako prví vysokohorskí turisti prekonali Alpy, dokonca vedno s čriedami nehorolezecky stavaných slonov, zachovali sa podnes aj v našom národe. Keďže vysilení púnski bežci si na svojich dlhých kuriérštrekách neraz aj niekoľko hodín pochrápali hocikde v chrastí, ľahko sa dostali do zajatia. Naši predkovia ich preto volali chrapúni.

	Skupina kuriérov sa grupovala aj zo zvyškov vzbúrených otrokov slávneho Spartaka. Ako neprekonateľní bežci neuveriteľne dômyseľne a isto prenikali cez rady barbarských nepriateľov k vytýčenému cieľu – k adresátovi.

	Hoci ich dobre platili, spartakovci nevedeli zabudnúť Rimanom svoju porážku a utrpenie. Na území dnešného Slovenska sa im natoľko zapáčilo, že bez výčitiek svedomia sa dobrovoľne zriekli rímskeho otroctva a požiadali o azyl už vtedy známu športovú obec, Rimanmi označenú ako Tyrnavia.

	Trnavskí športoví nadšenci ocenili športového ducha a kvality Spartakových šuhajov. Na ich počesť nielenže volali Trnavu Malým Rímom, ale dokonca v druhej polovici dvadsiateho storočia si podľa nich pomenovali aj svoj slávny športový klub.

	Hráčov Spartaka Trnava domáci fanúšikovia podnes volajú „bílí andelé“. Sotva vedia, kde má toto nezvyčajné označenie svoj pôvod. Z overeno-neoverených prameňov sme zistili, že spartakovci hrávali na športových turnajoch v krátkych bielych tunikách, v ktorých neskoršie výtvarníci zobrazovali splašených anjelíčkov. Práve táto zarážajúca podobnosť dala podnet k prezývke.

	Keď náhodný pútnik, prechádzajúci v horúcom lete cez Trnavu, zbadá nad mestom poletovať biely sniežik, nech si nemyslí, že v Trnave náhle udrela zima a sneží. Kdeže! To trnavskí fanúšikovia šklbú svojich „bílých andelov“, že zasa doma prehrali. Ak však na tvári Trnavčana aj v daždi svieti slnko, vtedy zaručene roznosili na kopačkách slovanistov, interistov, či svojich dávnych blízkych príbuzných sparťanov.

	Ďalší silný oddiel Spartakových športovcov totiž požiadal o azyl v hlavnom meste vtedajšej Bohémie – v Prahe. Tam vraj vytvorili základ slávnej Sparty a prispeli aj k zrodu Bohemiansu.

	Dlho sa pokladalo za dokázané, že spartakovci si na okraji Prahy postavili aj vlastnú osadu a nazvali ju na počesť slávneho neslávne zničeného mesta Trójou. Čo je na tom pravdy, nepodarilo sa našej Expedícii zistiť. Pravdou však je, že pražská Trója podnes stojí a z nej vyšiel už nejeden dobrý sparťan a môžbyť aj nejeden bohém v Bohemianse.

	Z uvedených kusých správ vidieť, že šport už v pradávnych časoch internacionálne zbližoval športovcov rozličných národností. Hoci ustavične bojovali, a neraz aj veľmi tvrdo a zápalisto, pri ich športových súbojoch netiekla krv, no revu bolo a podnes je neraz ešte viac ako na gladiátorských zápasoch.

	Šport už asi iný nikdy nebude…

	 

	— Podľa toho, čo sme počuli, kontakty Rimanov s naším územím boli veľmi čulé, – povedal častý diskutér, starý lekárnik. – Rád by som sa dozvedel niečo bližšie o prvých stykoch Rimanov so Slovienmi.

	— Práve k tomu Expedícia smeruje, – povedal vedúci. – Pán profesor, uspokojte zvedavosť pána lekárnika a záujem poslucháčov…

	 

	Prvé kontakty Rimanov so Slovienmi

	 

	Každý vodca rímskej turistickej skupiny pred štartom na dlhší zahraničný zájazd nezabudol obetovať bohom niečo z poľnohospodárskych prebytkov. Obeť v určitom zmysle nahrádzala dnešné združené poistné. Riman zaťažený poverami obracal sa neraz aj na uznávané veštiarne. Predvídavé jasnovidky mu naznačili, čo čaká jeho a jeho skupinu na plánovanej túre…

	Ak vedúci vtedajších veštiarní nechceli utŕžiť fiasko, stratiť klientov, a tým aj plánovaný príjem, veštili klientom v dômyselných motákových rébusoch. Rozlúštiť ich, vyznať sa v mnohoznačných predpovediach si vyžadovalo ešte viac umenia ako ich vymýšľať.

	Každá veštba skrývala toľko pravdepodobných pravdepodobností, koľko ich dnes máme v predpovediach počasia. Ak sa čírou náhodou z nich čo len nepatrná časť splnila, veštiareň získala reklamu a ďalších kunčaftov…

	Vraj i slávny vedúci veľkej výpravy rímskych turistov cisár Marcus Aurélius chcel vedieť, čo ho očakáva na ceste do zeme barbarov. Veštba z filiálky slávnej Delfskej veštiarne v Ríme mu nasľubovala mnoho zaujímavého. No zo všetkých predpovedí ho najviac vzrušil výrok poloomámenej veštkyne:

	„Odvážny tribún, v záhadnej zemi barbarov na sever od limes Romanus sú tri mohutné horstvá. Jedno z nich nesie meno matky – Matra, druhé otca – Fatra a tretie si nazvali podľa mocných a krásnych potomkov – Vysoké a Nízke Tatry. Práve územie Tatier sa stane v ďalekej budúcnosti miestom veľkého medzinárodného stretnutia športovcov rôznych národov sveta. Pretekať sa budú na olympijskej úrovni v zimných športových súťažiach. Tatry sú predurčené nielen za centrum športov, ale aj cudzineckého ruchu.“

	Marcus Aurélius, nadšený ctiteľ športu, bohato odmenil vešticu a rozhodol sa osobne spoznať veštbou spomínané Tatry. Po porade s odborníkmi určil trasy dvoch hlavných turistických prúdov…

	S jedným vypravil do Tatier hore Váhom legáta II. pomocnej légie Maximiána, s druhým sa smelo a dosť nepremyslene sám pustil koncom jesene proti prúdu Hrona, ktorý sa pri Ostrihome vlieva do Dunaja.

	Sprvoti putoval popri Dunaji od tábora k táboru. Pod vysokým a strmým pahorkom, ktorý sa týčil nad Dunajom, mali barbari neveľkú pevnosť. Rimania si toto miesto označili ako Ostrý hon, pretože ich tu domorodci poriadne prehnali. Pravda, aby sa doma v Ríme všetko utajilo, polatinčili si ho na Strigonium.

	Všetko, čo potom Marcus Aurélius cestou videl, skúsil, zažil, veľmi podrobne diktoval mladým kronikárom, štipendistom Ritfondu (Rímsky tvorivý fond) do svojho turistického denníka. Učený cisár sa zaujímal o zvyky, obyčaje a prírodné bohatstvo dávnych obyvateľov dnešného Slovenska – Keltov, Kvádov, Markomanov a iných barbarov.

	Veľmi ho zaujali nezvyčajné spôsoby života Markomanov a ich príbuzných Narkomanov. Huncúti Narkomani vo veľkom pestovali mak, z ktorého vyrábali silné ópiové narkotiká nielen pre vlastnú potrebu, ale dokonca aj na export Kupovali ich najmä boháči a skazená mládež z „lepších“ rodín. Potom vo vytržení robila výtržnosti.

	Pravidelnými zákazníkmi Narkomanov boli aj mastičkári a kúzelníci. Ich výrobky draho predávali matkám, ktorým v noci vyvreskovali detváky, takže, chudery, nemohli oka zažmúriť. Lekársko-mastičkárska veda ešte dlho potom uznávala tento osvedčený spôsob uspávania drobizgu za jedinečný.

	No vladykovia a športoví tréneri kmeňov veľmi brojili proti narkotikám a ich výrobcom. Prísne trestali každého, kto ich vyrábal, aj toho, kto sa im oddal napospas. Preto sa Narkomani rozpŕchli do celého sveta. Ich roztúlané zvyšky nevymreli dodnes ani po meči, ani po praslici.

	Slávny turistický veterán Marcus Aurélius s vďakou velebil prozreteľnosť bohov, že jemu a jeho sprievodu umožnili niekde v oblasti dnešného Hronského Beňadiku prejsť suchou nohou cez zamrznutý Hron, len čo však sa dostal na druhú stranu, ako pravý pohan tým istým bohom hrešil a klial. Nedopatrením či z hlúpeho rozmaru dopustili na húfy jeho turistov silné mrazy. Každý od nádchy fufňal, kašlal, chrčal a nejeden sa aj potil v silnej horúčke.

	Vedúci lekár skupiny trestuhodne zabudol vziať so sebou penicilín a iné účinné antibiotiká, čo mohlo mať pre osud výpravy nedozerné následky.

	Istú skazu cisárových ľudí zažehnal neznámy, barbarmi užívaný liek, ktorý volali veľmi prozaicky ražovica, hruškovica alebo chabzdovica. Keď sa silné ovocné destiláty vyrábané podľa receptu miestnych mastičkárov vliali do horúcich lipových a iných bylinných čajov, priam zázračne pomohli na nohy všetkým maródom. Každý, kto nebol groggy a neužíval drogy, mohol rušať ďalej…

	Múdry cisár však nevystavil družinu vrtochom bohov a neistým prekvapeniam barbarského počasia. Na zimu dal postaviť tábor v susedstve liečivých termálnych prameňov Dudiniec a Santova. Tu chcel dožičiť odpočinok a rekreáciu sebe i rekonvalescentom po ťažkej chorobe.

	Teplé dudinské žriedlo nazvali Rimania Thermiae – kúpele. Nikde inde na svojich potulkách Európou nenašiel cisár taký zázračný prameň; teplá voda bublajúc vyvierala z nevysokého krátera niekdajšej sopky a blahodarne pôsobila nielen na nervy a srdce pacientov, ale aj na reumu, ischias, platničky a ešte na kadečo iné, čo tu nehodno osobitne spomínať.

	Okolité lesy bohaté na zverinu a chutné ryby poskytovali aj nekonečné možnosti športového lovu a rybolovu.

	Cisár neváhal.

	Rovno v prameni krátera si dal vytesať neveľký bazénik. Od neho špirálovite odtekala liečivá voda do nižšie položených bazénov, kde sa podľa hodnosti v hustejšej vode kúpali jemu najbližší podvelitelia. Ľudia vtedy totiž verili, že on, ich bohmi pomazaný cisár, má liečivejšiu silu z toho božského mazania. Nemrzelo ich, že ostatní radoví turisti sa čľapotali v hromadnom bazéne pokope, už iba v akýchsi hustých splaškoch po svojich vedúcich, bohmi pomazaných a slivovicou namazaných pánoch.

	[image: C:\Users\JOSHUA~1\AppData\Local\Temp\FineReader11\media\image15.jpeg]Rimania v bazénoch vystrájali ako nezbedné detváky v neďalekej barbarskej dedine. Na takú maličkosť, ako je čistota vody, vôbec nebrali ohľad, a tak od tých čias – takmer dvetisíc rokov – známa dudinská voda stále zapácha po sprdkavených vajciach, čím aj bez pútačov a reklamy láka rekreantov a pacientov skúsiť jej liečivé účinky.

	 

	Rimania na Považí

	 

	Spomínaný druhý prúd výskumnej výpravy Marca Aurelia sa valil do Tatier od Komárna hore Považím. Na čele mu stál ctibažný športovec Maximiánus, známy legát II. pomocnej légie. Jeho jedinou túžbou bolo dostať sa ešte pred šéfom a priateľom Marcom do cieľa, teda dobehnúť prvý.

	Maximiánus bol chlap ako zo železa uliaty. Nepoznal únavu! Svojich ľudí takmer bez oddychu ustavične hnal vpred. Ako ctibažný cestovateľ tiež prísne prikázal zapisovať do denníka turistickej expedície každú zaujímavosť.

	V oddiele vládla prísna disciplína a príslovečný poriadok, lenže to akoby neplatilo pre dvoch vypečených kronikárov, či, lepšie povedané, kultúrnych referentov. Na oboch holofojtošov skôr platila definícia vtedajšieho rímskeho filozofa – budúceho nepublikovaného klasika – tvrdiaceho, že mnohý kultúrny referent je človek, ktorý z vôle vlastnej alebo z vôle cudzej nechce alebo nemôže vykonávať svoje pôvodné povolanie, ak vôbec niekedy nejaké povolanie mal.

	Maximiánus si s nimi raz nevedel poradiť. Nepomáhali ani hrozby ani prosby. Ak si čo len čuchli k pijatike, už aj sadli na Pegasa a naháňali pochybné múzy. Párkrát preslopali nielen všetky drahocenné zvitky erárneho papyrusu z Egypta, pergameny, psie kože, ale prepili ešte aj erárnu tintu, ako sa vtedy volal dnešný atrament.

	Z dvojice spisovateľských talentov zvlášť vynikal ten druhý. Tento prvý syn z druhého manželstva svojho otca od tretej ženy bol územčistej, zavalitej postavy. Nevlastnil žiadne zbytočné zúženiny tela. Bez drieku a bez hrdla vyzeral odzadu ako zle otesaný klátik s nasadenou hrčou. Hrča mu nedostatočne nahradzovala hlavu. Oblek? Hanba hovoriť! Kedysi v rímskom bazáre lacno potiahnutá biela tóga, poskladaná do ladných záhybov, dostala na Považí nezistiteľnú farbu a nepredstaviteľné množstvo krížokrážnych, cikcakových faldičiek. Tento turistický špecialista však vlastnil náramne honosné meno: Simplicissimus Termostatus.

	Druhý majster pera sa pôvodne volal Cicero Scholasticus. Tak nápadne ničím nevynikal, že to hneď každému udrelo do očí. Jeho jedinou špecialitou, špeciálne na Považí, sa stala bošácka slivovica. Doma v Ríme holdoval holbám vína, preto vraj musel na lekársky príkaz diaľkovo navštevovať na rímskej fakulte patopsychológie protialkoholickú katedru. Diaľkár Cicero sa zo začiatku sľubne držal. Dokonca bez protekcie s vyznamenaním kolokvoval a z civilnej obrany získal do indexu aj cenný zápočet.

	Jediný!

	Na jeho kombinácii profesori nepodávali študentom učebnú matériu suchopárnymi výkladmi, ale na tie časy ultramodernou metódou: injekčnou striekačkou do sedacej časti študentovho „ja“ približne v horných zemepisných šírkach.

	No v druhom semestri milého Ciceróna Scholastica asistentka zle obslúžila. Injekcia nezabrala, a on znova dostal alkoholický záchvat. Bez výčitiek svedomia vtedy prepil aj index, a tak sa stal definitívne trvalým členom slávnej dynastie rímskych športovcov Holíkovcov. Nevolal sa však Cicero Holík, ani Augustus Holík, ale len krátko: Alko-Holík…

	Na čarokrásnom Považí narazili obaja kultúrni referenti na bošácku slivovicu. Bola to číra náhoda. Otrávený Cicero Alko-Holík s fľašou tinty v ruke sa vliekol za kohortou, preto sa potešil, keď sa zastavili v akomsi pohostinstve barbarov s dobrou obsluhou. Pohostinstvo malo čudné, nekeltsky znejúce meno Jednota-Ranč.

	[image: C:\Users\JOSHUA~1\AppData\Local\Temp\FineReader11\media\image16.jpeg]V Ranči chytili slinu. To stačilo, aby sa už potom pramálo zaujímali o blízky, či ďaleký osud turistického oddielu legáta Maximiána. Cicero sediac za dubovým stolom so svojím kolegom Simplicissimom vzletne blahorečil domácim bohom a bôžikom za objav destilátov z ovocia, ktoré mu šmakovali lepšie ako najlepšie vína. Mal rečí ako jeho slávny rímsky menovec Cicero:

	„Čao, Simplicko! Čo sa tak čudne vrtíš ako ovca, keď má motolicu?“

	„Salve, Cicero!… Čin-Čin!“ a štrngol si s kamarátom. „Ako ti žerie pes?“

	„Ani sa nepýtaj!“ odštekol Simplicissimus Termostatus, červený v tvári ako feferónka v jeseni. Práve si očividne neúspešne lovil v závitoch skrkvanej tógy akúsi krvilačnú skákavú baletku. „Ničím najsavcovatejšiu fajtu savcov, ktoré mi nesajú, ale direkt slopú krv“

	„Hm, nechápem, slopajko,“ Cicero si poriadne uhol z čaše, „že sa naši všadeprítomní bohovia môžu pokojne dívať, ako nás ľudí, stvorených na ich vlastné božské podoby, cicajú tieto barbarské blchy. Ver, Simplicko, začínam pochybovať, či aj nás dvoch stvoril Titan Prométeus na svoj obraz.“

	„Dobre robíš, never!“ pomrnkával ľahostajne s nadšením v zápale lovu pohrúžený Simplicissimus. „Pochybovať je ľudské. Dokonca aj vtedy, keď ťa neľudsky žerú blchy. Nadobúdam presvedčenie, že ľudia, a my umelci zvlášť, naozaj nepochádzame z dielne bohov, ale… ale…“ a mocne sa škrabal pod lopatkou, kým hľadal bližšie určenie zemepisnej polohy svojho rodiska.

	„Z čoho teda myslíš, že pochádzame?“ vyzvedal nedočkavý Cicero.

	„Zo slivky!“

	„Zo sliv-kyýýý?!“ slabikoval pochybovačne kronikár a otázku zakončil zahvizdnutím.

	„Uvažuj! Zo slivky je táto bohovská bošácka slivovica. Zo slivovice máš raz-dva opicu a vraj z opice pochádza človek. Len to mi vŕta v kotrbe, akože môžeme, povedzme, ja, ty a iní pochádzať z opice, keď naša opica je sama zo slivovice?!“

	„Asi máš pravdu, Simplicko! Svätú pravdu! Keď si ťa lepšie prezerám, priam vidím, ako ty, opica škaredá, plávaš motýlika v druhom vývojovom štádiu človeka v kyseline opičitej – v slivovici.“

	„Vydrž! Počkaj, Cicero!“ a udrel si mocne dlaňou po holom vysokom čele, siahajúcom mu až po chrbát. „Práve skrsol vo mne geniálny objav!“

	„Som naozaj samé ucho!“ Cicero v živom rozhovore buchol kamaráta tak mocne po bosej hlave, že na stene vypchatý barbarský tetrov nielenže ožil, ale navyše od ľaku spustil vejár chvosta a zo zobáka vyprskol za hrsť pilín.

	„Nemláť ma, opica, radšej počúvaj! Práve tým, že si ma švacol, nevdojak len potvrdzuješ moju teóriu. Stojíš na prahu tretieho vývojového stupňa. Je to – stupeň leva! Po opičom šantení, skákaní sa začínaš cítiť mocným, smelým, každého by si zmlátil a zožral. Tvoj rev všetkých v Ranči plaší“

	„No a?“ znova buchol kamoša mocne po čele.

	„Nebi sa! Daj si ešte deci slivovice a zaraz vhupneš celými štyrmi do ostatnej fázy vývoja.“

	„A prečo mám ísť do nej štvornožky?“ nechápavo sa pýtal už načesaný, a preto ťažko chápavý kronikár Cicero.

	„Lebo si lev, a nie človek. Vo štvrtej fáze sa staneš – prasaťom!“

	„Hééj? Ako vieš, že práve prasaťom?“

	„Poznáme sa! Zvalíš sa pod stôl, začneš kvičať, krochkať… Mám pokračovať?“

	„Radšej nie… Hm, Simplicko, tvoja objavná hypotéza by sa mi aj páčila, keby… keby si ju surovo nedemonštroval práve na mne ako na hlúpom morčati!“ Cicero tak začkal, že vypchatý tetrov zasa rozprestrel vejár chvosta a div nezačal tokať.

	„Zachyť môj svetový objav do našej hlúpej kroniky, a nepíš do nej len to, kde sme stretli dákeho barbara, ako sa nosí, čo je, ako sa krstí, pochováva a podobné etnografické gebuziny, v ktorých sa vyžíva blázon legát Maximiánus. Je tak?“

	„Nezačínaj škriepku! Dobre vieš, že mi od písania rovnako ako od slivovice tŕpnu nielen zuby, pečienka, lež i nechty na nohách. Že sme sa my dvaja múdri kandidáti Zväzu rímskych spisovateľov dali nakvokať na takúto hlúpu cestu!“

	„Aj ja sa ti čudujem! Nepoviem, ešte tak užiť v rámci tvorivého štipendia trochu zaslúženého oddychu v termiách alebo niekde inde…“

	„Viem, kde sú driečne lazebníčky-kúpeľníčky, čo vedia odborne masírovať naše reumatické hnáty. Navyše rady stratia s tebou pekné slovo…“

	„A nielen slovo! Che-che-che! Nájde sa u nich aj kadečo iné!“

	„Nebuď osobný! Ak máme zachádzať do nechutností, radšej si drgnime. Či-čin!… Ako ti chutí bošáčina?“

	„Náramne!… Ináč, táto zem je naozaj krásna. Nekonečné kulisy veľkých kopcov, v nich plno zveriny. V potokoch sa to priam hemží rybami.“

	„Aj medu a medoviny je tu dosť.“

	„Len keby tunajší barbari neboli takí babraví.“

	„Veru. Opováž sa v noci ísť sám mimo tábora a hneď s tebou vybabrú. Večeriaš s Orfeom v podsvetí.“

	„Povedz, amice, čo asi teraz robí náš drahý šéf Maximiánus?“

	„Téén? Ženie sa ako príval do Tatier. He-he… akoby mu ich mal niekto ukradnúť pred nosom… Viem si ho predstaviť, ako nás velebí, že nie sme očitými svedkami jeho hrdinských činov a objavov na Považí. Dáš si na ražni pečeného pstruha?“

	„Isteže si dám. Objednaj ho na účet kohorty! Nebudeme míňať naše cestovné diéty!“

	 

	Ako vzniklo Laugarício

	 

	Pre krátkosť času ponechajme dvoch slávnych kronikárov ich ďalšiemu osudu a radšej dobehnime hlavný prúd Rimanov, ktorý pod vedením Maximiána zatiaľ stačil opatrne postúpiť Považím k akémusi kultúrno-vojenskému centru barbarov.

	Votrelcov domáce obyvateľstvo neprijímalo ani tu s nadšením. Nielenže pred ich príchodom vypratali svoje osady popri ceste, odohnali statok a odvliekli do hôr všetko, čo malo akú-takú cenu, ale im aj ustavične spestrovali pochod hore Váhom. Raz im jedom priotrávili studničku, inokedy v úžine váľali na nich obrovské balvany, hádzali mohutné klady premiešané šípmi a oštepmi. Neťažilo sa im dokonca rozdráždiť čriedu polodivých turov, ktorú nahnali úzkou dolinou proti čelu Maximiánovho prúdu.

	Po takýchto pozornostiach Rimania naisto počítali, že aj pod strmou skalou, čo čnie rovno nad vážskymi vodami, čaká ich nejaká barbarská protiveň.

	Dobre predvídali.

	V okolí trenčianskej skaly našli plno opustených zemníc, no z okolitých jelšín každý ich krok bedlivo sledovali čierne oči barbarov.

	Maximiánus sediac na káre napomínal svojich k ostražitosti:

	„Postupujte v tesnom útvare. Buďte v náležitom strehu pred prípadným útokom nepriateľských domorodcov.“

	„Čo radíš, Maximiánus?“ pýtal sa vyholený centurio vodcu prúdu, keď zastali tesne pod skalou neďaleko mosta cez Váh. Vlastne to ani nebol most, skôr len akási lávka z hrubých brván.

	„Chvíľu si oddýchneme, ale v bojovej pohotovosti!“ velil Maximiánus. „Rozmýšľam, ako nazvem po našom toto táborisko. Centurio, nevieš od zvedov, ako domorodci volajú toto ich sídlo?“

	„Neviem. Ale skoro sa to dozviem… Vyšlem silnú hliadku na druhú stranu Váhu.“

	„Múdro! Na brale sa lepšie ubránime, ak nás v noci napadne nepriateľ.“

	Vtedy už rímski turisti s plnou poľnou jeden za druhým prechádzali po lávke na druhý breh rieky. Šli bezstarostne, lebo nevideli nepriateľov. Bolo im takmer do spevu.

	No, nie dlho.

	Keď už takmer polovica prúdu mašírovala v husom zástupe po primitívnej lávke, náhle niečo pod nimi mocne zaprašťalo. Vzápätí sa všetci porúčali z lávky, strmhlav hlavkujúc ako parašutisti do riečnych vírov hlbokej a dravej rieky.

	Hu! Bolože to kriku!

	Rimania na brehu i Rimania v nedobrovoľnom kúpeli pregĺgajúci anjelíčkov jasne začuli z jelšín burácať škodoradostný smiech. Barbari nadšene skandovali:

	„Lávka v rici, óóó!… Lávka v rici, óóó!“

	Hneď na to vyrazil mocný oddiel domorodých barbarov na rímskych „potápačov“ vo Váhu, a aj na tých, ktorí zostali na suchu.

	Maximiánus, muž činu, nelenil.

	Okamžite zoradil mužstvo do obranného šíku a pod ochranou pevných štítov nielen hravo odrazil sústredený útok škriekajúcich útočníkov, ale ich aj zahnal nazad do jelšiny.

	Maximiánus, spokojný s hladkým víťazstvom, plesal.

	Nemal sám takmer nijaké straty, okrem niekoľkých poloutopených nešťastníkov, ktorí si pri páde z lávky zalogali vážskej vody tuhšie, ako im osožilo.

	[image: C:\Users\JOSHUA~1\AppData\Local\Temp\FineReader11\media\image17.jpeg]„Už viem, ako pomenujeme tento náš nový turistický bod na Považí!“ uškieral sa spokojne.

	„Ako?“

	„Názov nám prezradili barbari, keď ste cupkali z lávky do vody. Nepočuli ste, ako vykrikovali: Lávka v rici, óó?“

	Od tých pamätných čias sa v spisoch Rimanov Trenčín označoval ako Laugarício.

	 

	Prečo Rimania neobjavili Tatry

	 

	Maximiánovi turisti si trochu odpočinuli v trenčianskom Laugaríciu, v novom rímskom tábore, a potom putovali ďalej hore Váhom.

	Sprievodcom im bol domorodý pastier. Maximiánus sa ho pri jednom oddychu opýtal:

	„Počuj, šuhajko bradatý, trúfaš si nás, rímskych turistov, bez blúdenia previesť týmito horami a dolami rovno do Tatier?“

	„Akože ináč, pánko. Nemajú obavy! Či som ja len raz cez tieto hory šikuval dobytok?“

	Cicero Alko-Holík, tentoraz výnimočne triezvy, sa schuti zarehlil, ale radšej nepreložil svojmu šéfovi celú odpoveď barbarského sprievodcu.

	Sprievodca ich spoľahlivo došikoval až do Žiliny, v ktorej v spomínaných časoch na terajšom krásnom námestí s podlubím mali ešte medvede svoje brlohy. Na tejto frekventovanej križovatke sa križovali nielen cesty histórie, ale aj historické cesty obchodné, ako bola napríklad Jantárová, Jadransko-baltská a mnohé iné menej známe.

	Keď rímske kohorty turistov dorazili na spomínanú križovatku, na stĺpiku našli ošúchanú, aj dnes dosť bežnú dopravnú značku:

	Obchádzka do Vysokých Tatier – cez Atény!

	Maximiánus pri pohľade na oznam hlásajúci poriadnu obchádzku ozelenel zlosťou takmer ako naši terajší šoféri. S hrôzou si uvedomil, že čo ako sa bude hnať, Marcus Aurélius ho do Tatier aj tak zaručene predbehne. Navyše si ho bude doberať, kde sa toľko ponevieral…

	To rozhodlo.

	„Vyhovorím sa na tuhú zimu a jej generála Mráza,“ povedal si a kolóne svojich turistov dal pekne-krásne príkaz zaradiť spiatočku a vrátiť sa nazad do Laugarícia, kde chcel počkať do jari.

	Kto narafičil tú „obchádzku“ pri Žiline, nepodarilo sa zistiť ani vtedajším, ani neskorším historikom. Pravdepodobne to bol jeden z kanadských žartíkov kronikára Thermostata, ktorý mal práve sto chutí, ale ani jednu z nich vliecť sa do Tatier, tak ďaleko od Ranča a teplých termií.

	Rimania ani v zime nezaháľali. Maximiánus prikázal zohnať mocné laná a jeho chlapci denne cvičili na brale Laugarícia zliezanie stien. Takto sa kondične pripravovali na Vysoké Tatry, aby dokázali, že aj v horolezectve sú doma…

	Legát Maximiánus, ani jeho šéf Marcus Aurélius však už v pochode do Vysokých Tatier nepokračovali, čo malo neblahý význam pre tempo rozvoja športu v našej krajine. Keby boli Rimania vtedy objavili pre šport Tatry, iste by sme boli odkukali z ich vyspelej bojovej techniky a stratégie čo najviac a mohli sme sa už skôr uplacírovať medzi uznávanými športovými veľmocami Európy.

	Kým legionári trénovali a zajatci pod dozorom opevňovali tábor Rimanov na trenčianskom brale, rímsky vodca pod ním klial ako pohan. Zháňal sa po tých svojich vypečených kronikároch. Chcel, aby hneď a zaraz zvečnili jeho slávny čin: postavenie nového tábora Rimanov na Váhu a ich víťazstvo pri Laugaríciu.

	No daromne sa jedoval. Zbytočne aj hrešil. Len čo si nadarmo kynožil nervy. Štipendisti Ritfondu nemali záujem o literatúru, čo šuchotala papyrusom. Väčšmi im voňala „literatúra“, ktorú čapovali do litroviek krásne krčmárky v keltskom Ranči neďaleko piešťanských termií.

	„Stoj čo stoj mi predveďte ten vydarený párik!“ hromžil nasrdený legát II. pomocnej rímskej légie, takmer nepríčetný od spravodlivého hnevu. Vedel, ak sa o svoju slávu nepostará sám, druhí sa veru o to starať nebudú.

	Od niekoľkých Rimanov sa dozvedel, že hľadaní vypečenci pripíjajú slivovicou na jeho úspechy, alebo sa kurírujú zo stavu opice, leva či prasaťa v piešťanskej vode či v horúcom protireumatickom bahne.

	„Tak dajte už raz aj mne ochutnať ten prekliaty barbarský nápoj,“ skríkol nakoniec na svojho sluhu.

	„Nemám, slávny Maximiánus, ani log,“ smutne hlásil ten dobrý muž. „Ale ak mi dáš nejaké groše z reprezentačného – sestertiá s obrázkom nášho cisára pána alebo športový odznak z kovu – od zajatých barbarov poľahky zoženiem litríček chutnej túžavy.“

	„Tu máš odznak zo stopätnástej gréckej olympiády,“ vzdychol Maximiánus. „Zameň ho za slivovicu! Ale jedna noha tam a druhá tu!“

	O krátky čas už Maximiánus hodoval pri chutnej almázii zo slivák takmer tak isto ako jeho kronikári v keltskom Ranči. Sprvoti krčil nosom, lebo silný dúšok mu vyrazil nielen dych z pľúc, ale aj slzu z oka. Čoskoro však prišiel nápoju na chuť…

	A tak sa zliníroval, že hravo preskočil vývojové fázy opice, leva a stal sa prasaťom. Bezmála sa dostal do záchytky v Laugaríciu. Zachránilo ho pred ňou iba to, že ešte neexistovala.

	Aby sa odreagoval, bez šomrania schytil do rúk silný majzlík, kladivo, a poďho! – pustil sa sám do „písania“ správy o svojom víťazstve. Keďže papyrus ani kožu nezohnal, písal do skaly. Tejto kamenársko-tvorivej písačky sa zhostil lepšie ako jeho kronikári.

	Napriek ničivému zubu času na trenčianskej hradnej skale dodnes môže pútnik uzrieť jeho nápis:

	 

	VICTORIAE AVGUSTORUM EXERCITUS QUI LAVGARICIONE SEDIT MILITES LEGIONIS II DCCCLV MAXIMIANVS LEGATUS LEGIONIS II ADIUTRICIS CVRAVIT FACIENDUM

	 

	Pohotový prekladateľ barbarov tento krvopotne vysekaný nápis krvopotne preložil takto:

	Víťazstvu cisárov a vojska, ktoré v počte 855 vojakov II. légie sídlilo v Laugaríciu, dal zhotoviť Maximiánus, legát II. pomocnej légie.

	Nápis na skale z roku 179 n. l. je neklamným dôkazom, že Rimania sa naozaj zastavili v Laugaríciu na svojej turisticko-objaviteľskej ceste do Vysokých Tatier.

	Slovo Laugarício nezaniklo, skvie sa ešte dnes z neónov na prekrásnom interhoteli v Trenčíne.

	Niektorí jazykovedci tvrdia, že časť Rimanov sa predsa len dostala do Tatier. Vraj kto druhý, ak nie oni, pestovatelia južného ovocia figy, teda smokvy, nazvali obec pod končiarmi Tatier podľa slova „smokva“ Smokovec? A pokrstili tak nie jeden, ale hneď až štyri: Dolný, Horný, Starý a Nový.

	Odporcovia tejto hypotézy dôvodia, že rímski turisti neboli natoľko šiši, aby nerozpoznali šišky figy-smokvy od tatranského smreka.

	 

	— A čo, ak to bolo podobne ako s tou obchádzkou pri Žiline? Možno niekto potom preštepil v Tatrách rastúce figy na ihličnaté stromy! – vyhlásil lekárnik.

	— My členovia Expedície sa radšej zdržíme komentárov, – povedal tréner Poklus.

	— A čo okrem nápisu na trenčianskom brale ostalo po rímskych turistoch? – spýtala sa masérka.

	— Ak pán profesor dovolí, ja vám to poviem, – ozvala sa po dlhšom čase skúsená cestovateľka Gizka. – Potomkovia Rimanov, dnešní Taliani, obývajú kamenistú, slnkom vypálenú krajinu, ktorá nikdy neoplývala mliekom a medom. Keďže im už dávno nepatria voľakedajšie bohaté rímske kolónie, začali špekulovať, čím si prilepšiť chatrné živobytie. Tak naďabili na záznamy o rímskej turistike. Rozhodli sa využiť záujem turistov o svoju krajinu. Stavili na dobrého koňa. Ich kôň bol lepší, ako ten trójsky pre Trójanov. Kým tamten pomáhal zruinovať Tróju, tento zas Rimanom pomáhal a pomáha predávať ruiny.

	— Je známe, že talianske kozičky a ovce na chudobných pasienkoch slabšie doja, – pridal sa postarší družstevník. – Zato ich gazdovia o to úspešnejšie doja z tučných peňaženiek zvedavých turistov. Toto výdojné hospodárstvo je svetový unikát! Napríklad v Benátkach vás povozia po kanáloch a pritom stretnete roty spevákov, ktorí falzetom spievajú O sole mio, brnkajúc na gitare alebo aj na city očarenej staršej Američanky…

	— Myslím, že po tomto skoku už všetci potrebujeme oddych, – zasiahol do diskusie vedúci. – Zajtra si ukážeme, že nie všetci návštevníci našich krajov, čo sa trúsili ako turisti, boli naozaj turisti…

	 

	
Štvrtý skok

	●●

	Medzi Slovienov

	 

	
Zápas Rimanov s družinou „Mor ho!“

	 

	— Vážení členovia Expedície, – načal novú tému vedúci. – Výnimka potvrdzuje pravidlo, vravievalo sa od nepamäti, a platí to podnes. Nie všetci Rimania opustili svoje „Večné mesto“ čisto len z turistických pohnútok. Družiny týchto pseudoturistov si sem-tam aj zašportovali v amfiteátroch alebo na provizórnych ihriskách v krajinách barbarov, no ostatné ich činy boli na hony od športu. Šport pokladali iba za oddych od každodenných lúpežných nájazdov, bitiek, drancovačiek. Ich jediným cieľom bol triumfálny návrat do Ríma. Veď práve oni, legionári, neraz vyhlasovali svojho vodcu za cisára, aby sa popri ňom aj oni mali lepšie. Čo vy na to, pán profesor?

	— Stará rímska zásada, že neslobodno zamieňať „pars pro toto, totum pro parte“, čiže časť za celok a celok za časť, platí aj v tomto prípade, – začal rozvážne profesor Perún. – Jedna z takých rímskych výprav sa zle-nedobre zapísala aj do pamäti našich predkov, ktorí mali česť na vlastnej koži okúsiť nemóresné móresy rímskych votrelcov. Pod vedením svojho nafúkaného, povýšenecky sa tváriaceho cisára Konštantína roku 359 n. l. vtrhli do krajov, kde sídlili Slovania.

	Povýšenecký cisár Konštantín nijako nechcel pochopiť, že národy neplesajú šťastím, keď ich ON zráža na kolená. Ťažko niesol najmä odpor slovanských Sarmatov, ktorých jeho kohorty len nedávno zahnali od Dunaja pod tatranské a karpatské končiare. Márne očakával, kedy prídu pokorne na kolenách a s hlavou v prachu. Ale tí? Kdeže! Srdito sa pustili do jeho predsunutých hliadok, ba napádali aj celé tábory. Videlo sa mu, že slovanskí barbari mu začínajú až prismelo hádzať frčky do nosa…

	— Keďže práve vtedy nemal na ambasáde u Slovanov svojich diplomatov, aby skrz nich podal najostrejšiu diplomatickú nótu, – nadhodil detektív Očko, – tak im po kuriéroch poslal výstražnú depešu:

	 

	Hneď a zaraz prestaňte! Fačkujete s ohňom! Ináč vás naučím po kostole hvízdať! Čakám vaše ospravedlnenie v mojom tábore pri Petrovaradíne. Cisár Konštantín

	 

	— Zdá sa mi, že pán detektív dosť presne odhadol situáciu, – konštatoval profesor. – Cisár Konštantín ani vo sne nečakal zo strany Slovanov iné než pokorné ospravedlnenie, bohaté dary a prísahu, že už nikdy viac sa neopovážia vyvolať svojimi činmi čo len náznak hnevu na jeho cisársko-božskej tvári…

	Odvážnym Slovanom však národná povaha radila nežiť v ustavičnom spore s bezohľadnými Rimanmi. Na porade starších kmeňa, vladykov a vojvodcov sa rozhodli, že ako múdrejší pre zachovanie mieru ustúpia. Chceli rímskemu cisárovi ako rovný s rovným ponúknuť priateľstvo a dobré susedské vzťahy…

	Spod nebotyčných Tatier sa preto uberala neveľká, ale vyberaná družina junákov dolu k hraniciam, do cisárovho stanového tábora, rozloženého pod pevnosťou Petrovaradín pri sútoku Tisy s Dunajom.

	Nielen legát Maximiánus mal trampoty so svojimi kronikármi. Lepšie na tom neboli ani barbarské kmene. Ich nadaní synovia a dcéry vedeli dobre narábať motykou, radlom, mečom aj lukom, nijako však brkom z gunára. Nezapisovali pre budúce pokolenia, čo sa práve stalo, čoho boli svedkami, alebo čo sa dopočuli. Preto aj hodnoverné zápisy z tých čias sú menej ako skromné, teda žiadne.

	— A predsa! – ozval sa živo tréner Poklus. – Zo stretnutia slovanských predkov dnešných Slovákov s rímskym cisárom Konštantínom máme dokonca historickú reportáž z pera prvého slovenského športového reportéra Sama Chalupku! A navyše vo veršoch! Však, pán profesor?

	— Samo Chalúpka v básni Mor ho! s náležitou hrdosťou ospevuje družinu modrookých junákov, urastených ako tatranské jedle a pevných ako žula. Smelo predstúpili pred pozlátený trón namysleného cisára. Netĺkli pred Rimanom čelom o zem, ani nepadali do kolien. Žiadne pokorujúce prostocviky. Rozvážne, ako im to národná hrdosť, kňazstvo a staršinovia nakázali, predostreli po úctivom pozdrave svoje stanovisko. V ľubozvučnej slovenčine ich rečník – ktorý možno trhol prvé miesto na recitačných pretekoch v Dolnom Kubíne – plamenisto povedal:

	 

	Národ slovenský, kňazstvo i staršina naša skrz

	nás ti, slávny cáre, svoj pozdrav prináša.

	Zem tá, na ktorú kročiť mieni tvoja noha,

	to je zem naša, daná Slovanom od boha.

	Pozri: tu jej končiny valný Dunaj vlaží,

	tam Tatra skalnou hradbou okoľ nej sa veží.

	A zem to požehnaná! Chvála bohu z neba,

	máme pri vernej práci voždy svoj kus chleba.

	 

	Pri zmienke o chlebe sa zamrvili dvaja krásne urastení mládenci, čo držali na vyšívanom ľanovom obrúsku pred sebou peceň voňavého chleba, soľ a nôž. Hotovali sa práve ponúknuť tými darmi rímskeho cisára, ktorému zatiaľ stihol tlmočník preložiť každé slovo posolstva.

	Cisár nepovedal nič a potom stíchol.

	Rečník Slovanov fľochol okom po ospato odutej tvári Rimana, žmurkol aj po svojich a jasným, trochu zvýšeným hlasom, akoby ho chcel prebrať z driemot, pokračoval:

	 

	Zvyk náš nie je napádať cudzie vlasti zbojom:

	Slovan na svojom seje, i žne len na svojom;

	cudzie nežiada. Ale keď na naše dvere

	zaklope ruka cudzia v úprimnej dôvere,

	kto je, ten je; či je on zblízka, či zďaleka:

	vo dne v noci na stole dar boží ho čaká.

	 

	Junáci na znamenie starešinu, čo viedol posolstvo, s miernym úklonom pokročili bližšie k trónu a ponúkli driemajúcemu cisárovi symboly mieru a slovanského pohostinstva: chlieb a soľ… Nepochodili.

	Nadutec ospalo, len tak cez zuby precedil:

	 

	— Vedzte, že som pán Rímu, a Rím je pán svetu.

	To moja cárska vôľa, to vám na odvetu!

	 

	Rečník Slovanov po spupnej reči očervenel v tvári, ale opanoval sa. Akoby sa prihováral malému zlostnému decku, mierne vysvetľoval cisárovi stanovisko svojho národa:

	 

	Pravda bohy vydaná káže nám Slovanom:

	Pána mať je neprávnosť, a väčšia byť pánom.

	A človek nad človeka u nás nemá práva:

	sväté naše heslo je: svoboda a sláva!

	 

	Konštantín odul gamby, akoby bol vyvesil periny z obloka desiateho štoku, hlavu na dlhom krku vystrčil z tógy ako korytnačka z kruniera a ako zlostný moriak hundral svoje „hudri-hudri“. Slovanským poslom to odprvoti znelo ako zlovestné: Udri! Udri! – a nelenili.

	Riman-cár už chcel znova lenivo spustiť ovisnuté viečka ako rolety na mliekárni, lebo dúfal, že družina Slovanov sa konečne preľakne a odvaha jej čľupne do gatí, lenže zrazu on sám čľupol na zem. Pozlátený trón pyšného Rimana sa pod náporom mocných rúk členov slovanskej družiny zakýval, a rup! – padol aj s cisárom do prachu. Urazení Slovania tasili zbrane a ako jeden hromovo skríkli svoj bojový pokrik:

	 

	Mor ho! detvo môjho rodu,

	kto kradmou rukou siahne na tvoju slobodu;

	a čo tam i dušu dáš v tom boji divokom;

	mor ty len, a voľ nebyť, ako byť otrokom…

	 

	— Bol to nerovný boj! – konštatoval tréner Poklus. – Neregulárny. Hoci Slovania vyzvali na zápas iba cisára a jeho osobnú stráž, do arény vtrhli aj ozbrojení rímski fanúšikovia. Hŕstka našich smelých predkov sa proti rímskej presile držala statočne, no aj tak zápas dopadol horšie ako zle.

	— My, športoví odborníci, – pokračoval Poklus, – po stáročia rozoberajúci tento zápas na seminároch a školeniach, zakaždým sme došli k záveru, že členovia družiny „Mor ho!“ boli málo podkutí v stratégii a taktike. Nemali sa dať vyprovokovať do otvoreného boja. Doplatili aj na neobjektívnosť rozhodcu, ktorý pripustil vtrhnutie divákov na ihrisko. Aj tak sme však na nich hrdí. Vopred prehraný zápas so súperom technicky vyspelejším najmenej o tri triedy zbabelo nevzdali! Nevyhovárali sa ani na neregulárnosť prostredia, ani na nedostatočnú aklimatizačnú prípravu, či na iné dnes bežné odvolávacie šeplety. Neprotestovali ani proti hulvátskemu publiku, ktoré inzultácie či iné surovosti odkukalo na gladiátorských zápasoch.

	Svojím chlapským vystúpením už vtedy signalizovali svetovej verejnosti, že v ich národe sa skrývajú vzácne športové talenty. Ostávalo len čakať, až nadíde ich čas.

	— Družina Slovanov by možno ani nebola tak srdito udrela na cárskeho nafúkanca, keby sa v jej radoch nebolo nachádzalo aj pár Detvancov, slávnych holopupkárov, odvážnych športovcov s penivou krvou, – dokresľoval nejasný obraz vedúci. – Detvanci si už vtedy od nikoho nenechávali dúchať do kaše. Veď či básnik-športový reportér Samo Chalúpka jasne a zreteľne nevolá: „Mor ho! detvo môjho rodu“? Koho myslel slovkom „detvo“, ak nie smelých Detvancov?

	Oživenie v sále.

	— Správanie sa Konštantínových Rimanov v tomto zápase treba rozhodne odsúdiť, – ozval sa rozhorčene lekárnik. – Veď doráňaným slovanským šuhajom, navyše oficiálnym delegátom, čo platí viac ako hosť, neposkytli v táborovom zdravotnom stredisku ani len mizernú prvú, a tým aj poslednú pomoc!

	— Konštantínovi surovci iba škodili dobrému menu Rimanov a športovcov vôbec. Tento príklad jasne ukazuje, čoho je schopný jedinec alebo aj celok, ak baží za majetkom, či za územím iných. Nič nerešpektuje! Siahne aj na vekmi uznávanú nedotknuteľnosť poslov, vyjednávačov a parlamentárov.

	— Ani najbenevolentnejšia trestná komisia by to dnes nenechala bez trestu, – pokračoval v obžalobe detektív Očko. – Rimanom sa mala zastaviť športová činnosť na obdobie niekoľkých desaťročí alebo aj storočí. Zatvoriť im ihriská. Verejne pokarhať v športových rubrikách časopisov ich vedenie a menovite hlavných výtržníkov, aby sa už niečo podobné nikdy neopakovalo…

	Veď kto to kedy slýchal, aby po zápase z celej družiny…

	 

	Neostal, ani kto by tú zvesť niesol bratom:

	bratia vám za česť rodu padli v boji svätom…

	 

	Prvopočiatky športu u Slovienov

	 

	Vladykovia Slovienov netrpezlivo striehli spolu s príbuznými a blízkymi na návrat členov svojho posolstva. Od brehov valného Dunaja však neprenikla pod Tatry ani tá najmenšia správička, klebietka, ba čo len neistý chýr… Vtedajšie masovokomunikačné prostriedky sklamali na celej čiare.

	Napokon viacerí odvážni bojovníci sa odhodlali stoj čo stoj zistiť skutkový stav. Nebojácne vyrazili do tábora Rimanov.

	Vďaka zvedom, ako aj zlapaným rímskym kuriérom, ktorým pomohli s pravdou von, pomaly sa začali trúsiť čoraz presnejšie zvesti o smutnom osude posolstva.

	Zavládlo všeobecné rozhorčenie, v ktorom horkokrvní Slovieni omylom odprevadili na druhý svet aj niekoľko pravých rímskych turistov.

	Čas, múdry lekár, všetko hojí.

	Múdri kmeti a vladykovia začali triezvo zvažovať situáciu. Podrobne rozobrali príčiny, ktoré viedli k prehre v zápase s Rimanmi pri Dunaji a napokon prišli k záveru, že sa musia zlepšiť predovšetkým v technike a taktike.

	„Pri blesku Perúnovom“ vyhlásil hlavný náčelník Slovienov. „Musíme si za každú cenu nájsť trénera!“

	„Treba odzvoniť živelnosti!“ súhlasila väčšina.

	Nastala zhánka nielen po trénerovi reprezentačného mužstva, ale aj po súcich vedúcich dorastu a mládeže. Špecialisti presnorili celé územie. Našli veľa nádejných trénerských talentov, ktorých osobné kvality vzbudzovali nádeje, no výsledky neprichádzali. Trénerom chýbala správna metodika: nevedeli húfom mladých nadšencov správne vysvetliť a vštepiť finty umenia lámať rekordy častejšie ako ostatní. Chýbali im aj zásobníky vhodných cvičení.

	V pretekoch vynikali slovienski borci dravosťou, silou, odvahou, ba našli sa aj náznaky nejedného talentu, a jednako im stále dačo chýbalo…

	Vtedy ktorýsi z múdrych vladykov múdro navrhol: Obzrimeže sa čím skôr po naozaj súcom trénerovi! Ak ho niet doma, nakuknime aj za hranice. Odhaľme tajomstvo úspechov susedných Frankov, Galov, ba aj Keltov i Avarov. O Rimanoch však nechcem ani počuť! Len čo čujem vysloviť ich meno, hneď sa mi pení krv…

	Zvedovia a funkcionári Slovienov sa rozbehli za hranice. Sliedili po okolitých i vzdialenejších kútoch sveta. Na vysielacích rozkazoch bol jasný príkaz: „Prelanáriť za každú cenu a odkiaľkoľvek, čo priam aj z čertovej matere, súceho trénera!“

	[image: C:\Users\JOSHUA~1\AppData\Local\Temp\FineReader11\media\image19.jpeg]Dobrý tréner však ani vtedy nespadol z neba!

	Prihlásilo sa iba niekoľko záujemcov. Po kvalifikačných skúškach sa ukázalo, že len chuť na odmeny a výhody nestačí. Do jedného odchádzali s ovisnutými nosmi.

	Na križovatkách obchodných a jantárových ciest sa preto objavili pútače:

	 

	Slovieni hľadajú schopného trénera

	s odbornou kvalifikáciou a praxou!

	Naturálny byt v zádruge, plat podľa dohody.

	Prémie, kalorické isté.

	Nástup po predložení kádrových materiálov – ihneď.

	 

	Vedenie SK Slovien

	Predslava

	 

	Najúspešnejší sloviensky tréner

	 

	Situácia už začínala byť beznádejná, keď pomohla číra náhoda. Domácim odborníkom pri istých pretekoch s divými Avarmi padol do oka urastený, svižný franský kupec Samo, ktorý mal licenciu na podomový obchod, v tom čase známy ako DODODO – Donáška do domu. Ako viacbojár vynikal hybkosťou, odvahou a technikou v najrozličnejších športových disciplínach.

	„Nech ma Morena skosí, ak tento chlap nie je mužom, akého už dávno hľadáme!“ prebleslo mysľou prítomnému poprednému starešinovi Slovienov a hneď to povedal aj nahlas.

	„Dobre vravíš, starešina,“ poznamenal ďalší športový zved. „Háčik je len v tom, ako presvedčiť bez frankov či inej valuty tohto Franka, aby prijal ponuku ísť nám za trénera národného mužstva.“

	„O to, múdry Chrabroš, nemaj obavy!“ smelo preriekol iný vladyka, kedysi uznávaný najlepší päťbojár občiny. „Už som vyhútal a so svojou starou aj akurátne prekonzultoval, ako ho namaškrtiť. Pri Perúnovi prisahám, že keď budem mať voľnú ruku, hneď je Frankova ruka v slovienskom rukáve…“

	„Keď si trúfaš, Miloj, sprobuj šťastie,“ ochotne mu prenechával háklivú úlohu múdry Chrabroš. „Splnomocňujeme ťa, nuž čím skôr vyjednávaj!“

	„Radím prijať Franka iba na skúšobnú lehotu. Povedzme tri slnovraty. Nekúpme mačku vo vreci!“ nabádal k opatrnosti červenovlasý kmeňový žrec Svätoň.

	„Daromné obavy!“ bránil franského kupca Sama rázny Miloj. „Pozrite odborným okom na jeho postavu. Je v ňom čosi svetové? Je! Ale aj naše! Veď ho iste kresal sloviensky otec! A naším jazykom rozpráva ako ktorýkoľvek z nás!… To ho mohla naučiť len slovienska matka! Aj meno Samo, zdá sa, je našské!“

	Prikývli: „Ak nie je sľúbený iným, iste bude náš!“

	Starešinovia vyslali za Samom ako pytačov za nevestou Miloja so Svätoňom.

	„Zožeň sud dobrej medoviny,“ povedal Miloj žrecovi, „chutnej poživne a pár hrivien keltského zlata. Pozveme Sama ku mne do chalupy akoby na posiedku… Ďalšie už zariadim sám!“

	Čo sa o samote v chyži Miloj zhováral so Samom, nikdy sa nikto nedozvedel. Neurobili ani úradný protokol. A napokon aj načo! Hlavne, že Samo nápadne rýchlo vymenil svoj zahraničný tovar za slovienske „mäkké zlato“ – kožky – a hneď ochotne nastúpil do ponúkanej funkcie hrajúceho trénera národného mužstva.

	Jeho prestup nevyvolal obvyklé medziklubové jednačky. Samo, našťastie, nebol registrovaný v nijakom franskom klube. Bola to neobyčajne priaznivá zhoda okolností, lebo už aj vtedy sa len zriedka stávalo, aby zdatný športovec, prefíkaný ako lišiak, ktorý sa vyznal nielen v športe, ale aj v ľuďoch, ba aj v každej ošemetnej šlamastike, ušiel pozornosti všadeprítomných lanárov.

	Pravda, nie všetci radi videli v národnom mužstve zahraničného trénera. Neprajníci pustili do sveta chýr, že Sama vyslali franskí špekulanti, aby zblízka sledoval najlepších slovienskych borcov a potom ich prelanáril do ich tábora. Fuldské ani salzburské anály však o tom nepíšu.

	Celý kmeň sledoval každý krok nového trénera. Žasli, ako si raz-dva získal autoritu. Dobrou povahou, odbornými znalosťami, osobným vzorom i pekným slovom vynútil si nielen rešpekt, ale aj úctu a uznanie.

	Húfec jeho mladých Slovienov neleňošil. Samo zaviedol trojfázový tréning. Od rána do noci a neraz ešte pri svite luny naháňal svojich zverencov na rovinke neďaleko posvätného hája, kde sa v tieni mohutnej lipy a v tieni staroslovienskych bohov a bôžikov skrývalo obetište. Na tréningoch cvendžali aj ostré meče, svišťali šípy, sekery, mohutné oštepy, lietali buzogáne a skaly. Mimoriadnu obľubu začal získavať zápas dvojíc.

	Niekedy sa rútili proti sebe s bojovým pokrikom Hurá! Mor ho! dokonca celé skupiny. Diváci nenazvali tréningy inak, ako Samove manévre.[image: C:\Users\JOSHUA~1\AppData\Local\Temp\FineReader11\media\image20.jpeg]

	Predvídavý Samo si z najschopnejších žiakov vybral osobných pomocníkov – štáb. Tí, poctení dôverou, nadšene prenášali do života každé jeho slovo. Najlepších z najlepších tréner prezieravo vysielal k vzdialenejším celkom do Budyšína, Prahy, Bratislavy, Velehradu a iných miest, aby tam ako apoštolovia podľa moderného športovo-branného modelu vychovávali ďalšie a ďalšie zálohy…

	Od príchodu zahraničného trénera Sama nepretieklo veľa vody dolu Vltavou, Dunajom, či Váhom, a výsledky sa začali ukazovať. Domáce športovo-branné preteky nadobúdali vysokú úroveň. Diváci na zápasoch s utajeným dychom a s netajeným obdivom híkali pri pohľade na nevšedné výkony svojich junákov.

	Mladí borci hravo lámali staré rekordy.

	Ľud žasol, čo dokážu jeho športovci, keď chcú.

	Ktože opíše nadšenie národa, keď vítal synov pri návrate z priateľských, ale neraz aj z menej priateľských víťazných stretnutí so surovými Avarmi? Kam raz vstúpila Samova družina, tam nikto nepochyboval o víťazovi. Avari, Frankovia, Gali, Longobardi, Alamáni si už netrúfali ani na remízu.

	Čoskoro sa od Tatier k Dunaju a od Budyšína až po brehy Tisy nenašlo mužstvo, ktoré by si trúfalo vyhodiť zo sedla Samových Slovienov… Miláčik širokých más, uznávaný športovec sa jedného dňa vypracoval aj na významnú politickú osobnosť. Ako taký si dokonca zasadol na kráľovský stolec.

	Spomínaná udalosť sa odohrala podľa starých kronikárov okolo roku 623. Tréner Samo kraľoval tridsaťpäť šťastných rokov…

	Ani na kráľovskom stolci však Samo nezanedbával trénovanie svojho mužstva. Pamätný je najmä výsledok trojdňového zápasu s družinou franského kráľa Dagoberta. V zápase vo voľnom štýle pri Wogastisburgu roku 631 alebo 632 pyšný franský kráľ stratil nielen reč, ale aj takmer celú útočnú družinu.

	Chýry o sile Slovienov sa šírili takmer tak rýchlo ako svetlo.

	Po celodennej behačke s družinou po cvičišti alebo neraz aj po tvrdých stretnutiach s bývalými okupantmi-Avarmi Samo ani doma nezaháľal. Najlepšie o tom svedčí historicky overený počet jeho zákonitých dedičov. Za tridsaťpäť trénerských rokov dosiahol presvedčivý výkon špičkového strelca: dvadsaťdva synov a pätnásť dcér… A to história hovorí len o tých, čo stihli dorásť, lebo dojčenecká úmrtnosť vtedy bola priam zarážajúca.

	Z početných Samových potomkov, ktorí sa podali na otca-športovca, rokmi a vekmi vzišli ďalší a ďalší jeho nasledovníci. Všetci si vedeli získať záujem a srdcia mladých, ktorých trénovali po zádrugách, mestečkách a mestách na celom území Samovho mohutného kráľovstva. Samovo bojové heslo Čím tvrdšie na tréningu, tým ľahšie v zápasoch vštepovali svojim žiakom ako najcennejší odkaz veľkého trénera.

	Po Samovom odchode Slovieni prestali vyhľadávať medzinárodné stretnutia. Keďže športová sláva rýchlo hasne, súperi Slovanov-Venédov neraz podceňovali. No ak sprobovali sverepo vtrhnúť do ich chotára bez vstupného víza, skoro spoznali, že z vlasti holubičieho národa si neurobia holubník…

	 

	 

	Lesk a tiene športu na Veľkej Morave

	 

	Samovi nástupcovia zväčša rozvážne, no zavše i dosť nerozvážne zostavovali družiny pre národnú reprezentáciu. Podľa toho aj dopadli dôležité priateľské i menej priateľské zápasy, turnaje, stretnutia na domácich alebo zahraničných kolbištiach.

	Po každom významnejšom zápase rozbehli sa na všetky strany kuriéri. Spolu so slovienskymi igricmi a franskými minesängrami za horúca zvestovali zvedavej verejnosti a hlavne športovým fanúšikom dosiahnuté góly, body a sekundy.

	Strednú Európu zožierala závisť, že pri vyratúvaní víťazov sa spomínajú takmer samé slovienske mená.

	Družina SK Slovien pod vedením uznávaných trénerov Pribinu, Mojmíra, Rastislava, Koceľa a Svätopluka sa stala postrachom na športovo-branných majstrovstvách strednej Európy.

	Ako tréner dosiahol najväčšie úspechy Svätopluk. Ani jeden junák, ktorý sa chcel dostať do slávnej národnej reprezentácie, nesmel holdovať medovine ani kvasu, či iným alkoholickým nápojom. Beda tomu, kto nerozumne tučnel, a tak strácal kondíciu! Čakala ho redukčná diéta časopisu Slovienka pre košaté Slovienky. Tréneri a mastičkári prikazovali borcom namiesto jalového a škodlivého vysedávania po nociach chodiť včas spať, jesť vyprážané pstruhy, údené ryby a iné biele mäso, a hlavne ovocie. Domáci žitný alebo ražný chlieb, ktorý tak dobre chutil s džbánom cmaru, jogurtu či kumysu, stal sa športovcom „tabu“ Prísny režim im nakazoval jesť nechutný franský chlieb z ovsenej múky, ktorý predávali v každom kráme pod franským menom knäckebrot.

	Keby deň mal namiesto dvadsiatich štyroch hodín štyridsať, trénerom by sa aj to bolo málilo. Ustavične naháňali svojich zverencov zlepšovať si kondíciu. Dokonca ešte aj vtedy, keď im dali voľno, hnali ich do hôr loviť alebo rajtovať na koňoch. Robili to na priamy príkaz reprezentačného trénera Svätopluka, ktorý tušil, že čoskoro budú musieť obhajovať stredoeurópske prvenstvo v zápase s novým, takmer neznámym súperom. Od východu sa približovali mocné húfy Hunov.

	Obzvlášť výrazne na seba upozorňoval kmeň Uhrov. Všetko aj bez veštkýň veštilo, že ak domáci ostanú driemať na vavrínoch, dá sa očakávať nepríjemný zlom, ba dokonca zostup do nižšej súťaže…

	Svätopluk toto nové nebezpečenstvo nepodceňoval. Nabádal svojich borcov k väčšiemu vypätiu síl. Ťažil zo súperových unáhleností a chýb. Vďaka jeho predvídavosti veľkomoravskí Slovieni málokedy zakolísali, ba v stretnutiach so susednými Frankami v otvorenom boji získavali novšie úspechy.

	Slovom, držali sa!

	Kočovné kmene Hunov spočiatku skúšali šťastie len na susedných ihriskách, kde im šťastie viac žičilo. Neočakávaná a do hmly zahalená Svätoplukova smrť im uľahčila postavenie. Darmo skúsený tréner na smrteľnej posteli nabádal svojich troch synov:

	„Držte vedno v útoku i v obrane! Pomáhajte si navzájom. Nedajte sa prelanáriť, podplatiť alebo kúpiť od súpera. Rozbroje a nesvornosť netrpte! Oslabujú, ba ničia mocný zväzok! Ak budete držať spolu, nik vás nezlomí, tak ako tieto tri pevne zviazané prúty.“

	Svätoplukovým nástupcom sa stal Mojmír II. v hodnosti veľkokniežaťa. Dvaja mladší synovia – kniežatá – zdedili iné časti územia Veľkej Moravy.

	No stredný syn, ktorý niesol meno slávneho otca, nebol spokojný s odsunutím na krídlo – s údelným kniežatstvom nitrianskym. Len čo otec zatvoril oči, začal brojiť. Spájal sa aj s Frankami, nepriateľmi ríše. Rozvratná a podkopná činnosť sa mu darila nad očakávanie dobre. Vnášal rozkol aj do zomknutých radov osvedčených borcov. Darmo najbližší príbuzní a vladykovia napomínali rozoštvaných bratov k svornosti. Darmo ich upozorňovali, že dom rozdvojený padá. Každý Svätoplukovec chcel vládnuť sám. Sám ako jediný tréner chcel veliť aj reprezentačnej družine Veľkej Moravy. Ak jeden kázal čihí, druhý zaručene hot, a tretí vtedy obom na zlosť tak praskol bičom do koní, že oboch bratov takmer pripravil o život.

	Svätoplukovu obávanú družinu, ktorá predtým žala všade toľko slávy a úspechov, ľahtikárski synovia takmer úplne rozbili…

	Uhorskí a franskí zvedovia hneď informovali svojich náčelníkov o divnej situácii vo Veľkej Morave. Čoskoro z južných strážnych hradov Veľkomoravskej ríše hlásili Mojmírovi II. signálne ohne príchod nečakane silných húfov Uhrov. Nepriateľ chcel využiť situáciu a rýchle vyradiť slabo trénovaného, psychicky rozleptaného súpera.

	Prerátal sa!

	Mojmírovi borci zomknutí v bojových útvaroch nielenže odrazili prvý nápor, ale dokonca sa im podarilo poučiť útočníkov, že ich výpočty na ľahké úspechy sú ešte predčasné.

	Iba vtedy sa akomak utíšili domáce rozbroje v tábore troch Svätoplukových synov. No nie nadlho.

	— Mňa zaujíma, – ozvala sa rehabilitačná sestra, – ako sa odohrala rozhodujúca bitka pri Bratislave. Pán profesor, smiem prosiť?

	— Milá slečna, ďakujem, ale netancujem, – za smiechu prítomných s úklonou odvetil zdvorilý starec. – Žiaľ, historických správ o bitke je veľmi málo. Takmer žiadne. Preto sa musíte uspokojiť iba s vykonštruovanými dohadmi. Budú vám stačiť?

	— Keď koňa nieto, aj… aj tento… no aj somár je dobrý za náhradu, – zašveholila za smiechu všetkých zrazu rozpačitá Gizka.

	— Dnes, vážená cestovateľka, máme pokročilú mechanizáciu a somára ešte ťažšie zohnať ako koňa, ale skúsim vám vyhovieť, aj keď moje dohady si nenárokujú právo na historickú neomylnosť.

	 

	Finálový zápas pri Bratislave

	 

	Z rozličných pozbieraných kusých správ, takmer z črepiniek, podarilo sa nám ako-tak pozliepať obraz toho rozhodujúceho zápasu dvoch mocných družstiev o titul víťaza v Podunajskej kotline. Odohral sa vraj na prelome deviateho a desiateho storočia kdesi neďaleko Bratislavy, takže z bojiska bolo vidieť hradby Bratislavského i Devínskeho hradu.

	Vedúci slovienskych vojov dávno predtým aj bez pochybných predpovedí svojich žrecov vedeli, že finálový match je predo dvermi! Staromaďarskí harceri s krvou kočovníkov, ktorí sa v sedlách cítili viac ako doma, už na seba nápadne tuho upozorňovali. Len pred nedávnom porazili Galov a Bavorov. Aj Frankovia už od nich dostali čo-to na frak, takže slovienske velenie s istotou očakávalo, že noví susedia sa skoro predstavia aj im v plnej zostave, sile a paráde.

	Ostávalo len dohodnúť sa na ihrisku a delegovať rozhodcov, aby dali signál na začiatok zápasu.

	Tréneri pred stretnutím neľutovali náklady a námahu, aby zistili slabiny i prednosti budúceho súpera.

	Ostrieľaní borci z víťazných stretnutí ešte z čias Svätopluka-otca nelenili. Preverovali pohyblivosť krídel, pevnosť obrany i záložné rady, aby v pravej chvíli bolo všetko na pravom mieste.

	Branno-športové manévre dopadli na jednotku. Už záležalo len na ume a skúsenostiach hlavného trénera, ako bude z trénerskej lavičky dirigovať svoj mančaft.

	A práve tam bol pes zahrabaný!

	Nie nadarmo sa rozpráva o troch varovkyniach, ktoré zadusili batoliatko. Ako traja dirigenti nemôžu naraz úspešne dirigovať jeden orchester, hoci sú aj rodnými bratmi, rovnako traja Svätoplukovci mali pramalú nádej na úspech v dôležitom zápase so silným súperom, keď si každý nárokoval na rozhodujúce slovo.

	Svätoplukovi synovia nenašli ani v kritickom čase jednotnú reč. Každý videl len seba a svoj osoh. Najväčším nepriateľom sa im videl najbližší príbuzný – rodný brat.

	Do tábora pri Bratislave sa k Mojmírovi II. náhle prihnalo viacero zvedov:

	„Slovieni, do zbrane! Hor sa!!!“

	„Nepriateľ sa blíži!… Predné hliadky Uhrov sú už neďaleko od nášho leženia!… Do zbra-ne!!!“

	A naozaj, krátko po príchode zvedov sa zdvihol na obzore veľký oblak prachu. Blížil sa útočný predvoj nepriateľa.

	Slovienov neprekvapil.

	Nepriateľ strašne ryčiac rútil sa na nich plným cvalom. Lučištníci Slovienov práve začali naťahovať tetivy lukov, aby na privítanie poslali zdvorilý pozdrav tým najhorlivejším z prvých radov, keď ako na povel sa útočníci zrazu obrátili. Hoci aj oni mali možnosť vylúčiť šípy, nevylúčili ani jeden.

	Podobné manévre sa opakovali v krátkom čase viac ráz. Útočiaci húfec ako náhle prišiel, tak náhle aj uvrzol, akoby chcel vyvábiť jazdcov súpera za sebou.

	Mojmír II. bystro vystihol účel zámerného znepokojovania. Nedal sa vyprovokovať. Ani neznervóznel. Zvýšil len ostražitosť. Aby si jeho útočné rady nezvykli na úlohu divákov, nepostavil pred vlastné brány murovaný val, ako to robia poslabší tréneri, ale začal častovať nepriateľov hlavný voj podobnými „zdvorilosťami“ svojich krídel.

	Spočiatku táto taktika slávila úspech. Narobila súperovi nemalú šarapatu. Ostatní Uhri sa ako sršne vyrojili za ustupujúcimi útočníkmi Slovienov, no pred hlavným vojom sa znova zasekli a vracali sa nazad. Vtedy vyštartovali krídla Slovienov aspoň prenasledovať utekajúcich jazdcov. Ich príklad strhol aj pár mocných húfcov z družín bratov hlavného trénera, bažiacich po sláve. Na oddýchnutých koňoch prenikli hlboko do súperovho pokutového územia.

	A práve to nemali – nemali odkrývať vlastné pole!

	Takticky odvábené krídla Slovienov oslabili obranyschopnosť hlavného voja. Súper to šikovne vystihol a hneď aj využil. Jeho mužstvo sa vrhlo do útoku.

	Oba národné výbery sa zrazili ako blesky v hroznej búrke nad karpatskými štítmi. Nemilosrdne si merali sily. Slovienske hromové Mor ho! sa zlievalo s maďarskými bojovými pokrikmi, rinčaním zbraní, erdžaním koní a stenaním ranených.

	Víťazstvo sa začalo kloniť na stranu Uhrov. Tvrdo a nebezpečne dorážali na oslabené voje Slovienov.

	Práve vtedy, v najväčšej tvŕdzi, sa ako na zavolanie vrátili nazad odvábené útočné voje. Rozzúrení, že sa dali prekabátiť, mocne udreli z viacerých bokov do chrbta Uhrov, takže tí sa dostali do prešu. Mnohí z nich už poškuľovali, ako by čo najšikovnejšie zdrhli z prihorúcej pôdy bojiska. Chceli sa dať vystriedať mocnejšími a hlúpejšími.

	Slovienske Hurrááá! a Mor ho! burácalo už smelšie. Nalievalo istotu a nové sily do unavených údov. Útok striedal útok. Surmity podnecovali bojové húfce k novým sústredeným výpadom.

	Vtom sťa Perúnov blesk z čistého neba vtrhli na ihrisko silné útočné voje Bavorov a Frankov. Keď videli, že ich susedný dávny nepriateľ z Veľkomoravskej ríše začína víťaziť, rozhodli sa zasadiť mu v rozhodnej chvíli rozhodný úder.

	Zradne prepadnuté šíky Slovienov neodolali náporu dvoch mocných nepriateľov.

	Vtedy pri Bratislave nezapadla len sláva slávnych Slávov, ale aj sláva slávnej Veľkej Moravy.

	Mnohí borci z obávanej družiny Veľkej Moravy – ako nejeden športovec aj dnes po zostupe svojho klubu – začali bojovať ako žoldnieri v cudzích službách, pod cudzou zástavou. No roztrúsené zvyšky slovienskych športovcov sa ešte v 11. a 12. storočí združovali do menších mužstiev, ktoré v nejednom stretnutí dokázali svoje vysoké kvality. Slovienski športovci neurobili hanbu svojmu menu ani roku 1050, keď sa vo vlnách Dunaja nepozorovane dostali pod lode nemeckého cisára Henricha III. Lode mu pekne navŕtali a pod Bratislavským hradom ich na neveľkú cisárovu radosť všetky pustili na dno rieky, aby sa im dná trochu zapučali…

	To však už nič nezmenilo na veci, že prehrou v bitke pri Bratislave sa Slovieni vyradili z najvyššej športovej súťaže v Podunajsku na dlhé sezóny a z európskych súťaží na 1000, slovom tisíc rokov…

	 

	
Piaty skok

	●●

	Do čias feudalizmu na Slovensku

	 

	 

	
Rytierske turnaje a šport urodzených pánov feudálov

	 

	Ej veru, vážení, neveselo sa žilo poddaným za feudalizmu. A predsa na hradoch, v kaštieľoch či letohrádkoch urodzeného panstva veselosť nechýbala. Prepchaté žalúdky, trúnkom prepité hlavy rozbesneli panskú „belasú“ krv, unavenú leňošením. Vedci dokonca rozoznávali dva druhy urodzených leňochov. Jedni sa na prácu zlostili a druhí stenali, keď mali preložiť čo len krížom slamku.

	Ledva kuchtíci dokončili svoje rajnicovo-pekáčové majstrovské výtvory, rukovali k stolom vincúri a pohárnici. Potom sa dostala k slovu pravá rytierska kultúra. Prím mali šašovia a igrici, ktorí suplovali takmer všetku činnosť dnešných umeleckých zväzov. Väčšina týchto kočujúcich umelcov, žijúcich z milosti panstva z dlane do úst, vlastnila rozum mysliteľa a talent herca. Spevák sa neraz sám umne sprevádzal na hudobnom nástroji, ba ešte aj tancoval, a tak splatil daň tiež pohybovej kultúre. Už samotný kostým si žiadal umelecké finty, aby skromne halil všetky druhy umenia, nahustené v jeho chatrnom a večne hladnom tele. Odvtedy sa hovorí – hladný ako herec.

	Vtedajší kočovní estrádnici, putujúci od hradu k hradu so skromným výstrojom, ale s odvážnou bohémskou dušou a nebojácnou povahou, neraz pánom nahrádzali aj svedomie, justíciu a morálku. Nejeden vtipkár pri metaní kotrmelcov aj slovom dokázal krkolomné kúsky. Šľahal panskú smotánku hlava-nehlava. Za spojencov si neváhal vziať bájky, legendy, rozprávky. Tak majstrovsky hovorili naoko o niečom veľmi vzdialenom, že všetci poslucháči, ak neboli až natoľko vrecom udretí, uzreli sa v inotaji ako v zrkadle.

	Škoda, preškoda, že sa zachovalo len veľmi málo pamiatok na veľkú výchovno-kultúrnu činnosť odvážnych predstaviteľov feudálnej kultúry.

	Je ešte malá nádej, že naši archeológovia niekde vykopú denník vykopnutého igrica, ktorý sa opovážil šľahnúť panskú svojvôľu tak, že sa sám až po uši zakopal na dlhé veky…

	Zažitému panstvu odsávali bujnú krv pijavice, alebo mu felčiar sekol žilu. Od čias, ako začali podľa galského spôsobu súboje v šerme, sekali si živo žily sami páni navzájom. Deravili si kožu pre hocijakú hlúposť. Súboje sa stali športom doby. Pretekali sa aj v jazde na koňoch, v streľbe z pištolí a karabín. Nejedna dvojica aj zápasila. Všelijako zabíjali seba a čas. Držali sa hesla starých Rimanov: Carpe diem! – Uži deň!

	Ale raz darmo, nebolo väčšej športovej parády nad rytierske turnaje.

	V nich sa nižšia šľachta, zemani a rytieri vystatovali svojou osobnou zdatnosťou a bojovnosťou.

	[image: C:\Users\JOSHUA~1\AppData\Local\Temp\FineReader11\media\image21.jpeg]Čo pre Grékov znamenali olympijské hry, pre Rimanov gladiátorské zápasy, pre Španielov koridy, pre Mexičanov šialené jazdy jazdca bez sedla na neskrotených mustangoch alebo býkoch, to boli pre našich pánov feudálov rytierske turnaje.

	Najslávnejšie turnaje na našom území usporadúval pán Váhu a Tatier Matúš Čák-Trenčiansky. Už len tá vstupná paráda! Na žabicami vydláždené nádvorie za zvukov fanfár heroldov vpochodoval sprievod vycipkaných očipkovaných rytierov. Pasovaní slávni rytieri, napasovaní do pasentných kovových pancierov, ukláňali sa okrinolínovaným dámam, takisto napasovaným ako ich hrdinovia – no nie v pancieroch, ale v pasentných šnurovačkách. Rytiersky výkvet mával ochocholcovanými šišakmi zo šišatých hláv. Ťažkoodenci hrkotali v ťažkom brnení ako staré pondusky alebo dnešné autá, zbierajúce po uliciach kovošrot pre huty.

	Vtedy ešte nepoznali bandáže, chrániče tela a iné vymoženosti, dnes už také samozrejmé u našich hokejistov. Sluhovia rytierov, zbrojmajstri a panoši ich namáhavo aj pol dňa pomocou škripcov vysádzali na kobyly. Sedeli napchatí do oceľových krunierov, ledva im z nich trčala ako korytnačkám iba malá vyplašená hlava.

	Aby pán rytier v boji necítil toľme nárazy a nenalapal nádchu, hriali mu telo zo tri vlnené svetre a zo pätoro gatí. Ak si ich pod kolenami nechal umne podviazať rytierskou stužkou, neraz mu po nedobrovoľnom zosadnutí z kobyly na tvrdý terén uchránili aj dobrú povesť bojovníka slávneho mena…

	Hoci spomínaných rytierov, chvalabohu, už dávno zem kryje a ich pevné brnenie v múzeách hrdza žerie, my, ich potomci, sem-tam cítime z rytierskeho brnenia už iba „brnenie“ v kolenách. (Smiech v klubovni.) Náš obchod s textilom s úspechom začal predávať ako spomienku na dávnych rytierov imitáciu ich spodnej bielizne, mužské gaťky, či pre športovcov trenírky s dlhými rukávmi, známe ako „ricírky“.

	Heroldi na cimburiach sa išli potrhať, čo tuho vytrubovali, kým konečne vyšnurovaný ceremoniár turnaja dal povel dvom vyše stokilovým rytierom vyharcovať proti sebe.

	V rytierskych turnajoch sa súťažilo, kto toho druhého skôr vyhodí zo sedla drevenou kopijou. Nezriedka sa aj tvrdo bojovalo. Rúbali sa jazdeckými sekerami, budzogáňmi, palcátmi i mečmi. Ak rytier nemal dobrú kondíciu, ľahko sa z turnaja dostal rovno do invalidného zaopatrenia, alebo šiel fialky voňať od koreňa.

	Osobitnú príchuť mali slávnostné turnaje pri korunovácii panovníka. Napríklad v Bratislave pri korunovácii cisára Maximiliána udatní šľachtici tak dlho udatne útočili na kulisu dreveného hradu, až sa im šťastlivo konečne podarilo zapáliť a vypáliť pol mesta.

	Trochu sme však odbočili od vlastných turnajov. Teda panoši podali rytierom s úklonami dlhočizné drevené kopije. Klapli priezorníky na helmiciach, ostávalo už len zabodnúť ostrohy do slabín žrebca. Koniská sa vzpínali, ryčali, erdžali a z pyskov im od bojovej nedočkavosti fŕkala biela pena.

	Obecenstvo div nešalelo pri napínavej paráde. Jedni hlasno povzbudzovali svojho favorita a zároveň všakovak znevažovali jeho súpera, iní robili to isté, ale opačne. Neraz chvály a osočovania rytierov vyvolali ďalšie súboje pourážaných šľachticov. V bojoch sa pokračovalo zvyčajne dovtedy, kým sa všetci tĺci nevytĺkli.

	Hradná pani konečne dala rytierom blahosklonne znak, a už sa rútili proti sebe ako lavína z tatranských brál. Každý mal jedinú túžbu: vyhodiť svojím drievcom pred tvárou urodzenej šľachty a spanilomyseľných dám soka zo sedla, aby s rachotom „zosadol“ na kamenie dvora. V rozhodujúcom okamihu na balkónoch a cimburiach všetko stíchlo. Drevcia narazili na panciere. Ohlušujúci rev. Jedna kopija sa rytierovi zlomila, druhému sa rozštiepila. Obaja ako bohatieri sa však srdnato udržali v sedlách.

	Ovácie. Výkriky. Kvety pri nohách rytierov… Vivatovanie. Volanie na slávu.

	A poznove stáli rytieri proti sebe. Všetko sa opakovalo. Len unavené kone menej erdžali a ich páni sa menej vystatovačne usmievali na svoje zbožňované. Ak sa jedným okom smiali, druhým nenápadne poškuľovali, kde si nájsť po zrážke najpríhodnejšie miesto na mäkké pristátie.

	Turnaj pokračoval.

	Nové výkriky. Nové povzbudzovanie urodzeného obecenstva. A potom zhrozené ticho…

	Chudobný zemiansky syn, ešte nedávno panoš u mocného hradného kastelána, zvyknutý od detstva loviť medvede, vlkov a zubry, poľahky ako kvočku z hniezda vysotil zo sedla slávneho rytiera mocného rodu! Brucháč chvíľu balansoval na konci ohnutej kopije ako čík na vidličke a potom s ľahkým cvengotom ťažko dopadol v tvrdom brnení na kamennú dlažbu. Kĺzavý pád mu vyrazil z ruky kopiju, z úst kliatby a z pľúc dych. A na dosť dlhý čas!

	Pokým ránhojiči a felčiari s panošmi zliepali urodzenú rachotinu, víťazný súper už kľačal s prilbicou v ruke pred hradnou kráskou postaršieho vydania. Na znak svojej športovo-brannej zdatnosti a víťazstva dostal šatku, ktorú vraj vlastnoručne vyšila. Otrtúlený víťaz smel bozkať končeky orukavičkovaných prstov, čo mal byť vrchol slasti pre rytiera.

	Mená víťazov leteli od hradu k hradu, od kaštieľa ku kaštieľu.

	Porazení hľadali výhovorky – dnešné „objektívne príčiny“. Hromžili na kone, na zlý terén. Všetko bolo na vine, len oni nie! Náladu im zlepšila až vydarená poľovačka.

	Ach, tie panské poľovačky! Lovilo sa so sokolmi, so psami, s honcami, a to pešo alebo koňmo. Kuchári a panskí horári zatiaľ piekli na ražňoch zbojnícke pečienky. V bystrinách chladili mechy s vínom a muzikanti si štimovali nástroje, ak už aj nehrali postarším pánom bratom usalašeným v tôni stromov. Tí už roky zo všetkých športov pestovali iba šach alebo hru s obrázkami tridsiatich dvoch lúpežníkov. Mazali karty o milých šesť – a o vysoké sumy. Neraz sa dostali do banku celé dediny so živým i mŕtvym inventárom. Nejeden kartár prehral nielen koč i s kočišom, koňmi a bičom, ale naradáš, ako Bodorovský v Jiráskovom Bratstve, aj vlastnú ženu.

	A panské zábavy, bály? Tie ešte len skytali dostatok športových príležitostí!

	Na Bytčianskom zámku trvali preteky v jedení a pití na svadbe mladého páru skoro celý rok až do narodenia dieťaťa. Potom sa pre zmenu oslavovali krstiny. Uznajme – naozaj rekordný výkon! Ale aj rekordné výdavky. Tie v rekordne krátkom čase museli pandúri rekordne rýchlo vydrieť z mozoľov poddaných.

	Potom nech niekto tvrdí, že vo feudalizme sa dosť nešportovalo. Všade sa lámali rekordy. Ak ani to panstvu nestačilo, siahlo po inej, už menej športovej, ale o to dráždivejšej pastve pre oči a neraz aj pre uši.

	V stredoveku stačilo feudálovi z hradu zbadať poddaného na panskom menej ohýbať kostru. Hneď duril drába: „Barnabáš, skoč dolu po toho všiváka! Došikuj ho na pohostinské vystúpenie, nech sa hostia pobavia.“

	Vrchnosť prikázala pandúrom ako režisérom kratochvíle, aby najprv vykonali skúšku telesnej zdatnosti nešťastníka. Robilo sa to vo feudálnej telocvični, ktorú, nevedno prečo, prostý ľud pomenoval prosto mučiareň. Ak v tejto skúške neobstál, hodili ho do hladomorne, kde pravidelne dostával zimnicu, no jedlo iba každý tretí deň.

	Pán hradu, bafkajúci z čmudiacej fajky akoby vykuroval ploštice, sa statočne staral o zábavu hosťujúceho publika. Spomínaní režiséri zrežírovali také scény, že poslabšie nátury aj omdlievali. Štandardným číslom bolo metanie sa poddaného pod švihmi na dereši. Vrcholom zasa hojdanie sa odsúdenca na náradí, známom vo feudálnej justícii ako hojdačka alias šibenica…

	Často nestačil ani takýto pestrý program. Pohotoví vynálezcovia utrpenia dostali príkaz grilovať krásnu čarodejnicu alebo staršiu bosorku. Scénickú hudbu im skomponovali hradní bubeníci a trubači.

	Najviac sa v tejto oblasti preslávila odborníčka na udržanie ženskej krásy, už spomínaná grófka Alžbeta Bátoryčka. Táto kresťanka z Čachtíc prerobila svoj obávaný zámok na kozmetický salón, či na akúsi súkromnú transfúznu stanicu. Zorganizovala rekordný odber krvi mladých dievčat… Za jej činy-zločiny jej vtedajšia justícia neskrivila ani vlások na starostlivo pestovanej hlavičke.

	Quod licet lovi, non licet bovi.

	No každé požičané sa patrí vracať aj s úrokmi. Preto poddaní vše vracali staré dlhy svojim pánom…

	 

	Preteky, hry a záľuby poddaných

	 

	Milostivé panstvo sa tak „staralo“ o ľud, že chránilo poddaných dokonca aj pred rozmýšľaním o hriešnych myšlienkach: čo by robili, keby nemuseli toľko robiť na pánov.

	V zdravom ľude akoby zázrakom však stále žil zdravý duch a optimizmus. V najhorších trapiech, ako sa vtedy hovorilo, ba ani v najstrašnejších navštíveniach osudu neklesal na mysli. Naopak. Navzájom sa povzbudzovali, že nikdy nebolo tak zle, aby nemohlo byť ešte horšie. Svoje nešťastie neraz športovo považovali len za akúsi prípravu na ďalšie údery osudu… Ešte si aj zvýskli a zaspievali pánom na truc a sebe na posilu:

	 

	Nebojím sa! Nebojím sa pána!

	Nebojím sa žitia!

	Nebojím sa bitia!

	 

	Na priedomiach deti popri hŕbe súrodencov pestovali aj starodávne hry, ktoré sa možno hrávali už ich pradedovia za kráľa Sama. Každý šarvanec narábal valaškou, sekerou, kosou, drúkom alebo cepmi. Neskoršie aj lukom, budzogáňom, karabínou a pištoľou. Aby pánov nedráždili, zbrane skrývali po lesoch v bútľavých stromoch. A ustavične trénovali. Maskovali to tak, že športovo-branné prvky zaraďovali do obdivuhodných tancov, ako bol odzemok, šabľový tanec, preskakovanie šibeníc, pod karabíny, a ďalšie.

	Udatnosť, silu, šikovnosť a vtip si ľud cibril aj pri hrách a rozličných pasovačkách. Zároveň to boli jediné kratochvíle želiarov a poddaných v ich smutnom živote. Konali sa na slávnostiach slnovratu, na fašiangy, pri dožinkoch a vinobraní, na svadbách a na kršteniach.

	Zábavy poddaných sa vrchnosti nevideli, no tí len mrdli plecom pri pomyslení na tortúry v mučiarňach. Nezastrašili ich ani rozsudky trestných komisií. Hádam preto si vyzývavo spievali:

	 

	A keď umrem, ležať budem,

	hop, cup, tralala,

	ešte si aj spievať budem,

	hop, cup, tralala…

	 

	Páni zakazovali chudobe vstup do panských hôr. Huby, maliny, jahody a iné lesné plodiny radšej nechali zhniť, ako by ich dožičili hladným poddaným.

	Noc má svoju moc, a preto každý využíval jej dobrodenie. Ako pytliak-raubšic vhupol v rúchu tmy aj napriek prísnym nariadeniam a ešte prísnejším trestom do panských lesov, lapil do oka zajačika, skolil srnčeka, jeleňa, divú sviňu, alebo aj medveďa či inú zver. Nezohrdil ani snopy z panských stohov. Neraz aj dobre zamknutá sýpka sa „rozsypala“, že ostalo na dne ledva pár zrniek obilia.

	Takýmito užitočnými športmi si ľud jednak pomohol, jednak si užil vzruchu a napätia takmer ako dnešní športovci pri televíznych prenosoch.

	A doplentali sme sa k športovým pretekom: Pytliaci kontra panskí hájnici. V tichu lesov a lúk sa bojovalo tvrdo, nemilosrdne! Ako kedysi v zápasoch rímskych gladiátorov platilo: kto z koho. Páni však vynašli proti pytliactvu masť ako na zlú boľačku: z najväčších pytliakov urobili horárov a hájnikov…

	Čo smelší športovci z poddaných – a našlo sa ich nemálo – využívali silu a skúsenosti pri prepadoch panských zapredancov: pandúrov, lokajov, hájnikov a iných potrimiskárov. Aj mnohí páni po vyúčtovaní starých účtov odišli z učtárne aj bez vysielacieho rozkazu rovno Abrahámovi kozy pásť…

	Preto panskí špekulanti dali hlavy dovedna. Vedeli, že ak si najnebezpečnejších poddaných nekúpia, skoro sa obrátia proti nim. Nuž zasa sa chytili osvedčeného hesla: Rozdeľuj a panuj! Časť poddaných oslobodili z nevoľníctva, pridelili im zdrap pôdy a na psej kožke im vystavili armálesy – donačné listiny.

	Vyrástlo chudobné zemianstvo.

	Popri niekoľkých hektárikoch kamenistej pôdy na brdárkach a kúsku lesa vlastnilo najviac záhradu so siedmimi slivčičkami, za čo ich vtipný ľud posmešne prezýval „sedmoslivkárski páni bratia“.

	Beda, ak sa z capa stane záhradník, zo zbojníka sudca a z bedára pán. Sedmoslivkári spyšneli a cítili sa hneď po bohu prví. Vyššej šľachte div nevliezli konča chrbtovej kosti, ale svojim dvom-trom poddaným želiarom vykúzlili na zemi dokonalé peklo so všetkými pekelnými strasťami. Málo si robili z nôtenia poddaných:

	 

	Vy páni zemani, my sme vaši poddaní,

	však budeme v čiernej zemi zrovnaní, zrovnaní!

	 

	Bedači sa, pravda, nechcelo čakať na stretnutie so svojimi vydriduchmi až v čiernej zemi. Veľkodušne a ochotne im pomáhali do nej v predstihu. Hrobármi sa zväčša stávali tí najsmelší.

	Neľutovali pánov. Ľud na vlastnej koži spoznal, že feudál veľký, či malý, cudzí alebo domáci – jeden hyd. A od nepamäti každý hyd vždy len k sebe hrabal, zhŕňal bez miery. Vlčie spôsoby mohli pánom závidieť aj vlci.

	Prirodzene, milí junáci potom museli vymeniť potuchnutý vzduch dreveníc za svieži horský ozón. V horách, v týchto zbojníckych komorách, združovali sa pod smelých kapitánov.

	Panstvo, ak sa malo pustiť slovenskými horami, na križovatke dolín križovalo sa v hintovoch od strachu. Roztrasené ako osiky tŕplo, kedy za najbližšou zákrutou, či spoza nebotyčných brál vyskočia hôrni chlapci s bojovým pokrikom: Daj bohu dušu a nám dukáty!

	Márne šľachtickí sudcovia vynášali nad zbojníkmi na výstrahu ostatným kruté tresty. Iba čo sebe zle narobili! Jedného obesili, sto iných aj bez inzerátov sa hlásilo na jeho miesto.

	Na Orave slovenský hôrny chlapec Klinovský len tak z vrtochu a spievajúc si ozbíjal poľského kráľa aj s jeho sprievodom.

	Hôrni chlapci ako praví športovci považovali panské zlato a dukáty za nevyplatené kalorické, veď koľko kalórií stratili poddaní na panskom! Preto si zo zisku stiahli len niečo na prevádzkové náklady a zvyšok statočne vracali chudobe.

	Možno sa čudovať, že ľud miloval svojich ochrancov – hôrnych chlapcov? Držal im palce a skladal si o nich povesti a pesničky. Istý čas bola šlágrom napríklad táto:

	 

	Zelená je tráva,

	náš zboj, to je hra,

	kto pánov ozbíja,

	ten v kešeni má!

	 

	Keď statoční hôrni chlapci dostali do rúk svojich katanov, ľudská povaha im bránila správať sa k nim rovnako neľudsky, hoci sem-tam im aj prišili štipľavú záplatu na dolomán.

	Toto najlepšie dosvedčuje skutočná príhoda.

	 

	Jánošíkova kolkáreň

	 

	Dnešní športovci čítajúci pochmúrno-humorné príhody z feudálnych čias cítia sa asi rovnako veselo ako na športovom kare, keď ich milovaný klub vypadol z ligy. Preto hodno pre zmenu zaradiť aj jednu športovo-tragickú povesť.

	Miesto: dva panské kaštiele vo Veľkej na Orave v čase svadby. Účinkujúci: urodzení páni Cmuľo a Kostrbáč, svadobní hostia, deti poddaných, Juro Jánošík a jeho hôrni chlapci. Réžia: Juro Jánošík, zaslúžilý majster športu vo viacboji a národný hrdina.

	Namyslený zeman, urodzený pán Cmuľo ženil vo Veľkej svojho syna a dediča s o nič menej urodzenou, ba dokonca sa povrávalo, že ešte s pannou, dcérou bohatého pána brata Kostrbáča. Oba zemianske rody vystavovali svoje bohatstvo na obdiv stolice i celého Horného Uhorska, teda Slovenska. Od náramnej panštiny a pýchy nevedeli, ako svoje nosy hore držať. Rozumnejších ani neprekvapilo, že pochabé panstvo sa dalo z domu-kúrie do kostola, vzdialeného ledva sto, stodvadsať krokov, zaviezť na hintove, ťahanom štvorkou. Vyzerali, pačmagy lenivé, akoby mali chromé nohy a na nich boľavé otlaky. Chudák pán Cmuľo si rád ťažkal: „Moje nohy znesú už iba onucky z hodvábu. Konopné? Bŕ, tie mi náramne derú jemnú kožu!“

	Každý vedel, že aj svadba detí horenosov bude dáko extra honosná.

	Aj bola! U každého z rodičov mladomanželov trvala vyše týždňa!

	Umorené služobníctvo vo dne v noci doslova štopalo urodzených svadobčanov dobrotami. Páni už zdýmali ako kŕmne husi. Popúšťali si široké opasky na nemenej širokých pupkoch. A ešte aj vtedy svadobný otec okázalo napomínal vincúra:

	„Nalievajže riadne víno! Nech tečie potokom. Každý musí vedieť, že u mňa je z čoho núkať!“

	Bledí svadobčania opúšťali náhlivo hodovaciu sálu. O chvíľu sa z lopúchovej húšťavy za kúriou vracali k stolom zelenší ako lopúchy. Šťastní hostitelia si radostne mädlili ruky:

	„Len tak a nie inak nás všetci budú dlho spomínať!“

	Na spestrenie zábavy sa vymýšľali všelijaké kratochvíle. Urodzené dámy a poctivé panny, stiahnuté v úzkych korzetoch, obyčajne preberali recepty a plietli. No pozor! Neplietli svetre, ani zápästky pre mužov. Plietli len dve na tri, čo v jednoduchej reči znamenalo, že výdatne klebetili.

	Postarší urodzení páni bratia si zbožne podopierali skríženými rukami spadnuté bohatierske prsia, čiže pupky. Pokladali sa za všestranných športovcov, lebo pestovali tradičný päťboj, medzi poľovníkmi označovaný skratkou FFFFF: fľaša – fajka – flinta – ferbľa – frajerka. Pravda, to posledné „f“ zvládli už len platonicky. Keď im mladší pripomenuli, že v tejto disciplíne hrajú úlohu svätenej vody, ktorá, ako je známe, nikomu nepomáha, ale aj málokomu osoží, hneď sa rozčertili.

	„No, len no!“ zagágal ako trafená hus vysokourodzený pán Arčibald Cmuľo, takto sedemdesiatročný kmeť. „Aj keď máme svoje roky, ešte vždy sme chlapi na mieste! Veru našim ženám či frajerkám nedožičíme celé noci oka zažmúriť! Je tak, páni bratia – rovesníci?!“

	„Je! Vivat, pán brat… Éljen!“ jasali veteráni.

	Mladší sa chichotali a posmešne vtipkovali na ich účet.

	„Urodzené panstvo, pravdu hovorí môj urodzený muž Arčibald,“ zašvitorila ako lastovička vetchá starenka v samých čipkách. „Mňa ver nenechá Arčibald celú noc, namojhriešnu dušu, oka zažmúriť!“

	„Ale naozaj, pani sestra?“

	„Naozaj! Verte, tento starý divoch do polnoci onô… chrápe a od polnoci kašle ako dýchavičný somár s kachom.“

	Trafeným milovníkom na penzii ovisli nosy, a tak si vyšli zapoľovať do bohatých revírov hostiteľa. Z koča či z pníka strieľali na nadhonenú zver. Ak aj pod ich strelami dajaké zviera padlo, tak len z ohľadu na ich vek, alebo nešikovne náhodou nabehlo na sfušovaný výstrel.

	Vlastnou polovičkou zosmiešnený Arčibald Cmuľo, aby zahovoril zlý dojem, hlasno sa chválil:

	„Páni bratia, raz darmo, rád chodím na poľovačku. Len ťažko mi zohnať húf nadháňačov, ktorí by vládali doniesť do kaštieľa toľkú zverinu, čo ja postrieľam. Nedávno som zabil…“

	„Už dohola odratého ušiačika,“ pohotovo vpadla do mužových chvál jeho siedma sviatosť. „Pravda, toto myslia pán manžel?“

	„Nerozumiem, kam mieria pani manželka?“ jachtal znova zaskočený poľovník.

	„Kam mierim?“ chichúňala sa bodro starenka. „Iste nie na nehanblivo holého ušiačika ako oni, keď sa mi vyhovárali, že zajka strelili na poľovačke pri Váhu práve vtedy, keď sa v ňom holý kúpal.“

	Štrngot pohárov. Výkriky do nôty muzikantov. Ej, panstvo sa vedelo zabaviť. No skôr to staršie ako mladšie…

	Zemianska mládež, priam ako časť dnešnej „zlatej mládeže“, pokladala sa za svojráznejšiu, čím smelšie lotrovstvá vyvádzala. Mládenci rajtovali ako šialení nedovolenou rýchlosťou na bujných koňoch. Nezáležalo im, či niekto padol pod kopytá. V zakázanom čase lovili nielen zakázanú zver a ryby, ale aj krásky z poddanských chalúp. Na svadobnej hostine sa prepchávali. Od bujnosti roztatáreným fičúrikom sa zažiadal však novší, ešte výraznejší vzruch.

	Čert sám vie, odkiaľ a kto dovliekol do našich krajov novomódny panský šport – kolky. Každý hrad, kaštieľ, kúria či panská krčma, ak nechcela zostať v hanbe, musela mať svoju kolkáreň, aby páni mali kde zabíjať čas a kriesiť apetít do jedla a ďalšieho pitia. Preto keď už mladí pánikovia raz nevedeli, čo s časom, ktosi navrhol:

	„Zahráme si v kolky?“

	„Akože ináč!“

	„Výborne!… Poďme hrať, páni bratia. Ale, dúfam, nehráme na hlúpo; stavme sa o niečo!“ navrhol mladý zať.

	Keďže mladí fičúri sa ustavične posilňovali tokajčinou, podajedným sa priskoro začali pred očami kyvotať nielen kolky, lež roztancovala sa im aj celá kolkáreň. Nuž a v takej tokajčinou oťapenej mozgovici sa zrodil návrh:

	„Páni bratia, čože je nám urodzeným triafať hlúpymi guľami do ešte hlúpejších drevených figúr?“ povedal mladý kolohnát s brunátnou tvárou. „Aha, naokolo nás je plno zvedavých sedliackych pankhartov. Postavme si ich v kolkárni na šajbu ako živé kolky!“

	„Vivat, pán brat!“ kričali tí, za ktorých rozmýšľalo tokajské víno.

	„Ale, ale páni bratia,“ pokúšali sa ich niektorí rozvážnejší odhovoriť od nerozumnej hry. „Však vážne nemyslíte hádzať do detí?“

	„A ktože nám môže zabrániť?!“ znova prehovorilo víno.

	[image: C:\Users\JOSHUA~1\AppData\Local\Temp\FineReader11\media\image22.jpeg]Pandúrmi nahnané vycivené postavičky detvákov sprvoti ešte dosť šikovne odskakovali a uhýbali sa letiacim guliam, no čoskoro sa ukonali. Keď chichotajúci sa podnapití viťúzi začali ako bez rozumu naraz hádzať do kŕdlika detí aj päť-šesť gúľ, čoraz častejšie sa ozvalo zjajknutie „živých kolkov“. Napokon chudorľavý syn poddaného dostal plný zásah. Živá kolková figúrka viac nevstala…

	Smiech bonvivánov na chvíľu zamrel. Vyľakanému rodičovi chlapca ledabolo pohodili pár zlatiek odškodného a znova sa hotovali pokračovať v hre, akoby sa nič nestalo.

	Svadobný otec, urodzený pán Cmuľo, ich našťastie zavrátil:

	„Už dosť! Hrajte sa rozumnejšie!“

	Po týždni svadba pokračovala u Kostrbáčov.

	Tam sa tiež stoly prehýbali od bohsveta prihotovených vymýšľancov z jediva i pitiva. Obsluhovali vymašličkované driečne sedliacke dievčiny. Pánikov, rovnako starých ako mladých, začalo hicovať. Zdalo sa, že svadba u Kostrbáčov pretromfne hostinu u Cmuľov. Každý zvedavo čakal, akú výnimočnosť ešte zažijú, aby svadba nadlho ostala v pamäti pamätníkov.

	Nečakali nadarmo.

	V najväčšom hodokvase, v plnej zábave, za tanečného hurhaja, výskotu svadobčanov a piskotu oblápaných dievčat náhle zahrmel do virvaru výstrel a za ním hlas:

	„Muzikanti, prestaňte vrzúkať!“

	Kde sa vzal, tu sa vzal, vo dverách stál chlap ako jedľa. Spod širokého klobúka gánili na nich nielen ostré okále, ale aj ešte ostrejšie nabité hlavne pištolí.

	„Pánboh vám pomáhaj v ťažkej robote, urodzené veľkomožné panstvo. Prijmite pozdrav od zbojníckeho kapitána Jura Jánošíka a jeho hôrnych chlapcov,“ prehovoril nový hosť a pokračoval:

	„Všimnite si, ako do popuku smiešne mieria na vás z oblokov flinty. Preto vám dobromyseľne radím, pánikovia, žiadne hlúposti!“

	„Beda nám!“ zjajklo panstvo.

	„Uhádli ste, beda vám!“ potvrdil zbojnícky kapitán.

	Aj najsmelším panským zurvalcom hneď a zaraz vyrazil na rozpálené čelá studený pot Ich oči opatrne hľadali úkryt, kde sa v najhoršej hrmavici učupiť pred skazou. Vedeli, že príchod Jánošíka, vtedy už obávaného kapitána zbojníkov, na ktorého hlavu župan vypísal vysokú odmenu, neveští nijakú veselú zábavu.

	Vtedy už pár hôrnych chlapcov vhuplo medzi svadobčanov a bleskovo ich oslobodzovalo od príťaží zlatých príväzkov a drahých kameňov. Prirodzene, nepohrdli ani plnými mešcami. Ani bohato vykladané rodové zbrane neostali bez povšimnutia. Všetko vzácnejšie putovalo do vriec, a vrecia ta het, spojkami kadeľahšie do hôr.

	Aby sa neočakávané prerušenie svadobnej zábavy panstva ťažko nedotklo, ohľaduplný Jánošík im narežíroval zvukovú kulisu. Cigánski muzikanti si vari po prvý raz v živote, ako sa vraví, prišli nielen na svoje, ale aj na panské. Po bohatej nádielke z rúk Jurka Jánošíka hrali ako diví. Kučeravé kečky sa im parili a biele zuby vycierali. Veď aj oni mali pánom veľkomožným čo vracať!

	Potom Jurko Jánošík, ako sa patrí a svedčí poddanému pri styku s urodzenými, s úsmevom už znovu spôsobne preriekol:

	„Prašiny, nie dosť, že vám sedliak od svitu do mrku hrdlačí, že hladuje aj s deťmi, kým vy sa prehŕňate v zlate a v striebre? Ako sa opovažujete, vy hnusoby vydridušské, siahať aj na život jeho detí?! To vám draho príde! Maňákov chlapec vypustil dušu ako váš živý kolík v kolkárni a svedomie sa vo vás ani nepohlo, lebo ho nemáte. Panská spravodlivosť je hluchá. Preto vykonáme spravodlivosť my, hôrni chlapci…“

	„Milosť!… Sme nevinní… To tí mladí!“ pišťali zdesení páni.

	„O chvíľu sa všetci rozkolíšete na stromoch!“ zahrozil Rajnoha.

	„Milosť!… Páni zbojníci, odpusťte nám naše viny!…“

	„Proste boha, nech vám on dá amnestiu!“ ozval sa starší svetaskúsený zbojník.

	„Viac to neurobíme!“ lamentovali všetci vyľakane.

	„Nefňukajte!“ povedal Jánošík. „Naozaj mám sto chutí povešať vás ako šišky na boroviciach… Kamaráti, nože ich berte pekne rad radom ako čert hriešnikov.“

	Hôrni šuhaji ochotne, ba možno povedať, že viac ako ochotne zdrapli zopár najbližších. Vypuklo všeobecné zdesenie. Súdny deň.

	„Udatný pán kapitán Durko Jánošík, neubližuj nevinným! Tresci len mňa!“ jachtal pán Cmuľo, červený ako rak. Objímal Jánošíkovi nohy a spínal ruky ako Magdaléna-hriešnica. Vedľa neho, neschopný slova, sa triasol zrazu nie veľmi urodzený pán Kostrbáč.

	„Nežobroňte ako roztrasené baby!… Nepoznali ste milosrdenstva s poddanými, trest vás neminie!“

	„Beda nám! Beda našim detičkám!“ stenali urodzené panie a omdlievali.

	„Rajnoha, nalej urodzeným svadobčanom pred výkonom trestu z našej zbojníckej žinčice!“

	„Každému?“

	„Každému a každej. Nalej plný pohár a musia ho vypiť do dna!“ uškŕňal sa obávaný postrach hôr a pokračoval:

	„Dúfam, že ste žinčicu poriadne zakľagovali. A ty, cigáň, čo flokániš? Hraj panstvu! A mocne! Najrezkejšiu!“

	„Kapitán, čo rozkážeš ďalej?“ pýtal sa Rajnoha.

	„Všetkých mužov vyveď na kolkáreň. Ak nechcú, aby sa od nich odrážali gule, hodinku musia vyskakovať. Na každého hodíte dvanásť gúľ!“

	„Milosť, kapitán Jánošík,“ jajkali zemani.

	„Tých, čo pripravili Maňákovho syna o život, prikvačte k zemi remeňmi cez priehlavky. Nech ako oni teraz stoja namiesto kolkov.“

	Gule svišťali a nedávni viťúzi pišťali ako zajace chytené do klepca za zadný beh.

	Brucháči tancovali pred guľami dupák a odzemok. Mnohí skákali nielen od strachu, ale aj od účinkov huncútskej, poriadne zakľagovanej žinčice, ktorá by roztancovala aj koňa. Povedľa Jánošíkovej kolkárne drobčili zase urodzené panie akési „žinčicové šimy“.

	Hôrni chlapci sa pučili od smiechu na krásne zrežírovanej komédii. Náš jednoduchý človek má ľudský cit aj s nepriateľom. Na Jánošíkovej kolkárni málokto utŕžil okrem niekoľkých zaslúžených odrenín na nohách väčší úraz.

	„Pán brat,“ tíško sa vyzvedal usúžený zeman Cmuľo svojho svata Kostrbáča, „nie sú veľmi ranený?“

	„Akožeby nie, pán brat, som, a poriadne!“ lamentoval s hrôzou v tvári a s čudne skríženými nohami opýtaný.

	„Veľmi krvácajú?“

	„Že či! Ja, pán brat, už ani neviem, akú farbu má teraz naša šľachtická krv, belasú, červenú a či inú. Ak je hnedá, som veľmi ťažko ranený…“

	Horšie obišli zlosynovia, ktorých vinou vyhasol detský život.

	Okrem bolestivých rán si odniesli ako príučné na celý život aj odsúdenie od vlastných. Pravda, tí ich neodsúdili pre krivdu na poddanských deťoch, ale pre to, čo si museli pre nich vytrpieť.

	Keď svadobčania odchádzali Ľubochnianskou dolinou na Ružomberok, vyzerali ako púť starých mliečnikov. Jeden krivkal, druhý ťahal nohu za sebou a všetci svorne jajkali. Najviac ich škrelo, že na Jánošíkov rozkaz ešte aj ich vlastní cigáni im museli celou cestou rezko vyhrávať pochabé piesne…

	 

	Prví slovenskí viacbojári

	 

	Ako sme už dokázali, šľachta pestovala šport preto, aby mala lepší apetít. Chudoba zasa práve vďaka športu chcela dačo urvať z panského krajca, aby mala vôbec z čoho svoj apetít ukojiť. Podľa toho nám vychodí, že jedni športovali, aby im spľasli pupky, druhí, aby si aspoň trošku omastili pavučinu v žalúdku. Urodzeným blahorodiam pri plných stoloch cigáň vyhrával pri ušku, bedárom zasa ustavične vyhrávali cigáni v brušku. Tam prestretý stôl, tu vystretý dereš, tam mľaskot maškrtných jazykov, tu pleskot korbáčov…

	Poddanská chudoba aj bez kalorickej stravy dosahovala v športe prekvapujúce výsledky. Najchýrnejšie boli družiny hôrnych chlapcov. Nemalo im od čoho sadielko rásť, nuž mali štíhle, driečne postavy. Sval na svale. Orlí zrak im pevnel pri pohľade na biedu doma.

	Boli to vyložení viacbojári, ktorí ovládali desiatky športovo-branných disciplín. Pružnosť ich chôdze, behu a skokov im mohol závidieť aj jeleň. Vedeli sa orientovať nielen v teréne, ale aj v ošemetných situáciách. Poznali signalizáciu dymom a svetlom vatry. Oheň si hravo zapálili aj bez zápaliek a každý zbojník si vedel uvariť chutné jedlo aj bez kuchárskej knižky. Nezabúdali ani na vzdelávanie a osvetu. Prednášky o ochrane poddaných proti komárom, kliešťom, šľachte a iným cicavcom striedali s názornými lekciami za pomoci osvedčených učebných pomôcok. Vyrábali si ich sami, alebo si ich vypožičali z panských zbierok. Neraz ostrá valaška šmarená zbojníkom cvendžala vzduchom ako drôt telegrafu a presne sa zasekla do pňa tesne pred nosom vyľakaného šľachtického horenosa. Telegram na jej ostrí oznamoval pánovi naliehavú výzvu:

	 

	Zlý a nehodný gróf Révay! Ak zajtra neprepustíš z temnice Sklabinského zámku nášho druha, červený kohút sadne na tvoj majetok. Tebe a tvojim budeme v pätách. Nezahrávaj si s nami! My máme dokopy veľa životov, ty len jeden!

	Kapitán

	 

	Po expresnom doručení takéhoto bleskového telegramu panské sny a spánok sa stratili z hradov a kaštieľov na dlhé týždne.

	Rovnako šikovne zbojníci triafali kameňom do diaľky alebo výšky. Vyhliadnutý cieľ trafili vždy rovno do stredu. Jedno im bolo, či to bol panský oblok, hintov, šišak urodzeného trýzniteľa, či zradcu vlastnej krvi, panského pandúra.

	Zbojníci poľahky, ako sa vravelo, hvízdajúci, dokázali „vybrať“ z ťažko prístupných hradov ako obyčajné trasorítky z hniezdočka celú panskú fajtu, ozbrojenú až po zuby. Potom už kremnické dukáty, šperky, zbrane a poživeň spolu s balmi anglie, meranej zbojníckou mierou od buka do buka, putovali do mozoľnatých rúk obyvateľov podhradia. Vďačný ľud nazýval tieto dni „dňami brannosti“. Len ľutoval, že ich nebolo aspoň sedem do týždňa.

	Pravda, v kultúrno-osvetovej činnosti sa zbojníci učili aj základy prvej pomoci pri úrazoch. Preberali aj liečenie otlakov, odrenín a obväzovú techniku. Prednášali im domáci mastičkári, vojenskí ránhojiči, preškolené markytánky a maséri.

	Hoci o joge nemali ani potuchy, z osobnej usilovnosti si pestovali pevnú vôľu, aby pánom na potešenie nejajkali pri derešovaní alebo pri „redukčnej diéte“ v hladomorniach.

	Nádejný dorast hôrnych chlapcov cvičil v špeciálnom záujmovom krúžku kľukatý beh pomedzi guľky pandúrov. Učili sa aj rátať do dvadsaťpäť, aby ich urodzení páni neoklamali o nejaký šľah pri derešovaní.

	Zručnosť v ovládaní zbraní si skúšali priamo v teréne. Zložil ju ten, kto zložil nepriateľa skôr ako nepriateľ jeho.

	S odstupom času sa ukazuje, že mnohí hôrni chlapci si mohli aj dlhšie požiť, keby boli dôkladnejšie dodržiavali spoľahlivé regule skúsených športovcov všetkých čias.

	Napríklad predčasná smrť viacbojára Ďurka Jánošíka je poučná v mnohom aj dnes.

	On, vzor ľudového hrdinu-športovca, odkojený viac zdravým horským vzduchom ako sunarom, nemal čo loziť po fajronte, teda v mimopracovnom čase, na rande za frajerkou práve do krčmy. Veď v krčme tretej cenovej skupiny už aj vtedy býval zlý, alkoholom a nikotínom prešpikovaný vzduch. A čo horšie, podával sa tam zabijak talentu a športovej kondície – alkohol!

	Uznávame Ďurkovi, že hoci zboj mal svoje pôvaby, aj zbojníkovi bolo v noci bez pôvabnej ženy smutno… Ťažko však pochopiť, prečo on, bystrý junák, len čo vstúpil do osudnej klenovskej krčmy, rezko sa neobrátil na opätku čižmy, keď zazrel na prípecku starú štrbavú babizňu, čo mala hubu, akoby ju rýľom kŕmili. Mal si hodiť spiatočku a ozlomkrky šmýkať kadeľahšie k horám, kde vždy bezpečne parkoval aj na pandúrmi zakázaných miestach. Vtedy každý múdry vedel, že ak stretne mačku, starú babu alebo farára, nemôže v najbližšom čase čakať nič dobrého. Rozumný človek, aby sa zbavil „pechu“, trikrát si slušne odpľul a v budúcnosti sa na míle vyhýbal tým miestam.

	Pravda, stará pravda hovorí, človek raz musí na niečo umrieť, a kde koho smrť čaká, tam ho nohy donesú. Veru doniesli aj Ďurka Jánošíka. Doniesli ho ony znezrady na miesto podlej zrady.

	Vtedy v Mikuláši si Jánošík už nie ako súkromná osoba, ale národný hrdina a zaslúžilý športovec mal v nepohodlnom závese pokladať za svoju prvoradú povinnosť zanechať generáciám po sebe svetlý vzor.

	Nemal vo vyčerpávajúcej póze na šibenici vyfajčiť za tri dni až tri funty naskrze nekvalitného tabaku domácej výroby, a to ešte bez filtra! Pravdou síce ostáva, že aj tento ostatný Jánošíkov fajčiarsky výkon možno klasifikovať ako svojho druhu svetový, no jeho rekord bol nesprávny. Skrz-naskrz prenikotínovanú časť mládeže nabáda brať si z neho vzor pri večnom cmúľaní cigariet a myslieť si pri tom, že fajčenie asi nemôže škodiť zdraviu.

	Čas, milosrdný lekár, všetko hojí. Poddaní dlho smútili za svojím Ďurkom Jánošíkom. Tvorili o ňom povesti, piesne, len zachrániť ho nemali síl.

	Ale národ aj vtedy nepozostával len z poddaných!

	Prečo však druhá časť, samozrejme, nie šľachta, ale stredná vrstva, bohatší, vzdelaní, mocnejší Slováci a hlavne mikulášski športovci nezorganizovali dajaký celonárodný protest? Dnes sa nám ani veriť nechce, že nenašli pohotového právneho zástupcu, fiškáľa, ktorý by v časoch tuhej korupcie za bakšiš vyrovnal vykrivené paragrafy v prospech obžalovaného Jurka Jánošíka.

	Odsúdili by ho tak či tak, ale dnes sme sa nemuseli červenať, že naši predkovia nepodnikli všetko, čo mohli na jeho záchranu.

	No dosť už výčitiek!

	Jánošík bol a iste aj bude veky neprekonateľným vzorom odvážneho a bystrého atléta, všestranného viacbojára, teda športovca par excellence.

	Škoda, že keď Ďurko Jánošík tým nešľachetným šľachticom toľko bral, nekúpil za pár toliarikov aspoň presýpacie hodiny a drevené meracie pásmo. Pomocou týchto rekvizít mohol zachrániť pre športovú históriu aspoň najvýznamnejšie rekordy pretekárov svojej družiny. Rozhodne sa mal o to aspoň pokúsiť. Rozum dá, že zbojníkovi sa radostnejšie hádzal obrovský kameň do panského kočiara ako dnes vrhačovi normalizovaná guľa do nevzrušujúceho pieskoviska. Rovnako aj rozzúrený poddanský bežec za pandúrom či panským vohľačom jeho nevesty mal výraznejšie stimuly ako jeho dnešný kolega, odštartovaný poplašnou pištoľou na antukovej dráhe. Zaznamenané rekordy v rozličných športových disciplínach mohli zvýšiť našu národnú hrdosť, športové sebavedomie a najmä latku pre dnešných vrcholových športovcov.

	 

	Ďalší vynikajúci športovci

	 

	Škoda, že v tom čase ešte neexistovala relácia Góly, body, sekundy, či aspoň Ligové zrkadlo alebo Týždeň vyľakaných pánov medzi mantinelmi, prípadne Zvedavci športová kamera. Žiaľ, namiesto televízie vtedy existovala iba „ovca – vízia“. Vidina ovce napichnutej na ražni nad pahrebou zbojníckej vatry šteklila nozdry junákov pri nedobrovoľnej telovýchove.

	Spomínane relácie mohli „zakonzervovať“ pre dnešok nielen nebezpečné cesty smelých slovenských pltníkov dolu Váhom, Hronom, či inými riekami utekajúcimi do morí, ale aj výkony našich najväčších športových chodcov-diaľkárov, svetoznámych drotárov, sklenárov, mastičkárov, olejkárov, šafraníkov. Títo vytrvalci s ťažkou krošňou či „pudlom“ na chrbte alebo pred sebou vytrvalo hltali v rekordných časoch diaľavy Európy. Ich výkony vzbudzujú úctu ešte aj dnes, v čase rozkvetu motorizmu. Na vandrovkách svetom prešli na vlastných nohách tisícky kilometrov, a to zväčša bez nehody! Škoda, že sa nenašla ustanovizeň, čo by im dala, ako je dnes pekným zvykom, aspoň malý metál „stotisíckára“ s väčšou sumičkou v malej obálčičke. Možno nejaká sumička by sa aj bola našla, no páni feudáli sa vyhovárali, že obálku nemohli získať ani za ten svet…

	Kým sa načisto rozlúčime s feudalizmom, pripomeňme si ďalšie neobyčajné výkony vynikajúcich športovcov, aj keď ich dosiahli kus ďalej od nášho chotára.

	Upustíme od kádrovania, či víťaz pochádzal z červenej alebo „belasej“ krvi. Všetci dobre vieme, že každá krv mala, má a bude mať – či sa to komu páči alebo nie – vždy len jednu farbu: červenú.

	Aj v najčistejšom žite sa nájde kúkoľ, no platí to aj obrátene: v nekonečných radoch zlých feudálov sa dakedy našiel i šľachtic naozaj hodný svojho mena, ktorého si ľud ctil, vážil, ba pre jeho šľachetnosť veru aj miloval.

	Jednou z nemnohých jasných výnimiek ostal v pamäti ľudu slávny uhorský kráľ Máťaš, po našom Matej.

	Oj, bol to vynikajúci tréner a cvičiteľ!

	So šľachtou cvičil tak, že ju z toho dlho boleli hnáty. Ako aktívny športovec lovieval rybky v potokoch a chodieval na poľovačky so sokolmi. Osobitne sa pýšil cvičeným sokolom, a práve toho mu raz ako krvilačného pytliaka pod Poľanou zmárnil citlivý holopupkár Martin Hudcovie, keď mu pred očami drhol slabého zajačika. Smelý Martin sa nezľakol vyšetrovania, ba dokonca odvážne nadškrtol, že ak kráľ bude ďalej zakášať za jeho frajerkou Elenou, skončí sa to s ním ako s tým jeho opereným pytliakom…

	Kráľ Matej si vypočul obhajobu Martina a ako predvídavý tréner ho hneď prinútil vstúpiť do svojej družiny, ktorú ľud nazýval Čierne vojsko.

	[image: C:\Users\JOSHUA~1\AppData\Local\Temp\FineReader11\media\image23.jpeg]Čím dlhšie sa kráľ Matej zdržiaval v okolí Zvolena, tým viac obdivoval rázovitých Detvancov, Očovanov, Slatincov a Hrochoťanov. Osobnou hrdosťou, odvahou, smelosťou a schopnosťou narábať zbraňou či iným nástrojom vysoko prevyšovali jeho šľachtických obsmŕdačov. Kým Slovači veril na slovo, tým druhým ani toľko, čo by sa za necht spratalo.

	Možno práve preto si za najbližších druhov na svojich potulkách divými pralesmi Zvolenskej stolice vyberal jednoduchých, ale urastených šarvancov z lesníckych samôt Poľany. Nikdy ho nezradili. Ich zbrane stvárali divy v zápasoch s medveďmi, diviakmi, vlkmi a inými beštiami.

	Hociktorý uznávaný tréner národnej reprezentácie môže ešte aj dnes závidieť kráľovi Matejovi šťastnú ruku pri výbere najsúcejších do svojho mužstva. Pravda, vyberal si ich naozaj obozretne. Vari tak, ako si vyberá krásna dievčina najkrajšie maliny z plnej misky.

	Vďaka Podpoľancom sa stal kráľ Matej aj priekopníkom správnej výživy športovcov. Keď raz na poľovačke zablúdil v horách, prichýlili ho na salaši. Starý bača ho ponúkal haluškami s bryndzou a škvarkami. Matej sa akosi pozabudol a rýchlo ďobal lyžicou z misky len chutné škvarky.

	„Nože, synak, jedz ty poriadne!“ ďobol ho bača lyžičkou po prstoch. „U nás je zvykom, že každý len zo svojho kraja misky odjedá!“

	„Prepáč, bača,“ zahanbene sa ospravedlňoval kráľ.

	„Veď ja nič, len jedz. Pamätaj však, nesvedčí sa zo spoločného viac odjedať ako iní.“

	Kráľ sa neurazil, lebo okrem zásad správnej výživy stihol za ten krátky čas pochytiť od baču aj zásady fair-play. Z vďačnosti pozval spravodlivého baču na svoj dvor do Budína a tú istú lekciu dožičil aj svojim pahltným ministrom…

	Ďalším významným zástancom zásad čestného športového boja bol Vavro Brezuľa. Hoci bol len obyčajným sedliakom z Ľubietovej, pracoval na vysokej metodickej úrovni. Nijako sa mu nevidelo, že po rozhodujúcom stretnutí uhorských a tureckých celkov na neregulárnom ihrisku v močarinách neďaleko Moháča roku 1526 víťazní tureckí pašovia bačovali na Slovensku ako vo svojich háremoch, preto metodicky a veľmi názorne ich začal poúčať, čo sa patrí a čo nie.

	Už jeho vystúpenia na scéne dejín ako smelého ľudového hrdinu vyvolali v radoch vtedajších kritikov strach i obdiv – podľa toho, kto ako bol v nich zainteresovaný. Len čo Turci začuli Vavrovo meno, dávali sa na zmätený útek.

	Akoby aj nie!

	Aké hrôzostrašné prieky Vavro porobil napríklad každému tureckému janičiarovi, teda veriacemu mohamedánovi, ktorému Alah nanajvýš prísne zakázal jesť bravčovinu! Nešťastný pravoverný stratil nádej, že sa po smrti dostane čo len do šatne vytúženého siedmeho neba, plného čakajúcich hurisiek, lebo prekliate Slováčisko Vavro Brezuľa, potvora ďaurská, každého Turka nielenže naskutku šabľou rozsekal, a to rovno na kúsky, ale ešte aj žene prikázal variť ho spolu s údenou bravčovinou v kyslej kapuste! Taký bravčovinou zasvinený veriaci Turek nemal najmenšiu šancu, že ho vpustia do siedmeho, v čistote udržiavaného vyluxovaného neba.

	[image: C:\Users\JOSHUA~1\AppData\Local\Temp\FineReader11\media\image24.jpeg]V bojových úderných družinách janičiarov vynikol aj nejeden slovenský chlapec. Keď vynachádzaví pohani zbadali, že z verbovačiek doma vo Veľkej Porte sa im už nedostáva potrebný počet vojakov na nové výboje, vymysleli naozaj „geniálny“ fortieľ: od poddaných národov vyžadovali popri výkupnom v zlate a naturáliách aj novú daň – predpísaný počet maloletých chlapcov. Importovanú zdravú krv sústredili vo vojenských učilištiach, kde skúsení odborníci z detí vychovávali obávaných janičiarov. Práve o nich náš ľud hovorí: Poturčenec horší od Turka.

	Neobyčajnú športovú kariéru jedného z nich, Turčína Poničana, opísal už spomínaný prvý slovenský športový reportér Samo Chalupka.

	Turčín, odvlečený do Turecka z horskej obce Poniky nad Banskou Bystricou, vypracoval sa talentom a vlastnými schopnosťami na janičiarskeho bega, teda významného vojvodcu v rangu šľachtica. V sultánovom reprezentačnom mužstve vystupoval až dovtedy, kým sa čírou náhodou z úst svojej otrokyne – vlastnej matky – nedozvedel, odkiaľ pochádza a že je jej synom. Turčín okamžite ohlásil prestup. Rád sa zriekol bohatstva, slávy a vrátil sa do slovenskej vlasti. Tak sa stal prvým slovenským športovcom, ktorý obliekol dres dvoch národných mužstiev.

	 

	— Vďaka hudobnému skladateľovi, národnému umelcovi Jánovi Cikkerovi stal sa Turčín Poničan nielen ospevovaným hrdinom obľúbenej národnej opery Beg Bajazid, ale aj vítanou posilou Družstevníka Poniky, – vpadol do výkladu tréner Poklus. – Bývalý útočník sa preškolil na obrancu a každý fanúšik ho s úctou oslovoval len bek Bajazid.

	— My, ako športovci, teda objektívni posudzovatelia, musíme uznať aj Turkovi jeho kvality, keď si to zaslúži, – podotkol vecne profesor Perún. – Nebyť vytrvalého tureckého kupca Omara a jeho vernej lásky k Fatime, otrokyni Štefana Zápoľského na Trenčianskom hrade, dnes nemáme pre turistov zaujímavú Studňu lásky, vykopanú z pravej lásky do tvrdej skaly. Tiež krásny vytrvalostný rekord, hodný uznania. Víťaz si odnášal cenu, po ktorej túžil…

	— To všetko sú zaiste vynikajúce rekordy. Bolo by zaujímavé porovnať ich s výkonmi dnešných rekordérov, – prehovoril vedúci Expedície.

	[image: C:\Users\JOSHUA~1\AppData\Local\Temp\FineReader11\media\image25.jpeg]— Bez toho, aby sme súčasným víťazom chceli ubrať čo len štipku z ich zaslúženej slávy a popularity, musíme konštatovať, že niektoré výkony športová história doteraz nedocenila. Natíska sa pikantná otázka: Trúfal by si dnešný slávny víťaz, povedzme majster sveta v gréckorímskom zápase, postaviť sa s holými rukami napríklad zoči-voči obávanému divokému kancovi z Kavčích hôr pri Prahe, ako to urobil siláčisko Bivoj, syn Sudivojov, v ranom veku českej histórie? Bivoj v snahe šetriť muníciou do luku chytil zúrivého kanca jednou rukou za uši a druhou za zadnú paprčku a darmo sa kanec metal, cvakal tesákmi, pokojne ho odniesol na pleci rovno na Vyšehrad. Čudný náklad a ešte čudnejší kvikot zburcoval vtedajších senzáciechtivých Pražanov mocnejšie ako dnešný miestny rozhlas. Keď konečne Bivoj zastal pred kňažnou Libušou a jej sestrou Kazi, okrem rozhlasových reportérov, televízie a novinárov nik nechýbal. Hrdina svoj náklad hravo šmaril o dlažbu a aby uchránil uši krásnych žien od čudného kvikotu a kriku, v tej chvíli ho majstrovskou ranou oštepom zbavil potupnej hanby.

	Tým činom aj bez fanfár a ostatných ceremónií okolo pasovania za víťaza získal ako odmenu nielen cenný opasok, ale aj neputovnú trofej – ruku kňažky Kazi.

	— Vari Bivoj bol vynikajúcejší športovec ako Horymír? – opýtal sa okuliarnatý pacient z Čiech, ktorý dosiaľ mlčal. – Ja pochádzaní zo slávnych Neumétel. Tam si podnes chránime rov Horymírovho Šemíka s nápisom: „Zde v Neumětelích se verilo a verí, že tu Šemík, verný kůň rytíře Horymíra, zakopán leží.“ Jeho výkon tiež stojí aspoň dodatočne za zaznamenanie. Za panovania Křesomysla sa vládyka Horymír dostal do sporu s baníkmi z Brezových hôr, ktorí mu spustošili dedinu. V zlosti sa im s priateľmi náležíte odmenil, lenže panovník ho za to odsúdil na smrť jeho vlastným mečom. Horymír rozsudok prijal, pred smrťou si však ešte žiadal porajtovať na svojom milovanom Šemíkovi po vyšehradskom dvore.

	Hradné panstvo sa prizeralo Horymírovej poslednej jazde a nie bez ľútosti hovorilo: „Škoda, že taký mladý odvážny hrdina čoskoro zahynie a jeho verný kôň Šemík osirie.“

	Neosirel!

	Lebo pri poslednej okružnej jazde nádvorím sa Šemík náhle z ostrého cvalu ako vták vzniesol mohutným skokom ponad vysoké palisády Vyšehradu a skočil do hĺbky. Zachránil svojmu pánovi život. Ten skok by nazvali vážení reportéri prinajmenšom „skokom tisícročia“. A neboli by ďaleko od pravdy, lebo skok Horymírovho Šemíka žije v pamäti ľudu vyše tisíc rokov. Bol to výkon, ktorý by si netrúfal zopakovať ani jeden z dnešných dostihových jazdcov z pražskej Chuchle alebo z bratislavského Starého Hája.

	— Dnes sa už Horymíri nerodia. Máme hrdinov, čo smelo letia na Mesiac, oblietavajú Zem, ale letieť na koni z vysokej skaly ponad mohutný plot bez dostatočne veľkej rozbehovej trate sa jednoducho nedá, – povedal jeden z prítomných trénerov, možno aj sám športový jazdec.

	— Máte pravdu, súdružko, – pritakal predrečníkovi jeho sused, podľa výzoru asi krotiteľ zveri. – Dnes už je skoro u nás umenie vôbec zazrieť živého koňa… Mechanizácia vykynožila našich tátošov, koníkov, mulice i somárikov. Aj do zverinca bude pomaly ľahšie kúpiť leva či žirafu ako domáceho koňa.

	— Potom sa ani nedivím, že to, čo vám poviem, môže byť pravda. Spomínal to na estráde známy komik Karel Effa. Raz vraj stál v Chuchli neďaleko miesta, kde sedlajú kone. Akýsi roztržitý jockey mu zrazu zavesil na krk zubadlo, hodil naňho sedlo a skôr, než sa mohol známy športovec a herec ohradiť, hnal sa už v húfci dostihových koní za mohutného potlesku a povzbudzovania obecenstva k cieľu. Keď sa potom majstra Effu pýtali, ako to dopadlo, odpovedal: „Dělal jsem, co jsem moh. Doběh jsem jako třetí…“

	 

	Prvé bežecké víťazstvo Slováka v Budapešti

	 

	Slovenskí športovci všetkých čias naozaj udivovali svet, len škoda, že sme si ich doma málo všímali a ešte menej cenili. Aj naša športová história o nich skromne mlčí. Ešte viac v úzadí ostali zapálení funkcionári a organizátori základnej a rekreačnej telesnej výchovy, hoci medzi nimi sa našiel aj nejeden vynikajúci preborník.

	Na príčine boli aj objektívne príčiny. Uhorskí vládni činitelia si vari podľa tureckého vzoru pokladali za povinnosť pretiahnuť najvynikajúcejších športovcov už v kolíske do svojho tábora. Kto protestoval, tomu zabezpečili pobyt na štátnej strave v tmavých uhorských temniciach.

	Aj keď z uvedomelejších Slovákov stále niekto „sedel“, ďalší smelo dvíhali hore hlavy, hádzali odnárodňovateľom pravdu do očí. Slávny syn Slovače, národný buditeľ Ľudovít Štúr zhromaždil okolo seba celú družinu. Aby na seba zbytočne neupozorňoval, vlastivedné zájazdy po miestach dávnej slávy Slovákov maskoval ako turistické vychádzky. Táto turistická prax sa družine zišla. Keď Štúra prinútili odísť z Bratislavy, jeho študenti spakovali svoje skromné pinklíky a hajde na dlhý putovný tábor pešo, či vozmo z Bratislavy do Levoče, Revúcej alebo rovno do Prahy, kde sa mohli národne slobodnejšie vyvíjať.

	Aj medzi Uhrami sa však našli ľudia, čo najprv opatrne a neskôr aj smelo upozorňovali na fakt, že iba lanárením vynikajúcich športovcov už v kolíske, teda odnárodňovaním Slovákov a ostatných Slovanov, nemožno natrvalo pozdvihnúť úroveň uhorskej reprezentácie.

	Raz sa v uhorskom sneme schvaľoval zákon o zavedení povinnej telesnej výchovy do škôl. V rozprave vystúpil aj istý poslanec uhorskej národnosti. Expedícii sa nepodarilo nájsť presný záznam jeho odvážneho prejavu, no v hrubých črtách vyzeral asi takto:

	„Vysokovážení urodzení magnáti, zemania, šľachtici, páni ablegáti. Nám všetkým záleží nielen na duševnom, ale aj na telesnom zdraví našej uhorskej mládeže. Dobre sa však zamyslime, vážení páni, aj nad našou vlastnou životosprávou.“

	„Čože je koho do mojej životosprávy?!“ sfučal jeden dotknutý veľmož.

	„K veci!“ zareval hneď iný vedľa neho.

	„Ak čím skôr nedostaneme telocvik nielen do našich škôl, ale aj rovno do našich domovov, dopadneme zle-nedobre! Prestaňme sa prejedať a prepíjať, lebo prejeme a prepijeme aj sami seba! Naše slávne rody bez pohybu a bez práce postupne zdegenerujú, ba čo horšie, možno nejeden rod aj vymrie!“

	Kým si poslanec upíjal vody z pohára, bez ohľadu na zaužívanú parlamentnú procedúru prehovoril mladý slovenský ablegát, čulý kaplán Ferdiš Juriga.

	„Vážení vysokorodí magnáti, baróni, grófi, šľachtici,“ sám si udelil slovo, „správne hovorí pán predrečník. Zákon o zavedení povinnej telesnej výchovy do uhorských škôl treba čím skôr schváliť. Je to veľmi, naozaj veľmi potrebný zákon. Všetci zaň hlasujme! A nielen zo strachu, že vymrú niektoré slávne rody. To sa mi, napokon, vidí zbytočná obava. Pokým sú totiž na vašich veľkostatkoch a majetkoch naši slovenskí, chorvátski, srbskí či rumunskí sluhovia, kočiši, komorníci a vojaci, zaručujem, že vaše šľachtické rody nevymrú! Ja však chcem vyzdvihnúť iný aspekt…“

	[image: C:\Users\JOSHUA~1\AppData\Local\Temp\FineReader11\media\image26.jpeg]Aký aspekt problému chcel slovenský ablegát ešte vyzdvihnúť, to sa už parlament nedozvedel. Kaplán nedopovedal svoju zápalistú reč. Jeho slová sprvu všetkým vyrazili dych, no vzápätí pozdvihli takú búrku nevôle, haravaru, krik a šturc, že sa nedalo počuť vlastné slovo. Pár najhorkokrvnejších vitézov sa hneď z rozličných kútov hnalo k odvážlivcovi. Výzor ich tvárí prezrádzal, že chceli na tvári miesta strestať smelca za bezočivosť. Veď ako sa mohol on, poslanec neuznávaného národa, takto vysloviť o ich slávnych šľachtických rodoch?!

	Juriga nečakal. Dávno stratil ilúzie o imunite poslanca, ktorú mu zabezpečoval zákon, a nežiadalo sa mu stratiť aj viac. Bleskurýchle si vykasal reverendu, vzal nohy na plecia a poďho – fujas matias!

	Dolu schodmi zletel ako vietor. Vybehol šťastlivo z parlamentu a po širokej ulici hlavného mesta uháňal ako maratónsky bežec, ktorý má v pätách roj Dáreiových Peržanov. Zúriví prenasledovatelia s vytasenými krivými šabľami, rinčiac ostrohami a rozháňajúc sa príručnými zbraňami, bohapusto kliali. Hromžili, až sa mramorové sochy červenali a tráva sa zelenala. Kaplán v plnom behu čul za sebou mocné teremtetovanie, írečité mastné nadávky, ktoré ťažko uviesť aj v zápise parlamentu, nie to v knižke.

	Našťastie kaplán získal v prvej chvíli značný náskok. Okrem toho mal ľahké topánky, nie čižmy, a aj lepší tréning z domu. Keď sa po čase obzrel, zistil, že svojich súperov zanechal za sebou o pekných pár desiatok konských dĺžok.

	Len čo sa budapeštianske obecenstvo zorientovalo, povzbudzovalo ho ešte do tuhšieho tempa, aby zvíťazil on, a nie tí udychčaní šľachtickí holofojtoši.

	„Vivat! Éljen!“ vykrikovali ctitelia atletiky.

	Z pohľadu na tie preteky by mal radosť nielen každý atletický tréner, ale aj sám poslanec, ktorý osnoval zákon o zavedení povinnej školskej telesnej výchovy.

	Neúspešné prenasledovanie parlamentného diskutéra nad slnko jasnejšie a dokonca názorne dokázalo, aký prislabý a krátky dych mali potomkovia slávnych šľachtických rodov, živení od útleho detstva jemnými piškótami a mliečkom od cudzej dojky.

	Jedných tlačili úzke čižmy, druhých, a to väčšiu časť, škrtil dych. Srdcia sa im úplne roztancovali do čardášového tempa ako tanečnica v nočnom bare, ktorý bol ich druhým domovom. Mrzko kľajúc zlostne si zastrkovali šable do pošiev a vyhrážali sa, čo všetko urobia tomu odkundesovi, až ich synovia užijú blahodarné účinky práve schvaľovaného zákona o telesnej výchove.

	Budapeštianske noviny písali zle-nedobre o parlamentnom vystúpení slovenského diskutéra. No obyvateľstvo hlavného mesta, hlavne to pracujúce, ktoré nenávidelo nadutých pánikov, bralo naháňačku družiny vyfintených vitézov za utekajúcim slovenským kaplánom viac športovo ako politicky. A keďže v športe má sympatie ten, čo vydrží s dychom až do finišu, kto ani sám proti trom nevzdáva započatý zápas, považovali slovenského bežca za hrdinu prvého cezpoľného, či skôr cezuličného behu po Budapešti…

	Víťaz behu o niekoľko dní vraj v interview športovým redaktorom vyhlásil:

	„Z behu si odnášam popri niekoľkých poriadnych otlakoch aj zopár múdrych ponaučení pre svoju ďalšiu športovú činnosť. Predovšetkým:

	1. do parlamentu už nikdy viac nevstúpim v nepohodlnej kňazskej reverende, ale vždy len v civilne-športovom oblečení;

	2. pred budúcim behom si rozhodne stopnem začiatok štartu, aby som si mohol skontrolovať čas v prekážkovom behu cez zaľudnené veľkomesto.“

	Kaplán nedostal vyznamenanie od nikoho, ani za smelý prejav ani za dobrý beh. Cirkevná vrchnosť ho dokonca pokarhala. Útechou mu mohli byť iba sympatie športovej verejnosti.

	Podobné duely, či skôr opletačky mal Juriga o pár rokov aj v pražskom parlamente. Tam sa raz naňho vyrútila reakčná politička Fráňa Zemínová:

	„Vážení, viete vy, že medzi nami je katolícky kňaz Juriga, ktorý, hoci celibát platí aj preňho, má už troch synov?!“

	„Najstaršia žena Čiech,“ skočil jej do reči napadnutý poslanec, prirodzene, zasa bez súhlasu predsedu, „nemáte pravdu ani teraz. Ja nemám troch, ale štyroch synov!“

	„Akým právom ma označujete za najstaršiu ženu Čiech?“ urážala sa Zemínová.

	„Právom historického faktu. Keď praotec Čech vyšiel na legendárnu horu Říp, už vtedy zvolal hlasom velikým vaše meno: – Ejhle, vidím zemi – novou!“

	Nasledoval ohromný smiech, ale už bez bežeckých pretekov…

	 

	A smiech nasledoval aj v klubovni sliačskeho liečebného domu Slovensko, kde týmto činom členovia Expedície bez úrazu a dokonca aj bez oddychu doskočili až do prvej Československej republiky, čo bol na srdciarov rozhodne výkon. Zdá sa, že si to uvedomil aj vedúci Expedície, lebo namiesto vyzvania k ďalšiemu skoku slávnostne zaintonoval:

	— Veľavážení členovia Expedície, aktívni športovci, fanúšikovia normálni i skalní, tréneri, rozhodcovia, funkcionári všetkých sort a ďalší zbor nadšencov milujúcich šport! Po vyčerpávajúcich piatich skokoch vyhlasujem v mene vedenia Expedície prestávku na osvieženie. Každý máte nárok na polovičku citróna. Venovala nám ich správa kúpeľov.

	Usmiate servírky naozaj začali núkať citróny.

	— Kto však chce meprobamat, – pokračoval vedúci, – náš člen, ochotný pán lekárnik, iste rád poslúži.

	— Vďačne, no len na lekársky predpis. Výnimkou je pani Gizka, ktorej dám meprobamat z osobných zásob, teda bez receptu…

	— … takže bielu pilulku dostanem načierno, však? – skočila mu do reči Gizka a s predstieraným rozhorčením pokračovala:

	— Vážené členky, všimnite si, ako šikovne nám a hlavne mne chce pán apatiekár zapchať hu… nie hubu, ústa som chcela spôsobne povedať

	— Priznám sa, – zneužil výmenu názorov medzi lekárnikom a Gizkou profesor Perún, – takto som ja, historik, svojim žiakom dejiny nikdy neservíroval. Nikdy som z nich skalpelom nevypitvával zaujímavé športové príbehy, a navyše ešte v humornom podfarbení… Človek sa do smrti učí všakže?

	— Pravdu hovorí pán profesor, – znova si vzala slovo Gizka. – Myslím, že právom môžeme byť hrdí na doterajšie, výsledky našej Expedície. Presvedčivo sme dokázali všadeprítomnosť športu a telesnej výchovy v najrozličnejších historických epochách. Ale pouvažujte, nestálo by za pokus dokázať aj všadeprítomnosť nás žien? Nesmejte sa, páni! Historici vás dosť okato forsírovali na úkor žien! Čo poviete na môj zlepšováčik?

	— Ja som za! – zvolala masérka a zdvihla obe ruky ako pri hlasovaní. K nej sa pridali takmer všetky ženy.

	— Myslíte si, že všadeprítomnosť žien vo všetkých dobách treba dokazovať? – zadrapil sa do mladej sedemdesiatničky znova lekárnik.

	— Prosím, nezačínajte oživovať večnú tému, – ukončil diškurz vedúci.

	Radšej dajme hlavy dokopy a v dobrej pohode zostavme program záverečného skoku Expedície. Vezmeme si na mušku náš šport od roku 1918 do konca druhej svetovej vojny, a naradáš si možno zaškúlime po niečom aj po tom termíne. Má niekto iný návrh? Pán tréner Poklus? Prosím.

	— Úprimne sa teším na posledný skok, len jedno mi vŕta v mozgovici: Vážení, zachytiť nekonečne pestrú paletu športového života v rozličných oblastiach, mestách a dedinách našej vlasti je pre nás srdciarov ťažká, ba až preťažká úloha. Neupriamime sa skôr a radšej na výstižné momentky z dejín športu v niektorom z blízkych miest? Povedzme vo Zvolene, v Banskej Bystrici, Lučenci, Kremnici, Štiavnici?

	— Výborne! – zvolal detektív Očko s vyhasnutou fajkou v kútiku úst.

	— Treba myslieť aj na našu kondíciu. Ak dovolíte, navrhujem Zvolen. Má všetky predpoklady vydať svedectvo o bohatom športovom živote a navyše… ako rodisko vedúceho Expedície je nám osobitne blízky.

	— Poďme do Zvolena! – volala a tlieskala väčšina. – Sme za Zvolen!… Iste sa tam nájdu ochotní športovci, ktorí nás povedú po stopách športovej slávy svojho mesta!

	— Je niekto proti? – spýtal sa vedúci diplomaticky. – Ako vidím, všetci sú za. Aha, tam vzadu je jeden proti!

	— Môj spolubývajúci nie je proti, len je hluchý ako peň, a práve si priložil dlaň k uchu, aby lepšie počul, – smial sa srdečne družstevník.

	— Ďakujem vám v mene svojom i v mene svojich rodákov za dôveru danú Zvolenu. Zariadim všetko potrebné a zajtra štartujeme do druhej polovice, či skôr do druhého polčasu výskumnej úlohy Expedície. Dúfam, že sa stretneme znova všetci. Teda do videnia zajtra na štarte!

	 

	
Šiesty skok

	●●

	Do Zvolena, mesta starých športových tradícií, hier a huncútstiev

	 

	 

	
Slávni zvolenskí športovci

	 

	Vedúci Expedície si utieral z čela kvapky znoja ako strémovaný hostiteľ, ktorý sprevádza vzácnu návštevu po vlastnom byte. Skončili sme prehliadku mesta, jeho ihrísk, nakukli sme aj na zimný štadión, zastali sme pred Zvolenským zámkom.

	Tam Expedíciu už čakala skupinka ľudí: veteráni rozličných športov na čele so zástupcom národného výboru, ochotní rozprávať veselé zážitky zo Športového života mesta.

	— Prijmete nás, Zvolenčania? – spýtal sa usmiaty vedúci.

	— Veľmi radi. Cíťte sa u nás ako doma, – srdečne odvetil zástupca mesta a už nás viedol do zámku, na jeho ochodze. – Ste na historickej pôde. Tu sa kedysi konali rytierske turnaje, súboje a preteky v rozličných športových súťažiach. Stadeto vychádzal kráľ Matej na svoje chýrne poľovačky. Zvolen bol od nepamäti známy ako vojenská pevnosť na križovatke ciest a dolín. Zvolenský hrad si zvolil za sídlo aj vodca českých bratríkov Jan Jiskra z Brandýsa. Potomkovia husitov sa ľahko dohovorili s odvážnymi slovenskými bojovníkmi Jankom Kozicom-Vlkom, Hurčalom, Chujavom, Bobekovcami a ďalšími. Zvolenčania sú hrdí aj na Ľudovíta Štúra, svojho poslanca v uhorskom sneme, ktorý ich čestne reprezentoval v boji za národnú a sociálnu slobodu. Zvolen hral významnú úlohu i v našich novších dejinách. Za Slovenského národného povstania tu na tomto hrade sídlili štáby dvoch partizánskych oddielov, v ktorých bok po boku bojovali proti fašistom Slováci, Česi, sovietski partizáni, Poliaci, Maďari i nemeckí antifašisti…

	— Naše námestie je dokonca o osemnásť krokov dlhšie a aj oveľa širšie ako slávne Václavské námestie v Prahe! – s vypnutou hruďou hlásil ďalší hrdý lokálpatriot. – Je jedným z najväčších námestí v republike. Prosím, dolu schodmi si dajte pozor, aby ste si neublížili.

	— Mrzelo by nás to, – vravel profesor Perún. – Bez nehody sme prešli pralesmi lovca mamutov, krkolomnými cestami Grékov, objavnými trasami Rimanov, o feudáloch už ani nehovorím, a na našom zámku by sme si mali ublížiť?

	— A ste v slávnej Rytierskej sieni zámku. Vedľa nej je neveľká, ale významná ďalšia sieň, nazývaná sobášna, – vykladal s dobrosrdečnou tvárou územčistý športový redaktor Paľo Krošľák, najlepší znalec histórie domáceho športu. – V nej takmer každý občan, športovec či nešportovec, štartuje na prekážkový beh zvaný manželský život, čiže skáče do tmy, do neznáma! Nejeden dobehne až do finišu hladko, no nájdu sa aj takí, čo ostanú na štreke…

	— Stratili dych, a nechytili druhý, – zavtipkoval športový veterán.

	— Tu v Rytierskej sieni sa usadíme do kresiel a my, znalci športovej minulosti i prítomnosti, vám rozpovieme, čo sme si zapamätali zo svojich zážitkov. Dobre?

	— Keď sa už toľko chválite, môžete sa pochváliť aj nejakými vynikajúcimi športovcami? – podpichol hrdých lokálpatriotov člen Expedície, zarytý fanúšik z Malého Ríma – Trnavy.

	— Že či!

	Namiesto ďalšej odpovede venoval nestor domácich športovcov každému členovi Expedície vkusnú Pamätnicu zvolenského športu, klasické dielo, ktoré z objektívnych príčin doteraz nevyšlo. Z neho vyšlo o Zvolenčanoch najavo, že:

	Gymnasta Janko Koutný úspešne reprezentoval svoju vlasť na dvoch olympiádach – v Paríži (1924) a v Amsterdame (1928). Z oboch si doniesol domov striebornú medailu. Nečudo, že pod jeho vedením vyrástlo aj jedno z najlepších gymnastických družstiev v ČSR. Štefan Severíni reprezentoval ČSR v USA a Martin Hudec v Juhoslávii, no ani ostatní z družstva

	— Ján Búrka, Ján Gonda, Július Štancel, Ján Výboch, Jozef Kormoš a ďalší – sa nedali na náradí zahanbiť. Najviac sympatií u divákov si vždy získal Dodo Kormoš, gymnasta s chromou nohou, chodiaci o palici. Stávalo sa, že zostavu na náradí zakončil dokonca efektným saltom.

	Na zvolenskom gymnáziu vyrástli dr. Pavol Malla z Očovej, vynikajúci oštepár, ďalej atlét a neskôr slávny letec-akrobat Julo Trnka a vynikajúci volejbalista Pepo Kozák, ktorý ako tréner priviedol naše československé reprezentačné mužstvo nielen k titulu majstra Európy, ale i majstra sveta.

	V bráne zvolenského ZTK robil prvé futbalové krôčky neskorší internacionál Dodo Reimann a vôbec prvé krôčky tu robil aj Václav Ježek, tréner futbalovej reprezentácie ČSSR.

	— Ježek udivil svet nielen ako tréner, – prerušil hromadné listovanie v pamätnici vedúci Expedície. – Všetci poznáme prípady, keď sliepka odchovala a do života úspešne uviedla kačky alebo vlčica ľudské mláďa, ale aby Ježek vypiplal naraz až jedenásť zdatných levíčat, to tu ešte nebolo! Aj z toho vidieť, že Zvolenčan dokáže i nemožné!

	— Na našich dedinkách sa vravievalo, – povedal tréner Poklus, – že dobrá gazdinka pre jedno husie pierko aj plot preskočí a do pŕhľavy zájde. Skok sem, skok tam, trochu tuhšie pobehne a… a je na olympiáde, nie?

	Všetko sa zasmialo porovnaniu. A zástupca Zvolena to doplnil:

	— A veru, nie sme ďaleko od pravdy. Naša rodáčka Eva Lehocká-Glesková rada všetko robila behom. Ustavične žila ako v pretekoch. Tak dlho šprintovala, že ani nezbadala, ako sa ocitla od roku 1964 na olympiádach v Tokiu, Mexiku a v Mníchove. Tam jej ostali za pätami mnohé výborné bežkyne svetových mien. Nakoniec sa dostala až do finále olympiády!

	— Z toho jasne vidieť, že komu sa nelení, tomu sa zelení! – vtipne vpadla do reči krojovaná dievčina a ponúkala členov Expedície domácou medovinou. – Nech sa vám páči pripiť na dávnejšie i novšie úspechy miestnych olympionikov a športovcov vôbec.

	— A čo ste počuli, to je len odrobinka z bohatej športovej histórie, – poznamenal nestor domácich športovcov. – Oj, keby sme začali rozprávať, čo sme dokázali za mlada…

	— Len pokojne začnite! – vyzvala ho prehliadkou mesta trochu unavená turistka Gizka a pohodlne sa usalašila v mohutnom dobovom dubovom kresle, akoby čakala na rozprávku pred spaním.

	Vedúci Expedície, zástupca mesta a skupina starých veteránov veľmi ochotne prevzali na seba úlohu rozprávačov. Každý mal pripravenú vtipnú históriu, úsmevný zážitok.

	— Kým začneme odkrývať zaviate stopy športovej histórie, užime v zdraví pozdrav otcov mesta, a na zdravie!

	— Na zdravie! – zvolali všetci. Štrngli čaše a ich zvuk vlastne odštartoval šiesty a posledný skok Expedície…

	 

	Športové začiatky

	 

	V zime po strechách zvolenských domov vystrájala meluzína. Vytáčala piruety, vývrtky a do tanca jej kontrovalo vetrisko, až v ušiach zaliehalo. Detváky vtedy čupeli pri teplých peciach. No len čo si spomínané nástroje chladnej dirigentky Zimy a jej príbuznej pani Moreny vyžiadali „oddychový čas“, hneď to mlaď ťahalo von do prírody, na vzduch.

	Nik z nich si neuvedomoval, že športuje, ale aj tak to bola výborná príprava na budúcu športovú kariéru. Niektoré deti zdrapili železné sane, iné len nízke drevené „grne“ či „grňačky“, ktoré pri sánkovačke dolu strmým svahom vŕzgali, stenali, až konečne pod ťažkým nákladom detvákov schrapšťali a vyslúžili si zaslúžený odpočinok. Ak podľahli už za jazdy, putovali ako zápalná obeť rovno na pahrebu, pri ktorej si sánkári zahrievali sánkovačkou skrehnuté údy.

	Iba menší žabci, najmä dievčatá, si bokom stavali snehuliakov. Hľa, záujmový krúžok výtvarníkov! Pretekali sa, kto vytvorí krajšieho snehuliaka. Starší len striehli, kým si ho pekne vyzdobia, uhlíkmi vyznačia črty tváre, a už mu nepozorovane škodoradostne narazili na hlavu starý nočník, až sa chudákovi fajka zatriasla a zhrozený pohrozil metlou v nehybnej ruke.

	Dobýjanie „snehovej pevnosti“ neraz rozprúdilo stuhnutú krv a premrznuté údy. Najmä v boji muža proti mužovi! Tvrdé snehové gule obrancov a útočníkov sa križovali ako v kanonáde na ozajstnom fronte. A ešte ak gule súper namočil do vody, alebo ich, nedajbože, čo z nejedného vystalo, obcikal, potom beda! Takú šupu kalenú vlastnou vodou dostať zblízka do obrazovky znamenalo ihneď trvalú poruchu vo vysielaní.

	Po prvej svetovej vojne korčule a lyže iba nesmelo začínali svoju kariéru. Faganisko Jožo Bôc, bez toho, aby o tom vedel, vlastnil svetový unikát. Sám si urobil trojhrannú korčuľu z bukového dreva. Spodok okoval plechom a na topánku si ten čudesný zázrak techniky primontoval drôtom a remienčekmi. Jeho vynález nemal páru. Naozaj nie! Jožo totiž mal iba jednu korčuľu! A už aj v tých časoch mal každý korčuliar dve nohy…

	Za Jožom si všetci z bandy ako opice vlastnoručne vyrábali korčule. Lákalo ich preháňať sa na nich po čerstvo zamrznutom Hrone. Pravda, pokým sa ľad neprelomil. Ľadový kúpeľ s nádchou alebo dokonca s chrípkou schladil nejednému korčuliarske nadšenie, ale iba na niekoľko dní!

	Vo Zvolene sa len zopár boháčov pýšilo lyžami. Iba neskoršie, tak okolo roku 1927, sa o výrobu lyží s úspechom pokúšal stolár Jano Hrivňák-Hrintoš a Horský. Odvtedy sa jaseňové lyže postupne dostávali aj medzi chudobnejších športovcov.

	 

	Len čo zubaté slniečko začalo na jar tuhšie prerážať spoza snehových mrakov, šarvancom oživli mušky a s nimi zároveň prikvačili aj prvé jarné radosti.

	Za najprvšiu jarnú hru možno uznať hru o gombičky. Každý chlapec ako lakomec Harpagon už od zimy zbieral do vrecúška rozličné gombičky. Odrezával ich, kde mohol, kde sa len dalo. Dokonca niektorí ich šľohli z kabátov v hostinci alebo v šatni kina. Z uhorského grajciara do pologuľata vytlčený takzvaný škopiar mal na jar v našich očiach cenu zlata. Dalo sa ním najpresnejšie hádzať o stenu, takže dopadol najviac na piaď od súperovho gombíka, ktorý tým činom menil gazdu. Prehra sa nezaobišla bez šomrania, blednutia, ba neraz aj bez plaču. V sezóne sa našli medzi nami takmer profesionálni hráči-gombičkári. Vďaka svojmu hráčskemu umeniu vlastnili celé kilá gombičiek všetkých tvarov, veľkostí, ako aj druhov. Najväčšiu cenu mali kovové gombičky z vojenských mantľov i námornícke, slovom také, aké sa bežne nepoužívali na našej odedzi.

	Ešte sa detváky ani dostatočne nezasýtili hrou o gombičky, a už sa na suchších miestach pod stenami domov otvorila sezóna hier o guľky, ktoré sme volali brkance. Brkance či guľôčky boli z vypálenej hliny, lepšie, a tým aj cennejšie, z vypálenej kameniny. No najviac sa cenili sklené guľôčky vycifrované vnútri rozličnými farebnými pásmi. Za sklienku sa vo výmennom obchode dávalo desať, ba až pätnásť obyčajných guliek. No niekoľkí šťastlivci, čertvie kde, zohnali aj oceľové guľky, ktoré si obozretne chránili ako oko v hlave.

	Staršie deti a mládež si merali cez zimu nahromadenú silu a šikovnosť v pretláčaní dlaňami alebo v preťahovaní za ukazováky. Aj keď obaja hráči mali po hre spuchnuté prsty ako reumatici, zápas sa páčil, bol napínavý, a tým aj zaujímavý. Zápasníci fučali, menili farbu nielen prstov, ale aj tvárí. Vyvaľovali okále, hrešili, kliali, jojkali, až jeden z nich dojojkal a vzdal sa, ofukujúc si pomliaždené prsty.

	„Ty odroň, ty si fiksľoval!“ vyhováral sa premožený.

	„Nejač, mľandroš! Na kieho helementa sa pechoríš pasovať so mnou, keď máš grambľavé hnáty?!“

	Hra v pacegy dnes už upadla do zabudnutia. Pacegovalo sa obyčajne z jari na pažiti. Pacegy si vyrážali dvaja alebo aj skupinky tak, že do mäkkej pôdy, navlhčenej vodou alebo v čase sucha aj „vlastnou vodou“, vrhali drevené, asi polmetrové, na konci zašpicatené koly. Hráč musel svoj paceg šmariť a zaraziť tak silno a šikovne, aby ním vyrazil zo zeme súperov paceg.

	Zdatní pacegári sa natoľko vytrénovali, že ľavou rukou, aj to ešte „poslepiačky“, šmarili svoj paceg tak, že naraz vyrazili zo zeme aj dva-tri pacegy.

	„Íha! Ale si nám dal, čo pes nechce!“ zhíkli súperi.

	„He, to flokánite, babroši, čoó?“ zvýskol borec na spoluhráčov a kibicov.

	„Ty si asi s čertom spriahnutý, keď sa ti tak darí,“ krútili hráči pochybovačne hlavami.

	„Ja som chlapec malý, ale huncút zralý!“

	„Huncút si, a navyše plechová huba svetových rozmerov!“ neodpustil si pichnúť ten, čo prehral.

	Chlapci bez toho, aby čo len šípili, že sa pretekajú, ustavične strieľali z gumipušiek, hádzali z praku do cieľa i do diaľky kamene, vrhali oštepy – tyčky pokradnuté z fazule hromžiacich gazdín. Nechýbala ani streľba z lukov a kuší. Medzi chlapcami sa našli priam čarostrelci, čo hravo zvesili šípom aj vranu v letku. Že triafame kameňmi tiež nechýbalo, je len prirodzené. Ako ináč si súperi mohli vyrovnávať účty, ak nie kameňom? Kapláni síce na náboženstve malým bezbožníkom stále vtĺkali do hláv, že kto do teba kameňom, ty doňho chlebom, no šuhajci podobné hlášky jednoducho nebrali na vedomie.

	„Rozumiete, čo som povedal?“ pýtal sa duchovný.

	„Pán kaplán, a kdeže ja napochytro nájdem v núdzi kus tvrdého chleba, čo by Mišovi prebil hlavu? Preto ho radšej len skalou oráčim, aby si ošklivec zapamätal, že moja hlava nie je starý budkáč.“

	Duchovná osoba rezignovala. Mávla len rukou a beznádejne vzdychla:

	„Pohani! Peklo na vás! Peklo!“

	Preteky lukostrelcov bývali často a tešili sa veľkej obľube. Luky boli z jaseňa, ale najčastejšie len z liesky. Tetiva sa splietala z ľanových a konopných nití, zriedkavejšie z chlpov konského chvosta, stmelených včelím voskom. Bohatší, čo mali groše, si zohnali od muzikantov pretrhnutú basovú strunu. Niekoľkí šťastlivci mali aj umne zmajstrované kuše. Vystružlikovali si ich z hrubšieho šindľa, ktorému sa v rezíku pohyboval krátky, ale pevný šíp. Mocný oceľový prút luku nahradili výstuhy zo starého dáždnika.

	Hádam ani výroba rakety nemá dnes toľko tajomstiev ako kedysi výroba presných šípov. Rovné šípy sa ostrým črepom vyhladili a do špica sa jemne vypílil zárez, v ktorom sa ako kalená strela drôtom upevnil asi desaťcentimetrový ostrý klinec. Aby šíp presne letel, nalepovali sa naň vetrilá z husích alebo morčacích bŕk.

	Na uličných pretekoch lučištníci strieľali z rozličných vzdialeností do vreca vypchatého slamou, na ktorom boli cieľové kruhy označené číslami. Víťaz pretekov vyhral od každého po jednom šípe.

	Hodno poznamenať, že ostré šípy sa nepoužívali v boji, ani v najväčšom nepriateľstve ulíc či štvrtí. Zato sa nimi strieľali v barinách divé kačice, zelenonohé vodné sliepky, straky a vrany, ba Jožo raz na pytliackej postriežke majstrovsky skolil z kuše aj tučného zajaca.

	Prak na ťažšie kamene a gumipušku na ľahšie kamienky alebo sekance z olova sme nosievali ako osobnú zbraň. Presne sa naučiť triafať prakom či gumipuškou nútil každého huncútiska pud sebazáchovy. Neraz práve týmito zbraňami udržal útočiacu presilu nepriateľov v úctivej vzdialenosti.

	 

	Medzi zriedkavo pekné a jemné detské hry patrilo aj umné hádzanie ťapkavých skál z brehu po zrkadliacej sa riečnej hladine. Skalka sa v lete skočmo vznášala od vody do vzduchu a „napájala koníčky“. Aj sme sa tak zvolávali do hry:

	„Chlapci, nože skúsme, kto z nás napojí viac koníčkov!“

	„Z koľkých hodov?“

	„Z troch hodov do Hrona! Ja začínam…“

	„Nóó, ľa! Ty si slabo napojil svojho koňa,“ s odutou gambou zahanbil Jano kamaráta, ktorého skalka sa iba dvakrát vzniesla nad vodou a potom čľupla na dno. „Veď si ledva koníčkovi pysk namočil. Pozri, ako si ja svojho napojím! Dívaš sa? He!…“

	A už šikovne šmaril skalu za polovicu Hrona. Vznášala sa nad hladinou poskakujúc ako baletka. Radosť hľadieť na zručnosť chlapčeka, len trochu väčšieho od špunta, ako skalou čerí vlnky na hladine dobrej rieky.

	Ak sa už pretekalo, obyčajne vždy o niečo.

	Víťaz získal malú odmenu, napr. peknú guľku, ligotavú gombičku, jablko. V najhoršom prípade hralo sa aspoň o zaucho, buchnát alebo kopanec „do istej veci“, aby sa nepovedalo, že sa pretekalo iba „na hlucho“ alebo „na hlúpo“, teda bez dákej odmeny víťazovi…

	Z roztopaše sa postváralo aj kadečo nemúdre. Tak sa chlapčiská neraz pretekali, kto z medze ďalej dociká, alebo kto cez náročky vybitý zub presnejšie trafí slinou určený cieľ.

	Maturitu športovej zdatnosti skladali šarvanci-budúci športovci koncom leta a začiatkom jesene. Vtedy totiž dozrievalo nielen ovocie v strážených záhradách pánov mešťanov, ale zároveň dozrela aj chuť spestriť si stravu výdatnými vitamínmi. Platila zásada spartskej mládeže: „Kradnúť sa smie, len ťa nesmú pri tom prichytiť!“ Niekedy získať pár chutných hrušiek dalo odvážlivcovi zabrať viac ako vyhrať ťažký päťboj. Nádejným športovým talentom ani nechutilo kúpené či darované ovocie, alebo dokonca ovocie z vlastnej záhrady. Prišli o neoceniteľný, priam športový vzruch, napätie a možnosť premáhať osobným fifikom prekážky a nástrahy, ktoré ich čakali pri trhaní zakázaného ovocia zo zakázaných stromov v cudzích záhradách…

	Šarvanci chytali ryby, raky a na jar aj žaby pre ich chutné stehienka. Ryby a raky na spestrenie chudobnej stravy, žabacie stehienka zasa pomohli zarobiť pár koruniek.

	No každý u nás radšej chytal v hre na zbojníkov a pandúrov protivníka ako v močiaroch kŕkavé baletky…

	 

	Prvá športová trieda

	 

	V letných mesiacoch aj hlbočiny Hrona a Slatiny dovoľovali pestovať vodné športy: plávanie, skoky do vody, rybačku, člnkovanie. Stačila aj chatrná plť ako bojová loď, a potom už bolo, čo bolo.

	Bez veľkých rečí a ešte menších príprav sa určil najlepší skokan do vody. Nad všetkých vynikal nekorunovaný kráľ zvolenských skokanov Jano Chovan. Z mosta hate letel ako krásna figurína s vystretými rukami, nohami, ba ešte aj prsty mal vyšponované, kým ho pohltila hlbočina.

	Plávať vedel každý chlapec. Ináč – banda, ľutuj ho! Mal sa na čo tešiť, až sa dostane v meštianke pod ruku svojrázneho učiteľa Kubáta, ktorého hustá brada a írečité vyučovacie metódy vzbudzovali veľký rešpekt už aj u detí predškolského veku.

	Kubát naučil žiakov nielen spoznávať rastliny, nerasty, hviezdy, ale ako milovník prírody ich vodil aj na dlhé výlety do hôr. Zaúčal ich do včelárenia, záhradkárstva, do plávania a ďalších užitočných zručností.

	Len čo dostal prvákov na hodinu telocviku, vystihol príhodný čas, a už skúšal ich plaveckú zdatnosť. Neplavcov oddelil od ostatných ako prašivé ovce. Stručne ich oboznámil s teóriou plávania a hneď im sám názorne ukázal, ako správne plávať:

	„Chlapci, dobre hľaďte na mňa… Takto, ako plávam, plávajú najradšej psiská“ a predviedol náramne smiešny štýl, pri ktorom strnulo dvíhal nad vodu bradatú hlavu a trepotal všetkými štyrmi.

	„Páči sa ti takéto plávanie?“ opýtal sa najbližšieho žiačika.

	„Prosím, páči sa mi, pán učiteľ,“ jachtal hrozne prestrašený „učedlník“ plavectva.

	„Keď sa ti to páči, choď do psej školy, a nie do našej!… Ľudia plávajú takto,“ skočil do vody a názorne ukázal, ako treba plávať.

	„Je to ťažké?“

	„Nie!“ ubezpečili ho.

	„Vôbec nie!“ a Kubát prikázal najprv cviky skúsiť na pažiti. Radil, naprával, chválil i šomral:

	„Tie tempá! Nie tak rýchlo. Skoro sa zadychčíš… A ty, otvor ústa, nedýchaj nosom!“

	„Prečo, pán učiteľ?“

	„Do nosa ti črpne vody, a si hotový…“

	A už pár najschopnejších hnal do hlbočiny. Ak im to išlo, chválil ich.

	Menej súcich rad-radom priväzoval na dlhú žŕdku a na tej ich cvičil plávať v Kanáli.

	„Chlapče,“ vravieval pritom, „dávam ti vynikajúcu možnosť: alebo sa rýchlo naučíš plávať, alebo sa ešte rýchlejšie napiješ mútnej vody. Vyber si! Ale rýchlo! Aha, druhí sa už nemôžu dočkať, kedy príde na nich rad! Však, chlapci?“ A zasmial sa, že sa mu fúziská a brada rozleteli ako splašené sliepky, keď medzi ne zletí jastrab.

	Pri výcviku mával stopercentný úspech. Nikto zo žiakov nechcel logať žbrndu z mútneho Kanála.

	„Chlapci, kto si chce dnes schuti zakopať?“ padla raz pred hodinou prírodopisu neočakávaná otázka. Žiaci priam zvýskli. Všetci mali radi futbal. Do jedného sa húfne hlásili.

	„Pán učiteľ, akože sa ide kopať, na dve bránky?“ pýtal sa zvedavý žiačik, nádejný futbalista.

	„Na dve,“ zarehlil sa Kubát. „V záhrade mám tiež dve bránky; zakopete si medzi nimi. Po vyučovaní vás všetkých čakám s rýľom alebo motykou.“

	Dobehnutí „kopáči“ kopali o milých päť, lebo so starým Kubátom sa nevyplácalo žartovať.

	 

	Longa bije, longa hrá

	 

	Nielen vo Zvolene, ale aj vo veľkej časti Slovenska tešila sa kedysi nevšednej obľube loptová hra longa. Radi sa ju zahrali rovnako deti, ako aj odrastlejšia mládež – tak do šesťdesiatich rokov.

	Longa sa nehrávala len krátku sezónu, povedzme, ako „gombičky“, ale po celý rok. Každá pažiť alebo lúka sa dala vyhlásiť za regulárne ihrisko. Skúsenejší hráči volili radšej terén so stromami alebo kružinami, aby vybíjači oboch strán mali sťaženú úlohu. Ťažko bolo totiž trafiť do súpera (a tak ho „vybiť z hry“), keď sa pri prebiehaní kryl poza stromy alebo kry!

	Longu mohli hrať štyria alebo aj štyridsiati hráči naraz. Nikto nemusel pre nedostatok systemizovaných miest stáť bokom a civieť, ako sa druhí hrajú.

	Každý hráč mával poriadny, niekedy aj krásne ručne vyrezávaný tri štvrte metra až meter dlhý a zo päť centimetrov hrubý kolík či „popinok“. Zarážač stojaci na méte musel kolíkom trafiť a odbiť koženú loptičku, vyplnenú svinskou srsťou, ktorú mu nadhodil spoluhráč. Loptu bolo treba odbiť čo najďalej od méty. Pokým sa vznášala v povetrí, odrážač i jeho spoluhráči utekali na métu a rýchlo sa vracali. Proti nim v akejsi rojnici sa hnali protihráči, ktorých prvou úlohu bolo chytiť, prípadne dostať čo najskôr do rúk odbitú loptu a trafiť ňou najbližšieho utekajúceho súpera. Zasiahnutý vypadol z hry. Pravidlá však dovoľovali, že mohol ďalej bojovať, ale už na strane premožiteľa, teda proti vlastným.

	Ak zarážač odbil loptičku poriadne ďaleko, umožnil svojim ľahko prebehnúť na métu a nazad bez toho, aby poskytli súperom možnosť niektorého vybiť z hry. Beda, ak loptička dopadla blízko. Súper ju nielen skoro schmatol, ale ňou aj pohotovo trafil niektorého unikajúceho nepriateľa. Pre zbabranú zarážku neraz vypadli z družstva dvaja-traja, ba aj viacerí hráči, čo zavdávalo príčinu k hnevu.

	Zarážač, ktorý „nezarazil“ loptičku ani na tri povolené hody, vypadol z hry. Spoluhráči naňho mrzuto šomrali a súper sa posmieval. Že sa v zápale boja, najmä pri zarážaní, sem-tam niekomu podarilo „prilepiť“ kolíkom alebo tvrdou loptičkou blízko stojacemu priliehavý oflinok, ani netreba spomínať.

	Mňa takto „pouctil“ sused Paľo Mojžiš. Začiahol ma tak šikovne, že som mal týždeň poruchu v prijímači zvuku. Hrču na pravom líci mi kurírovali domácimi liekmi, no ani chrenový obklad nezabral. Ostal som tuhšie zarazený ako loptička.

	Dobre odrazená lopta longy vyvolala na oboch stranách rozruch. Družstvo odrážajúcich ozlomkrky vyletelo zo svojich pozícií. Kľukatým behom skrčení trielili asi päťdesiat metrov k vzdialenej méte a od nej zasa nazad. Každý hráč mal otvorené oči doširoka, ináč ľahko podbehol rovno pod ranu. A ten výskot, či skôr rev pri behaní a triafaní!

	No ak sa dostala loptička nešikovnosťou strelca do rúk súpera, ešte len vtedy zavládla nervozita! Vypukol naozajstný zmätok. Napádaní dostali zrazu možnosť šikovne si nahrávať a účinne napádať súperov. Lopta lietala z ruky do ruky. Nepriateľov „kosila“ a menila ich na vlastných. Ak zo súdružskej spolupatričnosti niektorí „zajatí“ či „vybití“ iba margírovali boj proti svojmu bývalému družstvu, ihneď dostali „injekciu“ v podobe „hobľa“. Po ňom si aj hodinu treli miesto, kde chrbát stráca svoje statočné meno…

	Po každom odbití longy sa družstvá striedali v zarážaní. Krik útočníkov, škreky trafených a pokrikovanie úspešných strelcov nenechalo pokojných ani okoloidúcich. Čo ako veľmi sa ponáhľali, málokto odolal, aby sa aspoň na chvíľu nepozrel na vzrušujúcu longu. Nejeden divák aj skočil medzi útočiacich alebo prenikajúcich hráčov a nehľadiac na protesty súperov „zaúradoval“.

	Slovenská ľudová hra longa si našla cestu až za veľkú mláku. Americkí športovci ju dnes s úspechom hrajú po celej Amerike ako baseball.

	K poslednému historickému matchu „longa bije – longa hrá“ vo Zvolene sa ešte vrátime na inom mieste. Hodno len ľutovať, že to bol naozaj posledný zápas, takmer ako oficiálny pohreb tejto írečitej hry nielen v meste na Hrone, ale možno aj na území Slovenska.

	Piga nebola ani zďaleka taká rozšírená a obľúbená ako longa, jednako sme si ňou dosť často krátili voľné chvíle. Aj pigu mohol hrať neobmedzený počet hráčov rozdelených do dvoch skupín.

	[image: C:\Users\JOSHUA~1\AppData\Local\Temp\FineReader11\media\image28.jpeg]Pohronskou pigou, v niektorých častiach Slovenska aj špačkom zvanou, bol asi desaťcentimetrový valček dreva, na oboch koncoch zastrúhaný do špicata. Hráč, ktorý práve pigu zarážal, postavil si spomínaný kúsok dreva na rovnú plochu, trebárs na ťapkavú skalu alebo dosku, a zarážačkou šikovne sekol po jednom hrote pigy. Piga sa vzniesla do výšky, a zarážač ju musel vtedy trafiť a zaraziť čo najďalej. Ak dobre zarazil, dostal on alebo jeho družstvo bod, ak nie, okúsil chuť hubovej polievky od spoluhráčov a naradáš aj zopár nových mien z ríše zvierat alebo vtákov…

	Niekde hráči pigy popri získanom bode zvykli aj odkrokovať vzdialenosť, do akej piga zaletela od méty. Neraz sa stalo, že jedno družstvo vyhralo súťaž na body, ale súperi, ktorí mali mocnejších a napokon aj šikovnejších zarážačov, získali prvenstvo v nastrieľanom počte krokov.

	Hoci purga patrila medzi detské a mládežnícke hry, predsa sa ju veľmi radi hrávali aj dospelí. Najmä vojaci ju považovali za oddychovú hru. Nejeden nováčik, ktorý okúsil jej slasti, si slastne vydýchol až po takomto „oddychu“.

	Musel sa dobre ohnúť, vypučiť patričnú stredovú časť svojho aj tak z cvičiska dosť ubitého tela, a kým v duchu uvažoval, čo ho čaká, už mu niektorý zo starých mazákov narazil na oči vojenskú čiapku, aby mu zakryl oči ako pred popravou. Chudáčik mal potom hádať, kto z okolostojacich mu strelil šupu, až to mocne pľaslo na lícach jeho druhej „tváre“. Keď mu odkryli zaslzené oči, jednou rukou si dlho podvedome hladil trafený cieľ, druhou nevládne určoval autora šupy.

	Ak uhádol z rehotajúceho sa hlúčku toho pravého strelca, mal šťastie. Obyčajne sa už viac nehrabal znova si seknúť, teda aktívne sa zúčastniť na purge, ktorú vojaci výstižne premenovali na „sekanie mäsa“.

	Beda tomu, kto mal pech, a neuhádol pravého „úderníka“. Nejeden sekáč sa totiž tváril tak nenápadne, že vôbec neupútal pozornosť ustavične ohýbaného trpiteľa. Bolože to smiechu, keď práve ten, ktorý čiapkou zakrýval oči mlátenému vojačikovi, sám šikovne nahradzoval vysokovýkonnú mláťačku.

	Raz na vydarenej svadbe si dobre podgurážené ženy nad ránom vymysleli, že si veru aj ony „zasekajú“ purgu. Pravda, len ženy medzi sebou.

	Muži robili obecenstvo. Všetko spozornelo. Prihlásila sa držať staršia košatá, až nápadne dvojsedadlová vdovica. Jej oblek sa na chlp podobal tomu, ktorý opisuje ľudová pesnička Sedemdesiat sukieň mala.

	Keď sa ženy patrične rozkokošia, neraz dajú mužom v kadečom fleka. S takou chuťou si pargali po tom sukňami vyčalúnenom terči, že ich až v krížoch prehýbalo. Keď žena zistila, kto jej naservíroval štipľavú ranu, zriedka sa utiahla do úzadia, aby si kurírovala „ihrisko“. Práve naopak! Hnaná zlosťou alebo aj bojovnosťou nečakala, kým ju srd prejde, ale hneď za horúca vracala štedrej dobrodinke poslednú nádielku. Takto sa za chichotu ostatných bezmála pol hodinu striedavo častovali dve sokyne. Nakoniec si zamenili terč a vlepili si jedna druhej po spevníku. Vylepšená purga sa zmenila na slovný duel dvoch bojovníčok, ktoré od tej chvíle na niekoľko rokov prerušili akékoľvek diplomatické styky.

	Preskakovanie horiacej vatry, skrývačku so žmúrením, naháňačku a niekoľko ďalších hier mali deti stále vo svojom oddychovom programe.

	Spomínané i pozabudnuté hry a preteky zvolenskej mládeže pomáhali pestovať zdravú prestíž, cibrili charaktery a športovo-brannú zdatnosť nastupujúcej generácie. Nejeden víťaz detských pretekov sa neskôr postupne vypracoval na prirodzeného vodcu detských družín, a potom aj na vynikajúceho športovca.

	 

	Cirkus v meste, alebo zbieranie športových skúseností

	 

	V časoch, keď sa ešte o rozhlase a televízii ani nesnívalo, a teda neboli ani športové prenosy, zaznel na konci mesta výkrik:

	„Chlapciíí!… Heéj, chlap-ciíí! Počuli ste novinu?!“ To ziapal Paľko Rázga na kamarátov, ktorí hrali handrovkou futbal na dve bránky. „Akú?“

	„Veľkú!… Čo dostanem, ak vám ju prezradím?“ začal sa robiť dôležitým a trochu aj vydieral zadychčaný syn miestneho policajta.

	„Neviem, čo ti dajú ostatní,“ povedal Jožo Bôc, vtedy uznávaný vodca chlapčenskej bandy od Hrona, „ale ja ti asi veľmi skoro zavesím zopár na čupatý nos, ak nás budeš naťahovať ako pondusky! Tak?“

	„Do mesta príde cirkus!“ sypal zo seba zvestovateľ chýru.

	„Fííha!“ spískli chlapci cez štrbavé zuby, lebo sa úprimne tešili na vystúpenia akrobatov, jazdcov, klaunov, zápasníkov, krotiteľov. Celý rok bude na čo spomínať a čo napodobňovať.

	[image: C:\Users\JOSHUA~1\AppData\Local\Temp\FineReader11\media\image29.jpeg]„A netáraš?! Alebo nás len ťaháš za frňák?!“ vyzvedal ešte nepresvedčený vodca bandy. „Od koho máš ten chýr?“

	„Tato mi vraveli. Keď neveríš, sám sa presvedč,“ a podal na kolovanie neveľký plagátik.

	„Naozaj príde! Výborne!“ jasala banda.

	„Paľo, a tvoj tato by nám všetkým nemohol zohnať vstupenky?“ opýtal sa s vykrivenou hubou Papalko Janšta, krivkajúci drobček, ale hlava otvorená.

	„Mohol. Vyvaľte po desiatke, a tato vám kúpi lístky aj vedľa samého richtára.“

	„Mogoň!“ odvrkol Papalko. „Za peniaze kúpi aj sprostý. Ja, či by to nešlo za päť prstov a šiestu dlaň. Takú, ako je moja,“ a nastrčil ufúľanú pracku. Všetci sa úprimne zarehotali.

	„Ja som ešte nikdy nesedel v cirkuse za peniaze,“ utrúsil pyšne Jožo. „Nemajte obavy, do cirkusu sa my dáko prešmykneme aj bez ceduliek!“

	„Možno aj na dve predstavenia!“ pozbudil ich zvestovateľ radostného chýru.

	O pár dní už hrmel ulicami mesta sprievod cirkusantov. Vpredu kapela. Za ňou na koňoch jazdkyne, zápasník v póze bohatiera so zbierkou metálov cez celé prsia a brucho, dolu žongléri, šašovia, klauni a zvieratá. Na kozlíku voza stál zachrípnutý principál a škrípavým hlasom reval:

	„Vážení Zvolenčané! Tešte se! Dojel světový cirkus Kludský. Zveme vás na krmení zvěře. V manéži se krmí třikrát denně. Z toho se dvakrát vůbec nekrmí a raz slabo. Teď se právě nekrmí. Vstupenky lze dostat u vchodu. Hudbo, hrej!… Krásná tanečnice miss Ellis dělá jedno číslo na laně a druhé ve stanu. Mezitím hudba… Máme také geniálního blba. Tondo, ukloň se slušné!… Každá hlava zaplatí vstupné deset, nebo pět kaček. Kto přijde bez hlavy, neplatí nic. Vojáci a studenti polovic. Hudbo, hrej!“

	Deti šaleli radosťou. Cirkus nemohol nahradiť šport, ale v tých časoch prinášal najmä mládeži veľa športových zážitkov. Bola to akási športová exhibícia. A od koho sa mala mládež učiť športovému majstrovstvu, ak nie od slávnych športovcov, navyše profesionálov z cirkusu Kludský?!

	 

	Nemenší rozruch vyvolal príchod cirkusu aj medzi ostatnými občanmi. Všetci, ako kedysi občania Ríma, jasali. Pravda, s nepatrným rozdielom. V Ríme mali vstup do cirkusu zadarmo, vo Zvolene to stálo nemalý groš.

	Honorácia mesta, radní a bohatí obchodníci, si zakúpili najlepšie lóže. Chudobe a mládeži zostali len krkolomné miesta pod samou strechou šiatra. Aspoň takto prevyšovali honoráciu a navyše mali dobrý výhľad na všetky krásy sveta, ktorými hýril športovo-kultúrny stánok na kolieskach.

	Udiv a nadšenie vyvolávali najmä mohutní siláci. Ťažké činky ovešané závažiami dvíhali do výšky ako pierka. Pri zdvihoch puchli ako pampúchy na masti. Svalovci si nadúvali svaly a potom za hromového potlesku sa dlho ukláňali. Napokon všetky tie ich „náramné ťarchy“ z lepenky odniesol krpatý šašo v jednej ruke.

	Oslobodzujúci rehot vystriedalo úprimné zhíknutie pri divokej jazde poskromne odetej krasojazdkyne. Ako socha Diany stála na bielom cválajúcom tátošovi, vzápätí zoskočila do pilín, podvliekla sa cválajúcemu koňovi pod bruchom, vyskočila mu na chrbát a urobila salto, až všetkým vyrazilo dych z priškrtených pŕs. Napokon sa so symbolicky hodeným bozkom rozlúčila s publikom.

	Po nej na hrazde a bradlách metali dvaja cvičenci veľtoče, roznožky, sklopky a všakovaké krkolomné cviky tak bravúrne, akoby nemali telo z mäsa a kostí, ale direkt z gumy.

	A čo povrazolezci, ktorí s veľkým slnečníkom v ruke balansovali na oceľovom lane? Mladým išli vyliezť oči z jamôk. V duchu sa dušili, že veru aj oni to čo najskôr skúsia s veľkým dáždnikom ako tá svižná frnduľa, čo tak napínavo balansovala, že najbližší diváci sa podchvíľou dvíhali, aby jej gavaliersky priskočili na pomoc.

	Žonglérove šikovné ruky metali do vzduchu jeden predmet za druhým tak rýchlo, že oči divákov ich nestačili sledovať. Všetko sa zdalo neskutočné ako marivo.

	Búrku nadšenia vyvolal akrobat zavesený za nohu vysoko vo vzduchu, ktorý v pevných zuboch držal krásnu dievčinu. Jeho partnerka sa v tom nepohodlnom a neistom závese nielenže producírovala odvážnymi cvikmi, ale ešte sa aj rozkrútila ako samopašná vrtielka. Nejeden z uveličených divákov si nevdojak ohmatal rukou svoje ozubie alebo zubnú protézu, či mu netŕpne od údivu.

	Väčšina mužov si závistlivo popásala okále na krásnej postave polonahej akrobatky. Mala všetko, čo má mať, a ešte aj niečo navyše, čo na nešťastie postrehli aj prítomné manželky rozkokošených mužíčkov – a pekne-krásne ich tak uzemnili, že až do konca programu ich takmer nebolo vidieť.

	Publikum strhol aj šabľový tanec dvoch párov kaukazských džigitov, ktorí sa sekali za zvukov orientálnej hudby ozajstnými šabľami v zatemnenej aréne tak presvedčivo, až oceľ iskry hádzala. Každý úder sa zdal už-už smrteľný. Raz jeden švihol rovno do kolien súpera, ten však hravo preskočil ostrú čepeľ. Inokedy sa šabľa už priam dotýkala protivníkovho hrdla, ale aj tentoraz sa šikovne uhol alebo kryl úder štítom a vzápätí sám zaútočil…

	Vlna napätia vzdúvala plachty chatrného šiatra viac ako severák od Krížnej! Poslabší na srdce, ktorí stratili aj to málo vzduchu, čo im záduch povolil nasávať, cítili sa veľmi nevoľno. Istého pekárskeho učňa, ktorý trpieval epileptickými záchvatmi, od vzrušenia tak napínalo, že obecenstvo sa nevedelo rozhodnúť, či sa dívať naňho alebo na program.

	Jaj, cirkus je už taký! Vyžadoval si divákov s mocnými nervami.

	Aby si obecenstvo akomak oddýchlo a utíšilo vybičované nervy, šikovní režiséri programu zaradili doň aj pokojnejšie, ale takisto atraktívne číslo so zvieratkami. Skupinka vyfintených opíc vybehla spoza plenty na motocykloch. Trúbili a za strašného rachotu a výparov plynu z výfukov jazdili v manéži lepšie ako vtedajší slávny taliansky pretekár Caraciolla… Tvárili sa tak ľudsky isto, pokojne, že obecenstvo uveličené ich umením povstalo a vyvolávalo na slávu ich trénerovi.

	Program trval dve hodiny. Keď pestro našminkovaný klaun s pol metra dlhými topánkami oznamoval koniec programu, nikomu sa nechcelo domov. Dojmy a zážitky boli natoľko silné, že by sa ťažko vmestili do úzkych a malých priestorov rodinného bytu. Možno preto väčšina ináč pokojných občanov šla si upokojiť postrapatené nervy do okolitých krčiem.

	Rovno domov nebežali ani bosonohí chlapci. Hneď za horúca začali skúšať svoju športovú a napodobňovaciu schopnosť.

	Jeden imitoval žongléra, druhý zasa s kamarátom skúšal šerm kaukazských džigitov. Namiesto šablí zvierali v rukách železné tyče. Štíty džigitov nahradili staré pokrievky zo smetiska. A veruže iskry lietali nemenej ako v cirkuse! A nielen zo štítov a šablí, ale aj z okáľov šermiarov, keď jeden druhého šťastlivo sekol na citlivé miesto…

	„Truľo, čo tak zúrivo?“ pajedil sa trafený šermiarik. „Chceš mi vyklať oko?!“

	„Máš pancier, kry sa! Neskuč za škrabnutie! Videl si džigitov?“

	„Tých hej, ale takého knôta, ako si ty, inde ťažko vidieť. Mohol si mi šabľou vyklčovať oko!“

	„Žižka mal jedno, a ako ten šermoval!… Bráň sa!“

	Prvý večer po cirkuse si najväčšie uznanie kamarátov vyslúžil Jano Olej, známa figúra Hronskej ulice. Čertvie, kto mu meno Olej pozmenil na Balzamín. Očarený výkonom cirkusového akrobata uveril, že nemá slabšie zuby ako ten, čo ho obdivovalo celé mesto. A že to aj dokáže.

	Kamaráti až priochotne priväzovali žinkou odvážlivca za nohu o mocnú haluz vŕby pri Hrone. Keďže nikde nablízku nebolo nijakej krásky, ktorá by chcela suplovať akrobatovu partnerku z cirkusu, vynachádzaví huncúti ju nahradili veľkou pooškuľovanou kanvičkou plnou vody. Balzamín visiaci dolu hlavou sa zakúsol do hrdzavej rúčky kanvičky tak srdito a mocne, akoby v tom okamihu len od sily jeho mliečnych zubov závisel život naozajstnej krásavice.

	Voľnou rukou naznačil, aby ho zvedavci rozkrútili.

	Stalo sa mu po vôli.

	Rukami a zvyškom páru nôh, teda tou druhou krajnou, vyvolal predstavu akéhosi nebešťana pikujúceho strmhlav z výšok na biednu zem. Ale krásavicu-kanvičku stále držal mocne v zubákoch, ba ešte rukou dával akési nejasné znamenie. Kamaráti si to vysvetlili tak, že žiada zvýšiť záťaž, preto mu priložili ešte hlávku kapusty.

	A znova ho rozkrútili.

	Balzamín poletoval zavesený za nohu ako handra na plote, keď duje mocný víchor. Jeho výkon si zaslúžene začal získavať rešpekt. Hlávka kapusty mu rotáciou vyhla telo, akoby lietal na kolotoči.

	Oči nádejného akrobata v divokom otáčaní vysielali na chlapcov akési divné, a či skôr divé pohľady, no na Balzamínov pech si to kamaráti znova vyložili nesprávne. Otáčali ho ešte tuhšie a tak dlho, až kým mu „krásavica“ s rachotom nevyletela z huby. Vzápätí sa ozval ďalší rachot. Haluz sa odlomila a on tresol na zem. Ešte v letku vydal bojový škrek jastraba, strmhlav sa rútiaceho na korisť. Po jeho dopade však zaznel nový divný praskot. Len čo sa chudák Balzamín prebral z úľaku, začal zúrivo kopať do zradnej haluze, čo sa mu plentala na povraze odkrvenej nohy. Rukou si držal navreté miesto svojho prvého styku so zemou. Ten divný praskot, po ktorom sa Balzamín odpojil zo závesu, bol posledný, rozlúčkový pozdrav jeho predných zubov. Nevydržali, potvory, mocný náraz na matku zem a neočakávane sa odpútali od svojej „materinskej základne“. Tým raz navždy zmarili všetky Janove nádeje, že sa raz uplatní ako cirkusový akrobat.

	„Tam sú moje rezáky!“ sucho konštatoval skutkový stav, keď prstom zistil manko vo svojom ozubení.

	„Nebanuj, Janko,“ utešoval ho Paľo Rázga. „Tá škára v predných zuboch ti zaručuje najlepšie vyhliadky na prvé miesto v pretekoch v pľuvaní na diaľku i na cieľ!“

	„Čo tam po zuboch, tie mu ešte dorastú, ale aha, tá Jankova fazóna!“ upozorňoval Papalko Janšta na Janov nos, poriadne vyšinutý z vinkľa.

	Nešťastník sa pri svite mesiačika nakláňal nad hladinu Hrona, aby sa sám na vlastné oči presvedčil, ako vlastne vyzerá. Na to, čo tam uzrel, iba rukou hodil a zašomral:

	„Ešte aj pri odvode za vojaka mi zapíšu do vojenskej knižky ako zvláštne znamenie: nos záhadne zmandrčený, ksicht zaujímavý, ale nesúci na denné svetlo.“

	Skrachovaný žonglér sa sám zasmial na vlastnej biede. Lež bral to športovo ako žertvu výskumníka, ktorú si vyžadujú nové objavy.

	 

	Duel „U železnej nohy“

	 

	Po predstavení cirkusu krčma u Buchbindera, ktorú štamgasti premenovali pre jeho protézu na krčmu U železnej nohy, bola nabitá na prasknutie.

	Pri stoloch sa živo rozoberali jednotlivé čísla programu. Jeden chválil jazdkyňu, iný vyzdvihoval žongléra, tretí akrobata. Ďalší, ako to už býva, aby sa stal aspoň raz dačím zaujímavým, zhadzoval program:

	„Toto je nič proti tomu, čo som videl v Budapešti. Tam 5, slovom päť divákov od vzrušenia doslova vypustilo dušu! A ostatných desať sa zadusilo, že si viac nekúpia biletku do cirkusu!“

	Debatu na chvíľu prerušil príchod radného. Sadol si doprostred krčmy, objednal si víno a hneď sa začal hlasno vystatovať:

	„To, čo dnes producírovali cirkusanti, hravo a možno aj lepšie by som ja dokázal, stačilo by trocha tréningu.“ Na každom čísle našiel toľko chýb, až to viacerých naštvalo.

	Najviac to nasrdilo hosťa, ktorý si tíško v kúte krčmy usrkoval varené vínko. Príštipkár, ktorý sa vyznal vo všetkom, takže sa mohol považovať za všeumelca, ťažko znášal chvastavé reči radného. Mocne si uhol z pohára, a len tak mne nič, tebe nič pretrel mu popod nos:

	„Prečo blcha kašle, keď nemá pľúc?“

	Prítomní sa obzreli za hlasom a vzápätí ako na povel stíchli. Hneď pochopili, na koho mieri bystrý šustrík. Smelší sa zahniezdili na stoličkách v nádeji, že na dôvažok aj v krčme zažijú ďalší cirkus. Menej smelí si radšej namočili pysky do pohárov, aby sa nenamočili do dajakej šlamastiky.

	No nie tak radný!

	Elegantne si pretrel palcom fúziská, fľochol okáľmi po smelcovi, spodnú gambu spustil ako perinu z obloka, pomaly sa pootočil na vŕzgajúcej stoličke, prsty zastrčil za listerovú kamizolu, ktorú mu cez pupok vyzývavo sťahovala zlatá retiazka, a všetkým ponad hlavy precedil cez riedke zuby:

	„Pán majster, čo to ľapocú bez hlavy a päty? Ktože to nemá kašlať… haááá?!“

	„Môžu trikrát hádať!“ odrazil ho pokojne šuster a srkol si z pohára, ale prižmúrené oči nespustil z úradského.

	„Dúfam, že tá ich bezočivá otázka nepatrila mne? A či… či vari hej?!“

	„Uhádli, pán radný. Práve im. Čo sa tu v krčme majú vystatovať, aký sú oni športovec, šikulka?! Medzi nami sú také nič ako my ostatní. To, že sú, dajsamibože, na rok, či na dva radným, ešte neznamená, že lyžicou vychlípali všetku šikovnosť a múdrosť tohto otrhaného sveta. A just, program cirkusu bol naozaj dobrý! Škoda sa im pechoriť. Ešte im od pýchy pukne hamovka na pupku, a to je jediné, čo by naozaj nedokázal ani jeden z tých šikovných cirkusantov… A napokon…“

	„Dosť už, bezočivec akýsi!“ sfučal radný celý bez seba. „Nuž oni mne, členovi obecného zastupiteľstva, takto? Neboja sa, šustrík, že ich poženiem svinským krokom k súdu pre verejné nactiutŕhanie?! Vedia, že si ma majú ctiť?“

	„Viem! A ja si ich aj ctím ako psa v kostole. Len nech sa, pekne ich proskám, pán urodzený, od vyhrážok nezakuckajú ako dojča. A pamätajú si, nie som pre nich šustrík, ale mešťan, a navyše obuvnícky majster! Ak si však o sebe myslia viac, sú najmenej sto rokov za opicami!“

	„Héj? Ja za opicami? Inakšie sa pozhovárame! Občania, volám vás za svedkov. Šustrík mi na súde musí dokázať, že som sto rokov za opicami. Šustrííík, majetok prešustrujú!!!“

	„Prečo čakať až na súdnu stolicu? Ja im aj tu, pred očami občanov-svedkov veľmi zreteľne dokážem, že sú naozaj dobrých sto rokov za opicami.“

	„Dokážte! A hneď!“ zahrozil radný mocne pravou rukou, v ktorej držal cigaru. Sadol si bokom k súperovi, prehodil nohu cez nohu a čakal avizované vysvetlenie.

	„Nech sa páči!“ povedal šuster pokojne a podišiel o pár krokov k nadutcovi, červenšiemu ako červená sedma. „Ak od samochvály načisto nestratili zrak, neďaleko od nás je ešte cirkus, však?“

	„Čo mám ja spoločné s hlúpym cirkusom?“

	„Veľa!“ nedal sa vyviesť šuster z rovnováhy. „Vedia oni jazdiť na motorbicykli?“

	„Na m-o-t-or-bi-cyk-lííí? Jaááá?!“ udivene zaintonovala mestská šarža. „Nechápem, čo má, prepánajána, akýsi smiešny motorbicykel s vaším tvrdením, že ja zaostávam sto rokov za opicami?!“

	„Počkajú! Najprv mi povedia: vedia, alebo nevedia jazdiť na motorbicykli?“

	„Neviem!“

	„A sú doma! Tie hlúpe opice v cirkuse jazdia na motorbicykloch ako archanjeli. Nuž sú a či nie sú dobrých sto rokov za nimi? A toto, ak chcú, im poviem aj prísažne pred súdom. Stačí im?!“

	„Mamľas!“

	Radný náhlivo vypadol z krčmy, unikajúc pred veselým rehotom ostatných hostí.

	„A nech načas podajú tú žalobu, pán úradský!“ zakričal za ním ešte víťazný zástanca cirkusového programu.

	 

	Povrazolezci, krasojazdci, žongléri

	 

	Zvolen, ako všetky podobné mestá a mestečká, delil sa na ohraničené rajóny – štvrte. V každej vládla iná „banda“ s voleným veliteľom. Vynikali bandy železničiarov, fabrikantov (detí fabrických robotníkov), kolonistov (z kolónie) a z Hronskej ulice. Do poslednej som kmeňove patril aj ja.

	Všetky bandy mali po cirkuse bohatý program.

	Jedny cvičili na haluziach stromov vzpory, výmyky, kmihy a iné odkukané cviky. Najľahšie sa im napodobňoval šplh, lebo každý šarvanec od Hrona sa vyznal v šplhaní, či lození po stromoch, plotoch, skalách lepšie ako v počtoch. Starosti im nerobilo ani napodobniť povrazolezca. S tenkou stabilizačnou tyčkou balansovali na tenkom lane. Keďže dlhých a mocných lán nebolo naporúdzi, rozhodli sa skúsiť šťastie na vysokánskych mostných oblúkoch ponad Hron. Neboli širšie ako dvadsať-tridsať centimetrov.

	Prví diváci, čo uzreli detských pochábľov nerozvážne balansovať s dlhými tyčkami od fazúľ po oblúkoch mosta, vyľakane zhíkli. Dych sa im zasekol. Oči vyliezali z jamôk a ruky sa samočinne zalamovali. Veď stačil len nepatrný krôčik, narušenie balansu, a nerozvážne detváčisko mohlo strmhlav zletieť na žabice nehlbokého Hrona. Každý sa však bál kričať na nerozumných beťárov. Zľakli by sa ako námesačník, špacírujúci sa pri svetle luny na rímse, a ľahko by prišli k úrazu, alebo, nedajboh, aj o život.

	Ktosi však predsa len zaúradoval…

	O chvíľu už obchendovali okolo nádejných povrazolezcov mestskí policajti so šabľami a s pendrekmi za chrbtami. Najprv sa pokúšali zjednať nápravu peknými slovami. Nepochodili. Keď ich prešla trpezlivosť, zhurta durili omladinu z mosta dolu. Vycierajúce sa chlapčiská nedbali na pekné ani na výhražné slová, len si ďalej balansovali nad hlavami ramien spravodlivosti na mostnom oblúku.

	Napokon zopár šarvancov predsa len poslúchlo výzvu a zišlo z mostných oblúkov. A to nemali robiť. Len čo stúpli na zem, utŕžili od napálených strážcov poriadku nerátané. Pravda, ostatní balanséri sa chytili rozumu. Pokojne sa usadili na najvyššom bode mostných oblúkov a začalo sa zdĺhavé, takmer diplomatické vyjednávanie, ako v anglickom parlamente, kde majú hornú a dolnú snemovňu.

	„Dokedy tu ešte mám vyčkávať, sopliak, kým sa ti uráči dolu? Háá??“ kričal policajt zdola.

	„Nám je nie naporýchlo, pán policajt,“ odvrkol Jožo Bôc, vodca povrazolezcov. „Dobre sa nám tu hore opaľuje. A máme aj náramne pekný výhľad na vás tam dole…“

	„Aj vzduch je tu čistejší!“ schichotal sa ďalší.

	„Tu hore u nás ani pendreky policajti nenosia. Nuž načo ísť k vám dolu po pár zaúch? Pokým neodídete, namojdušu nezídeme, čo tu priam noc prečkáme.“

	„Netárajte taľafatky a bežte dolu!“ revalo zlostné rameno bezpečnosti.

	„Aj penzie sa dočkáte, kým nás privítate!“ zaškrečal náramne pehavý Mišo.

	„Alebo nech sa vám nehnusí, poďte si hore po nás!“ navrhoval Jožo.

	„Chlapci, netárajte, a poďte pekne dolu! Sľubujem vám, že vám ani vlások na hlave neskrivíme. Nedotkneme sa vás!“ menil taktiku starší policajt. Bál sa, že keď sa chlapcom zakrúti hlava, zletia dolu, a mestská vrchnosť bude ich brať na zodpovednosť. „Poďte ako múdri šuhaji.“

	„Keď vtáčkov chytajú, pekne im spievajú. Poznáme vaše sľuby. Zídeme, až keď odídete, alebo… alebo…“ zašvitoril fistulkou najmenší povrazolezec na moste, „…alebo keď sa nám zabožíte, že sa nás ani len steblom nedotknete. Ale rýchle vravte, lebo toť Paľovi sa začína hlava krútiť, však, Paľko? Ak rachneme do Hrona, naša smrť padne na vaše hlavy!“

	„Ďuro, poďme my vari het,“ narádzal kolegu miernejší policajt a takmer ho ťahal za manteľ od mosta. „Toto sa tu zle skončí!“

	„Však nám vy neujdete! A potom vám beda!“ šprihol odchádzajúci zlostník z párika ošablených a opendrekovaných policajtov. Smrti sa mu rovnalo, že musel kapitulovať pred niekoľkými ciciakmi. Skryli sa za roh ulice a v príhodnej chvíľke chceli skočiť po loptošoch. No ich stratégia aj teraz vyšla nazmar.

	Kým sa policajti radili, Jožo s kamarátmi zbehli ako lasice po opačnej strane mosta. Skok, a už zahli za starú Furdíkovu farbiareň. A nebolo toho bežca, čo by ich dobehol.

	Inú skupinu chlapcov nadchla krasojazda na koňoch. Čo tajiť, hlavne tá krasojazdkyňa im mátožila v pamäti. Chceli ju napodobniť. Svoje jazdecké umenie skúšali v čase, keď furmani dochádzali k Hronu napájať kone. Preochotní huncúti ich obstali s prosbou:

	„Ujec, nechajte nám trochu kone brodiť.“

	„Choďte, aleže nie do hlbočiny!“ pristávali unavení povozníci. „Až na vás zavoláme, nech ste na slovo von z vody.“

	A už si šuľkali na brehu do papierikov lacný tabak. O chvíľu sa im kúdolil od úst hustý dym. No z chlapcov, ktorí sedeli na ich koňoch ako uliati, nespúšťali oka. Nedalo sa veriť beťárom. Kone sprvoti so sklopenými hlavami dlho pokojne pili. Potom nozdrami prskali vodu. Ba jeden grošiak erdžiac od slasti sa vyrútil do prúdu. Len-len, že neprivalil svojho krasojazdca, ktorý bol šťastný, že vyšiel z vody držiac koňa za chvost.

	Najlepší jazdec z ulice bol Ďuro. Naoko nechával svojmu derešovi voľný pohyb, ale kým sa jeho gazda na brehu spamätal, už rajtoval pomedzi ostredky na druhom brehu ako americký kovboj alebo náčelník Apačov. Darmo pohonič naňho reval. Darmo klial, vyhrážal sa. Ďuro sa niesol na žrebcovi ako princ v rozprávke, keď skynožil deväťhlavého šarkana. Iba po hodnej chvíľke sa opatrne vrátil a so skormútenou tvárou previnilca z bezpečnej diaľky sa zúrivému kočišovi vyhováral:

	„Ujček, nejedujte sa. Dereš sa mi splašil. Nemohol som ho, potvoru, obrátiť nazad. Darmo som mykal uzdou a glbal ho do slabín pätou. Kým sa nenažral kalerábov a kapusty v ostredkoch, nepohol sa. Teraz radšej vrtko priahajte a utekajte, lebo jedna tetka videla, ako jej váš koň surovo pleje úrodu.“

	„Ešte to mi chýbalo! Po súdoch budem chodiť, nezgodník, kvôli tebe. Videl som ja, dobre videl, čo stváraš, faganisko! Druhý raz ti dám po pysku, a nie koňa do rúk…“

	Nám šarvancom ostal v pamäti aj Španiel kávovej farby, ktorý v cirkuse majstrovsky vrhal ostré nože tesne vedľa tela svojej krásnej dcéry. Keďže každý z nás mal vlastný nožík značky sarajevo, alebo iný žabikláč, z plota sme odtrhli spráchnivenú dosku a skúšali sme šťastie, hoci nám sa k terču nepostavila ani jedna kráska z ulice. Napokon sme si pomohli tak, že sme tehlou načmárali podobu akejsi španielskej krásavice. Tá vyzerala! Nič jej nechýbalo, ba všetkého mala až trochu priveľa. Každý sa usiloval nielen zabodnúť svoj nôž z troch-štyroch krokov do dosky, ale aj nezasiahnuť španielsku seňoritu.

	Kto čo len štrajchol špicom noža do namaľovanej hrude alebo hlavy seňority, vypadol z hry. Mohol si ísť šťastie skúšať niekde do pňa lipy alebo do iných dosák v plote.

	Mäsiarov syn Ďuro mal vyložený pech. Svoj prekrásny, až z Prahy dovezený nôž nešmaril do dosky špicom, ale črienkou. Hneď mal z neho dva kusy. So slzami v očiach a s hubou nakrivo sedel bokom na medzi a premýšľal, s kým by zvyšky svojho noža zamenil hoci aj za horší, len nech by bol celý. Keď takého mamľasa nenašiel, pobral sa domov, šikovne obrať vlastného otca o jeho nožík.

	 

	Boxerský cirkus v cirkuse

	 

	Na zvolenskom Balkáne žil mládenec, polosirota Paľo Esterházy, napriek šľachtickému menu chudobný ako kostolná myš. Už od detstva vynikal nad ostatných vrstovníkov silou a robustnosťou. Nejeden sa presvedčil, že Paľo vládze za troch chlapov, alebo za jedného vola. Ako to už však vo svete beží, koho príroda obdarila na sile, neraz ho ukrátila na inom. O Paľovi sa dalo bez urážky povedať slovami biblie, že nevynikal veľkou múdrosťou a vedomosťami pred bohom a ľuďmi.

	Možno sa to zdalo aj preto, že bol skúpy na slovo, a radšej trikrát mlčal, ako raz verejne ústa otvoril.

	Aj keď v spomínanej disciplíne nápadne nevynikal, nebilo to iným do očí tak ako, povedzme, jachtavosť, plešina alebo iné rozpoznávacie znaky na človeku. Paľova dobrota, miernosť a dôverčivosť nahradili všetko, o čo ho nebesia obrali.

	Pravda, občas musel prežrieť aj rozličné pestvá, lapálie od svojich vynachádzavých kamarátov. Keď sa mu už nevyrovnali silou, aspoň z času na čas ho šikovne prekabátili aj bez kabáta a ošialili aj bez šálu.

	Raz preskakovali asi trojmetrový potok pri Podlavickej kyselke. Chlapci sa odrážali mocným skokom a pomocou žŕdky, zapichnutej do dna potoka, prenášali sa na druhý breh ako motýle. Keď prišiel rad na Paľa, opovržlivo odhodil hrubú žŕdku:

	„Nevidí sa mi. Je prislabá na moju sloniu váhu!“

	Ochotní kamaráti mu až nápadne rýchlo zohnali inú žrď, takmer raz takú hrubú, akú vidieť na plných senných vozoch.

	„Takúto potrebuješ?“

	Paľko si s pasiou premeral mocnú žrď:

	„Just takúto!“ Rozduril sa, zapichol ju do prúdu, vzniesol sa ani vážka a letel… Letel, ale – nedoletel. Uprostred letu urobil hlavičku rovno po pysku do potočného bahna. Pol hodinu prskal. Vypľúval nielen bahno, ale aj zuby. Znečistené šaty si plákal v čistej vode a pritom si jednostaj pošomrával popod nos:

	„Bisťu, ale som ja len strašne mocný koňoš! Mocný, premocný! Čo len zo mňa ide byť? Veď pevnú žrď lámem, ľaľať, ako špajličku!…“ Dobráčiskovi ani na um neprišlo, že jeho verní kamaráti, opice škaredé, žrď v polovici šikovne napílili, a už vopred sa tešili, ako ich mocný Palík hlavou zakotví v kráľovstve pijavíc a žubrienok.

	V pamäti vrstovníkov sa zachoval aj Paľov rozhovor so zubárom MUDr. Openheimerom, ktorý mu už šibrinkoval s kliešťami popod nos, že mu vyklčuje ďalší boľavý zub:

	„Pán Esterházy, mám vám zub vytrhnúť s injekciou, alebo bez umŕtvenia?“

	„Nuž, pán doktor, kvôli mne by hádam ani zub nemuseli umŕtvovať, hoci vraj ja mám korene až trikrát obtočené okolo ďasna. Ale kvôli sebe by ho predsa len mali umŕtviť. Ak by som sa totiž v bolesti pozabudol, ľahko by som im mohol, hoci veľmi nerád, fuknúť jednu aj bez injekcie na umŕtvenie.“

	Paľova veľká chvíľa prišla, keď do mesta prišiel cirkus Humberto. Pajác pri náborovej ceste s hudbou ulicami mesta hlásil:

	„Hallóó, hallóóó! Riaditeľ cirkusu Humberto hľadá smelého občana, ktorý si trúfa zmerať sily s čiernym boxmajstrom Abu Alim. Odvážlivec, ak zvíťazí, dostane v hotovosti päťsto korún. Pred zápasom dvesto a po zápase tristo.“

	Zámočnícky tovariš Paľko Esterházy sa pod tlakom verejnej mienky ešte v ten deň musel prihlásiť, lebo ináč by pred svojimi neobstál.

	Historický súboj mal byť druhý deň večer.

	Cirkusoví sluhovia od rána do obeda upevňovali železné kliny a napínali kotevné laná, aby silnejúci vietor od Krížnej, a rovnako aj napätie vzrušených divákov, neodniesli šiator. A dobre urobili! Vietor naozaj zosilnel a občania sa ako víchor vovalili do cirkusu.

	Málokoho už zaujímali bežné čísla programu. Každý nedočkavo bažil čím skôr popásť si oči na Paľovi. Verili mu. Vopred videli, ako mohutnými údermi zráža prvou ranou na kolená svojho súpera strednej postavy, v tvári černejšieho ako opak dvierok pece. Nenašiel sa nikto, kto by čo len na chvíľu zapochyboval o víťazstve rodáka. Kdeže si taký kávový škrčok môže trúfať na ich Paľka!

	Uzatvárala sa stávka za stávkou. Ani krásna dievčina, okolo ktorej len tak pršali ostré nože, nevedela upútať rozprplené lokálpatriotské obecenstvo.

	Konečne došiel rad na očakávanú atrakciu!

	Klauni, pajáci a sluhovia bleskurýchlo zhotovili uprostred arény ring. V predzápase si rozdali pár kôl dvaja podarení klauni. Všetko sa úprimne smialo, no nervóznejší aj tento veselý výstup považovali za zbytočné zdržiavanie. Nástojčivo sa dožadovali:

	„Paľo, rozdur pajácov! Kto sa má na to dívať za vlastné groše! Ukáž im, ako sa treba biť!“

	Paľo v belasých trenírkach a černoch v bielych zatiaľ čakali. Paľo sem-tam zamával svojim rukou. Zdal sa celkom pokojný a istý svojou výhrou. Súper vedľa neho vše nervózne poskakoval, skúšal drepy, dýchacie cviky, rozháňal sa mocnými šmahmi do prázdna, akoby zasadzoval smrteľnú ranu neviditeľnému nepriateľovi. Toto čudné počínanie čierneho boxera sa obecenstvu nezdalo. Mysleli si, že má strach z Paľovho svalstva. A tými cirkusovými cvikmi len sám seba posmeľuje, aby od strachu nezutekal.

	Možno práve preto si Paľa privolal jeden z jeho kamarátov:

	„Paľo, tu máš mucholapku. Zaves ju v ringu, možno sa tvoj súper, boxer v mušej váhe, na ňu chytí, a máš výhru v suchu.“

	„Ďurko, tebe sa nevyrovná ani rohatý!“ zasmial sa nápadu Paľo a zrazu nevedel, čo si počať so smiešnou mucholapkou. Skoro ju venoval udivenému rozhodcovi, ktorý práve vstupoval medzi štyri povrazy.

	Rozhodca bol oblečený v bielom ako pekársky tovariš. S píšťalkou v ústach dôležito sa postavil uprostred, dúchol do píšťalky a rukou vyzval oboch súperov, aby pristúpili k nemu.

	Obecenstvo tlieskalo a kričalo, pästiari sa ukláňali. Paľo vystrčil na obdiv svaly svojich mohutných rúk. Naskočili mu ako kulturistovi na prehliadke ženskej módy. Dokonca aj jeho súper si s ozajstným obdivom siahol na tento oceľový zväzok svalstva. Úprimne vyvrátil očné beľmá a rozpačito sa poškrabal po brčkavej hlave. Tým ešte viac spochybnil svoju nádej na výhru.

	Rozhodca zdvihnutou rukou utíšil divákov, a na svoju chatrnú postavu dosť mocným hlasom zaintonoval:

	„Borci, naposledy sa vás pýtam, chcete čestne zápasiť o vypísanú cenu, alebo ste si to rozmysleli?“

	„Načo také krepé otázky, pán sudca?!“ ozval sa skromne Paľo, ktorý už mal v kešeni dve stokorunáčky. „Kýchnite do píšťalky, a ideme na vec! Ja som už z výhry polovicu strovil s kamarátmi na Pigľajzni.“

	Z hľadiska sa ozval mohutný rev. Ak rozhodca nechcel, aby ho niekto trafil jablkom alebo niečím menej zeleným, musel dať pokyn na zápas.

	[image: C:\Users\JOSHUA~1\AppData\Local\Temp\FineReader11\media\image30.jpeg]Dve krásne polonahé cirkusantky obom pästiarom namotali na ruky bandáže a potom im navliekali boxerské rukavice. Paľko sa pri tejto procedúre so ženskou obsluhou cítil dosť neisto. Hoci mu horeli uši ako humno, uškŕňal sa. Mrvil. Pot mu cícerkom vyrazil na čelo. Keď už raz nevedel, čo si počať s rukami, zavolal:

	„Duro, kým sa skončí táto komédia, skoč k Buchbinderovi a kúp na môj účet ešte päť litrov vína, toho, čo sme doteraz kynožili. Až si tu s týmto pekne opáleným pánom boxerom odbavím svoju vec, donesiem peniaze. Nerád hyniem na pípeť. Švihaj!“

	A zasa mohutný ohlas obecenstva. Páčilo sa mu, že Paľovi pred súbojom nepadla odvaha do nohavíc.

	Dvaja súperi sa postavili do protiľahlých rohov ringu. Namiesto gongu zaznela píšťalka a zápas sa začal.

	Černoch pružne poskakoval okolo pevne stojaceho domáceho boxera. Paľo sa hneď hotoval rovno k hroznej rane. Vyčkával len, kedy mu ten poskakujúci pajác postoji, aby ho nemusel loviť v lufte. Ale kdeže! Černoch just ako Paľovi na zlosť ešte tuhšie obskakoval okolo neho. Krúžil. Kde-tu náhle, akoby v obave, vyrazil bleskove vpred a štrajchol o Paľovo oceľové telo. Ten slabý úder ani necítil. Iba sa uškrnul, ale už dosť nazlostene začal dráždiť poskakujúceho:

	„Pačmaga, do čierna vixom vyboxovaná, boxuj! Netancuj mi tu šimy. Veď takýmto činom mi skôr hlavu zakrútiš, ako ti stihnem Čo len jednu vkúriť do ksichtu… Neskáč, vravím ti! Sme tu na boxe, či na tancovačke?! Ty, už začínam mať toho dosť! Netentuj ma, lebo sa natentujem a zvyšok svojho života stráviš v lufte! Hehe! Si mi ty boxer, keď…“

	Nedopovedal.

	Poskakujúci súper mu znezrady ľavačkou vkúril do nosa takú, že Paľo naskutku stratil chuť do ďalšieho jalového diškurzu. Keď mu akomak prestali z očí sršať iskry, rozduril sa a zahnal súpera do rohu. Kydol mu len jednu, ale takú, že sa zatrepotal v povrazoch ako mucha v pavučine. Cestou do povrazov sa mu Paľo láskavo prihovoril:

	„Máš chuť na ďalšie? Poď, cíbik!“

	Steny šiatra sa bezmála roztrhli od revu. Rozhodca musel párkrát odtláčať súperov od seba. A vtedy mu Paľo lakťom nevdojak štrajchol sánku na pravom líci tak, že takisto zakotvil v povrazoch. Obaja boxeri ho ohľaduplne vyplietali, lebo bol zaštrikovaný hladko-obratko.

	„Paľo,“ kričal dav, „nešanuj holofojtoša! Durkni mu, pačmage! Čo sa s ním mancuješ?! Biješ sa predsa za naše peniaze, nie za svoje!“

	„Akože ho, keď sa vrtí ako špulka?“ diškuroval bezradný Paľo. A to sa mu zasa nevyplatilo. Ledva spustil spred tváre ruky, už aj vyinkasoval druhú ranu a po nej celú spŕšku úderov. Poznovu stratil chuť do sľubne sa rozvíjajúceho diškurzu s rodákmi. No raz darmo, takýto zápas mu pomaly, ale iste prestával chutiť. Začal si uvedomovať, že ten čierny skákajúci chlapík nie je „z jadérek“, ako hovoria Záhoráci.

	Rozhodca odpískal prvé kolo. Súperi odišli do vyhradených kútov, kde si nechali od tých dvoch krásavíc nežne utierať pot z tela. Domáceho borca to ešte viac roztriaslo. No nemal čas rozmýšľať. Rozhodca už znova dával signál pokračovať v boji…

	Predošlý cirkus v cirkuse pokračoval.

	Paľo sa nemotorne krútil. Černoch ho zatiaľ v jednom ťahu obskakoval, akoby mu chcel zamotať hlavu. Občas zaútočil ako rozkokošená osa a pichal mu mocnou ľavačkou direkt rovno do nosa, kde to najlepšie cítil. Ak sa mu uhol, už aj fasoval pravačkou na žalúdok. Paľovi sa raz podarilo pri takomto „užšom styku“ zdrapiť súpera za driek. V nemotorných rukaviciach ho ľahko zdvihol do výšky a tak ním rypol o zem, až piliny lietali. Tam ho začal mädliť, aby mu vrátil požičané. Rozhodca sa snažil oboch súperov oddeliť, no tí boli takí zamotaní do seba, že chudák nevedel uhádnuť, kto je kto.

	Nastala krátka prestávka, v ktorej dievčiny ošetrovali sudcu…

	V divokom napätí prešlo druhé, tretie kolo a polovica štvrtého. Paľo už „nakúpil“ toľko mocných úderov na najcitlivejšie miesta, že si iba rukami chránil tvár.

	„Mama moja! Veď ten mamľas ma vari aj zahluší!“ vykríkol po ďalšom údere a začal si zúrivo strhávať z rúk nepohodlné boxerské rukavice. Chystal sa na súpera holými rukami, chcel ho spracovať ako horúce železo v dielni za Hronom. Lenže černoch naďalej vystreľoval ako z guľometu ranu za ranou. Po jednej z nich sa Paľo za kriku divákov zložil na jedno koleno. V kľačiacej polohe ako svätý za dedinou sa náhle cítil akosi nepríjemne ospalo. Nehľadel na to, či nad ním rozhodca mávaním ruky sa učí rátať do desať alebo do sto. Paľo ešte ležal na zemi, a už ho kamaráti utešovali cez povrazy:

	„Paľko, nič si ty z tej prehry nerob… Kto iný z mesta by si trúfal postaviť sa proti tomu čiernemu diablovi, kto?! Ty jediný!“

	„Myslíte?“ spýtal sa skromne ešte vždy po ranách otrtúlený Paľo.

	„A vieš, Palík, že ten černoch už pri konci začal aj farbu púšťať?“ krivo zakresal iný podkušiteľ.

	„Héj? To som si ani nevšimol… Hovoríš pravdu?“

	„Tu máš zrkadlo,“ podával mu potmehúd zrkadlo od Bosniaka. „Presvedč sa. Zaručene púšťal ako belasníky v praní. Ešte aj teraz ti jasne vidieť pod okom čiernu sinku od neho.“

	Ďalší duchaplný rozhovor prerušila kráska. Baletným krokom pricupkala k víťazovi a na ozdobnom podnose mu odovzdala nielen výhru, ale naradáš aj šťavnatý bozk. Paľo mu ho vo svojej nezávideniahodnej pozícii ani veľmi nezávidel.

	Vtedy mu práve došlo, že prehral nielen zápas, ale aj možnosť získať zvyšok výhry – tristo korún. Schytil ho srd. Znova sa rozzúril. Schmatol neďaleko stojaceho rozhodcu a ním sa rozohnal po súperovi:

	„Bráň sa, chlap, alebo skap!… Rozdrúzgam vás oboch, pačmagy, na cimpr-campr!“

	Obecenstvu znova ožili mušky. Vracali sa mu stratené nádeje. Zavylo ako svorka šakalov. Najbližší sa už aj ochotne chystali priskočiť rodákovi na pomoc, ak to bude treba. Čerta im záležalo, či to pravidlá boxu dovoľujú, alebo nie.

	Sudca a černoch vystihli hrozivú situáciu. S menšími odreninami včas uvrzli z pekelne horúcej pôdy ringu. Z cirkusantov sa nikto neopovážil Paľovi odobrať jeho boxerské rukavice. Niektorý kamarát mu ich nielen ochotne odmotal z rúk, ale im aj požičal svoje nohy. Zmizli s ním a stali sa po dlhé roky nepostrádateľnými pri tréningoch kamošov, ktorí si nimi vyrážali rezáky. Súperi pri tom čudnom boxe mali len po jednej rukavici.

	Po zápase Paľo vykračoval s kamarátmi smutne ako pohrebný kôň. Ale aj tak športovo uznal: „Bol lepší ako ja. Čertovský chlapík, ten černoch. Vrtký ako živé striebro, toho ani kyjom nedobiješ, a nie hlúpymi rukavičkami!“

	 

	Veľké branné hry

	 

	Páni žiaci poškoláci

	 

	Chlapci, ktorých otcovia robili v železničných dielňach na opravu vagónov pri Môťovej (tam sa vraj vyrábal aj najmocnejší ocot v celej Európe), dennodenne a v každom počasí presne na minútu donášali otcom obedy.

	A práve tu bol pes zahrabaný!

	V čase, keď sme mali vykopanú vojnovú sekeru so železničiarskou kolóniou, obed Pohrončanov odnášala spoločne celá až po zuby ozbrojená družina. Boli si istí, že niekde zo zálohy sa vyrúti zákerný nepriateľ. Ak sa vyrútil, otcov v dielni čakal pôst. Vše si pošomrali, vše uznali, lebo z vlastných detských čias vedeli, ako ťažko sa prešmykli cez reťaz nástrah a úkladov. Ak Pohrončanov nepriateľ premohol, vtedy padli za obeť – ako vojnová korisť – aj tašky s jedlom. Iba zopár šťastlivcom sa podarilo zachrániť aspoň rajničky, ktoré nepriateľ dočista vylízal.

	Náš školník Beňo mal popri zlých nervoch aj jednu kratšiu nohu. Rozdiel nahrádzal päťcentimetrovou podrážkou. Pre túto telesnú chybičku ho žiaci prekrstili na Čertovo kopyto.

	Učiteľ nás raz nechal po škole a školník nás s jeho súhlasom zavrel do svojej vlhkej pivnice. Zamknúť nás v triede sa neodvažoval, lebo pred nejakým časom sme mu z nej ušli, hoci ju zvonka zamkol na kľúč. K dverám sme pristavili stôl, naň sme postavili stoličky a oblokom nad dverami sme šikovne uvrzli. Keď nás prišla mladá učiteľka prepustiť, dvere sa nedali otvoriť. Dostala z toho takmer srdcový záchvat. Vystrašila sa, či sa nám, milovaným žiačikom, dačo neprihodilo.

	Väzenie v školníkovej pivnici š mocne zamrežovaným malým svetlíkom sa nám videlo nezdolateľné. Všetci sme vopred ľutovali svojich otcov, že sa nedočkajú obeda. A tŕpli sme, akú nám za to prichystajú večeru.

	Zlomyseľný školník ustavične obchendoval okolo dverí. Vycieral sa nám. Bol si istý víťazstvom. Úpenlivo sme ho prosili, spoločne aj jednotlivo, aby nás trebárs aj vymlátil, len nech sa zľutuje nad našimi vyhladnutými otcami. Ale Čertovo kopyto, potvora šmatľavá, ani počuť. Len sa nám ešte viac rehúňal:

	„Hehe, to bude krása, keď sa vám večer nasrdení otcovia odmenia za pôst!… Tešte sa, lagani!“

	„Ujček Beňo, pustite aspoň jedného-dvoch, čo odnesú obedy! Ostatných si tu nechajte o hlade a smäde v tejto prašivej pivnici trebárs aj do súdneho dňa,“ pokúšali sme sa vyjednávať.

	„A čo vás, lotri, všetkých čert uchytí aj s vašimi otcami, ja vás skôr nepustím ako o štvrtej! Naučím vás ja, pačmagy, po kostole hvízdať!“ Na veži práve hodiny bili jedenásť, a to už bol najvyšší čas utekať s obedom.

	„Ujček školník,“ ozval sa z ničoho nič Jožo Bôc, „ak nás hneď a zaraz nepustíte, oľutujete!… Pusťte, kým nebude neskoro!“

	„Ohohóó! Aký smelý! Rád by som vedel, šuhajko luterán, čím ma prinútiš, aby som vás vypustil?“

	„Čím?… Aha, týmto!“ mrežou ponad dvere letela ku školníkovým nohám hrsť chutnej kyslej kapusty. Školník ju mal v pivnici v sude nachystanú na zimu. Takýto obrat situácie nečakal. Zhíkol a onemel. Keď doletela k nemu druhá a potom aj tretia hrsť kapusty, zrazu sa z neho stal žobrajúci prosebník:

	„Chlapci, žiačikovia moji, veďže majte rozum!… Hádam mi len, starému chudobnému školníkovi, nezničíte celý sud kapusty?… A z čohože ja budem žiť cez zimu?… Nebláznite!… Veď hádam nie ste zvery!“

	„Zvery nie, ale ostatný raz sa vás pýtame… Pustíte nás?“

	„Nemôžem.“

	„Viete, ujček, ako nám vaša chrumkavá kapustička dobre chutí?“

	„Kamaráti, nože sa smelšie do nej!“ velil Jožo.

	Mľaskot a chrupot kapusty pod našimi zdravými poškoláckymi zubami rozhodol. Školník odomkol dvere, krivkajúc hnal sa do pivnice s vyvalenými okáľmi ako boh pomsty. Najprv sa šiel presvedčiť, či má ešte dačo zo svojej kapusty. No vtedy už v pivnici nebol nikto. Aj bez prepúšťacieho listu sme prekročili hranice väzenia a ozlomkrky sme utekali domov po rajničky s obedom.

	V ten deň naši otcovia nedržali hladovku.

	Inokedy početný húfik nosičov obeda sa uvelebil v rajóne železničiarov pod gaštanom pri fabrike na stoličky. Do obedňajšej prestávky ostávalo ešte dosť času.

	„Chlapci, čo myslíte, kto bol najmúdrejším človekom na svete?“ spýtal sa zrazu Hrivňák.

	„Asi ty, keď sa tak múdro ksichtíš,“ odvrkol Janšta. „Ak som neuhádol, tak nám to prezraď“

	„Ja uznávam za najmúdrejšieho toho, kto vynašiel školské prázdniny!“ vysúkal zo seba neveľký Hrivňák.

	„Naozaj múdry človek!“ prisviedčali aj ostatní. „Len škoda, že nemyslel ešte trochu viac,“ nadhodil so steblom v ústach Jano Kmeť. „Mohol nám ich natiahnuť o dáke dva-tri mesiace…“

	Náhle pribĺkol odkiaľsi syn prednostu dielní s novučičkou-novou „mičudou“.

	„Zahráte si?“

	„Zahráme!“ ožili teplom vyšťavení chlapci, a už aj volili zostavy Hronskej ulice a železničiarov.

	Zvýšil len náš Ďuro od Hrona. Bolela ho noha. Dostal teda za úlohu strážiť obedy pred psiskami.

	Ďuro sa dosť dlho prizeral, ako hráme. Keď ho to zunovalo, začal nenápadne nazízať do hrncov. A nielen nazízať. Postupne z rajníc železničiarov poochutnával každé jedlo. A dobre sa napukal…

	Dobre nasýtený ešte aj na somárčiny myslel. Zistil, že v Karolovom hrnčeku je šalátový prívarok. S Karolom sa hneval, preto mu vari sám čert pošuškal, aby, nezgodník, strčil do rajničky medzi šalátové listy handričku z dna košíka. Opakom lyžice ju ta dobre zamiešal a prikryl pokrievkou.

	Keď dielňa zatrúbila, nasmiaty s nevinnou tvárou durkal chlapcov:

	„Hýbte sa s obedom! Ak nechcete dôjsť s krížikom po funuse, nohy na plecia!“

	V dielenskej kantíne Ďuro po očku pozoroval, ako Karolov otec chlípe polievočku a potom sa púšťa do šalátového prívarku. Bolo to jeho obľúbené jedlo. Jedol, len sa mu tak kundrilo z úst. Aj var mu vyšiel na čelo. No keď mu vbehla do úst Ďurova podhodená handrička, márne ju momúľal v zuboch a s údivom prehadzoval z kútika do kútika, nešla mu dolu krkom. Zhrozene to čudo vylovil a potom bez slova svojmu synčekovi strelil takú, že ten si hneď kľakol a zbožne vyvrátil oči ako mučeník za dedinou.

	Rozzúrený otec nemal chuť kriesiť svoju ratolesť.

	„Predstavte si, to chalanisko mi strčilo do šalátového prívarku akúsi handru, ešte aj s monogramom,“ šomral v zúrivosti.

	„Tato, ja som vám ta nič nestrčil,“ božil sa plačúci Karol, „a ja ani neviem, čo je monogram,“ fňukal. „Možno handra mame padla do šalátu.“

	„Ja ti dám!“ padlo ďalšie zaucho. „Ešte sa vyhováraj na mater!“ Potom sa otec zamyslel: „Vrav, s kým si sa sem dotáral? Kde si falangoval s jedlom?“

	„Kde?… Aha, už viem…!“ Karolovi sa vyjasnila uplakaná tvár. Bez slova pobehol k Ďurovi, že mu na tvári miesta vráti na tvár utŕžené zauchá.

	No Ďuro nečakal. Šibko vytínal z kantíny ani zajac, čím jasne dokázal svoju vinu.

	Všetci chlapci zo železničiarskej kolónie sa strašne urazili. A právom! Začalo sa nové nepriateľstvo.

	 

	Vykopaná vojnová sekera

	 

	Nepriateľstvo železničiarov s Pohrončanmi sa stupňovalo.

	Denne niekto z jednej alebo z druhej strany utŕžil gundžu na hlavu či podbehnutinu. Skôr-neskôr sa žiadalo rozhodnúť, kto z koho.

	Pohrončania mali ťažkosti, keď odnášali otcom obedy cez nepriateľský rajón železničiarov. Železničiarov zasa každú nedeľu čakal o nič ľahší problém, ako sa bez úrazu dostať na futbalový zápas. Na ihrisko pri Hrone museli cez náš rajón.

	A tu sa skytala možnosť vyrovnať si účty.

	Každý večer sme mávali bojové porady. Raz sme zasadli na starej košatej vŕbe povyše farbiarne, inokedy na skalách pod mostom alebo v mýtnikovej búde na trhovisku, od ktorej sme si urobili rezervný kľúč. Rozostavené stráže bdeli, aby nás mýtnik nenačapal vo svojom kráľovstve…

	„Chlapci, pocvičíme sa v triafaní prakmi a gumipuškami!“ vyhlásil Jožo bojovú úlohu.

	„A čo takto, v najhoršom použiť aj luky a kuše?“ spýtal sa ktosi nesmelo.

	„Netáraj! Biť sa môžeme, ale sme Zvolenčania, nebudeme sa mrzačiť!… Alebo niekto myslí inak, ako ja?“, opýtal sa zvýšeným hlasom vodca, pričom postupne si všetkých chladno premeral rozhorúčenými blyskáčmi. Potom s uspokojením uzavrel vojnovú poradu: „No veď preto!“

	„Jožko, železničiari sú oveľa lepší strelci ako my,“ poznamenal šusterský učeň Papalko, chudobná sirota s poranenou pravou nohou.

	Maličký vycivený Papalko, tenučký ako komár pod kolenom, bol veľmi ostrovtipný a pohotový.

	Raz ho majster Štepiga poslal odniesť zákazníkovi krásne vyglančené čižmy. V meste sa stretol so známym figliarom Mikulášom Bebelaquom a jeho nerozlučným kamarátom, kantorom miestnej cirkvi. Keď Miklóš zazrel poskakujúceho Papalka s párom drahých čižiem, dostal chuť zavtipkovať si na jeho účet.

	„Papalko, kamže vlečieš tie futrále na umrlčiu truhlu?“

	„Pán Bebelaqua, asi majú vlčiu tmu,“ urazil sa učeň. „Toto predsa nie sú futrále, ale parádne čižmičky ako pre najparádnejšieho husárskeho kapitána.“

	„Papalko, Papalko, zasa ma urážaš, a ja ti aj tak vždy len dobre chcem.“

	„Za to si ja málo kúpim, že mi oni len dobre chcú. Nech mi podarujú mizerných päť korún, a hneď som ich.“

	„Papalko, päť korún ti nedám, ale tu, hľa, v ruke nad hlavou držím v mešteku celú kostolnú oferu pána kantora. Ak s čižmami v rukách, bez toho, že by si sa odrazil, vyskočíš tak, že dočiahneš meštek, ofera je tvoja. Rob si s ňou, čo chceš.“

	Papalko videl beznádejnosť pokusu, no vynašiel sa:

	„Pristávam, pán Bebelaqua. Ale niečo za niečo. Ja som len chudobný šusterský učeň, no ak ma oni bez toho, aby sa čo len trochu ohli v drieku, pobozkajú vzadu poniže opaska, tieto drahé čižmy, aj keby ma majster pre ne rovno zahlušil, sú ich. Pristávajú?“

	Maličký kantor sa tak rozchichotal, až sa priam zakuckal. Vzal kamarátovi z rúk meštek s oferou a Papalkovi odsypal z neho za hrsť drobných peňazí:

	„Papalko, nie si obyčajný príštipkársky učeň, ale veľmajster uštipačného cechu. Už dávno nikto neprišil pánu Bebelaquovi taký flek ako ty. Miklóš, hovorím pravdu?“

	„Gustík, keď sa ti Papalko tak náramne páči, nech sa ti nehnusí urobiť to, čo kázal pred chvíľou mne vykonať, potvora bezočivá.“

	Keď sa teda Papalko rozhovoril, všetci boli zvedaví, čo poradí. „Spravme si ako džigiti v cirkuse štíty,“ povedal. „Ochránia nás pred priamymi strelami“.

	„A kde tie tvoje štíty vziať, a nekradnúť?“ opýtal sa Paľo Mojžiš. „Kradnúť nebudeme, ale na dvore u Galbavého, čo vyrába sudy, by sme si mohli každý vypožičať jedno dubové dno.“

	„A vieš, že u Galbavého behajú celú noc po dvore dvaja hrozní psi? Ak ta vkročíš, urobia z teba fašírku,“ vecne poznamenal Ďuro, pôvodca všetkého nešťastia.

	„Ďuro má pravdu… Čo so psami?“

	„Papalko, máš aj na túto bolesť flajster?“ spýtal sa Jožo.

	Papalko sa skromne usmial: „Mám!… V noci prehodíme do dvora ponad plot jednu alebo dve sučky. A stavím sa, že potom môžeme odvliecť nielen sudové dná, ale aj samotného pána majstra!“

	„Papalko, nemáš ty v mýtovnici otruby!“ pochválil ho Jožo a postrapatil mu šticu. „Len kde zohnať sučky?“

	„Ja privlečiem susedovie Aminu,“ ponúkol sa ochotne Erno.

	„A ja krčmárovu Lilu. Krčmára porazí, keď zistí, že jeho Lila si vyšla na fraj, ha-ha-ha. Ale tak mu treba, potvore! Minule žaloval otcovi, že som mu pomáhal v záhrade oberať hrušky.“

	„A krivdil ti?“ pýtal sa uškrnutý Papalko. „Vari si sedel doma?“

	„Nesedel. Ale či je to ľudské, aby ma otec zmlátil pre pár hrušiek?“

	„Hej, a kde uschováme dná?“ prerušil ich Fero.

	„Do húštiny v starom cintoríne. Tam si z nich v pokoji urobíme štíty, ako sa patrí,“ rozhodol Jožo. „Železničiari sa zjašia, až na nich udrieme.“

	Nočný podnik sa vydaril. V starom cintoríne za stredovekými hradbami panoval v bazovej húštine čulý ruch. Skupina chlapcov pálila, dlabala, vŕtala do dubových štítov otvory pre strieľne. Zo starých remeňov si každý na opaku štítu pripevnil mocné držadlo pre predlaktie ľavej ruky. Pri pokusných manévroch, keď sa partia medzi starými hrobmi rozdelila na dvoje, kamene s hromovým rachotom dopadali na dubové štíty. Chlapci si skúsili spoza tejto novej zbrane aj vrh kameňov prakmi.

	Papalko jasal. Jeho štíty sa osvedčili.

	Po troch dňoch každý ovládal štíty a svoju zbraň tak, že sme sa mohli smelo postaviť aj proti silnejšiemu nepriateľovi, ako boli železničiari.

	V sobotu špehovia vysnorili, že železničiari sa chcú v nedeľu už okolo deviatej nepozorovane prešmyknúť na ihrisko, na zápas s Banskou Bystricou. Späť ľahko uniknú. Z ihriska sa vždy valí veľa ľudí, a vtedy nemôže byť o bitke ani reči. Aj policajtov bude viac pri takejto paráde.

	Ja som mal prísnych rodičov. Každú nedeľu som musel do kostola. Preto som nadhodil aj túto obavu.

	„Nemaj strach,“ posmelil ma Jožo. „Sestre som dal korunu, aby nám včas prišla povedať, ktoré piesne sa spievali v kostoloch u evanjelikov aj u katolíkov a čo kázali farári. Musíte prísť všetci do nohy! Kto sklame, vyhlásime ho za zradcu a zbabelca…“

	„A viac ho nepoznáme!“ dodali všetci takmer jedným hlasom.

	 

	Hustá mela v riedkej repe

	 

	Noc pred bitkou som oka nezažmúril. Všetko sa od včerajška zamotalo ako v klbku. Od krstnej matky som dostal nové matrózky s prekrásnou kotvou na čiapke, gombičky ako z čistého zlata a plno kadejakých čačiek-bačiek. Rodinná rada rozhodla, že v nedeľu pôjdem v matrózkach do kostola, aby každý videl, aká sme solídna a bohabojná rodina.

	Cítil som v kĺboch, že po pýche musí nasledovať pád.

	„A ber sa,“ povie zrazu otec, „ideme k holičovi!“

	„K holičovi?“ zatiahol som bez nadšenia. „Veď som bol iba pred mesiacom.“

	„Nijaké reči! Máš pačesy ako židovský bócher. Si hotový? Stúpajme!“

	A stúpali sme k otcovmu kamarátovi, ktorý kedysi v Budapešti videl z veľkej diaľky a veľmi nejasne barbiera, a teraz sa ho snažil napodobňovať. Keď ma prvý raz podstrihol, ako odborne volal svoj ničivý výkon na mojom hlavovom poraste, dva týždne sa mi celá ulica rehotala: „Lajo, čo ťa holiči prepadli, alebo si ušiel z mučiarne?“

	Teda pred plánovanou bitkou nielen nové matrózky, ale ešte aj zohavená hlava! Už iba to mi chýbalo!

	Vedel som, že do bitky sa musím ustanoviť, čo by ma otec aj o stôl doma priviazal. Len som nevedel, ako sa budem váľať po medziach v tých vyčačkaných matrózkach.

	V nedeľu ráno som sa vybral z domu ako do kostola. Za domom som z úkrytu vylovil starú handru a opásal som si ju okolo drieku, aby som si ňou aspoň akomak zašanoval tie prekliate matrózky.

	Kolená mi chránili obväzy ako brankárske kolenačky. Potom nasledoval iba vzdych: „Teraz už vo meno božie. Nech sa robí, čo chce…“

	Jožo jedných poslal do vrbín, kade museli železničiari prikvitnúť, zvyšok za medzu. Všetkým jasne vysvetlil, ako sa držať v boji, ako útočiť, čo robiť, keby sme ich hnali. Ale povedal aj, kde ustúpiť, keby sa prihodilo dačo neočakávané.

	Mne ako najmladšiemu zveril popri úlohe podávača skál aj dôležitú úlohu spojky. Keď si ma prezeral vyštafírovaného ako panoša, odporúčal mi:

	„Lajo, len sa ešte naposledy dobre prizri svojim matrózkam. Neviem, či ich po bitke ešte raz v živote uvidíš také krásne. A skál máš dosť?!“

	„Viac ako treba. Len aby sa to už skôr začalo,“ odvrkol som celý nesvoj v strachu o osud svojich matrózok.

	„Už idú!“ zašušťal v šuchote kukurice signál od predsunutých hliadok.

	„Koľko ich je?“ spýtal sa nezvyčajne obozretne Jožo. Poloskrčený podišiel vpred, aby z úkrytu odhadol silu nepriateľa. Ešte vždy mal čas zmeniť našu bojovú stratégiu.

	„Mám ísť s tebou?“ pýtam sa ho šeptom.

	„Nie! Ostaň! Ešte sa chvíľu kochaj pohľadom na svoj krásny dres. Keď zavolám, opatrne pribehni. Štít ber so sebou!“ A už aj zmizol.

	Čoskoro sa vrátil. Počuchral si strapatú šticu a akoby sám sebe hovoril:

	„Chlapci! Je ich o jedného viac ako nás. To však nie je všetko. Horšia vec, že je s nimi aj Vilov starší brat, ten, čo má hubu pehavú ako morčacie vajce.“

	„Ten bitkár?“ spýtal sa ktosi.

	„Ten! Ale žiaden strach! Keď prídu k tamtej hruške uprostred repy, začneme naraz do nich pargať. Len dobre mierte!“ Potom zrýchlil reč. „Štíty neukazujte! Tými ich prekvapíme, až keď zaútočia oni na nás. Kryte si chrbty, aby nás neobkolesili. Zajatcom hneď berte čiapky a poodtŕhajte gombíky zo šiat. Pribijeme si ich ako trofej na štíty… Na miesta!… Držte sa!“

	„Neboj nič!… Nedáme sa!“

	Každý sa odplazil na určený post, aby z úkrytu, zamaskovaný ako jastrab, pozoroval nič zlé netušiacich železničiarov. Čert ich vie, o čom sa zhovárali, že sa tak chichotali. Nebodaj sa radovali, ako nám podkúria.

	Keď priam riedkou repou prišli po starú vyglíbenú hrušku, vyrazili sme ako Jiskrovi bratríci z hrdiel mocný bojový pokrik. Kľačiac na jednej nohe v úkrytoch za hustými kružinami zasypali sme ich krupobitím kameňov. Chvíľu ostali prekvapení stáť, potom zaľahli. Vtedy Jožo zavelil:

	„Štíty pred seba! Opatrne ich obkoleste! Musia sa vzdať! Kto by utekal, strieľajte po ňom!“

	Bojové povely sa dostali aj do uší vyľakaných „nepriateľov“. Obstáli sme ich vo vzdialenosti asi dvadsiatich metrov. Chudáci, keď videli všade okolo seba nevídané štíty, uvedomili si, že sú v kaši až po krky. Ani sa nepohli, len aby sme ich kamením nepošarpali ešte viac, ako sa im dostalo na privítanie.

	„Vilo!… Počuješ ma, Vilo!“ zakričal Jožo. „Vystúp sám! Poradíme sa, ak chceš. Ak nechceš, daj znať. Počítam do troch… Potom sa tešte na virgas!“

	Stál som v Jožovom tieni s kamennou muníciou v hrnci.

	Jožo začal počítať. Zo skupinky ležiacich zahanbene vstal Vilo, komandant železničiarov. Krvácal na lakti.

	„Vrav, čo chceš!“

	„Pohovorme si ako chlapi s chlapmi,“ začal Jožo tak mierne, že nás to až udivilo.

	„Už ste nás pozdravili, aha!“ utrel si Vilo ranu opakom ruky.

	„My sme nezačali. Vrátilo sa vám požičané. Pozri, Vilo… hádam sadnime si na medzu a…“

	„Vrav skorej. Nemám chuť počúvať taľafatky!“ odsekol Vilo.

	„Dobre. Môžeme aj inakšie, keď nechceš podobrotky!“ rypol Jožo zostra. „Chlapci, pripravte sa!“ zavelil.

	Všetci ako jeden sme ochotne namierili zbrane. Naskytla sa príležitosť odplatiť modriny tým, čo teraz krotko čupeli pred nami v guči aj s vyhúknutým bratom svojho komandanta.

	„Čo navrhuješ?“ zanôtil Vilo miernejšie.

	„Buďme kamaráti, ako sme boli predtým. Prestaňte nás rušiť, keď ideme s obedom, a zase môžete smelo do našich ďahov na futbalové zápasy. Súhlasíš?“

	„Počkaj, musím sa poradiť!“

	„Dočkáme chvíľu, ale nepomýšľajte na dáku zradu! Vidíš, chceme s vami statočne vychádzať.“

	Čoskoro sa vrátil. Podali si ruky, ako sa svedčí na chlapov.

	„Prijímame! Tentoraz ste dobehli a premohli vy nás… Budeme kamaráti!“

	„Dobre! Ak chceš, ideme spolu rovno na futbal. Povzbudíme našich Zvolenčanov proti. Bystričanom.“

	 

	Matrózky

	 

	Obe družiny sa zblížili, akoby sme sa ešte pred hodinou ani neboli chceli pohlušiť.

	Len ja som poprosil nahlúpleho Fera, aby prevzal môj hrniec s „muníciou“, lebo som chcel odbehnúť aspoň na „amen“ do kostola. Jožo pozrel na mňa dosť krivo, ale nepovedal nič. Poznal môjho otca. Vedel, že mám doma prísny kazár.

	Čoskoro som sa presvedčil, že nehodno opúšťať priateľov v dobrom, ani v zlom. Lebo mrcha ovca, čo od čriedy uteká. Cestou do mesta ma dobehol Vilov starší urastený brat. Nič zlé netušiac, ešte som sa mu potešil, že nepôjdem sám, ale s obnoveným kamarátom. No, odronisko, len čo ma dostihol, premeral si ma od hlavy po päty a strelil mi na privítanie zaucho ako oravská plachta. Kým som sa spamätal, už na mne sedel.

	„Uvidíš! Zgegneš! Ani pes neštekne za tebou!“

	Keby na mne len sedel, na to som si už pri nejednej bitke zvykol, ale, hnusoba, gniavil mi moje novučičké nové matrózky! Poriadne ma zauškoval:

	„To máš ako odplatu za tú hrču na mojej hlave. Na! Na!“ a mlátil ma.

	„Pusť ma, lotor!“ jajkal som pod ním.

	„Máš príučnô od chlapa!“

	„Chlap nie je ten, čo bije, ale ten, kto drží, a to som ja!“ chlapil som sa v slzách.

	Potom, viselec akýsi, poodrezoval mi nožom z matrózok všetky zlaté gombíky. Ešte aj tú náramne krásnu kotvu z čiapky. Maškare škaredej nebolo ani to dosť. Vytrhol mi z rúk aj vreckovku ako bojovú zástavu. Keď som sa spod neho vyšmykol, rátalo sa mi, že som mu stihol aspoň košeľu rozdrapiť a zakričať: „Lotor, ešte sa dožijem, že ja budem tvojimi koštiaľmi orechy ráňať!“

	S nohavicami v hrsti a bez gombíkov vytínal som nazad k našim. Družne sa zhovárali.

	„Chlapci! Chlapci! Aha! Pozrite, čo mi urobil Fero, Vilov brat!“ zúfalo vytŕčam relikvie svojich matrózok.

	Kamaráti vzkypeli. Málo chýbalo, aby sa znova nevrhli na železničiarov.

	„Vilko, vidíš, čo stoja vaše sľuby!“ odpľul si znechutený Jožo.

	„Jožo, chlapci, Lajko, mrzí ma, že sa to stalo. Ale poznáte môjho brata Fera… Ja za neho nemôžem.“ Potom sa obrátil na svojich:

	„Každý odrežte po gombíku zo svojich šiat a dajte Pohrončanom. Hanbím sa, že náš Fero svojvoľne porušil náš dohovor!“ A sám si prvý odrezal kovový gombík z kabáta a podal ho Jožovi. Ostatní nasledovali jeho príklad.

	Do rodného domu som sa doplazil ako zlodej cez záhradu. Po obhliadke terénu som vhupol do dvora, rovno k starej mamke. Tá dobrá žena práve hádzala halušky. Keď zazrela, čo mi ostalo z krásnych matrózok, nevládala ani zhíknuť. Len čo sa trochu spamätala z údivu, zalomila rukami a zjajkla:

	„Lajko, vnúčik môj! Čo sa to s tebou stalo? Kto ťa to tak v kostole dorichtoval? Kto?“

	„Železničiarski vagabundi! Cestou z kostola,“ klamal som statočne. „Stará mamka, raďte, čo spravíme, aby ma otec takéhoto nevidel?“

	„Božechráň a zavaruj! Naskutku z teba kaliku urobí… Počkaj! Naporýchlo sa obhodím a skočíme k Sajdmanovi do Slovenského kroja, kde ti krstná mať kúpila tie prašivé matrózky. Hádam mi aj v nedeľu predá tie čačky-bačky.“

	O chvíľu už aj s batôžkom mojich šiat trielila ako rýchlik k dobrému židovskému obchodníkovi. Jeho obchod stál na severnom kraji námestia. Aby mal lepšiu reklamu ako konkurenti, dal si namaľovať maliarovi izieb Stračinovi nad obchod svojrázny, ale veľmi účinný pútač. Bol na ňom fúzatý majster a pred ním o stĺp priviazaný čert s vyplazeným jazykom, ktorý sa konským kopytom i chvostom zúrivo oháňal, keď mu majstrík len tak mne nič, tebe nič drasticky, ale pokojne nožom zdieral z chrbta kožu. Možno práve ten obraz zapríčinil, že okolité dediny kupovali najradšej u pána Sajdmana. Štruksovú alebo cajgovú látku na nohavice volali pravou čertovou kožou.

	Všetka česť pánu Sajdmanovi! V kritickej chvíľke vstal aj od nedeľného stola a ochotne predal mojej starej mamke odcudzené „krásy“ z matrózskych šiat. Dobehla domov takmer bez dychu. Vzala ihlu, a keď ma otec mocným hlasom zháňal po dvore – „Lajoóó! A ty nevieš, kedy je obed?!“ – vybehol som už od starej mamky vykefovaný, upravený, akoby sa nebolo nič stalo.

	Otec, hoci bol cirkevným „ročiakom“, čo znamenalo, že len raz v roku vošiel do kostola, po obede sa ma nezabudol opýtať:

	„Vrav, čo sa spievalo v kostole? A o čom kázal farár?“

	„Farár hovoril o návrate márnotratného syna do otcovského domu… Veľa som si z toho zapamätal.“

	„Len aby, aby!“ zašomral upokojený otec.

	 

	Hokejoví priekopníci

	 

	Zľadovatenou ulicou sa akosi vykriveno hnal pekelnou slimačou rýchlosťou na korčuliach-kondorkách (s okrúhlym predkom ako zobák kondora) asi desaťročný korčuliar. Pekný teplý oblek prezrádzal „panské“ dieťa. Či mal grambľavé nohy, alebo sa nevládal udržať na korčuliach, bolo isté, že na „gvintoch“ korčuli ďaleko nedôjde.

	Z brány domu sa naň díval jeho chudý, v tvári vycivený vrstovník Ďuko Ohríval. Tento inak veľmi dobrý žiak vo svojej reči zásadne ignoroval akúkoľvek interpunkciu. Neuznával nijaké bodky, čiarky, otázniky, výkričníky. Slová zlial dovedna tak umelecky, že aj svetový znalec šifrovacích kódov by z nich ťažko vylúštil, čo vlastne chcel Ďuko povedať. Aj jeho bratia, všetko výborní žiaci s absolútnou pamäťou, vynikali ako dobrí športovci.

	„Karolko, servus!“ zakričal Ďuko na „padavku“. „Požičaj mi na chvíľu korčule!“

	„Hm, a čo mi dáš?“

	„Z koláča dieru. Ale…“ dodal po chvíli, „spravím ti výkres.“

	[image: C:\Users\JOSHUA~1\AppData\Local\Temp\FineReader11\media\image32.jpeg]„Dobre, zakorčuľuj si! Ale nie dlho!“ súhlasil nemotorný korčuliar. Bol vlastne rád, že sa zbaví vratkých korčúľ. Natrčil nohy a Ďuko mu kľúčikom odmontovával kondorky z pevných topánok. Potom si ich priskrutkoval na svoje chatrné škarbále.

	„Teraz pozeraj, Karolko. Naučím ťa, ako skákať s odrazom dozadu!“ Naozaj sa vzápätí šikovne vzniesol a s eleganciou isto dopadol na ľad. Hneď privábil záujem okoloidúcich. Stal sa stredobodom pozornosti početných divákov.

	„Urob to ešte raz!“ prikazoval majiteľ korčúľ.

	„Aj stokrát, ak chceš,“ súhlasil šťastný korčuliarsky talent. Mocne sa odrazil, až všetci zhíkli, ľahko dopadol, ale… Ale pri dopade mu ešte ľahšie odpadol nielen opätok, ale aj celá podrážka. Chudáčik Ďuko zbledol. Na korčuliach doskákal, bol si však istý, že doma si ten osudný skok ešte raz znovu a poriadne odskáče. Druhé topánky mal dostať iba pod stromček. A čo dovtedy? Bosky?

	Ďuko vtedy zanevrel na korčule. Jeho záujem o tento šport sa prebudil až v sexte. Vtedy si začal nástojčivo raziť cestu do záujmu mládeže nový zimný šport, importovaný z ďalekej Kanady – kanadský ľadový hokej.

	Skoro našiel nadšencov. Na zamrznutom Hrone, alebo aj na barine, na cestách naháňali sa nielen chlapci, ale aj starší gymnazisti s ohnutými palicami-hokejkami za malou čiernou potvorou, „pukom“. Peniaze na pravý puk nemali, a tak si ho nahradili z domácich zdrojov – škatuľkou od krému na topánky. Naplnili ju ťažkým gitom na zasklievanie okien, alebo poobrezávaným gumeným opätkom.

	Gymnazisti denne trénovali na improvizovanom hokejovom ihrisku na stanici a na sokolskom ihrisku. A zohrali aj zopár priateľských zápasov s hráčmi domácich štvrtí. Kto nemal korčule, trénoval „pozemný hokej“. Hráči ani nepadali toľko na ľad, ako padali krivými hokejkami šupy do členkov. Hokejistom sa nemohol stať študent-padavka, ktorý dával prednosť vyhladeným pukom na nohaviciach pred pukom na ľade.

	Všetkých súperov vysoko nabili. Začali si teda veriť a namýšľať, že by ich nerozniesli ani Bystričania, ktorí už vtedy mali v hokeji dobré meno. Každý hokejista viac dbal o fyzický, a nie o čierny fond, ktorý ešte vtedy neexistoval.

	A tak sa Martin Husárik s Ďukom Ohrívalom vybrali do Bystrice. Čo ani nerátali, zápas naozaj dojednali. Pravda, od skúsených hokejistov z Banskej Bystrice si odniesli vysokú prehru. Súper ich zamkol v ich tretine a Ďuka ostreľoval ako Maginotovu líniu. Útok študentov sa dal matematicky znázorniť ako veľká neznáma. No prehra gymnazistov neodradila. Naopak, získali skúsenosti a trénovali ešte tuhšie.

	Priaznivec zvolenského športu Vojtech Kozáček im vymohol, že večerami mohli bezplatne cvičiť na prázdnom klzisku mesta. To už bolo iné „kafé“, ako hovorievali českí športovci.

	Šikovným manévrom si „vypožičali“ na Hudecovej píle potrebnú metráž dosák. Vykonali to tak, že Husárik s Fleškom, aby odviedli pozornosť strážcu, išli za pár halierov kúpiť piliny na údenie mäsa. Medzitým ich kamaráti nebadane pohádzali do prudkého toku vodného náhonu z píly potrebné množstvo dosák. Na Slatine ich pochytali, a o pár dní mali už aj vytúžené „mantinely“.

	Odvetný zápas s Bystričanmi, plagátovaný vlastnoručne vyhotovenými pútačmi s golemovskou maskou hokejistu, privábil veľa záujemcov. Martin Husárik, hokejista a zároveň pokladník novozaloženého klubu, vyberal na konci hronského mosta vstupné na zápas od každého, kto prešiel mostom. Ani sa veľa nevypytoval, či chodec chce, alebo nechce vidieť hokej. Išlo o zápas Zvolenčanov s Bystričanmi, nuž vybral na tie časy až neuveriteľnú sumu – 1200 korún!

	V nevšednom zápale sa však pri jednom inkase dopustil osudnej chyby!

	V tú krásnu nedeľu sa na nešťastie vybral na korčuľovačku s dcérami aj pán profesor Vyvadil. Študenti ho pre jeho mohutný nos a ešte mohutnejšie funenie volali jednoducho Fuňo. V spomínanom zápale si milý pokladník Martin nevšimol, že nanucuje vstupenky aj svojmu profesorovi a jeho dcérkam. Funiaci profesor síce bez nadšenia, ale aj tak zaplatil. Stretnutie malo bojovný priebeh, preto prišli aj posily hasičov, aby, nedajboh, v zápale hry nezačala horieť od iskier z korčúľ aj ľadová plocha ihriska. A práve ten zápas úbohým hokejistom odplácal Fuňo niekoľko dlhých rokov.

	Každú sobotu si Fuňo zistil na námestí vo vývesnej skrinke zostavu hokejistov-študentov. Nadišiel pondelok, celkom všedný, nezaujímavý ako každý iný deň, a predsa! Fuňo všetkých rad-radom vyvolával a rad-radom usádzal s nedostatočnou v notese:

	„Bež na lavici hanby! Máš zlý skóre 5:0 pro mně! Tvůj počet utržených bodů začíná být povážlivý! Takhle do vyšší třídy asi nepostoupíš!“

	„Pro-sím, pán profesor…“

	„Na trestní lavici nepros! Radši se styď, že jdeš na lavici hanby, čiže na somárskou. Zdá se, hokejisto, že ti určím pokutovej čas na opakování fyziky v príštím roce. Plav!“

	Nadšenci za hokej trpeli ako praví martýri. Najviac Duko Ohríval, novopečený hokejový brankár, ktorý sprvu púšťal školácke góly, čo nebolo čudné, keď popri milovanom hokeji aj študoval. Skúsil si svoje, neboráčik, od Fuňa v škole a skúsil ešte viac aj na ľade. Tlmiť na útlych prsiach, ktoré mu mohla závidieť aj podvyživená sliepka, tvrdé jedovaté strely, to nebola maličkosť. Po tréningu i po zápase bez súcich chráničov hral všetkými farbami. Darmo si navliekol aj dva svetríky a na prsia z lepenky domácky urobený chránič. To ho naozaj málo chránilo. Tu istú belaso-čiernu farbu nosil trvale aj na lýtkach. Futbalové chrániče len veľmi chabo chránili jeho citlivé kosti. Duko sa sťažoval kamarátom pri vizitírovaní belasých odrenín a rán na tele: „Chlapci, život mi za mojich osemnásť rokov neuštedril toľko nečistých úderov, ako ich utŕžim za jedinú tretinu čistej hry.“ Keď mu ešte Slavo Dostál hokejkou vyniesol z vinkľa nos, ohýbal sa mu na všetky svetové strany ako boxerovi. Vtedy dva týždne figuroval v zostave hokejistov len ako „náhradník“.

	Pán profesor Fuňo druhý pondelok zasa vyvolal hokejistov: Furdík, Šmálik, Dostál, Husárik, Gálik, Lupták. Všetkých ako obyčajne znova zahnal s nedostatočnou na „trestnú lavicu“. Potom po dramatickej pauze zaintonoval českoslovenčinou:

	„A teraz sem přijde aj náhradník Ohrííval!… Tož, náhradníku, dej si otázku!“

	Čokoľvek úbohý študent povedal, naoko morózny, ale uštipačný profesor obrátil na posmech.

	„Náhradník“ Duko práve rátal akýsi geometrický príklad:

	„Vezmeme si kružidlo,“ mrmlal si popod nos pri tabuli.

	„Tady, Ohrívale, nic brát nebudeš! V škole je inventár přesně zapsaný, a krádež se trestá. Náhradníku, nekecej a počítej!“

	„Sedem v tridsiatich sa nachodí…“

	„Nie se tady nenachodí! Až půjdeš na zájezd, anebo na Poľanu, tam se, náhradníku, nachodíš až-až. Tak mně tady nechoď, nešpacíruj, ale počítej, nebo poletíš!“

	„Zapichneme si kružidlo…“

	„Nic mi tady nezapichuj! Zapichnút můžeš pouze prase, ale tady je reformní reálni gymnasium, a ne chicagské jatky, kde se zapichujou prasata. Proč ty, náhradníku, chodíš do školy? Snad protože je tady teplo? Dej se za profesionálního hokejistu, a máš to v suchu… Nos se ti viklá, modrej seš jak nebesa, co chceš ještě víc za mých deset kaček?!“ Od niektorých profesorov si takýchto a podobných epizód zvolenskí študenti-hokejisti užili viac ako dosť.

	„Chlapci, musíme vydržať!“ utešoval smutných kamarátov Martin Husárik. „Nedáme sa odradiť!“

	„Nedáme!“ pevne zvolal Slavo Dostál, ktorý práve dostal od zubára Keményho nový chrup. Dievčatá si zo Slavových vynovených čeľustí robili posmech: „Aké má Slavo teraz krásne zúbky!“ A na to s ľútosťou iná poznamenala: „Ani tie jeho prvé neboli najhoršie, pokým mu ich Bystričania hokejkami nevyklčovali.“

	„Ešte čo! Nechať náš milovaný hokej práve teraz, keď sme získali vyše tisícky?“ zašveholil Paľo Svoreň. „Predsa nie sme hlúpi! Prihraj mi, Martin, našu buxu, nech si poťažkám v ruke tisícovku. Čo za ňu?“

	„Nakúpime si chrániče!“ navrhoval Ďuro Šmálik.

	Rozhodli sa, že Fleško, železničiarov syn, požičia Ďukovi svoju režijnú legitimáciu na lacný režijný lístok do Bratislavy. S ním sa zvezie Paľo Svoreň. Kúpia hokejový výstroj, chrániče a dres pre šiestich hráčov; vtedy sa ešte v zápase nestriedalo. Boli radi, že zohnali hráčov-trvalky na jednu striedačku od začiatku do konca…

	Vyslaní vyslanci v Bratislave všetko dobre nakúpili.

	Odborným poradcom im bol ochotný medik Puso Dlhoš, ktorý sa stal idolom zvolenských gymnazistov. Večer ich gavaliersky pozval aj pod povestnú viechu. Jeho pohostenie dvojici hokejistov tak udrelo do hlavy, že večer v internáte sa Svoreň a Ďuko na jednej posteli navzájom predstavovali ako úplne neznámi ľudia.

	„Puso, ale ako sa triednemu Hrankovi ospravedlníme, že sme vymeškali až dva dni? Raď, už si skoro doktor!“

	„Nebojte sa nič, hokejisti! Dám vám potvrdenie z fakultnej nemocnice, že sme vás tu oboch odborne lekársky vyšetrili. A to je tutovka. Nikto zo zboru ani necekne.“

	A predsa cekol. A ešte ako hlasno!

	Triedny profesor, obľúbený Žibritovčan a dobrý spisovateľ Martin Hranko, prečítal si opečiatkované lekárske svedectvo, vystavené pre jeho dvoch vtáčikov. Keď už chcel zapísať do triednej knihy lekársky nález, zrazu sa z ničoho nič strašne rozosmial. Výbuch smiechu zaburácal tak neočakávane, že sa žiaci viac strhli, ako keď ich profák prichytí pri švindľovaní.

	„Ohríval a Svoreň, poďteže sem! Vravte pravdu, kde ste sa dva dni túlali? Ale opakujem – pravdu! Ináč si ma neželajte!“ robil sa prísnym. Kútikom úst mu však pošklbával nasilu ututlávaný smiech.

	„Prosím, pán profesor, tam je to napísané. Boli sme na odbornej lekárskej prehliadke v Bratislave, aha,“ a Duko nápadne presvedčivo pokrútil prebitým nosom. „Mám zlomenú kosť v nose. Nuž tak som… tak sme ako obaja…“

	„Previzitírovali nás oboch, pán profesor, dosť podrobne,“ prevzal slovo rovnako dobrý vtáčik Paľko Svoreň. „Ja mám suchoty.“

	„Mali by sme vlastne ešte ležať, lebo…“

	„Ohríval, v ktorom ste mesiaci?“

	„Prosím, pán profesor, nerozumiem. Myslíte, kedy som sa… tento… v… v mesiaci Panny!“ snažil sa vtipne zodpovedať dosť ošemetnú otázku Ďuko s dôrazom na určenie času „v mesiaci Panny.“

	„Hééj? Ak ste, Ohríval, panna, vás pravdepodobne odborníci v Bratislave asi veľmi nevizitírovali… A vy, Svoreň, ste v ktorom mesiaci?“

	„V apríli.“

	„Asi by ste mali naozaj ležať. Podľa pečiatky vás vyšetrili naozaj veľmi podrobne, no nie hocikde, ale rovno na gynekologickom oddelení fakultnej nemocnice. Tu, hľa, si všimnite, mamľasi, pečiatku!“ a rozchichotal sa nanovo a s ním aj celá trieda.

	Tí dvaja gynekologicky vyšetrení hokejisti ani nevedeli, čo je gynekológia. Stáli v trápnej póze takmer ako rodička, ktorá má rodiť od prvého muža z druhého manželstva naraz trojčence.

	Dobrý profesor im len pohrozil. Utrúsil pár slov, ale neurobil do triednej knihy nijaký nepríjemný záznam. Tým si ich a s nimi aj zvolenský hokej zaviazal na večné časy…

	 

	Lord a čudná stávka volejbalistov

	 

	Dve školské ihriská gymnázia vychovali mnoho nadšených volejbalistov. Hocikde si našli rovinku, zapustili dve tyče, a už sa smečovalo. Často aj bez siete, len ponad šnúru, ktorú „potiahli“ niektorej mame, keď priam nevešala bielizeň.

	Nielen gymnázium malo svoje mužstvo, ale aj telovýchovné jednoty. No najprenikavejšie úspechy v širokom okolí dosahovali volejbalisti domácich akademikov. V ich klubovničke bilo do očí viacero cenných trofejí: diplomy, poháre, vázy a zástavky. Za každou z nich sa ukrývali rušné a napínavé chvíle bojov, pokým sa neocitla v ruke kapitána mužstva.

	Detva každoročne usporiadala na kúpalisku volejbalový turnaj o pohár miestneho športového mecenáša. Po dva roky si ho po tvrdých bojoch vybojovali zvolenskí akademici. V treťom stretnutí sa rozhodovalo, či natrvalo ostane v ich vlastníctve.

	Najvážnejšími súpermi Zvolena boli susední Bystričania na čele s kapitánom Ďurom Cabanom. Oporou ich mužstva boli mohutný smečiar Janko Jakubovie a Edo Klein. Ich smeče ryli zem v debli pod sieťou. No došlo aj silné mužstvo z akejsi dediny od neďalekého Lučenca. V jeho dresoch hralo niekoľko vysokoškolákov z Budapešti. Tvrdili, že rozhodne zvrtnú výsledok turnaja vo svoj prospech. V šatniach sa mladí športovci doberali.

	„Dnešný turnaj nevyhráte vy Zvolenčania, ani Bystričania, ale my od Lučenca.“

	„Vyhráte! Vyhráte! Lenže na konci bič plieska!“ povedal Dodo Lámer.

	„Keď povieme, že vyhráme, pamätajte, to platí!“

	„Ak platí, nuž tak zaplatíte prehru? Chcete sa staviť?“

	„Stavme sa, keď si trúfate…“

	„O čo?“

	„Ak vyhráte vy,“ hovoril kapitán Zvolenčanov Fero Mráz, „zaplatíme vám dva litre vína. Čo nám dáte vy v opačnom prípade?“

	„Sami si určte, ale z tohto mraku pršať nebude,“ so sebaistotou v hlase vyhlásil kapitán súperov. „Teda chcete tiež dva litre?“

	„Nie. Ak prehráte, zaplatíte psíkovi nášho náhradníka toľko zákuskov, koľko bude vládať jesť, a toľko rumu, koľko vypije. Súhlasíte?“

	„Môže byť,“ zachichotali sa, a tým potvrdili čudnú stávku. Ešte si ťapli do dlaní, lebo si boli dvojnásobne istí, že turnaj vyhrajú, a keď aj nie, to psíča podľa výzoru nie je schopné skonzumovať viac než dva-tri zákusky.

	Turnaj si udržal od začiatku vysokú úroveň. Z piatich družstiev sa nemienilo ľahko poddať ani jedno. Družstvo Detvanov bravúrnymi robinzonádami húževnato zachraňovalo nezachrániteľné smeče ich súpera, Mikulášťanov, z ktorých vynikal Tarnócy. Bodový stav na konci rozhodného setu bol 21:23.

	A v podvečer, keď sa zmrákalo, dostal sa do finále Zvolen s hráčmi od Lučenca.

	Oba celky vysilené predošlými zápasmi sa ešte vypäli do rozhodnej fázy boja, ako sa vraví, kto z koho. Šero noci už padalo na Poľanu, keď konečne predsa vyhrali Zvolenčania.

	Putovný pohár odovzdal víťazom majiteľ bryndziarne. Ovácie, gratulácie, radosť.

	Nadišiel aj zlatý klinec programu: výplata výhry víťazným Zvolenčanom. Všetci prítomní hráči a mnoho divákov so záujmom sledovali, čo nasledovalo. Zvlášť ich zaujalo počínanie cukrárskeho tovariša od majstra Libotovského zo Zvolena. Postavil si svojho psíka na šamrlík a začal mu z výšky pekným oblúkom hádzať do otvoreného pysku svoje nepredané cukrárske výrobky. Porazení hráči nemali potuchy, že sakramentský cukrárov pes od malička zvykol jesť zvyšky pečiva, odkrojky a iné sladkosti. Najväčšou lahôdkou psíka Lorda bola rumová punčka. Keď študenti zbadali túto psiu slabosť, začali mu punčový zákusok ešte namáčať v rume. Tým si Lord zvykol na rum. Ak mu jeho gazda potom ponúkol piť mlieko alebo vodu, napínalo ho na dávenie. Vyložený psovský alkoholik.

	Cukrár za potlesku širokého publika vytrvalo sádzal do večne otvoreného pysku krémešky, torty, venčeky a rumové špice. Porazení lučenskí volejbalisti sa smiali čoraz menej. Každé Lordovo chňapnutie ich stálo 1,50 Kčs. Po tridsiatom piatom zákusku majiteľ psa ohlásil, že Lord pachtí a žiada si tekutinu.

	„Nalejte jeho lordstvu rumu!“ kázal kapitán Fero. Gavalierski športovci od Lučenca mu to v stávke sľúbili.

	A Lord ďalej chlemtavo súkal do seba päť poldecovcov tuzemského rumu. Kto opíše ten zážitok okolostojacich a pretiahnuté tváre skormútených mecenášov, ktorí sa začali zúfalo skladať na zaplatenie cechu?!

	„Lord, pi na zdravie svojich hostiteľov. A zabrechaj im dzenkujiverimač!“ radil cukrár psisku, natešený, že rozpredal zákusky a ešte si aj miláčika nachoval.

	Pes naozaj zabrechal. Na to jeho gazda vysvetlil chichúňajúcim sa divákom, že psík má ešte chuť na niekoľko zákuskov namiesto kompótu.

	„Keď si žiada, treba mu dať!“ znova povedal Fero Mráz a nariadil ďalšie dokrmovanie nenásytného psiska.

	Smutní športovci od Lučenca zaplatili za čudnú stávku vyše 96 korún. V tvári vyzerali ako ilustrácia českej pesničky Presmutný šafářův dvoreček…

	Po zápase a gurmanských hodoch Lorda hráči obsadili stoly, rozostavené pod stromami útulnej plavárničky po Poľanou. Pred víťazmi turnaja, zvolenskými volejbalistami, vyzývavo stál získaný putovný pohár. Po tretej výhre patril už nenávratne im.

	Škoda, že civel prázdnotou. Podobne civeli tým istým neduhom postihnuté peňaženky chudobných študentov. Túto chybu réžie šikovne vystihol podnikavý miestny bryndziar, ktorý venoval pohár pre turnaj. Začal nenápadnú vyjednávačku:

	„Páni študenti, čo len tak nasucho, nasucho? Víťazi turnaja, a nepijete?“

	„Oj, pán továrnik, pilo by sa, pilo, keby bolo za čo,“ falošne zanôtil s komickou grimasou Fizo Lámer, ktorého životnou túžbou bolo stať sa detektívom formátu Toma Sharka.

	„Keď ide len o to, ľahká pomoc,“ povedal usmiaty bryndziar. „Koľko ráz vám víťazný pohár naplniť vínkom, aby ostal aj pre budúci turnaj?“

	Krátka porada. Rýchle rozhodnutie.

	„Sme šiesti, pán továrnik… Nuž, hádam, ak sa vám to nebude zdať veľa, tri razy,“ neisto povedal kapitán Fero.

	„To je troškúú…“ pretiahol ostatnú hlásku športmilujúci bryndziar, akoby sa chcel jednať.

	„A za dva?“ spúšťal na cene Miňo Sekej.

	„Tak som to nemyslel. Zdalo sa mi to práve primálo, za taký športový výkon. Na každú hlavu družstva dostanete dve fľašky modranského. Spokojní?“

	„Nech im to pánbožko vynahradí na úrode bryndze, pán továrnik,“ zavinšoval Pepo Kozák, z ktorého sa v neskorších rokoch stal jeden z najslávnejších trénerov československej volejbalovej reprezentácie.

	Prísunom novej vlahy ožili mušky nielen zvolenským, ale aj ostatným volejbalistom. Zasadli družne k stolu. Spev rezkých detvianskych pesničiek a fígle medzi tancom zavŕšili krásne stretnutie.

	Horšie sa im už meralo tých pár kilometrov z mestečka na železničnú stanicu. Vtedy vari dosiahli svetový rekord v pomalej chôdzi. Zvolenčania, Bystričania, Mikulášťania a Lučenčania svorne bok po boku držiac sa za plecia putovali k vlaku. Sľubovali si, že v najbližšom turnaji si zmerajú sily ešte tuhšie, tvrdšie, ale – zasa športovo…

	Za touto čudnou procesiou športovcov sa ešte čudnejšie plental na mol opitý Lord. Alkohol a na alkohol sa premieňajúci cukor zo zákuskov začal mu robiť vážne starosti v zažívacom trakte. Preto si dal záväzok, že keď nabudúce pôjde so športovcami, bude sa držať, ako sa na športovca patrí, a neoslope sa ako každý bastard z ulice…

	 

	Neposední s túlavou krvou…

	 

	Áno, aj takí sa našli v múroch mesta. Ba ešte aj za jeho múrmi! Čundráci, trampi, turisti, lyžiari a plno ďalších sort, ktorým by doktor určil diagnózu:

	„Ste nevyliečiteľne neposední. Nedokážete sedieť na jednom mieste. Máte túlavú krv, a tá vám bráni hlivieť doma ako pecúchom. Pekne, že nevysedávate v začmudených kaviarničkách alebo krčmičkách. Túlavá krv vás vábi von z mesta! Von do prírody! Na čerstvý vzduch!“

	Iní zasa aj bez lekárskej diagnózy v skupinkách, malých i väčších, s chlebníkom po boku alebo s nabaleným plecniakom na chrbte stávajú sa hltačmi kilometrov… Robia túry, nuž sú to turisti!

	Ich najväčším pôžitkom je posedieť si pri plápolajúcom ohníčku, ktorý im neraz popri mihalniciach, fúzoch a inom ochlpení stihne oškvariť aj klobásu na ražni alebo živánsku pečienku. Nikto nikdy im doma neupečie, neuvarí jedlo tak chutne ako žeravé uhlíky turistického ohníka. Nikto im nezoškliví štrapácie milovanej turistiky.

	V lete každú sobotu popoludní, cez celú nedeľu a neskôr, keď začali „voľné soboty“, už od piatka táboria v družnej, rodinnej pohode. V hlbokých horách, na brehoch potokov či riek alebo sa usalašia v horských chatách.

	Každý z nich vie kucháriť. Muži neraz lepšie ako nevydarená moderná gazdiná po tridsaťročnom manželstve, ktorej vďaka zlým jedlám žalúdočné vredy vyklčovali už troch mužov z manželského objatia.

	Nad rozpálenou platňou obojručne opreteky zručne hádžu vysoko do vzduchu palacinky alebo zemiakové placky-haruľu. Halušky súkajú z pokrievky do vriacej vody lepšie ako promovaná kuchárka z Jánošíkovej koliby pri Liptovskej Osade.

	A tie ich guláše alebo paprikáše! U nich osvedčený recept alebo odborná metodika musia bokom. Všetko kuchtia svojsky, ale vždy s nadšením! Korenia zväčša fantáziou. Aby im jedlo neprihorelo, často ho podlievajú vlastnými slzami, ktoré im z očí žmýka a cicia dym z ohniska.

	V jeseni, keď sa haluze slivák povedľa všetkých, teda aj turistických ciest lámu pod ťarchou bohatej úrody, turisti niekde v stratenom kúte hôr usporadúvajú tradičné preteky: Kto zje najviac slivkových knedlí?

	Miestny, ale možno aj svetový rekord dlhé roky držal istý Jožko Kováč, známy spevák a gitarista. Na posedenie „zošrotoval“ v stanovenom čase až 87 slivkových gúľ! Pravda, pri „finišovaní“ už aj sám vyzeral ako neforemná guľa.

	To vyprovokovalo istého „greenhorna“, čo v reči milovníkov hôr znamenalo ako v mayovke „zelenáč“, čiže začiatočník. Trúfol si tiež skúsiť svoj jedácky talent. Len tak mírniks-dírniks bez predbežného tréningu v rozcvičke zmastil až 60 slivkových knedlí. Mamľas, potom sa pustil do súťaže bez toho, aby si už zjedený počet slivkových gúľ nechal zarátať do skóre. No aj tak vo svojich bezodných útrobách utopil ešte vyše štyridsať kusov, čím vážne ohrozil rekord bývalého držiteľa.

	O rok svoj nádejný štart zopakoval. Nielenže Jožka Kováča porazil počtom zjedených slivkových gúľ, dokonca aj v lepšom čase, ale navyše ich zdusil aj s kôstkami!

	Povrávalo sa, že kým vytrávil, slivky mu v žalúdku vykvasili tak, že na ulici sa dav miestnych slopajov tiahol za ním ako usilovné medulienky za plástom medu. Hľa, čo narobí „slivovicový dych“ víťaza!

	Pecúchovia či motorickí notorickí alkoholici „zmaľovaní pod obraz“ vyspávali svoju opicu doma. Turisti zahnaní žitia silou „maľovali“ po stromoch, plotoch a stĺpoch turistické značky. Menej vyspelým kolegom označovali, kadiaľ ísť nakuknúť do tajov okolitej prírody. A podarilo sa im vyvliecť do hôr nielen jednotlivcov, ale aj celé rodiny. Neraz si však šklbali vlasy od rozhorčenia, keď našli po „nováčikoch“ krásne lúčky priam „zapudrované“ hromadami papierov, zvyškami jedál, zle zhaseným ohňom, konzervami, sklom… Tieto „pútače“ surovo bili do očí statočných turistov.

	Naproti staroslávnym ruinám Pustého hradu sú strmé bralá Veľká stráž. Omotaní povrazmi cvičili si na nich odvahu, rovnováhu a horolezecké umenie tí, ktorým pokrývači strmých striech závideli nevšedné umenie v dobývaní výšok, výstižne nazývané „výškový“ či „vrcholový“ šport. Sem-tam sa z horolezcov aj niekto zošmykol zo závesu, pretrhlo sa mu spráchnivené horolezecké lano, alebo ho strhla lavína. To už bolo riziko podnikania. Náhodný otras mozgu sa na patričnom turistovi ťažšie spoznal ako na plešatom pecúchovi jeho plešina, alebo na málo múdrom jeho nerozum.

	V lete, v zime pravidelne putovávala cez voľné dni početná skupinka turistov na Sládkovičovu velebnú Poľanu. Rada tam zapadla medzi „špatno-krásny“ holopupkársky ľud. Keď v turistickej chate chatáril Štefánka alebo Karol Ruffíny, bolo im hej. Zlozili všetky strungy, pirte, úvrate, vodopád. V panenských horách aj bez vyznačkovaných ciest sa špacírovali poblíž nich medvede, jelene, rysy a iná chránená i nechránená zver.

	Podaktorí vyšli aj na Zadnú Poľanu, až k Zbojníckemu tancu. Kedysi dávno si na ňom hôrni chlapci varili v žinčici ovcu. A náramne napaprčený Jurko Jánošík tam z vysokého brala Katrušky šmaril do priepasti svoju nevernú frajerku Katrušku.

	
Vtedy ešte bačoval na salaši na Skalkách pod Poľanou írečitý detviansky bača, ktorého tamojší lazníci prezývali Kotlík-Babicov. Jeho žinčica hovorila všetkými rečami, keď z nej v dobrej vôli načrel turistovi do črpáka. Ale ak ho moril srd, beda, prebeda! Vtedy bača Kotlík-Babicov poriadne zakľagoval svoju chýrečnú žinčicu. Pocestný či turista, ktorý ši z nej uhol, ešte dlho „uhýňal“ z cesty, až ho od ustavičného krčenia v drieku ohýňalo… Darmo na uzmierenie znel postihnutému v ušiach z diaľky dudlavý hlas bačovej fujarky, ktorý ako liečivý balzam mal hojiť dôverčivému turistovi neznášanlivé vnútornosti.

	Vďační zvolenskí turisti nezabúdajú na jedného z najväčších miestnych priekopníkov turistiky Janka Bezrouka, obchodníka českej národnosti. Ako turista a lyžiar veľa vykonal pre tento druh športu. Zomrel hrdinsky zasiahnutý guľkou fašistov. Dnes nesie jeho meno známy sliačsky lyžiarsky memoriál, ktorý už dlhé roky zbližuje najlepších lyžiarov z celej ČSSR i zo zahraničia.

	Lyžiarov vo Zvolene bolo dosť. No spravodlivo treba priznať, Bystrica ich mala viac. A lepších! Keď neďaleko Mičinskej cesty postavili prvý veľký skokanský mostík, bolože to slávy!

	Talentovaný bežec, bystrický Paľo Novák si trúfal odvážne skočiť až z veľkej výšky nájazdu. V dačom však pochybil. Po mohutnom odraze neletel ako hosťujúci skokani zvučných mien. Čudne sa točil ako bumerang v čistom vzduchu, sprevádzaný pohľadmi divákov, ktorí už vyľakane čakali jeho pád na udupaný sneh zjazdnice. Mnohí pri bariérach s hrôzou privreli oči. Hrdlá im škrtila obava o jeho život.

	Zlá zelina nevyhynie, vraví sa.

	Paľo, aj keď letel ako anjelik, nedopadol ako čert…

	V ostatnej sekunde podarilo sa mu šikovne, takmer ako mačke, dopadnúť efektne rovno lyžami na zjazdnicu… Svedkovia tohto skoku nikdy viac nevideli taký hrozný metanec skokana, kombinovaný so saltom mortale a inými akrobaticko-žonglérskymi prvkami.

	Ináč Paľo vynikal aj ako dobrý bežec.

	Z majstrovstiev sveta v lyžovaní v Garmiši, teda v Garmisch-Partenkirchene predbehla pretekára senzačná správa od neznámeho autora:

	„Paľo sa stal »šlágrom« majstrovstiev!“

	Sám po návrate do Banskej Bystrice a ešte dlhé roky potom v kruhu obdivovateľov rozprával svoj zážitok:

	„Pred štartom na dvadsaťpäť kilometrov treba si vedieť dosky správne navoskovať. Kto zle natiera, zle beží. Viete, že v natieraní nemám páru“

	„Veru nemáš!“ priklepol tvrdenie najbližší poslucháč.

	„Paľo, my nechceme počúvať, ako si mazal lyže, ale ako si mazal na lyžiach!“

	„Aha ho, Jožka!“ zjojkol Paľo. „Voľáko ti je dolu kopcom – naponáhlo… Po vyjazdenej štreke v Garmiši som takmer predposledný zo štartujúcich švihal ako namydlený blesk. Rad-radom zostávali za mnou aj bežci chýrnych mien…“

	„Koľký si dobehol do cieľa?“ pýtal sa večne zvedavý mládenec.

	„Nechci, aby som letel na doskách tuhšie ako tatranská strela… Kde som to prestal? Aha! Teda odpichujem si to v sypkom snehu. Predo mnou už nebolo nikoho a za mnou všetci »výtečníci«. Vtedy sa to stalo!“

	„Čo?“

	„Mocne mi tresol do nosa…“

	„Kto?!“

	„Guláš! Vieš, fajná, dráždivá vôňa horúceho guláša z neďalekej chaty. Tá ma zviedla z pretekárskej štreky rovno do kuchyne a vravím: – Chatár, rýchlo navaľ porciu gulášu, lebo zabažím!“

	— Vďačne, her závodník, ale kartofle sú ešte nicht fertig.

	— Prikúrte pod kotol! Dočkám!

	„Chutil ti ten hlúpy guláš?“ spýtal sa ktosi.

	„Že či! Po ňom som si ešte durkol krígeľ piva, a už som chcel ďalej vytínať po stope za ostatnými. Vo dverách ma však zhaltoval tirolácky chatár nepatričným slovom: – Cáhlen! Háben zí marken?“

	— Ich hábe kajne marky. Ich habe núr telemarky, frštehen zí? – odvrknem.

	— Ja vol. Gut.

	— A ja som zase Paľo Novák. Fricko, na dlhé reči ja nemám teraz kedy! a už ma nebolo v chate. Vytínal som na štreke, aby som dohnal zameškané. Nasadil som priam pekelné tempo. Dlhý rad bežcov sa mi iba mihotal pred očami a zlial sa mi dovedna, keď som ich predbiehal.

	„No a ako si skončil?“

	„Zle! Pre tie nedovarené krumple som chytil už iba druhú cenu – striebornú medailu! Ale reklamu mi urobil anglický fotograf, ktorý ma zblyskol foťákom, ako s pretekárskym číslom na prsiach i na chrbte jem v chate guláš.“

	 

	Mesto malo vari aj všetky skupiny skautov-junákov. Delili sa popri zväzových, teda ako štátnych, aj podľa náboženského vyznania. Nechýbali ani Spartakovi skauti práce.

	V zime početní skautskí vedúci zaúčali svojich zverencov do života v prírode v klubovniach a na menších lyžiarskych vychádzkach. Leto zasvätili výletom a stálym alebo putovným táborom.

	Spartakovi skauti práce mali klubovňu v „Uličke“ v drevenej kolkárni. Tam sa vedno so staršími komunistami dychtivo oboznamovali s učením veľkých revolucionárov Marxa, Engelsa a Lenina. Na ich hrdlách červená šatka farby krvi smelo hlásala príslušnosť k pokrokovým myšlienkam a dráždila oči reakcionárov.

	 

	Poznali, že peniaze a bohatstvo nie sú všetko.

	Verili svojmu nadšeniu, vynachádzavosti a jasnému cieľu. Pri všetkých štrajkoch robotníkov z likvidovanej plechárne UNION, ktorú napriek jej chýrnym výrobkom lodného plechu československí kapitalisti predsa zrušili, Spartakovi skauti práce plnili úlohy, ktoré im určili starší súdruhovia. Kordónom polície pašovali do hôr pod Vápennou štrajkujúcim robotníkom správy. Nosili potraviny a všemožne marili plány žandárov. Tých išlo od jedu rozhodiť, že ich nielen dospelí komunisti, ale ešte aj ich detváky prevádzajú z lavičky do vodičky. Často dostávali za to „hubovú polievku“ od svojich zúrivých nadriadených…

	Miestnym Spartakovým skautom práce, predchodcom dnešných pionierov, nechýbala dômyselnosť. Vedeli si zohnať groš na zakúpenie stanov, kuchynského a športového inventára, kníh a novín.

	Ledvaže zmizol sneh a z okopnenej pôdy začali nesmelo vyrážať prvé kvietky, snežienky, fialky, žlté kašky, „deti chudoby“ ich nadšene zbierali. Ešte ten deň sa z nich tešili pacienti blízkych kúpeľov na Sliači. Kytičky po korune išli na dračku. Podobne aj prvé lesné plody, voňavé jahody, maliny, černice. Za pekný groš našli kupcov aj dubáky z taštičiek Spartakových skautov práce.

	Dojímalo, že deti si pri zbieraní vábivých jahôd určili ešte aj ťažkú úlohu: Aj keď každé malo chuť napchať sa najprv dosýta chutnými červenými plodmi, nik sa ich nedotkol. Pestovali si tak pevnú vôľu. Neskoršie, v dospelom veku, sa im to, ako revolucionárom, naozaj zišlo.

	Akú len mali radosť, keď si z vlastnoručne zarobených peňazí kúpili potrebnú táborovú výstroj! Beda však bolo tomu, kto nešetrne zaobchádzal so spoločným kotlíkom, sekerou či lukom!

	 

	V tábore si skauti všetkých skupín sami varili.

	Ono, variť sa im ešte varilo, ale kto mal občas zjesť ten ich kuchynský „výtvor“, od ktorého neraz besnel aj inteligentný pes?

	Ak im vedúci tábora rozkázal uvariť na obed knedle z kysnutého cesta, nuž poslúchli. Naoko aj knedle vyzerali dosť vábivo. No neraz sa vôbec nenašli zuby, čo by ich boli rozhrýzli, a nebolo ani žalúdka, čo by ich bol strávil!

	Raz vraj mladý hladoš šmaril takúto svoju knedľu do skaly. Skala sa roztrepala, ale knedľa zostala neporušená a poskakovala si tanečným skokom ako lúčny koník.

	Inokedy družina kuchárov dostala za úlohu vypražiť pampúchy. Nikto však nechápal, ako sa stalo, že hoci presne dodržali receptom predpísané dávky i postup, namiesto pampúchov vyrobili fašírku.

	Svoj kuchársky „výtvor“ vyliali do zurčiaceho potoka ako nepoužiteľný pre bežných smrteľníkov. Tri roky potom nikto neuzrel v potoku blysknúť sa pstruha, hoci predtým hovorili o ňom ako o štátnej pstruhovej rezervácii.

	Škoda, že členom Expedície čas nedovoľuje aj hlbšie načrieť do bohatých zážitkov zvolenských Spartakových skautov práce a ostatných miestnych oddielov, skupín či družín združených pod spoločného menovateľa „milovníci prírody a športovci“… Ich obľúbená pesnička pri pochodoch v prírode, s ktorou hrdo kráčali v ústrety krajšej budúcnosti, mala pekný text:

	 

	Pozor, chlapci, hlavy vztýčiť,

	telo, ducha treba cvičiť!

	Kde je telocvičný ruch,

	tam je pružnosť, zdravý duch…

	 

	Futbal svetom vládne

	 

	Možno aj preto, že zemeguľa je guľatá, podobná futbalovej lopte, a lopta sa kope, futbal si doslova na celom svete vykopal prvenstvo. To kožené okrúhle „ledačo“, ktoré nevyspytateľne šantivo poskakuje z nohy na nohu až po bránku či do „svätyne“ na rozličných ihriskách, nemohlo, prirodzene, obísť ani jedno väčšie mesto na Slovensku, tobôž nie Zvolen!

	Do mesta začal futbal prenikať približne začiatkom nášho storočia. Najprv ho hrali len vojaci a študenti, ktorí sa s ním náhodne oboznámili v Budapešti, v Prahe, prípadne vo Viedni. To boli prví futbaloví priekopníci.

	Futbal, trebárs sa zo začiatku hral iba s handrovou loptou, strhol a nadchol stárež i mládež. Chudáci mali večne strach, že sa na nich z úkrytu vyrúti majiteľ lúky a svinským krokom ich poženie kadeľahšie. Veď si aj mohol zúfať! Za pár dní zmizla z nej všetka trávička. Šarvanci mu lúku vyglancovali tak, že pri pohľade na ňu stratil aj on svoj glanc a navyše aj ostatných pár vláskov mu začalo od zúrivosti brčkavieť.

	 

	Kto opíše šťastie malých nadšencov, ak sa im ukradomky podarilo zohrať zápas na riadne olajnovanom ihrisku pri ceste do Kováčovej, na ktorom už od roku 1921 každú nedeľu hrával slávne majstráky ZRFO (Zvolenský robotnícky futbalový oddiel) a potom ZTK (Zvolenský telovýchovný klub)?

	Futbal, len čo sa u nás trocha ohrial, už začal vyvádzať!

	Koľko ten len narobil šarapaty! Tisíce fanúšikov, hráčov a rozhodcov sa preň rozviedlo, keď im nešportovo cítiace ženy bránili tráviť nedeľu čo nedeľu na ihriskách. A koľkí fanúšikovia sa pre lásku k futbalu dostali aj do lapákov a lapálií.

	Nejeden statočný pracovník sa kvôli futbalu dopustil a stále sa dopúšťa najsmiešnejších klamstiev. Len aby sa utrhol z práce na futbal, neváha aj viac ráz do roka „pochovávať“ tých istých ešte stále žijúcich príbuzných.

	Úbohé ženy fanúšikov si rokmi zvykli na hromové chrápanie „hláv rodiny“. No za nič na svete si nevedeli zvyknúť, ak ich milované „hlavy“ povzbudzovali svojich útočníkov v nočnom spánku najprv len hrozným revom na plné hrdlo a potom spustili lavínu takých neslušných nadávok na rozhodcu, že sa matky odôvodnene strachovali, či to nezhorší dobré mravy ich úbohých detí. Neraz sa stalo, že slušne vychované deti si vďaka otcom-fanúšikom osvojili taký sortiment nadávok a neslušných výrazov, že nevedeli slušne povedať ani len Dobrý deň!

	Vychádzajúca futbalová hviezda bola za rekordný čas populárnejšia ako najslávnejší vedec alebo politik. Autogram slávneho hráča mal väčšiu cenu ako vlastnoručný podpis nositeľa Nobelovej ceny. Mladoleté dievčence si pýtali od športovcov autogramy nie do pamätníkov, ale rovno fixkou na kožu. A to nie na psiu, ale na svoju vlastnú!

	Ihriská, v dávnych časoch horko-ťažko vydrankané od obce, dnes nahradili prekrásne športové areály a štadióny s umelým osvetlením, na ktorých sa hrá aj v noci, takže hráči majú plné právo hrať ako ponocní.

	Na významnejšie zápasy sa už fanúšikovia neterigajú na bicykloch alebo vlakom. Lietadlá, lode, ba už aj rakety vytvárajú prostredníctvom cestovných kancelárií vzdušný i vodný most. Všetky služobné cesty fanúšikov smerujú do miesta zápasu. Hotely sú už pol roka dopredu obsadené. Vtedy neradno konať nijaké kultúrne podujatie, zábavy, schôdzky, brigády, školenia, rodinné alebo podnikové výlety. Všetky akcie zaručene stroskocú na neprekonateľnej konkurencii futbalového zápasu. Masovokomunikačné prostriedky sa zaostria len a len na zelený trávnik. Hráči bičujú nervy nielen rozhodcovi a trénerom, ale aj miliónom zvedavých divákov.

	A tréneri? Ak zvedavý redaktor vysnorí zo záhadnej trénerovej kuchyne, že mužstvo pred finálovým zápasom jedlo na obed špenát s vajíčkami, novinári celého sveta z toho hneď veštia a fabrikujú komentáre, čo asi sleduje ten rafinovaný tréner s tým špenátom. Dokonca ešte aj skúpo utrúsené slovo maséra klubu má cenu tisícov, lebo… lebo kto vie, čo za tým jeho slovom väzí?

	Tréner, ktorého mužstvo vyhráva, je v očiach športovej verejnosti malým bohom. Ale beda, ak sa stane opak. Po návrate domov môže aj taký malý pánbožko nájsť namiesto svojho krásneho bytu praobyčajnú dreváreň. Žena a vyľakané deti mu potom „reportujú“ priebeh úspešne vedeného útoku rozhorčených fanúšikov na jeho „svätyňu“ ako zásah uragánu.

	Z uvedeného je jasné, že aj futbal je šport, a nie narkotikum ľudstva, ako tvrdia jeho nežičlivci.

	Preto držme palce futbalu!

	 

	Pohronské derby

	 

	Ak staré slovenské príslovie tvrdí, že dobrý sused je lepší ako zlý brat, naisto je to pravda. Dve staré kráľovské mestá na Hrone mohli si žiť dokonca ešte lepšie než v bratskej zhode, keby nebolo práve toho zatrateného futbalu!

	Áno, práve futbalové stretnutia podpaľovali ohne v dušiach horkokrvných občanov. Každý zápas prilial do starého ohňa nesvárov nieže kvapky oleja, ale celé hektá nitroglycerínu či inej trhaviny. Neraz divák mal pocit, že nie je na futbale, ale sleduje napínavý horolezecký výkon – výstup striedal výstup…

	Plagátovaný futbalový zápas pohronských rivalov signalizoval žandárom župy bojovú pohotovosť prvého stupňa. Manželky ich vyprevádzali ako do nebezpečnej vojny, a nejeden sa z nej aj vrátil s ofačovanou hlavou a s fľakovými suvenírmi po celom tele.

	Arabi putovali do Mekky, Židia do Jeruzalema k Múru plaču a športovci Zvolena a Banskej Bystrice sa v deň zápasu povinne uberali na vlastné riziko na vlastné, alebo na súperovo ihrisko.

	V ten deň, a to už naozaj nerozhodovalo, či sa zápas hral vo Zvolene alebo v Banskej Bystrici, sa ani svadby nekonali. Odkladali sa krsty. Neprijímali sa návštevy. Odpadli aj rodinné výlety do prírody. Ba ešte aj náruživí poľovníci a „tichí“, teda rybári, v ten deň zradili svojho koníčka. Každý si pokladal za vlasteneckú povinnosť dopratať svoju telesnú schránku na futbalové ihrisko, aby si súper náhodou nemyslel, že sa ho bojí.

	Železničiari na zápas cestovali preplneným vlakom. Mal viac vagónov ako v čase slávneho radvanského jarmoku. Dostať sa do vlaku vyžadovalo si prinajmenšom techniku pružných skokanov z fajty zelených kočkodanov alebo iného druhu šplhavcov. Ale stačil aj kurz vysokohorských horolezcov.

	Istý nadšenec došiel do mesta zápasu peši a už nemal síl vydriapať sa cez plot ihriska. Tento posledný neúspech pokladal za životnú tragédiu.

	Kolóny bicyklistov ozdobili svoje rachotiny vlajkami mesta. Takmer každý mal nielen zvonec na ručný pohon, ale aj taký, čo rozdrnčala pneumatika kolesa. Niekoľko sto fanúšikov na bicykloch, hartusiacich zvoncami, rapkáčmi a trúbkami, hvízdalo ako hôrni chlapci alebo falošne vyspevovalo posmešnú pesničku:

	 

	Zvalila sa skala z Urpína do Hrona,

	už sa na Bystricu zas valí pohroma!

	 

	Ešte ani dobre nedoznel predošlý bojový chorál, už ho vystriedal iný, akoby požičaný od Pražanov:

	 

	My sme tí Zvolenci, zvolenská krv,

	Zvolen si nedáme za celý svet,

	My Zvolen nedáme,

	Bystricu zbúrame!

	Bystricu zbúrame do základu!

	 

	Zvolenskí ľudoví veršotepci zrejme nepoznali zákony poetiky. Nestarali sa, čo sa má kde a ako správne rýmovať. Ich rýmy nehýrili znakmi Ríma, ale skôr výbuchmi Vezuvu.

	Bystričania zvykli zasa skandovať prastarý posmešok banských miest:

	 

	Nó len, nó len! Nóóó len!

	Bohatá Kremnica, pyšná Bystrica,

	banícka Štiavnica a sprostý Zvolen.

	 

	Dlho by sa mohlo hovoriť o priateľských susedských prekáračkách, ale hádam radšej sa vráťme nazad k futbalu.

	Na stretnutia pohronských rivalov futbalové ústredie vždy obozretne vysielalo najráznejších rozhodcov. Takých, čo sa nezľakli chýru, že vo Zvolene alebo v Bystrici môže rozhodovať len bezdetný rozhodca, no aj ten má mať životnú poistku.

	Chýr sa opieral o skutočnú udalosť. Istý rozhodca z Vrútok bol natoľko presvedčený o svojej rozhodcovskej nedotknuteľnosti, že aj vo Zvolene pískal, akoby mal na očiach beľmo alebo vlčiu tmu. Prirodzene, mocne rozhicoval preplnené bariéry. Skalní v strachu, že dlhým váhaním vychladnú, urobili s ním ešte za horúca krátky proces. Po zápase ho zdvihli na plecia a chvíľu ho niesli. Rozhodca sa nadchýnal divákmi, no tí ho z ničoho nič, aj keď s citom, ale predsa len veľmi nešetrne pustili zrazu z výšky na zem. Aby od ľaku neomdlel, ešte ho ohľaduplne schladili vo vlnách Hrona. Jeho volanie o pomoc sa miešalo s hlasmi na brehu:

	„Neutopil sa paskudník! Škoda! Takto zapríčiní svätému Petrovi v dochádzke do neba poriadny brajgel.“

	Keď funkcionári poloutopeného rozhodcu horko-ťažko hákom vylovili z mútneho Hrona, ujala sa ho polícia. Vlastným telom ho chránila pred rozkokošenými útočníkmi a záložníkmi fanúšikov, ktorí oferovali na rozhodcu toľko fliaš, že keby bol mal čas všetky zozbierať a predať vo výkupni, mohol zbohatnúť skôr ako z chatrného rozhodcovského žoldíka.

	Konečne premočeného rozhodcu nalodili na rýchlik do Žiliny. Naproti nemu si sadla akási dievčina. V tvári síce dosť rapavá, no pýšila sa až nápadne vyvinutými prednosťami. Keď sa vlak pohol na Hronskú Dúbravu, zmandrčený rozhodca si chcel hmatom vykonať inventúru odrenín a boľačiek. Ospravedlnil sa spolucestujúcej.

	„Prepáčte, vážená slečna, alebo pani, som futbalový rozhodca. Vo Zvolene ma na zápase strašne zmangľovali. Nepohoršíte sa, ak sa tu trochu upravím?“

	„Vôbec nie, pán rozhodca. Naopak, ešte vám aj sama ochotne dopomôžem k úprave zovňajšku!“ A „sexbomba“ sa vyrútila na prekvapeného úbožiaka. Ukázalo sa, že to bol preoblečený fanúšik, ktorý si po zápase v návale iných záujmov neprišiel „na svoje“.

	[image: C:\Users\JOSHUA~1\AppData\Local\Temp\FineReader11\media\image33.jpeg]Ešte horšie obišiel iný jeho kolega. Keď uznal dosť pochybný gól hostí, napriek neuveriteľnej rýchlosti sto kilometrov za hodinu ho domáci fanúšikovia dostali – a dostal. Odtransportovali ho do špitála. Rozdivočení diváci zanovito zotrvali pod oblokmi nemocnice dovtedy, kým im ošetrujúci lekár neoznámil, že odpískaný gól pacient-rozhodca „dobrovoľne“ neuznáva.

	Keď mali do Zvolena prísť rozhodovať určití sudcovia, obyčajne sa zvýšila návštevnosť. Prišli aj menej náruživí diváci, ktorí neholdovali futbalu, no aj tak sa tešili na futbalové zážitky. Škoda, že vtedy ešte neexistovala Slovenská akadémia vied. Vtipné i menej vtipné poznámky fanúšikov by zaručene značne rozšírili základný fond slovníka slovenského jazyka. Taká írečitá krasoreč sa už nevyskytla nikde inde a nikdy viac.

	Do Zvolena raz došla čierňava fanúšikov až z Horehronia. Domáci sa na ich privítanie dôkladne pririchtovali. Jedni dostali úlohu v čase najväčšieho vzrušenia na ihrisku narezať im pneumatiky na bicykloch, alebo im aspoň ukradnúť ventily. Mocnejší výtržníci provokovali v radoch hostí šarvátky, čím dávali signál na všeobecnú haravaru. Vtedy obyčajne tĺkol každý každého cudzieho a neznámeho. Tretia skupina znervózňovala brankára a najlepších hráčov súpera. Pár jednotlivcov si vzalo na mušku rozhodcu, keby si trúfal dačo dovoliť proti domácim.

	Svieži vetrík statočne povieval, ale ani trochu neschladil rozpálené hlavy. Výtržníci len tak krúžili okáľmi a striehli ako jastraby, kde nájsť obeť a príčinu k zádrapke.

	Jano Kmeťko, ktorého pre počernú pleť prezývali Čierny Klinčibagó, striehol povedľa bohatého likiernika z Bystrice. Pán likiernik fajčil hrubú cigaru a dovtedy mocne gestikuloval rukami, až kým nezistil, že sa mu akosi čudne rozkľavili rukávy koženého kabáta. Prizrie sa im, a zhrozený vidí, že v zápale ani nezbadal, ako mu dáky pozorný sused žiletkou prešiel po švíkoch. Celý kabát sa mu doslova rozpadol na kusy.

	Pán likiernik nadšením nevýskal! Naopak! Hromžil, klial a nadával na domácich tak šťavnato, až mu pena striekala z úst.

	„Zvolenčania, prašivci akísi! Aby vás z každého páru najmenej troch horúci šľak trafil! A rovno do slabín na Škaredú stredu, keď máte mena! Vy…“ Škoda, že nedopovedal svoj blahoprajný vinš.

	Vedľa neho nedočkavo vyčkávajúci Klinčibagó s dupľovanou zmrzlinou v ruke videl, že práve nadišiel jeho čas. Začal najprv výchovne pôsobiť na jedovatého likiernika:

	„Pánko, nekľajte tu! Majte ohľad na jemnú dušu školopovinnej mládeže. Nie je u nás zvyknutá na také surové hlášky. Vyzeráte skoro ako inteligent, a takto ccc…“

	„Vy ma môžete…“ sipel boháč v ošiali zúrivosti s rozľaveným kabátom nad bezočivosťou chudáka. „Dobre, keď môžem,“ odvrkol jemnocitne Klinčibagó, ktorého najstručnejšou odpoveďou bývalo zaucho, a bez ďalších zbytočných rečí schladil továrnikov srd tak, že mu za golier ubytoval osviežujúcu vanilkovú zmrzlinu premiešanú s jahodovou.

	Likiernik po tom jemnom upozornení s náhlym ochladením počasia v bielizni okamžite stratil reč, čudne sa mrvil, krčil a jajkal. Nepreriekol ani slovka a potom onemel ako kukučka o Jáne. Kde by aj nie, keď mu dole nohavicami na lakované topánky začal prameňom vyvierať lepkavý pramienček zmrzlinovej miazgy. Veď tá mohla každú chvíľu privábiť na čudný nektár maškrtné včely, a tých poletovalo okolo až-až…

	Zavše aj policajti zvýšili pestrosť a dramatickosť tlačenice a zamiešali sa do klbka. Neraz sa im z prídelu ušlo v hojnej miere rovnako od hostí aj od domácich. Húf bojujúcich potom dokázala rozohnať už len silná striekačka, ak pravda, diváci nestihli skôr prerezať dajakým žabikláčom hadice.

	Nakoniec urobilo poriadok pár silákov určených na to výborom klubu. Vrútili sa medzi bojujúcich a o chvíľu urobili v trme-vrme hotový priesek.

	„Čert aby vzal takúto otravu!“ hromžil Klinčibagó, „ledva sa začnem na futbale trošku príjemne zabávať, už ma vyvádzate za plot!“

	Neraz sa bojové stretnutie fanúšikov záhadne prenieslo aj do polí a na lúky. Na futbal bol už málokto zvedavý. Aj hráči oboch mužstiev viac ako o výsledok zápasu sa starali o to, ako a od koho sa dozvedieť, na čiu stranu sa kloní víťazstvo v súboji roztatárených fanúšikov bojujúcich na poliach za ihriskom.

	Miestny lekár MUDr. A. Janovitz, náruživý fanúšik a veľký priaznivec športu, mal čudný zvyk. Pri zápase neobsedel. Nepretržite pobehoval popri ihrisku, bezmála ako pomedzný rozhodca zarovno s loptou. V ruke držal nezapálenú cigaretu, nikdy si ju však nestihol zapáliť. Nielen pre nervozitu, ale aj preto, že malí šarvanci, ktorí sa zaúčali fajčiť, bežali povedľa neho a brali mu nezapálené cigarety z ruky… Vôbec si to neuvedomil. Škrelo ho, ak súper vyhrával, ale vôbec ho nemrzelo, ak prehrával. Ináč bol dosť pokojný fanúšik.

	Spomínaný doktor svojim nervove vykývaným pacientom radieval:

	„Ak chcete, aby sa váš stav zlepšil, navštevujte každý futbalový zápas. Jasné?“

	„Jasné, pán doktor. Poslúchnem vás,“ sľuboval pacient.

	V nedeľu doviezli doktorovi do ordinácie poriadne pohúžvaného pacienta.

	„Čo sa vám stalo, priateľu?“ vyzvedal sa prekvapený doktor Janovitz. „Vari ste len nepadli medzi nože sečkárne? Kde sa vám stal úraz?“

	„Kde?… Na futbale, keď som sa tam na váš lekársky pokyn odreagúval.“

	Fanúšik, ktorý nevynechal ani jeden zápas svojho klubu, aj pod prísahou potvrdí, že po každom stretnutí Zvolen – Banská Bystrica nastalo v oboch mestách na istý čas skutočné utíšenie nervov. Športovci sa odreagovali. Mali pocit, akoby sa priam vrátili z niekoľkotýždňovej sanatórnej liečby.

	V pohronskom derby hráči oboch celkov vydali zo seba maximum. Vložili do hry všetko – techniku, vtip, nadšenie a, samozrejme, neobyčajnú bojovnosť.

	Ináč sa to ani nedalo…

	Tisíce divákov vlastných i z radov súpera bleskurýchle oceňovali každý výkon, čo aj hneď dali najavo hvízdaním, výkrikmi a neraz aj inými spôsobmi športovej nespôsobnosti. Ale vedeli aj oceniť pekný športový výkon.

	„Ten Lenčo, to je vám strelec! Chýbal len vlások a bol by to gól ako hrom!“

	„Roľník, ber ho aj s gruntom!“ zvrieskol niekto na Julka Bešinu.

	„No, len no! Ten váš Roľník to dnes akosi poriadne orie!“ podpichol fanúšik z nepriateľského tábora. „Ledva nohami prepletá!“

	„Čožeééé, ty mrkvót? Čímže náš Julko Bešina prepletá? Aleže choď, ak nechceš tu na mieste skazu vziať!“ durdil sa obdivovateľ centra Zvolenčanov.

	„Ja skazu u vás nevezmem,“ odvrkol napadnutý chlapík, „ale hľaď, akú skazu vaši berú… Strieľaj, Artúrko! Strieľaj, Šťastný!… Ukáž Zvolenčanom, ako treba dávať góly!“

	„Veď vám ten váš slávny Artúr aj vystrelil! He-he, pánubohu dieru do oblohy… Ale kdeže on aj ináč… s takými škuľavými očami!… He, he, ten sa na kríž díva, a Krista nevidí! Slepáň!“

	„Na vašej hlave by si mohli ešte tak blchy urobiť šmýkačku. Že sa, človeče, nehanbíte také niečo nosiť na krku. Mať ja takú hlavu, bisťu, nosím to v nohaviciach, a nie ľuďom cez deň na oči!“

	„Keď so mnou hovoríš – mlč! Lebo…“

	„Ohoľ ho, Števo!… Veď ten poťa gól strelili z jasného ofsajdu! To vidí aj sprostý!“

	„Sprostý bol ten, čo ťa do formy nabíjal, odroň akýsi zbrčkavený!“

	„Bešina – naša na góly mašina, strieľaj!“

	Medzitým sa Bystričan Maťašovský prebil do veľkého štvorca Zvolenčanov. Na jedenástke, kde je vraj najväčšia zemská príťažlivosť, sa zrazil so žilovastým Paľom Midriakom. Rozhodca odpískal pokutový kop. Bystrický útočník, ktorý dovtedy ležal na zemi ako mrzák, vstal, pár krokov ešte margíroval bolesť v nohe a o minútu práve tou „boľavou“ nohou strelil vyrovnávajúci gól hostí.

	„Sudca, si slepý? Máš v uchu hluchú muchu?“ Ale sudca, ktorý sa vyznačoval krajne objektívnou pasivitou, už dávno uznal vyrovnávajúci gól a „mičuda“ stála na stredovej čiare.

	Vtedy v rôznych kútoch ihriska sa začalo mocne pracovať. Vzduchom lietalo kadečo také, čo sa nikdy predtým ani potom nepokúšalo o normálny let. Starší nervózny pán oželel aj svoj sobášny dáždnik. Šmaril ho tak surovo, že letel vzduchom ako otrávený malajský šíp ľudožrúta. Koľkým divákom susedia namiesto dlhých rečí nesusedsky narazili klobúky až na uši. Jeden fanúšik, hoci bol mocný, nepremohol sám seba a vyťal také ponaučenie najbližšiemu po spevníku, že tomu bojová horúčka zo zápalu hry klesla na bod bežný v márnici. Pľaskot známy z ručnej roboty zvanej zauškovanie dopĺňal zvukovú kulisu ako neklamný znak stručnej diskusie. Futbal na ihrisku sa obratom ruky zmenil na vybíjanú v hľadisku…

	Nerozhodný stav ešte zvýšil nervozitu na ihrisku i za bariérami. Raz sa šťastie klonilo na jednu, vzápätí na druhú stranu. Podobne sa striedali aj divácke nálady a výbuchy.

	Už sa zdalo, že zápas sa skončí nerozhodne, keď sa neočakávane v ostatnej minúte utrhlo po dlhej krížnej prihrávke bystrické pravé krídlo. Technickou fintou oklamalo obranu i brankára Fašangu a z hranice šestnástky poslalo umiestnenú strelu do stredu zvolenskej bránky. Šťastný strelec ani nepočkal, kým pomalá lopta prejde cez bránkovú čiaru, a už vyskakoval ako zdivený.

	Bystričania sa už navzájom objímali ako milenci na svadobnej ceste. Vtedy spoza zvolenskej bránky ako čert z fľašky vyletel istý Bakaj a vari na piaď pred prahom zvolenskej svätyne pokojne pumplujúcu loptičku bravúrne odkopol až do polovice ihriska.

	Neočakávaný zásah zasiahol všetkých. Onemeli úžasom. Po tomto husárskom kúsku domáceho fanúšika nastal na niekoľko sekúnd absolútny pokoj zbraní. Všetko zhíklo v údive a očakávaní, čo bude. Vzápätí sa však vášne znova maximálne rozbúrili. Rev ohlušil ešte aj ryby v Hrone. Plávali dolu vodou hore bruchami.

	Aj rozhodca stál sprvoti ako bez ducha. Zo skúseností vedel, že fanúšik, či hráč bez kazára je ako kôň bez kantára. Nesmie pustiť uzdu z rúk. Len ako ju udržať?

	Neborák, toľký čas denervovaný, urážaný, ohrozovaný, nevedel čo robiť. Chcel dodržať pravidlá hry, a pritom obstáť nielen pred svojím svedomím, ale aj pred „sudcami“ z ľudu. Gól to nebol, hoci každý súdny divák ho už videl v bránke… Lopta neprešla bránkovú čiaru, teda nemôže ho uznať, ani odpískať… Nariadiť jedenástku proti domácim nemá dôvod, lebo domáci hráči sa ničoho nedopustili, teda… Hamletovskú otázku rozriešil rázny hvizd. Rozhodca skončil zápas pre vtrhnutie diváka na ihrisko a zároveň oznámil, že Slávia Banská Bystrica vyhráva kontumačne 3:0.

	Nikto nečakal, že domáci budú s týmto ortieľom spokojní – a boli. Kontumačné víťazstvo susednej Bystrice sa im pozdalo väčšmi ako regulárna prehra.

	 

	Strela pod baštou

	 

	Popri ZTK vyrastali a bujneli aj novšie „jedenástky“. Každá ulica mala svoju. A rovnako mestské štvrte. V školách každá trieda. Často tu nenápadne rástli naozajstné futbalové talenty, len ich nemal kto obrúsiť.

	Jednou z takýchto jedenástok bola SK Zvolen-Strela pod baštou. Jej hráči z nedostatku iných súcich priestorov a po ustavičných nepríjemnostiach začali hrať na starom zvolenskom cintoríne. Driblujúc pomedzi hroby od bránky k bránke získali časom takú rutinu, že im lopta priam virtuózne sedela na nohe, najčastejšie bosej.

	Talentovaných, ale chudobných chlapcov sa ujal iniciatívny šuhaj Mišo Šlosiarik, ktorý záhadným spôsobom získal ešte záhadnejšiu pečiatku s názvom klubu a rozprúdil čulý športový život. Keďže väčšina hráčov mala lacné režijné lístky na železnicu, Strela hrala každú nedeľu v niektorej z okolitých dedín za stovku a fľašku malinovky pre každého hráča. Od čias, ako miestny časopis A-Zet priniesol o nich v uhorkovej sezóne pochvalnú kurzívu, neorganizovaní futbalisti záhadne znejúceho klubu mali zabezpečený zápas na každú nedeľu. Na niekoľko rokov sa stali dokonca pojmom v dedinskom futbale stredného Slovenska…

	Jedného dňa tajomník Strely Mišo Šlosiarik-Šloso tajuplne vylovil z vrecka pokrkvaný korešpondenčný lístok:

	„Hen tu… volajú nás do Orosky.“

	„Cóó?“ zatiahli chlapci nedôverčivo. „Nás, a do Orosky? A kto??!“

	„Chumaji, klub pri cukrovare.“

	„Neblázni nám mozgy!… Ukáž!“

	„Tu máte čierne na bielom,“ a podal im korešpondentku.

	Bukréta strapatých hláv futbalistov sa zhrčila. Naozaj dostali pozvanie. Híkali a bláznivo sa smiali. Skákali, búchali sa po pleciach a zasa híkali… Znova a znova čítali. Najviac ich zaujala posledná veta: „Po zápase vám vyplatíme do rúk 400 korún.“

	„Štyristo korún! Toľko peňazí!… Ideme!“ zakričal priškrteným hlasom pevne stavaný Kikino, ktorý si kdesi záhadne kúpil pod rukou kopačky takých obrovských rozmerov, že v každej mohol pohodlne ležať mohutný Filištínec. Aby sa mu pri behu a driblingu nevyzúvali, nohy si omotal uterákmi, a ešte aj tak mu lofotali v nevyužitých nadmerných priestoroch. Chudáčik Kikino na svoje priestranné kopačky nedal dopustiť. A veru dosť si pre ne vytrpel, keď ho spoluhráči jedovali:

	„Kikino, daj trochu pozor! Keď stojíš v tých svojich ponorkách na polovici ihriska, sudca nám môže odpískať ofsajd!“

	„Vy tak môžete ešte hadovi oblízať prsia, a nie znevažovať moje kopačky de luxe!“ odvrkol podkušiteľom.

	„Chlapci, okolo Levíc je práve teraz sezóna na husi, možno si nás uctia chutnou husacinkou,“ pokračoval Šloso v bujných predstavách. „Takou z pekárskej pece do chrumkava vypečenou. To si dáme!“ A slastne mľaskol a ešte sa aj olízol.

	Druhý deň mašíroval poštou do Orosky telegram: „Tajomník SK Zvolen-Strela pod baštou súhlasí so štartom za 400 Kčs. Stop. Suma sotva stačí uhradiť cestovné. Stop. Žiadam ešte pre hráčov skromné občerstvenie. Stop. Kus husaciny a malinovku. Tajomník.“

	Oroska (dnes Pohronský Ruskov), dedinka neďaleko Levíc, kde žili zväčša občania maďarskej národnosti, telegraficky súhlasila s podmienkami.

	Na štácii v Ruskove ovenčenej vencami čakala hráčov Strely okrem vedenia cukrovarského klubu aj cigánska kapela. Všetci sa tešili na stretnutie s hráčmi Zvolena, ktorí mali zvučné meno. Nikto ani len nezapochyboval, že to nie sú hráči ZTK.

	Zo stanice previezli futbalistov bričkami do hostinca, kde ich čakal prikrytý stôl. Všade bila do očú príslovečná maďarská pohostinnosť. Prípitky marhuľovicou striedalo „éljenovanie“, až-napokon dosadla na stôl obrovská misa husacích štvrtiek.

	Brankár Strely Ďuro Ťavoda, ktorého spoluhráči prezývali Rampa, pri pohľade na maškrtu vyvrátil oči, vdýchol dráždivú vôňu, a už mu prišlo nanič od žalúdka. Asketicky vyzerajúci obranca Janšta zasa zbledol ako derviš cez ramadán. Vedelo sa o ňom, že jedáva málo ako istý učeň, a ten zjedol za troch.

	Hostitelia tŕpli, že keď sa na ihrisku budú tak činiť ako pri husacine, nádej na slušný výsledok je het. Preto dohovárali svojim vykrojovaným dievčinám:

	„Kišasonky, málo ponúkate pánov hráčov marhuľovicou! Nalejte im aj chutného vínka.“

	Dievčiny poslúchali. Ako na povel začali „tešíkovať“, a futbalisti, Slováci ako repa, zmohli sa len na „keseňovanie“. V okamihu zmizli v nich tri tučné husi a hladina destilátu vo fľaškách začala povážlivo klesať ako hladina Dunaja v Gabčíkove v správach o vodných stavoch.

	Hostitelia si len potuteľne mädlili ruky. Takýmto strategickým ťahom chceli otupiť ostrie súperových útokov.

	Lež trik im nevyšiel.

	Tajomník klubu vystihol včas ich úmysel. Vstal a lámanou maďarčinou prehovoril:

	„Vážení a milí páni hostitelia, úprimne vám ďakujeme za pohostenie. Premohli ste nás chutnou husacinkou. Nie, nechcite nás navyše ešte pred zápasom doraziť aj vínkom. Prišli sme si s vami zmerať sily ako športovci. Po zápase, ak budete chcieť, zmeriame si sily aj na tomto, už menej športovom poli…“ Svojim dôrazne pripomenul: „Chlapci, ostatný pohárik! Ďalej už jedzte a pite iba očami!“

	Šlosov výstup hostiteľov trochu zarazil, no napokon uznali, že koná správne.

	Treba pochváliť aj chlapcov. Bez slova rešpektovali príkaz trénera. S ťažkým srdcom, ale statočne odolávali vynukovaniu krásnych Maďariek, ktoré sa akosi nechceli zmieriť s tým, že dostávajú košom.

	Vďaka múdremu zákroku o hodinku obecenstvo videlo naozaj krásny zápas. Zvolenčania srdnato útočili, ale ani domáci sa nedali zahanbiť pred svojimi priaznivcami a frajerkami. Obe mužstvá strelili po jednom góle a začalo sa všetko od začiatku.

	Keď Zvolenčania zbadali, že obecenstvu sa páčia technické kúsky a finty, viac sa už hrali s loptou ako strieľali góly. Pred koncom polčasu si zrazu center Karol spomenul, že futbal sa predsa len hrá nie na krásu, ale na góly. Keď sa raz utrhol, nebol by ho zastavil už ani pár maďarských dlhorohých volov z pusty. Predribloval sa s loptou cez všetkých, čo sa mu stavali do cesty, vytiahol z bránky brankára-kapuša domácich, zastavil sa na päťke a odtiaľ bombou, že odtrhla hornú žŕdku bránky, strelil druhý gól.

	Domáci hráči s obdivom sledovali Karolov slalom pomedzi nohy a diváci onemeli ako žabky zhypnotizované uhrančivým pohľadom zmije. Tajomník čakal, že sa niektorý neudrží, preskočí neexistujúce bariéry a vtrhne na ihrisko. Ale boli to zbytočné obavy.

	Športové obecenstvo dokonca ešte aj zatlieskalo šikovnému strelcovi hostí.

	Rozhodca odpískal polčas za stavu 2:1, čím nevdojak splnil želanie trénera Zvolenčanov, ktorý vždy radil dať gól pred polčasom, aby sa súper cez prestávku snažil nájsť vinníka a nemal čas hľadať strategické finty do druhého polčasu.

	V šatni už čakala hráčov malinovka a plná misa husacích škvariek. Aj keď im športové cítenie našepkávalo, že by sa nemali napchávať pred koncom zápasu, chutným škvarkám sa ťažko odolávalo. A ešte ťažšie švárnym ponúkačkám – kišasonkám.

	Tajomník zavolal nabok kapitána a zopár útočníkov.

	„Chlapci, v druhom polčase hrajte ešte viac pre oči ako na góly. Nech naši súperi popri veľkých výdavkoch za pohostenie neutŕžia aj veľkú hanbu, jasné?“

	„Jasné! Spoľahni sa, titkár,“ povedal kapitán, použijúc vtipne maďarské oslovenie tajomníka.

	Vďaka prezieravej, hoci nie veľmi športovej taktike, zápas sa skončil nerozhodne. Remíza sa domácim rátala za neočakávaný úspech.

	Ešte len potom hráči Strely spoznali, čo je maďarské „búču“ – hostina. Poniektorí hladoši sa hĺbavejšie nadžgávali dobrotami ako ten osobitný cárov kuriér.

	Ich šťastie, že sa museli v najtuhšom mulatšágu ponáhľať na večerný vlak. Možno ináč by – ako v tej rozprávke – hodovali, jedli, pili až podnes, kým by nepomreli na zdurenie pečene alebo na mizerére od toľkých vyberaných jedál.

	Cestou domov tajomník Šloso vyplatil každému režijné cestovné, teda pár halierov. Niektorí navyše brali prémie za výkon, no ani jedna neprekročila desiatku. Za zvyšok sa mala kúpiť nová lopta a rezervné tričká. Starý dres Strely už hral všetkými farbami, takže z jeho spektra už nehrala poriadne ani jedna.

	Ale nehodno chváliť deň pred západom slnka!

	Neuplynul mesiac, a tajomník znova prikvitol medzi hráčov. Tentoraz s kyslou tvárou. Vyzeral, akoby zjedol najmenej živého ježa s tuctom citrónov.

	„Čo ti je, titkár, že ti hrá taký sladkastý úsmev na hube?“ pýtali sa ho hráči Strely.

	„Len vydržte! Skoro aj vás prejde smiech!… Aha, čo som dostal!“ – a podal im korešpondenčný lístok.

	„My futbalisti z Orosky,“ čítali, „chceme prísť niektorú nedeľu k vám odohrať odvetný zápas. Podmienky stretnutia tie isté, aké sme vám poskytli my. Potvrďte štart.“

	Všetci zaryto mlčali:

	„No, teraz raďte, mudrci! Raďte, ako z konopí!“ uškieral sa tajomník klubu Mišo na vyjavené ksichty svojich hráčov.

	„Sme v kaši!… Čo teraz?… Ja som vedel, že to raz praskne!“ mrnčali podajedni.

	„Už viem, čo urobíme!“ zašveholil po chvíli neprekonateľný tajomník. „Napíšem im, že Zvolen má na každú nedeľu pevne naplánovaný zápas. Preto im v záujme dobrých stykov navrhneme odohrať na ich ihrisku aj odvetné stretnutie. Pravda, už len za 300 korún a bez husaciny“

	„Len či na to naletia?!“

	„Uvidíme.“

	Naleteli.

	O dva dni telegramom oznámili: „Ponuku radi prijímame. Stop. Zaplatíme ako minule 400 korún. Stop. Aj nejaká hus sa ešte nájde.“

	Radosť, výskot, úsmevy. Všetkých opanovala predtucha dobrej hostiny.

	Aj vlk sa nažral, aj koza ostala celá. Tentoraz dokonca domáci vyhrali jednogólovým rozdielom.

	Hostina pre hráčov po zápase pretromfla predošlú. Hráči sa napukali dosýta a keď ich ešte tesne pred odchodom núkali husacinou, Paľo Rázga neodolal a opýtal sa, či môže dať do svojich novín tú hus, čo ostala ešte nedotknutá. Hostitelia súhlasili v domnení, že hráč je akiste aj novinár. No schuti sa zasmiali, keď videli Paľa zohrdenú hus baliť do novín na cestu domov…

	 

	Strela medzi Baníkmi

	 

	Škoda, že Strela pod baštou si neviedla kroniku. Mohla v nej zachytiť pre budúce generácie viac takých stretnutí, aké bolo v Oroske. Jedno v nich sa však zachovalo v živej pamäti aj bez kroniky.

	Tajomník dostal pozvánku z rázovitého mestečka chýrnych baníkov, ležiaceho pri Banskej Štiavnici:

	„Pozývame vás zohrať priateľský zápas dňa toho a toho o toľkej a toľkej hodine… Uhradíme vám len 400 korún, lebo viac nevyberieme. Máme menšie ihrisko, takže krídelná hra odpadá. Preto stačí, keď prídete len s 9 hráčmi. Čakáme odpoveď. Jednateľ klubu.“

	Strela telegramom potvrdila štart. Aj keď hra krídel mala odpadnúť, šlo sa s nezredukovanou jedenástkou.

	Vybrali sa autobusom. Jeho majiteľ Klobec ho záhadným spôsobom skombinoval z karosérie pohrebného voza a zo súčiastok najstarších praautomobilov sveta. Automobilový zázrak mohol vzbudzovať obdiv v unikátnom múzeu automobilizmu našej planéty.

	Keď si to Klobcova „rachotina“ švihala šialenou rýchlosťou 30 km/ hod. revírom niektorého poľovníckeho združenia, nimródom sa dva týždne nevyplácalo vyjsť na poľovačku. Všetka, ešte aj starobou vysilená zverina ušla v hrôze ako pred zemetrasením najmenej do tretieho chotára. Kto si sadol do toho dopravného zázraku na štyroch kolesách, najprv sa pokropil vodou, aby mu neprišlo z očú, lebo každý náhodný chodec na nich vyvaľoval okále v údive, že sa opovážili sadnúť do pradedka prvého automobilu na svete.

	Ale zdanie často klame.

	Klobecov autobus, aj keď na prvý pohľad vonkoncom nevynikal nápadnou krásou, ťahal na pretrhnutie. Hlavne nervy a sluch.

	Hráči cez okienka s pasiou sledovali detonačné účinky svojho vozidla. Plašilo nielen kone a ostatné zvieratá, ale aj poverčivých ľudí. Jeho rachot mu mohli závidieť všetky požiarne vozidlá s húkačkami najmodernejších typov…

	Baníci privítali hostí v čiernych, zlatom vycifrovaných krojoch. Ukázali im šatňu. Hráči Strely, poučení mnohými predchádzajúcimi skúsenosťami, s vďakou odmietli prezliecť sa v nej do dresov. Hoci natlačení ani haringy v sude, pekne sa poprezliekali vo svojom autobuse, obozretne odstavenom poniže ihriska. Oje auta ukazovalo smerom dolu kopcom. Rátali s tým, že pri úniku z horúcej pôdy rozvášnených fanúšikov nebudú mať ťažkosti so štartovaním.

	Ihrisko baníkov bolo naozaj ešte menšie ako malé. Akési miniihrisko v kopcovitej krajine Štiavnických vrchov. Trochu sa zvažovalo k južne položenej bránke. No ešte väčšmi bilo hosťom do očí, že práve na poliacej čiare ihriska, meter od „lajny“, stála stáročia pamätajúca kamenná socha akéhosi patróna baníkov. On jediný mal zadarmo permanentku na každý zápas. Vraj si dal záväzok chrániť svätyňu domácich futbalistov. Do akej miery spĺňal svoju funkciu, hráči Strely nezisťovali. Morili ich iné starosti. Rozmýšľali, ako odohrať na neregulárnom ihrisku regulárny zápas. Mali vari taký istý pocit ako hráč tenisu, ktorému prozreteľnosť dosť neprozreteľne určila hrať match na pingpongovom ihrisku…

	Brankár Ďuro Rampa sa potuteľne rehúňal:

	„Chlapci, stavte sa, že si dnes ani nekopnete. Domácim ja dám gól rovno z výkopu. Zdá sa, že tu neodpadne len krídelná hra, ale aj hra na ihrisku vôbec.“

	„Máš pravdu,“ prikývol center Karol. „Vyzerá to, že si zahráte len vy brankári.“

	„Nuž čo, my ostatní si zahráme naprostred ihriska purgu,“ plánoval obranca Janšta.

	Na plané plány neostal čas. Rozhodca v akýchsi „cirkevných“ trenírkach (siahali mu pod kolená, akoby si ich vypožičal od cudných vatikánskych strážcov) zapískal tak mocne, že zaraz utíšil veselý džavot. Diváci v čiernych uniformách vyvolávali v hosťujúcich hráčoch dojem, že budú hrať pre účastníkov svetového zjazdu funebrákov alebo priam pre trúchliacich pozostalých. Živé, ba až priživé správanie sa baníkov však nenechávalo nikoho na pochybách, že ešte aj v pohrebných šatách po dobrej chabzdovici je v nich viac ako dosť života.

	Brankár Strely dobre predvídal. Jeho kolega na tréningoch nebodaj netrénoval nič iné, len presnú streľbu na súperovu bránku. Z výkopov sústavne ohrozoval zvolenského brankára bez toho, že by sa ostatní hráči čo len dotkli lopty. Keďže Zvolenčania nemali natrénovanú kanonádu podobných výkopov, ich brankár ju iba pohodil voľným hráčom, a tí sa presnými prihrávkami lavínovite rútili vpred. To strapatilo nervy nielen domácemu brankárovi, ale aj chabzdovicou poriadne postrapateným hlavám divákov.

	Nerozhodný stav zápasu 0:0 obecenstvo vzrušoval. No bolo aj zopár jednotlivcov, ktorých už nevzrušovalo nič. Pohodení neďaleko bránky svojho mužstva svedomite chrápali v tráve. Jeden z nich chrápal tak silno, že zobudil aj suseda, a ten sa bez veľkého záujmu spýtal:

	„Ako vyzeráme?“

	„Just ako v hajzli: Dve nuly! Chráp pokojne ďalej!“

	Zápas ponižších húževnatých baníkov so štíhlymi Zvolenčanmi pokračoval so striedavým šťastím v medziach miernej slušnosti. Baníci zvyknutí kopať v útrobách zeme tvrdo kopali aj na ihrisku. Rozhodca to takticky nevidel, aby sa netakticky neznevidel domácim fanúšikom.

	Každú šikovnú prihrávku a útok hostí sprevádzal rev divákov, aký by nevydali ani rumom rozbesnení bojovníci v útoku na bodáky. Kričali tak tuho, že sa im nakoniec neušlo hlasu na radostné zvolanie, keď ich ľavé krídlo, zabudnuté takmer dvadsať metrov v ofsajde, neočakávane dostalo vysokú prihrávku a dobre mierenou strelou získalo domácim vedenie.

	Netešili sa dlho…

	Centerhalf hostí schmatol od brankára loptu a nezadržateľne prebehol tých pár metrov k šestnástke domácich. Darmo sa proti nemu všetci rozbehli. Jeho bomba zblízka letela rovno na brankára a prekoprcla ho aj s loptou za bránkovú čiaru. Očividný gól nemohol neuznať ani k domácim veľmi ohľaduplný rozhodca.

	Do druhého polčasu mužstvá nastupovali na ihrisko za piskotu odpočinutého publika. Hostia nasadili ostrejšie tempo. Z domácich na ich vlastnom ihrisku spravili poštárov. Pretože Zvolenčania boli urastení, hrali len na vysoké prihrávky. Všetky súboje o loptu vyhrávali. Hralo sa len na polovici domácich. Druhá polovica ihriska bola „na predaj“.

	Svätyňu baníkov chránil takmer nepriestupný les tiel. Väčšina hráčov sa napchala do bránky. Kto prerazí štôlňu cez stenu baníckych futbalistov?

	A predsa ju prerazil Paľo Rázga, prezývaný Gurtňa. Jedovatou strelou vysoko ponad hlavy nízkych domácich hráčov doslova loptu prepasíroval do pravého rohu tesne pod žrď. Vedúci gól zavdal niekoľkým „výtečníkom“ príčinu vtrhnúť na ihrisko.

	Domáci usporiadatelia ukázali, čo vedia. Po krátkej šarvátke vyhodili nespratníkov z ihriska ako hlušinu z bane.

	Pravda, atmosféra sa ešte zhoršila. Opatrnejší hráči hostí sa strategicky sťahovali bližšie k svojmu autobusu. Situáciu správne odhadol aj pán Klobec. Pre istotu naštartoval motor. Jeho zavýjanie hravo prehlušilo rev divákov, a pritom trochu povzbudilo Zvolenčanov.

	V tej pekelnej miešanine protichodných zvukov a nálad znova zaútočil Paľo Gurtňa. Jeho zámer však zmaril half domácich. Prudkú strelu odrazil telom tak nešťastne, že zmenila nielen smer, ale bezcitne a možno aj bezbolestne i vzhľad sochy dôstojného patróna. Roztrhla mu spodné rúcho a odčesla ruku s krížom. Okyptený hrdinský patrón sa ďalej ako v narkóze bez vzrušenia prizeral divadlu, v ktorom sa nechtiac stal hlavným účinkujúcim.

	 

	„Krucifix!“ revali zbožne rozhorčení baníci. „Veď nám tí pohani zo Zvolena kynožia nielen nervy, ale ešte aj nášho patróna! Svätého nám skaličili!“

	„Tú ruku si naskutku odskáču!“ zavelil do útoku svalnatý štajger Náco a ako tank sa valil do stredu ihriska.

	No vo vykonaní bohumilého skutku ho predbehla čulá starenka.

	V behu si odkiaľsi z drdolu vytiahla ostrú ihlicu. Sprvoti to vyzeralo, akoby ňou chcela sfercovať svätcovo natrhnuté rúcho. Lež chyba lávky! Neobšívala veľmi spustošeného patróna, ale ako vystrelená patróna letela vyobšívať mladého pohana, ktorý zmrzačil jej miláčika. Naháňačka s hráčmi sa z ihriska preniesla do terénu.

	Vtedy už prezieravý pán Klobec zbieral do odbrzdeného autobusu hráčov, ktorí uvrzli z bojiska.

	Na ihrisku neostal okrem svätca-invalida nikto. Všetko sa to valilo s revom za strašne zavýjajúcim autobusom, ktorý sa valil dolu kopcom.

	Keď naskočil aj Ďuro Rampa, všetci v záchrannom vozidle si vydýchli.

	[image: C:\Users\JOSHUA~1\AppData\Local\Temp\FineReader11\media\image34.jpeg]„Ešte šťastie, že som v polčase zinkasoval dohovorené peniaze za štart,“ usmieval sa tajomník Strely. „Ináč, pán Klobec, neviem, z čoho by som vám zaplatil cestovné…“

	„Myslím, že okrem toho Floriánka, či ako sa volal ten svätý fanúšik na ihrisku, nikto sa nemôže ponosovať,“ odborne hodnotil priebeh zápasu majiteľ dopravného zázraku. „Zápas bol rušný, a nikto neprehral. Napokon, vám ten beh vo finiši tiež neuškodil.“

	„Len aby od nás nevymáhali peniaze,“ utrúsil Janšta.

	„Žiadať odškodné môže len ich Floriš. Iba on utrpel viditeľný pracovný úraz. Pravda, nie od nás. Na kieho helementa sa ten ich half staval blízko lajny do cesty môjmu centru?“ čertil sa Paľo Rázga. „Toho nech žaluje.“

	„Na poslednom súde,“ dodal iný hráč.

	A do hukotu a prachu z autobusu sa čoskoro miešali zvuky veselej pesničky z mladých hrdiel veselých športovcov z ŠK Zvolen-Strela pod baštou…

	 

	Jedenástka Škótov vo Zvolene

	 

	Každé mužstvo občas navštívia „suché“ a „neúrodné“ roky, keď hráči sa pľancú po ihrisku ako bezduchí a beznádejne vyčerpaná je aj klubová kasa. Vtedy každá dobrá rada má cenu zlata.

	Najbezbolestnejším trikom, ako beztrestne prísť k hŕbe peňazí, je zohrať priateľský zápas s honosným klubom, ktorého chýr siaha najmenej do výšky Vysokých Tatier.

	Vedenie ZTK sa roku 1934 chytilo takejto možnosti. Zaistilo si štart budapeštianskeho MTK. Keď plagáty túto senzáciu oznámili, fanúšikov pochytila triaška. Na vlastné oči vidieť na vlastnom ihrisku hráčov známeho klubu, to už čosi znamená!

	Otcov klubu, pochopiteľne, mimoriadne potešil záujem domácej aj okolitej verejnosti. O lístky na zápas sa bili najmä obchodníci, statkári, fiškáli, doktori a zástupcovia ďalších prachatejších brandží, ktorým ešte aj v republike tajne, ale zavše aj zjavne rezalo len to, čo malo punc Made in Hungary.

	Pokladník klubu si radostne mädlil ruky. Akoby aj nie! Podnikavci zo širokého okolia – od Lučenca, Levíc, Kremnice a Bystrice – kupovali celé bloky vstupeniek, aby ich „primerane“ zdražené predávali ďalej. Vypukla priam horúčková zhánka po lístkoch. Kupovali ich aj mrkvosi, čo inokedy nešli ani zadarmo na „ten smiešny futbal“. Vďaka im, ale aj vďaka športovým nadšencom, peniaze pomerne skoro naplnili prázdnu klubovú kasu. Funkcionári v strachu, aby im ju niekto v noci gangsterský nevyfúkol, určili troch mocných dobrovoľníkov ako stráž.

	Aj krčmári sa pripravovali na zápas storočia. Objednávali zvýšené zásoby alkoholu. Vedeli, že ak domáci vyhrajú, všetko sa od radosti oslope. Ak prehrajú, tak musia zaliať žiaľ. Obchodníci oznámili, že v nedeľu, v deň zápasu, výnimočne otvoria svoje „kšefty“ pre cezpoľných divákov. Železnica pohotovo vypravila mimoriadne vlaky. Miestne noviny A-Zet dvojnásobne rozšírili rozsah čísla. Dokonca aj všadeprítomní majitelia „ľahkého priemyslu“ – kolotočiari, cirkusanti, lunaparkári, veštice, verklikári a ďalší – vyhlásili v deň zápasu pracovnú pohotovosť prvého stupňa.

	Výbor ZTK zasadal večer čo večer. Už ich ani veľmi nemorila obava, či ich hráči vyhrajú, alebo prehrajú. Veď v priateľskom zápase išlo len o naplnenie kasy.

	Dva dni pred zápasom prikvitol na zasadanie výboru ZTK vápnovo bledý prednosta pošty:

	„Páni! Priatelia, aha! Hľaďte, čo som, našťastie len ja sám, zachytil pred chvíľou z Budapešti!“ Trasľavou rukou pchal pod nosy vyjavených funkcionárov pokrkvaný telegram v slovenskej reči: MTK V NEDEĽU Z TECHNICKÝCH PRICIN NA ZAPAS NENASTUPI. MTK-BUDAPEST.

	Po hrome z jasného neba nastala chvíľa mrazivého ticha. Ani najväčší odborník transfúznej stanice by sa vo výborníkoch nebol dorezal krvi. Oči vyjavené, čelá náhle zarosené ľadovým znojom, ruky roztrasené, jazyk zmľandravený.

	„No servus… A sme v peknej kaši!“ prerušil mlčanie doktor Janovitz.

	„Pán doktor, och, ach, lepšie by som sa cítil tam, kde vravíte, ako v najbližších dňoch u nás doma!“ zalamentoval pokladník, zelený ako zelená sedma. Srdce mu začalo zaraz badzgovať. Matne si predstavil, Čo ho čaká od sklamaných divákov.

	„Ja sa asi hneď obesím. Len kde? Aha, na luster!“ pokračoval pokladník v elegickom rozjímaní a mútnym okom samovraha poškuľoval na povalu, hľadajúc súci hák.

	„Hák je na strope, len či ťa udrží!“ šibenične zakosil Paľo Dubský. „Hádam ti ho radšej spevním. Keby si sa, nedajbože, odtrhol, mal by si zo svojho krásneho činu len polovičnú radosť, a nijaký úžitok!“

	„Paľko, nože nešpásujte! Sme v prekérnej situácii!“ napomenul ho čestný predseda klubu, okresný náčelník.

	„Panebože, toľké tisíce!“ takmer plačky mľaskavo cedil cez zuby pokladník. „Ja sa hádam ani neobesím. Toto… toto bude moja istá smrť! Zaiste ma trafí šľak!“

	„Len či ťa dobre trafí? Pri tvojej driečnosti je to riskantné… No prv ako opustíte tento svet, musí každý zložiť pár stovák, ktoré sme spoločne šťastlivo prepili!“

	„Íha! Ešteže čo! Ja veru nedám ani brka! Zárobky žiadne; z čoho?“ ozval sa naprhlený krajčír. „Páni, v tejto kríze musím za mizerných tristo korún ušiť celý ancúg aj s prípravou. Kde nieto, ani smrť neberie. Neplatím.“

	„Ani ja!“ pohotovo zahlásil ďalší, takto výkonom najaktívnejší slopaj – keď pil za cudzie.

	„Nezaplatíme ani halier!“ ozval sa Paľo Dubský.

	„Páni, nekasajte sa! Pili sme všetci, všetci cech aj splatíme, čo hneď schodok zaintabulujeme na svoje manželské postele!“ vyhlásil pokladník.

	„A veru, vážení výborníci, platiť sa nebude!“ pokojne, s večnou cigarou v ústach, znovu povedal Paľo Dubský. „Opakujem, nebudeme nič platiť!“

	„Paľo, šalieš?! Čo ti haraší vo veži? Rozum sa ti kýši?“ doskakovali doňho jeden cez druhého.

	„Nekýši, len viem, ako vydriblujeme zo šlamastiky, a navyše aj kasa ostane nedotknutá!“

	„Ako?!“

	„Jednoducho!“ Z vrecka vytiahol A-Zet a aby všetkých ešte tuhšie vyšponoval, úmyselne zdĺhavo otváral noviny. Napokon zgučeným priateľom ukázal malú kurzívu a nahlas čítal: „Pražská SPARTA zohrala v nedeľu na svojom ihrisku medzinárodný futbalový zápas so škótskou jedenástkou Celtic Glasgow, ktorá je na turné po Európe. Včera funkcionári ukazovali hosťom krásy Prahy. Pri prehliadke sochy slávneho sochára Myslbeka stredný útočník Celticu O’Mackay opýtal sa sprievodcu: Koľko dal ten váš Mysl-bek gólov v štátnej reprezentácii?… Z toho jasne vidieť, že hráčov škótskeho mančaftu okrem futbalu nič iné nezaujíma. Preto…“

	„Paľo, nešpásuj! Prečo nám tu čítaš gebuziny?“ namrzene ho prerušil jednateľ.

	„Ešte sa ti nebrieždi?“ Paľo opakom ruky pľasol po novinách. „Toto je naša záchrana!… MTK k nám nepríde, nuž v zajtrajších novinách pán Podlipný, riaditeľ tlačiarne, oznámi, že namiesto s maďarskými futbalistami zohrajú naši hráči priateľský zápas so Škótmi.“

	„Prepáčte, možno som nechápavý, ale ja ešte stále nerozumiem, čo pán Dubský má furt so Škótmi?“ žiadal vysvetlenie podpredseda.

	„Paľo, vrav!… Čo vlastne radíš?… Chceš azda k nám pozvať Škótov?“

	„Tvoju starú mater skôr ako Škótov… Kdeže by nám tí sem prišli! Naše mužstvo si po bombasticky veľkej reklame v novinách zahrá s našou rezervou, ktorú v Hronskej Dúbrave preoblečieme za škótskych hráčov. Tam ich aj namaskujeme presne tak, ako sú na tomto obrázku v A-Zete. Nikto na svete nezbadá náš maličký podfuk. Vážení, chápete?“

	„Už mi svitá. Hm, ale ako ty, koňov brat, chceš postaviť proti nášmu prvému mužstvu našu rezervu?! A nevieš, že práve v nedeľu hrá priateľský zápas vo Vrútkach?“ napaprčene zašermoval rukou zmátožený tajomník.

	„Viem, všetko viem. Od Maďarov došiel telegram, že z technických príčin neprídu. My pošleme podobný telegram do Vrútok: Naše druhé mužstvo z technických príčin nenastúpi, lebo brankárovi sa vydáva alebo mu zomrela svokra, teta, pre mňa za mňa aj krstná mať, a náhradného brankára nemáme. Už chápete?“

	„A viete, páni, že by to hádam aj išlo?“

	„Nebol by to voči obecenstvu bohapustý podvod?“ zjajkol bojazlivý tajomník. „Mám ženu, deti! Nedám sa zavrieť!“

	„Ktože ťa, bojko, zatvára?“ tíšil ho Dubský a zahalil sa dymom cigary.

	„No, povedzme, že návrh schválime, keď inej možnosti niet,“ pristával predseda. „Pán Dubský, predostrite plán, ale jasne, ako si všetko predstavujete.“

	„Jednoducho. Na našej štácii bude Škótov čakať hasičská kapela a hromada divákov. Pred ich očami hráči nášho druhého mužstva odídu vlakom akože do Vrútok. Zakývame im na rozlúčku. Aj zakričíme: Banda, vyhrajte! No na najbližšej zastávke rýchlika, teda v Hronskej Dúbrave, v krčme u Pázmána ich s Pepom Krajčím alebo s Paľom Plieštilom zo Slatiny zamaskujeme. Nalepíme im fúzy, brady, mihalnice a, ak treba, aj nosy, aby vyzerali ako Škóti tuto na obrázku. Preoblečú sa do krásnych škótskych dresov so sukničkami. Na hlavu si dajú károvanú baretku s gongolcom…“

	„A kde zoženieš škótske dresy?“

	„Dnes v noci ich ušije za režijnú cenu člen výboru ujo Vojtech. Ale sám! Bez svedkov, za zavretými dverami!“

	„A ďalej?“

	„Ja ako škótsky manažér prvý vysadnem so svojimi chlapcami na našej stanici. Hasiči spustia tú svoju satanskú muziku. Preberiem od vás bukrétu a klubové zástavky. Šaňo Čambal povie po anglicky reč a hneď nato nás autá členov výboru bez ďalších komédií odvezú do hostinca U Kusého. Tam sa vy členovia výboru s nami – Škótmi najete slovenských halušiek. Potom odveziete novopečených Škótmi autami rovno na ihrisko… Nikto nič nezbadá. A nikto nebude banovať za hráčmi MTK, keď uvidí tú našu, nikdy predtým nevídanú nádheru v sukniach! Aj zápas prebehne normálne.“

	„Kto bude sudcovať?“

	„Náš Štefan Labuda.“

	„A je po paráde!“

	„Hm… a čo ak niekto náš plán predčasne vytrkoce a všetko pokazí, háá?“ zapochyboval priopatrný pokladník.

	„To sa nesmie stať!“ povedal Paľo rozhodne. „Z nás vo vlastnom záujme o tom nikto necekne ani »ň«. Ináč zaplatí do klubovej kasy všetko, čo sme spoločne šťastne minuli na nákup tinty a iných tekutín. Chlapcom z jedenástky celý plán oznámim len cestou do Hronskej, aby sa nepreriekli… Uvidíte, všetko pôjde hladko ani po masle… Ste teda za Škótov alebo proti? Hlasujme!“

	Všetci zvesili hlavy. Stíchli. Dívali sa kade-tade po kútoch.

	„Dobre, vidím, že všetci túžite vrátiť chýbajúce korunky. Prosím. Pokladník, inkasuj!“

	„Hoho! Ja som za Škótov!“ šibko sa ozval výborník klubu, čo najviac odpil zo vstupného.

	„Aj ja!… Ja tiež!… Nech sa teda robí, čo chce, aj ja!“ pridávali sa bez nadšenia jeden za druhým, akoby čertovi vlastnou krvou dušu upisovali.

	„Konštatujem, že návrh je jednohlasne schválený. Tajomník, zapíš: jednohlasne! A teraz prerokujme ďalšie podrobnosti. Na nič nesmieme zabudnúť!“

	V tú noc výbor zasadal dlhšie ako po iné razy. Ráno ich zastihlo zmandrčených ako po opici, ale so zábleskom nádeje v očiach.

	Nocovanie výboru vyriešilo veľa nevyriešeného. Zachoval sa o tom stručný záznam, ktorý o niekoľko rokov získal prvú cenu v súťaži autorov naivnej tvorby, lebo mal tajuplnejšie pasáže ako moták z väznice.

	Noviny A-Zet priniesli bombastickú správu, že namiesto pôvodne ohlásených Maďarov prídu Škóti. Nikto z majiteľov vstupeniek neprotestoval. Štart slávneho tímu z ďalekého Škótska, kde žijú nielen najväčší osukničkovaní lakomci a lochnesská obluda, ale aj najlepší futbalisti sveta, ohúril všetkých. Čitatelia A-Zetu sa váľali od smiechu, keď si prezerali na fotografii hráčov Celtiku. Verejnosť obveselilo aj čítanie podarených škótskych vtipov, ktoré jej redakcia pohotovo naservírovala. Hltali sa aj vymyslené správy o jednotlivých hráčoch, podané tak, že by to lepšie neurobil ani najsúcejší športový redaktor o skutočnom mužstve.

	Ešte aj mestský bubeník vyburcoval záujem verejnosti o chystaný zápas. Nečudo, že nik nevrátil vstupenku. Naopak, ľudia sa dožadovali ďalších a ďalších…

	Finančný úspech sa zdal viac ako zaistený!

	„Musel by v tom čert byť, aby sa fígeľ nevydaril!“ vraveli si, síce s malou dušičkou, ale s veľkou nádejou funkcionári klubu, ktorí trnuli nedočkavosťou, ako sa to všetko skončí…

	 

	V sobotňajšiu noc málokto z výboru ZTK spal pokojne.

	Nedeľa!

	Deň zápasu so Škótmi!

	Slnko pražilo od včasného rána. Od Poľany dul do hronskej doliny mierny vetrík, ktorý akomak miernil páľavu. Na námestí a v uliciach bol čulý ruch. Hlúčky búrlivo gestikulúcich fanúšikov „úradovali“. Každý sa cítil zasväteným odborníkom. Všetci sa však zjednotili v názore, že Škóti sú naozaj futbalisti svetovej, ak nie ešte aj vyššej klasy.

	O tom, ako sa výboru ZTK podarilo získať štart Škótov, vznikali neuveriteľné dohady. Jedni tvrdili, že kapitán Celtiku Glasgow mal mater z Dobrej Nivy. Iní stvorili ešte podivnejšiu rozprávku: Vraj centrov otec bojoval za prvej svetovej vojny s nemenovaným budčianskym rodákom, ktorý mu v boji nielen odvážne zachránil holý život, ale zo zvyšku síl mu pomohol ešte k synovi. Iná verzia hlásala, že vedenie Škótov sa chystá práve vo Zvolene, v meste najsúcejších športovcov, nakúpiť za tvrdú valutu súcich hráčov na svoj zámorský zájazd.

	Takéto a podobné vymysleniny neprekážali ochotníckemu krúžku miestnych fotoamatérov. Tri dni sa radili, ako exponovať za rôznych svetelných situácií. Dokonca ani Zväz starých dievok nelenil. Veď čo, ak sa dáky škótsky fešák v prirodzenej lakomosti ulakomí práve na niektorú z nich? Či nie sú už dosť dlho ako preležaný môťovský ocot súce na export?

	Pravda, toto sú len nepatrné odrobinky z toho, čo sa dialo, kutilo ako pod pokrievkou.

	Od rána preplnená železničná štácia čakala príchod Škótov.

	Polícia a železničiari už hodný čas púšťali na perón len cestujúcich s platným cestovným lístkom. Ale fanúšikom neprešli cez rozum. Tí si kupovali lístky do najbližšej stanice, len aby im, bohuchovaj, neušiel prvý pohľad na zázračný futbalový „vundermančaft“.

	Keď sa od Plešivca prihnal takzvaný pražský rýchlik, staničný personál mal čo robiť, aby nikoho nedokaličil. Ale mali čo robiť aj hráči B-mužstva ZTK, aby sa pretlačili cez dav do vagónov.

	Paľo Dubský ešte z dverí rýchlika volal na dav:

	„Držte sa, rodáci! My, ktorí odchádzame do Vrútok ako zákony športu kázali nám, nemáme šťastie vidieť krásny zápas. No držíme vám palce! Strážte loptu a bránkové tyče, aby vám ich lakomí Škóti neukradli alebo nepoškodili. Ak od nich popýtate náhradu za vzniknutú škodu, z obavy o svoje libry viac na vašu bránku nestrelia.“

	Paľovo vystúpenie malo veľký strategický význam. Nejeden fanúšik by ho bol na zápase postrádal. Keď ho však videli odísť do Vrútok, predišiel zbytočným dohadom…

	Hudba s vysidolovanými nástrojmi nedočkavo prešľapovala na peróne. Konečne po hodine vyvolávač vlakov oznámil: Rýchlik z Prahy odišiel z Hronskej Breznice. O chvíľu vojde do stanice na tretiu koľaj…

	V rýchliku prvej triedy vtedy už čupeli s malou dušičkou, ale s veľkými fúziskami a ešte mohutnejšími bradami na potvoru za Škótov zamaskovaní hráči druhého mužstva ZTK Zvolen. Manažér „škótskeho“ klubu, oblečený ako aj ostatní v impozantnej károvanej sukničke a s gongolcom na hranatej baretke, držal uprostred nich na špagáte bielu, na špatu sveta vychudnutú kozu. Kozička mala znázorňovať typickú škótsku sporovlivosť – akoby ona jediná vlastným kaloricky záhadným mliekom kojila všetkých hráčov.

	Paľo všakovak upokojoval bradato-fúzatých škótskych internacionálov. Niektorí z nich sa pri pohľade na druhého tak rehotali, že nakoniec bezvládne čupeli v kúte. Hráči si museli na malé kufríky náhlivo nalepiť hromady hotelových nálepiek zo slávnej zbierky miestneho zberateľa. Bol to jeden z rafinovaných blafákov na oblafnutie pochybovačov.

	Každý futbalista sa pre každý prípad učil z papierika svoje škótske meno. Paľo Dubský bol mister Clark O’Brien, Pubo Štric Gordon Gray, rodný brat Nelly Grayovej, Paľo Rázga Patrick Falconer. Ďuro Hronec sa stal Mac Hardym. Iný sa prekrstil na Edgara Donalda, plantážnika, čo pestoval v aberdeenskej hydinárni káčerov Donaldov. Cudzo zneli mená Dickson, Black, O’Mackay, McWiliam, Walker, Middleton Joe a podobne. Chlapci sa navzájom predstavovali, vyslovujúc svoje mená vykrivenými ústami, akoby im ich pálili horúce zemiaky.

	Mister Clark O’Brien všetkým prísne zakázal s niekým hovoriť:

	„Čušte, akoby ste mali na hubách zámky! Len half Šaňo Čambal, ktorý vie dosť obstojne anglicky, súvislo povie zo schodíkov rýchlika pár nesúvislých slov. Potom hneď autom do hotela! Jasné?“

	[image: C:\Users\JOSHUA~1\AppData\Local\Temp\FineReader11\media\image35.jpeg]„All right!“ odvetili novopečení Škóti perfektnou angličtinou. Šťastie, že veselí mladí športovci celú vážnu akciu brali vyslovene nevážne, ľahko, akosi športovo. Pri zastavení vlaku na preplnenej zvolenskej stanici sa už tvárili suverénne ako skutoční škótski internacionáli. Keď ich dav búrlivo vítal, bohorovne mávali na pozdrav ako dáky škótsky sir výrobcom syra, teda – pastierom oviec. No vďaka usporiadateľom vítajúci si udržali odstup od tiel reprezentantov. Na jediný pokyn Paľovej ruky v okamihu všetko stíchlo. Dokonca aj prítomné rušne pochopili vážnosť situácie. Ani jeden nezapískal, nefučal, nehlomozil…

	Roztrasený jednateľ ZTK, zapotený ani konský kantár, civel po boku s krásnou krojovanou dievčinou. S krásnou bukrétou v rukách zastala pri schodíkoch vlaku. Jednateľ vítal Škótov lámanou angličtinou, do ktorej miešal všetky cudzie slová, dokonca aj His Masters Voice, ktoré kedysi videl na gramoplatni:

	„Vitajte u nás, milí škótski futbalisti…“ a potom zachrčal ešte niečo nezrozumiteľné, čo sa náramne podobalo indiánskemu zvolaniu uf, uf, na čo dievčina s pukerlíkom podala manažérovi Škótov, mistrovi Člarkoví O’Brienovi bukrétu. Dubský ju prijal dôstojne, bez najmenšieho úškrnu. Aby nevzbudil u niekoho z rodných náhodné podozrenie, svoju obligátnu cigaru pre tento akt nahradil krátkou námorníckou fajkou. Vybafol pár kotúčov dymu a dojato povedal:

	„Dzenkuji verimač… Haudujudu, džentlmen od Sfolen…“ a rukou dal pokyn Saňovi Čambalovi, aby zasa on povedal dve-tri slová.

	Spomínaný half zamával belaso-červenou zástavkou vo farbách mesta Zvolena a fufňavo, akoby mal v nose nejmenej za hrsť spuchnutej fazule, zašvitoril čistou škótštinou:

	„Lejdíz end džentlmen, pípl od Sfolen – haudujudú! Náš skottiš tým, my vam s mister O’Mackay omakáme veri gud vaše futbol pránky. Toliko kóli še vaš psisko vykape v polofinish, bude hendykap. Skotiš tým sdravi dýr džentlmen of Sfolen, hi-hip.“

	Všetci Škóti hromovo odpovedali: „Hurej-hurej-hurej!“

	Po každom Škótovom slove nasledoval potlesk. Po každom jeho úklone či zdvihnutí ruky rev. Aj on dostal bukrétu ruží a s ňou šťavnatý bozk od dievčiny. Mľasknutie vydalo zvuk, ako keď za zrazia nárazníky vlakov. Ovácie nemali konca.

	Manažér však medzitým nežne zložil zo schodíka svoju suchotinársku kozičku. Stiskom dvoch prstov cvrkla zo struku vemena do dlane prúd mlieka a už sa za ňou hrnul pelotón hrozne zarastených hráčov. Mávali rukami a hádzali obdivovateľom kvety georgín. V rezkom tempe sa doslovne predrali do áut a ulicami mesta až do hotela U Kusého.

	Tam v uzavretej miestnosti zjedli bryndzové halušky, národné jedlo hostiteľov. Škótov domácej výroby osobne obsluhovali vybratí funkcionári, aby pre záchranu kasy športového klubu niekto predčasne nevysliedil ich „výrobné tajomstvo“.

	 

	Ihrisko!

	Nie, to nebolo ihrisko, ale kotol, a či skôr priam kráter sopky pred výbuchom! Nedočkavosťou vybičované vášne a zvedavosť domácich, ako aj cezpoľných fanúšikov klokotali najrozmanitejšími dohadmi či variáciami, kombináciami, ako zápas vypáli.

	Prehrajú domáci? Vyhrajú? Skončí sa zápas remízou?

	Na rozpálenej škvare ihriska sa v predzápase umnou hrou snažili vzbudiť záujem dorastenci ZTK s Dodom Reimannom v bránke. Pokladali za veľkú česť, že sa môžu blysnúť pred natrieskanými tribúnami. Ale kdeže mali diváci vtedy oči na domáce športové nádeje! Išlo o veľké veci: ZTK – Škóti!

	Predzápas sa skončil. Nádejnú priesadu budúcich futbalistov mesta vyprevadil len slabý potlesk divákov.

	Konečne!

	Konečne vybehol na trávnik Štefan Labuda, rozhodca solídnej domácej výroby. Povedľa neho dvaja čiaroví rozhodcovia so zástavkami. Krátka pauza, a už sa obe mužstvá dôstojne hrnuli spod tribúny.

	Jasot. Potlesk. Hvízdanie.

	Hostia so zarastenými bradami a v nezvyčajných sukničkách mohutne kontrastovali s vyholenými domácimi hráčmi. Ovácie zarazil hvizd sudcovej píšťalky. Kapitáni si vymenili klubové zástavky a spomienkové darčeky, vylosovali bránky, a už sa to začalo!

	Mladí hráči z druhého mužstva ZTK v škótskych dresoch skoro pochopili svoju šancu. Hneď zo začiatku nasadili ostré tempo, a tak sa zápas začal veľmi rušno. Technicky vyspelí hráči oboch celkov predvádzali priam exhibíciu. Za „škótskou“ bránou stál v impozantnom postoji ich manažér Clark O’Brien s kozou a s rytierskymi stužkami pod štulpňami. Akoby náhodou, ale tým nápadnejšie sem-tam podojil do pohárika svoju vycivenú kozičku a dal sa napiť brankárovi posilňujúceho nápoja.

	Za každým pôdojom zaburácal smiech vďačného publika.

	Mladí hráči z rezervy vtipne prenikali zo stredu ihriska do priestorov pred bránku domácich. Ich kombinácie boli polahodou pre oči nežičlivcov Zvolena. Škodoradostne kvitovali smelé úniky „Škótov“, ktorí presvedčivo dokazovali kvality pravého anglického futbalu. Uznanie si získali najmä krížne prihrávky z polovice ihriska na rýchle krídla, ktoré razantne útočili a napodiv presne strieľali.

	Domáci odrážali nápor za náporom. Diváci nevedeli obsedieť. Dvíhalo ich a šteklilo im hlasivky. Obrana domácich na čele s Paľom Midriakom a Ondrom Hrčom si však zakaždým vedela rady. Keď jej aj lopta prenikla povedľa nôh, hráč súpera nikdy. Zoťali ho ako ovos aj s jeho rytierskymi stužkami, takže zvyšky jeho internacionálneho majstrovstva klesli nie do gatí, ale do sukieň a do prachu ihriska.

	Pri jednom takom páde si Paľo Rázga, alias Patrick Falconer ryjúc nosom v zemi bezmála vyradíroval nalepenú umelú bradu. Ešteže si ju šikovne pricapil späť a držiac si ju rukou včas odbehol do šatne. Tam mu ju pohotový maskér nielen znova podlepil mastixom, ale pre istotu aj prelepil leukoplastom. S flajstrom vyzeral Paľo ešte hrozivejšie. Vlastná mať, tým menej otec by ho neuznali za svoje vydarené dieťa.

	Medzitým brankár domácich kopol loptu až na prázdnu polovicu hostí. Akýmsi šikovným manévrom dostala sa na kopačku obávaného strelca Bešinu-Roľníka, ktorý sa s ňou nezadržateľne rútil na svätyňu prekvapených „Škótov“. Darmo sa za ním pechorila príliš predsunutá obrana favoritov. Julo sa dostal až na šestnástku a tam prv, ako brankár Škótov Ďuro Rampa stačil vybehnúť, vystrelil. Bomba nielenže rozkývala pravú bránkovú žrď, ale aj na smrť vyľakala o bránku uviazanú suchotinársku „škótsku“ kozu, ktorá od strachu urobila salto mortale a potom uviazla medzi holými kolenami popod nos tíško po slovensky bohujúceho manažéra O’Briena.

	Pokým sa O’Brien spamätal a prešiel na „rodné“ škótske nadávky, Bešina dobehol odrazenú loptu a bolo 1:0 pre domácich.

	Sotva kto by verne vedel zachytiť ovácie Zvolenčanov! Taký majster sa ešte nenarodil, aby bez magnetofónu či inej zvukomalebnej pomôcky zachytil šťavnatý, mohutný ryk obecenstva. Keby tisíce krvilačných Hurónov tupým nožom naraz skalpovali práve toľko Komančov a navyše drali raz toľko chudých škótskych kôz za zvukov desiatky hasičských kapiel a kvikotu kynožených bravov na chicagských jatkách, nevyrobili by takú silu a škálu farbistých zvukov. Fanúšikovia vyhadzovali od šťastia do výšky nielen svoje sobášne klobúky, dáždniky, ale dokonca aj vlastné maloleté deti. Navzájom sa objímali. Bozkávali sa, plakali, padali si do náručia a hneď zase vstávali, hľadajúc nové spôsoby, ako prejaviť svoju neskonalú radosť z neočakávaného gólu.

	Rozhodný rozhodca Labuda dal na pol ihrisku nekompromisne píšťalkou pokyn pokračovať v hre.

	Kocka sa obrátila.

	Domáci, predsa len technicky vyspelejší futbalisti, priam priklincovali na niekoľko minút hostí k ich bránke. Diváci ako kibici pri kartách hlasno a dosť hlúpo radili. Rady servírovali v skandovaných pokrikoch, napríklad aby sa Škóti zakopali do dekungov pred zlatými hráčmi ich ZTK.

	Ďalšie góly viseli vo vzduchu. Otec myšlienky, manažér Paľo, nenápadne zaúradoval. Prikázal, aby sa hráči domácich trochu miernili. Počúvli ho. Navyše výborný obranca domácich Paľo Hrčka úmyselne, či čírou náhodou spáchal ruku. Pozornému rozhodcovi to neušlo. Jedenástku Škótov strieľal brankár. Šikovne si položil svojho kolegu do jedného rohu, a napálil loptu do druhého.

	Polčas sa skončil zaslúženou remízou 1:1. Ktosi vtedy vtipne poznamenal:

	„Keby mali domáci trošku šťastia, mohol sa skončiť aj opačne!“

	Druhý polčas sa začal nervózne.

	H ráči oboch mužstiev so striedavým šťastím útočili, alebo sa bránili. No najčastejšie posielali malé domov, za čo ich rozkokošení diváci začali kriticky posielať kdekade inde, len nie domov. Našťastie brankári si chytaním týchto malých domov vytrénovali stuhnuté nožné svalstvo, a tak v značnej miere predišli kôrnateniu tepien v ďalekej starobe.

	Center Škótov O’Mackay z priamej prihrávky záložníka Graya ml. z „kapáša“ strelil šupu, ktorá v susediacom židovskom cintoríne spravila strašný brajgel. Otriasla pomník a spôsobila alarm, akoby nebeský estrádny sólista archanjel Gabriel trúbou surmoval na posledný súd.

	Od tej chvíľky sa už unavení alebo excelentným výkonom domácich prekvapení „škótski“ hostia ťažko dostávali do streleckých pozícií. Aj keď sa ešte párkrát vypli k drvivému náporu, priam zdrvení zhasli na kopačkách domácej obrany. Brankár ZTK Mozoláni si mohol vo svojej svätyni pokojne vykladať kombinovaný pasians alebo hrať lízaný mariáš.

	A keďže čert nikdy nespí – a nespal ani na tomto neobyčajnom medzinárodnom zápase v meste na Hrone – čulý krídelník domácich Jožko Lenčo prešmykol sa ako klzký úhor spleťou tiel do skvelej streleckej pozície na hranici šestnástky a odtiaľ obávanou ľavačkou mäkko vystrelil falšovanú loptu do osieťovaného obdĺžnika bezmocných Škótov. Ich prekvapeného brankára jeho vtipná rana tak omráčila, že sa nasilu zasmial a bezmocne zakýval strelcovi rukou, ako kývame na rozlúčku svokre, keď nás konečne natrvalo opúšťa.

	2:1 pre Zvolen!

	Znova tie isté výjavy s revom ako pri prvom góle. Znova tie isté prostocviky skalných, čiastočne vylepšené ďalšími prvkami pohybového umenia. Spoluhráči sa vrhli na šťastného strelca víťazného gólu. Keď sa vymanil z ich objatia, ledva sa postavil na nohy. Prepletal nimi ako jednonohý invalid, keď sa učí tancovať čardáš kombinovaný figúrami z poľského krakoviaka a srbského kola.

	Výbuch nadšenia divákov za prelámanými bariérami ešte nedoznel, keď Štefan Labuda naposledy fúkol do rozhodcovskej píšťalky.

	Slávne stretnutie domácich so „škótskou“ jedenástkou sa skončilo zaslúženým víťazstvom ZTK.

	Len čo si hráči navzájom chlapsky potriasli rukami, hnali sa ozlomkrky do šatní pod tribúnou. Neveľmi dbali na pozdravy, jasot a potlesk korenený obligátnym piskotom.

	A vtedy sa to stalo!

	Meter od vchodu šatne odpadli poškótštenému Ďurovi Hroncovi-Mac Hardymu odpotené fúzy. Túto chybu krásy na nešťastie zazrel jeho najmladší brat, ktorý sa motal pri šatni. Víťazoslávne vyskočil a začal zverejňovať svoj svetový objav:

	„He, he, he, figu sú to Škóti, he, he… Veď je tam aj náš…“

	Na šťastie v opare nadšenia si fafrnka nikto nevšímal, takže ho ešte včas stihli umlčať mocné ruky blízko stojaceho výborníka klubu. Objaviteľ pravdy najprv v prítmí chodby pod tribúnou dostal pár zaúch, aby mu nebolo tak veľmi do skoku a revu, potom mu tá istá trestajúca ruka strčila pod usmoklený nos pokrkvanú dvadsiatku:

	„Ak do mesiaca niekomu čo len náznakom prezradíš, že si medzi Škótmi spoznal svojho brata, dostaneš trikrát viac bitky ako dnes. Ak ale všetko udržíš v tajnosti, budú tvoje tri dvadsiatky. Rozumel si?! Tak, čo si vyberieš?!“

	„Ujček, budem mlčať,“ sľuboval objaviteľ možnej skazy celej vydarenej akcie. „Veď mne sa iba zdalo, že ten hráč sa podobal na môjho brata. Naozaj iba po-pozdávalo. Ale… ani tak to nepoviem!“ A už ho nebolo. Zdúchol ako tieň.

	 

	„Škóti“ hneď po zápase na autách členov výboru opustili Zvolen – mesto svojej porážky. V Hronskej Dúbrave sa odmaskovali a znova obliekli do svojich šiat. A večerným rýchlikom sa bez najmenšieho podozrenia vrátili domov akoby z Vrútok…

	Mnohým špekulantom sa zdalo hneď čudné, že noviny A-Zet nepriniesli o zápase so svetovou jedenástkou obsiahle referáty, taktiku redakcie však pochopili až o mesiac. Nevedno ako, ale každý sa dozvedel pravdu o „Škótoch“. Väčšina športových fanúšikov sa srdečne smiala, ako naleteli výborníkom ZTK, zahnatým do úzkych. Nikto im však nevzal tých niekoľko minút vrcholného šťastia, keď ich domáci miláčikovia zo ZTK vyhrali nad obávanými Škótmi…

	 

	Olympiáda nad Hronom

	 

	Päť rokov pred začiatkom druhej svetovej vojny sa mimoriadne úspešne skončil Deň matiek. Oslava bola v prvú májovú nedeľu. Keďže aj nasledujúce dve nedele hráči ZTK hrali zápasy mimo rodného mesta, ich ihrisko bolo voľné. Niekoľko nadšencov sa preto rozhodlo usporiadať na ňom všešportovú olympiádu pre deti a mládež od štyroch do osemdesiatich rokov.

	Z nadšených ochotníkov sa obratom ruky aj bez dekrétov vytvoril prípravný výbor. Na zrod krásnych nápadov stačilo niekoľko stretnutí.

	O dva dni už burcovali zvedavosť občanov pútače, plagáty a heslá.

	Otcom myšlienky olympiády bol známy figliar Paľo Dubský. Plagát s programom lákal. Sľuboval pestrosť a duchaplné atraktívne čísla nielen divákom, ale aj aktívnym účastníkom zvolenských olympijských súťaží. Plagáty pozývali záujemcov aj do slávnostného sprievodu od železničnej stanice na športové ihrisko. Účastníci sprievodu sa mali vtipnou maskou alebo oblekom predstaviť ako reprezentanti niektorého národa piatich kontinentov spojených piatimi olympijskými kruhmi.

	Borcov, vlajkonošov, vyvolávačov na slávu a zástupcov národov privíta na ihrisku salva dvanástich delových rán z mažiara, ktorý sa ako vyslúžilec dostal do mestského múzea, kde mal úlohu naháňať zvedavcom strach ako za čias svojej vrcholnej slávy v protitureckých bojoch.

	Slávnostné vypustenie olympijských holubíc usporiadatelia zverili správcovi ihriska ZTK Kováč-báčimu, ktorý mal zároveň „večným ohňom“ zo svojej večne čmudiacej fajky zapáliť aj „olympijský oheň“ z dvoch litrov smradľavého špiritusu dodaného obchodníkom Slobodom.

	Nastúpených pretekárov z „rôznych národov“ pozdraví v zastúpení miestnych športových klubov a Cicera starec z ľudu – Paľo Dubský, ktorého si tajným hlasovaním, zdvihnutím ruky, jednohlasne zvolí platiace obecenstvo.

	Vstupný olympijský ceremoniál sa skončí spoločným zaspievaním hymny My sme tí Zvolenci, zvolenská krv! Hneď potom sa začnú vlastné preteky v aréne miestneho futbalového kolosea.

	Olympijský program bol naozaj bohatý:

	Preteky pórov galejníkov v behu so sputnanými nohami. Cena pre víťaza: reťaz z hamovky z mestského pohrebného voza.

	Váľanie dubov-kotrmelcov. Súťaž vypísaná pre deti do 12 rokov podľa lekárskeho predpisu ako prevencia na vyhnanie ischiasu z tela v neskorej starobe. Cena pre víťaza: lekvárovník veľký ako koleso voza.

	Vrh guľou z vaty do vesmíru. Cena pre víťaza: voľná vstupenka do rakety letiacej na Mliečnu dráhu. Mlieko dodajú z prebytkov Zvolenské mliekarne.

	Žutie „zlatého rúna“ z Venušinho rubáša bez pomoci rúk. Cena pre víťaza: posledný strieborný vlas z plešiny baču v Sliačskej doline – zaliaty vo vodnom skle – a bozk od Venuše.

	Rytiersky turnaj jazdcov do 60 rokov na dvojnohých koňoch. Panie a panny môžu pri turnaji povzbudiť svojich vyvolencov tak, že hodia do arény ružice, klince a iné nevädnúce pozornosti, ktoré si zakúpia v Tandlichovom obchode so železom. Víťazovi dodá bozk najkrajšia dievčina podľa vlastného výberu, ktorú mu k aktu privedú bez viditeľných známok odporu pandúri.

	Plánovaný neľútostný zápas gladiátorov vo voľnom štýle bez udelenia milosti porazeným sa po zákaze miestnej mravnostnej polície nahradí pretekmi cvičených psíkov preskakujúcich míľniky. Za psíkov sa môžu hlásiť záujemci do 13 rokov. Víťaz získa ako cennú trofej čistokrvného bastarda s rodokmeňom, ktorému prúdi v žilách naprosto čisto zmiešaná krv všetkých psov z mesta od XII. storočia.

	Vodné pólo na suchej tráve, prístupné aj pre neplavcov. Predvedú majstrovské celky miestnej Kolónie a Hronskej ulice. Víťaz získa od holiča p. Hlavaja vodovo-netrvalú onduláciu s prelivom a vodovzdorné plavky, do ktorých sa zmestia (pri troške skromnosti) všetci hráči aj s jedným náhradníkom.

	Maratónska štafeta bežcov-vytrvalcov vo vreci na 30 metrov. Víťaz, ak nebude vrecom udretý, získa cennú surovinu – pol vreca zemiakových sadeníc bez klíkov, súcich už len na špiritus.

	Posledný historický zápas longa bije – longa hrá mužstiev Fabrika – Mesto. Rozhoduje zahraničný sudca v baseballe Johny dal Cez-Gamby z Monte Karlová Ves neďaleko Lago di Senec. Víťaz dostane muzeálnu trofej – poslednú putovnú zástavu a päť kruhov rokfortového syra od miestnych bryndziarov.

	Slávnostné vyhlásenie víťazov, udeľovanie spomienkových vencov z bobkových listov a nehrdzavejúcich plakiet tepaných zo vzácnych raných zemiakov. V najbližších dvoch týždňoch – odmietanie protestov porazených, poškodených a neuspokojených.

	Dvojminútové rozjímanie nad poklesom morálky nešportového občianstva v miestnych krčmách a podobných stánkoch kultúry. Víťazom i divákom bude hrať do tanca pod záštitou zboru bohov z Olympu combo tympánov, fláut, aeolských hárf, čiastočne doplnené cigánskou kapelou miestneho primáša Gejzu Lakatoša. Ako sólista pohostinsky vystúpi známy grécky spevák Orfeus – za predpokladu, že ho z podsvetia uvoľní ošklivé psisko čuvač Cerberus.

	Predsedníctvo OH si vyhradzuje zmeny v programe pretekov a súťaží. Jednotlivci i družstvá sa môžu prihlásiť do súťaží u p. predsedu olympijských hier najneskoršie do 12. hod v piatok na športovom ihrisku.

	 

	Usporiadateľstvo OH

	 

	Ani najväčší optimista z prípravného výboru nečakal taký záujem širokej športovej i nešportovej verejnosti. Zvedavosť v tú nedeľu, ako už neraz predtým, slávila triumf. Kdekoho vyvábila pozrieť, čo sa to vlastne chystá. Aj na hlavnej stanici sa poschádzali stovky mladých i starých, poobliekaných od výmyslu sveta do všakovakých masiek a naftalínom zapáchajúcich kostýmov.

	Skupinu pravých gréckych mužov v tógach z posteľných plachát venčili vence z bukových listov; prečo práve z bukových, nikto neuhádol. Istý obetavec alebo poriadne strelený nadšenec sa naviksoval za černocha tak dôkladne, že mal čierne nielen bielko na očiach, ale aj vycerené zuby. S navštívenkou v ruke vykrikoval: „Ja som bratanec Robinsonovho Piatka… Škaredá Streda!“

	Japonská gejša v sandáloch sa pýšila namiesto klobúka veľkou pokrievkou, previazanou popod bradu farebnou šatkou. Dvaja šikmookí Japončíci ju ťahali ako na rikši na mäsiarskej káre. Ale pohľad na vykriveného starého anglického lorda v akomsi priesvitnom plášti s monoklom v oku, cylindrom na hlave a s golfovou palicou v ruke rozosmial aj mŕtveho. Občas si palicou štrngal po fajke, pričom ustavične pošklbával pravou polovicou tváre. Arabi s obrovskými turbanmi, kozácki atamani s papachami, operení Indiáni a skromne odetí ďalší obyvatelia ďalších svetadielov udivovali oči zvedavcov. Nechýbali ani jazdci na ťavách, koňoch, ba došiel aj slávny námorník Pepek so svojím rivalom Sigblatom.

	Veľa vtipu sa zrodilo v hlavách ľudí, ktorí sa odhodlali zabaviť iných aj na úkor vlastnej vážnosti.

	Maškarný sprievod športovcov sa zaradil za skupinu vlajkonošov. Ozdobený voz ťahali mohutné voly s ešte mohutnejšími rohmi z maďarskej pusty, ktoré poháňal vo fraku Paľo Janšta. Usporiadatelia si ich vypožičali od statkára Finku. Na voze trónili dva veľké pekárske koše. Podchvíľou z nich vystrkovali hlavy dve zvolenské figúrky, Daňo Pecher a starý Fida; obaja si v nich naťahovali na hlavy rozličné čiapky a klobúky. Smiešne ustrojení sa ukazovali raz jeden, raz zasa druhý. Predstavili sa napríklad aj ako Napoleon na úteku z Ruska s uplakanou žaburienkou zo Stražanovho gašparkovho divadla. Každé nové vystrčenie aj tak dosť smiešnych hláv odmeňovalo obecenstvo potleskom a jednostaj sa chichúňalo. Najviac sa však rehlil, a to veľmi svojrázne, špecialista pekár Daňo Pecher. Jeho smiech zduril z vajec aj tú najlepšiu kvočku.

	Miestna hasičská kapela tiež vykonala svoje. Starí muzikanti mali len jednu jedinú chybu: ak išli, nešla im muzika. Ak im mala ísť muzika, nemohli ísť oni, čo, pochopiteľne, brzdilo sprievod olympionikov. Ostrieľaný kapelník radšej ponechal všetkému voľný chod, a tak sa išlo i vyhrávalo, ako sa dalo. Kapelník si pokojne mával v ruke ozdobenou taktovkou, akoby dirigoval, a muzikanti si ešte pokojnejšie hrali, ako a čo sami chceli. Ich zvuky a hlavne pazvuky divným riadením osudu počúvali aj olympskí bohovia. Definitívny prievozník do podsvetia, istý pán Cháron, splnil v ten deň plán prepravy nebožtíkov, ktorých od smiechu trafil šľak, na dobrých tristo percent.

	Na malej stanici, ktorá leží už v centre mesta, čakali cestujúci na vlak do kúpeľov Sliač. No len málokto z nich odolal pokušeniu pozrieť si „olympijské hry“ a posledný zápas storočia v disciplíne longa bije – longa hrá. Mnohí z nich sa podľa starej osvedčenej zásady „Malá hŕba žiada viac!“ rovno zapojili do „olympijského sprievodu“. A spoločne zburcovali zo spánku rovno do ulíc a na ihrisko zvyšok chladných Zvolenčanov.

	Davy „zahraničných“ olympionikov a turistov privítal soľou a chlebom obľúbený Kováč-báči, ktorý tak utešene komolil našu ľubozvučnú slovenčinu, že chýrny poslanec mesta Zvolena Ľudovít Štúr, ak sa aj on nesmial, tak sa zaiste v hrobe tuho obracal.

	Tribúny boli divákmi tuhšie nabité ako staručký mažiar, z ktorého sa naposledy strieľalo, keď Turci obľahli Zvolen. Mali z neho vystreliť dvanásť sálv, no stačil jeden výstrel, a zo tridsať najbližších zvedavcov v okamihu zmenilo svoju rasu, lebo sadze z nich urobili čiernych Zulukafrov. Vďaka tejto zmene smejúce sa obecenstvo zabudlo rátať zvyšok sľúbených delových rán.

	Tým sa získal drahocenný čas na iné, predtým ani potom nevídané atrakcie…

	Vtedy už trúby kapely vydávali akési nedefinovateľné zvuky, ktoré na veľké prekvapenie druhý deň v novinách A-Zet odvážny redaktor nazval olympijskými fanfárami. S pekelným rámusom oznamovali príchod maratónskeho bežca zo štvrte Balkán.

	Pekný šuhaj atletickej postavy zapálil fakľou dva litre denaturovaného špiritusu, naliateho do lavóra, čím trochu zjednodušene nahradil pravý, a tým aj nefalšovaný olympijský oheň. Zároveň, plápolajúc vo vetre, vzniesli sa na stožiare dve narýchlo ušité „olympijské vlajky“.

	Reportér v miestnom rozhlase pohotovo a veľmi duchaplne reportoval o všetkom, čo sa práve okolo neho robí, alebo by sa malo robiť, keby sa to podarilo urobiť. Hlásil asi tak zrozumiteľne, ako sa zvyknú hlásiť v chrapotajúcom staničnom rozhlase odchody vlakov.

	„Haló, halóó! Vážení olympionici a zahraniční turisti, sústreďte sa! Práve člen čestného predsedníctva miestnych olympijských hier Ďuro Tenaten mal podľa programu vypustiť olympijské holubice, pochádzajúce z holubníkov všetkých piatich kontinentov. Pretože cestou k nám holúbkovia stihli zdochnúť na červienku, nahrádzame ich kŕdľom iných, naoko veľmi podobných operencov – náhrada za holuby má však sklon viac hrabať ako lietať; sú to prvotriedne nosnice strážcu ihriska. Priemerná znáška 234 vajec na každú, okrem kohúta, ktorý sa zatiaľ vytrvalo zdráha prejaviť v znáške vajec… Prosím, pozor! Deti, neplašte sliepky! Samy zaletia do blízkeho olympijského kurníka, ktorý je napokon veľmi podobný kurníkom všetkých svetadielov… Heš, pipka, hešta!“

	K mikrofónu doniesli „starca z ľudu“ v tóge, sediaceho na ozdobených márach. O čo mal dlhšiu bradu, o to väčšmi prekvapil krátkou rečou. Rečnil dôstojne, rozvážne a tak závažne, že si sám určoval aj potlesk:

	„Olympionici, olympioničky, turisti i paničky! Kedysi v starej Helade sa slávne olympijské hry konali každé štyri roky. U nás v našom slávnom Zvolene sa za jeho mnohostoročného trvania konajú dnes pokusne hneď dvakrát. To znamená: prvý a možno aj posledný raz. Potlesk!“ prikazoval davu. (Všetci búrlivo tlieskali.) „Naša domáca olympiáda – na rozdiel od iných, zahraničných – vyznačuje sa tým, že tam sa na každého olympionika nalepí za pol vlaku funkcionárov, usporiadateľov, reportérov, fotografov a iných potrimiskárov. U nás je to naopak. Ako vidíte, tu čo občan, to olympionik! Funkcionárov, okrem mňa vo funkcii starca z ľudu, nemáme. Potlesk!“ (Znova salva.) „Pretekajte sa statočne! Nebite rozhodcov, ani nenadávajte na nich! Aj oni sú len ľudia. Staňte sa mládeži dobrým vzorom! Potlesk tentoraz nariaďujem trochu dlhší, lebo už aj ja končím a potlesk si zaslúžim… však?!“

	Zápalistá reč muža z ľudu nenechala ľahostajným nikoho. Jeden tlieskal, iný mu vyvolával na slávu. Slovom, každý a všetci dokopy všetko prežívali s nadšením, ktoré malo rozhodne väčšiu trvácnosť ako ťažko nastrádané groše v peňaženke.

	Pri posledných salvách potlesku už ako na príkaz čarovnej paličky neviditeľnej réžie stálo na métach asi dvadsať dvojíc. Čakali na štart. Nad členkami boli farebnými šatkami pozväzovaní ako dvojice sputnaných galejníkov. V prvom rade nedočkavo stálo asi sedem dvojíc mladších chlapcov do pätnástich rokov. Za nimi sa chichúňalo zviazaných asi toľko dievčat. No najväčší rozruch vyvolalo šesť dvojíc dospelých mužov, súťažiacich za miestne športové organizácie. Ich odstávajúce prsia nápadne klesajúce do trenírok sa pyšne vzdúvali mohutným vzrušením. Každá dvojica sa statočne drala k určenému cieľu. Nejeden bohatier vliekol za sebou svojho menej zdatného partnera. Najviac potlesku zožal galejník, ktorý doskackal ako tretí do cieľa s galejníckym partnerom – na chrbte.

	Potom nastúpili deti, aby „váľali duby“. Diváci žasli nad šikovnosťou „prckov“, ktorí s nevšedným zápalom robili kotrmelce, takže vyzerali ako roztočené čertovo koleso.

	Pred vrhom vatovou guľou do vesmíru si vari nikto nepredstavoval, že táto naoko nezaujímavá disciplína vyvolá v stovkách divákov toľko radostnej poľahody. Prekvapili sa aj tí najväčší optimisti. Desiati pupkáči, ktorí už od krstu veľa pamätali, sa naozaj činili. Po napínavých prípravách, keď každý čakal aspoň desaťmetrový hod, guľa ledva doletela – aj to viac hnaná vetrom ako silou preborníka – na mizerné dva metre. Šikovný reportér pohotovo zahlásil:

	„Vrhač číslo tri práve prekonal svoj osobný rekord. Guľu z vaty vrhol z metra osemdesiat až na celé dva metre a tri centimetre. Blahoželáme!“

	Po prvom kole vrhov guľami z vaty dobehli k unaveným pretekárom maséri, aby namasírovali ovisnuté, ale predsa len „železné“ svaly. Hlásateľ informoval:

	„Víťaz je v mimoriadnej osobnej kondícii. Teraz dohodil dokonca až dva metre tridsaťpäť centimetrov.“

	Aj súťaž v žutí Venušinho „zlatého rúna“ prekonala všetko predošlé. Krásna Venuša, oblečená do dráždivo priesvitných šiat, stála na vyvýšenom podstavci, ktorým, ako sa neskoršie ukázalo, bol obyčajný pivný súdok. Od krku jej viselo asi desať tenkých nití dlhých necelé tri metre, a na nich ako číky na udici viseli žuvači-pretekári. Na výstrel z poplašnej pištole začali všetci desiati rúnožuvači žuť.

	Kto opíše pohľad na húf mužov, ktorí v potu tváre pracujú hubami! Každý z nich sa usiloval čo najskôr dožuť k lícu krásnej Venuše, od ktorej si potom smel ako odmenu utrhnúť bozk.

	Obecenstvo povzbudzovalo očíslovaných pretekárov. Po nadšenom štarte sa všetci statočne držali asi tak do jedného metra dĺžky nití. Ťažko sa dalo vytipovať nádejného víťaza. Súťaž sa zdala vyrovnaná.

	Peklo pre udatných rúnožuvačov nastalo iba potom, keď sa im ústa unavili a naplnili nepohodlným rúnom. Drhlo ich, šteklilo a plentalo sa im pomedzi zuby. Prítomný zdravotný personál musel tu jedného, tam druhého buchnátovať do chrbta, aby sa nepridrhol.

	[image: C:\Users\JOSHUA~1\AppData\Local\Temp\FineReader11\media\image36.jpeg]Aj keď diváci rúnožuvačov sústavne povzbudzovali, polovica sa ich postupne vzdala a nedokončila preteky. Druhá polovica s menším tempom, ale ešte stále srdnato súkala do úst hlúpu niť, len aby svoje spotené, komicky vyjavené ksichty čoraz väčšmi priblížila k vyľakanej, ale aj tak ešte stále krásnej predstaviteľke vábnej Venuše.

	No čoskoro aj ďalší dvaja rúnožuvači stratili tempo. Vypľuli nepríjemnú niť, akoby sa im začala omotávať okolo mandlí.

	Zvyšní traja zaručene nikdy v živote nemali na seba upriamených toľko zvedavých očí. Najprv diváci povzbudzovali všetkých troch rovnako. Potom sa začali vytvárať skupiny, ktoré skandovali mená svojho obľúbenca:

	„Duro, žuj! Ne-zdr-žuj! Žuj, žuj, žuj!“

	„Miško tíško, už si blízko! Zuj! Drž! Vydrž!“

	Po odpadnutí tretieho z celku ostala nádej len dvom finalistom, Durovi a Mišovi. Duro, mäsiarsky tovariš, mal hubu ako mlynček na mletie mäsa. Zúrivo, naozaj v potu tváre súkal do bezodnej chlebárne decimeter za decimetrom. V krutom zápolení sa povzbudzoval pohľadom jedného oka vypúleného na krásnu tvár Venuše. Druhým okom obozretne sledoval vzdialenosť niťovej štreky svojho súpera Miša od jej líca. Obaja mali rovnako ďaleko do cieľa – k bozku. Druhý finalista akýmsi čudným zázrakom prehĺtal do seba suchú niť, takže nemal ústa naduté ako mäsiarsky tovariš, ktorý sa zblízka podobal zdatnému syslovi s vydutými lícami, akoby mal v nich najmenej kilogram zrna aj s plevami.

	Keď sa obaja dožuli až na dvadsať centimetrov od hlavy krásnej Venuše, začal chrapčať nielen rozhlasový mikrofón, ale aj sám reportér, ktorého smiech a bojový zápal rúnožuvačov škrtil väčšmi než samotných preborníkov:

	„Rúnožuvači, držte sa! Nepoľavujte! Čaká vás nevšedná odmena!“

	Vtedy záhadným spôsobom druhý pretekár Mišo, čo vedel prehĺtať niť, akosi náhle vdýchol do seba takmer celý zvyšok nite. Ovácie nad ovácie. Poloomdletý len letmo bozkom štrajchol Venušu. Víťazoslávne zdvihol ruky do výšky a začal cúvať. Ale to mu išlo ťažšie ako žutie rúna. Rúno, dávno usadené vo vnútrozemí jeho zúzika, nebodaj nemalo retúrku. Nechcelo putovať nazad – na svetlo božie.

	Diváci potleskom odmenili obetavú Venušu, ktorá uštedrila bozk aj druhému finalistovi – rovno na oduté syslie líce. Ďuro sa hneď po bozku zbavil nepohodlného obsahu úst. Zlostne ho vypľul a v letku ešte aj odkopol tahet do čerta až do vesmíru.

	Preteky v žutí Venušinho zlatého rúna neunavili len olympionikov, ale aj publikum. Každý sa hnal k stánku s pivom. Poriadnym dúškom splachovali z jazyka hoci len myslený, ale aj tak nepríjemný pocit vyšťaveného rúnožuvača…

	Cez prestávku vynútenú okolnosťami usporiadatelia zaradili namiesto zápasu rytierskych jazdcov asi osem detských družstiev. Súťažili v behu cvičených psíkov cez míľniky. Malí pretekári zaujali pozornosť detskou hravosťou, šikovnosťou a bojovým zápalom. Na štafetovej dráhe stáli rozostavení členovia družstva s mierne ohnutou hlavou, rukami sa opierali o ohnuté koleno predsunutej nohy. Vyhralo družstvo, ktorého členovia začali preskakovať svojich druhov poslední, ale do cieľa dobehli prví.

	Ozval sa zachrípnutý hlásateľ:

	„Vážení, pre neočakávané, ale trvalé ťažkosti s vodou v mestskom vodovode usporiadatelia OH odsúvajú zápas vo vodnom póle na suchej tráve na čas, keď nastanú dažde. Neodchádzajte! Treba vydržať, lebo ako vidím, niektorí ste už poriadne zliati…“

	V maratónskej štafete bežcov-vytrvalcov vo vreci nastúpili starší dorastenci. Posledný vybehol k najbližšie stojacemu z jeho družstva, ten sa musel navliecť do vreca a pokračovať v behu k ďalšej hliadke štafety. Aj tento súboj udržal napätie a záujem divákov.

	A bolo to potrebné.

	Na začiatku spomínaný ozdobený voz, ťahaný volmi s obrovskými rohmi, práve priviezol dva posledné tímy hráčov. Chystali sa zahrať veľmi obľúbenú hru longa bije – longa hrá. Hasičská hudba ich vyprevadila až do stredu ihriska. Kapitáni mužstiev – z Fabriky Jano Kováč a z Hronskej ulice Jano Javorník – si navzájom obradne vymenili osobné darčeky: trojuholníkové zástavky s vyšitou longovou loptičkou a popinkom-zarážačkou.

	Zápas sudcoval starší občan, ktorý najprv musel rozhlasom stručne vysvetliť pravidlá už takmer zabudnutej hry. Hráči oboch družstiev niekoľko dní cvičili správne zarážanie zarážačkou, triafali sa v behu loptičkou, prihrávali si ju navzájom, aby ten, čo mal najvýhodnejšiu streleckú pozíciu, vyradil súperovho hráča.

	Hra vzrušila a zaujala divákov. Už krátko po začiatku ozývalo sa na tribúne i po stranách ihriska mohutné povzbudzovanie fanúšikov. Zápas vyhralo mužstvo Hronskej ulice. Bolo lepšie zohraté a malo aj lepšiu mušku. Prebrali putovnú cenu – vyrezávaný drevený kalich, ktorý v ich rukách asi navždy doputoval svoju dlhú púť v dejinách tohto írečitého slovenského športu…

	Po nich nastupovali na vyvýšené pódiá ďalší víťazi. Obecenstvo ich nadšene pozdravovalo. Páčilo sa najmä to, že popri symbolických vencoch a plaketách z akýchsi plechových ozdôb, ktoré urobili zámočníci od Šteflíka, deti aj dospelí darovali svojim obľúbencom i kvety.

	Najväčší aplauz utŕžili dvaja rúnožuvači, ktorí sa svorne tlačili na úzkom sude. Venušu, stojacu pred nimi pri súdku, držali každý za krajnú ruku.

	Zvolenská olympiáda splnila svoju úlohu vysoko nad očakávanie. Dokázala, že keď sa nadšení amatéri dajú dokopy, urobia aj bez veľkých príprav a fúry peňazí viac ako mľandraví, pohodlní profesionáli …

	 

	Carostrelci, kolkári a ďalší v akcii

	 

	— Vážení hostitelia, milí členovia Expedície, – Rytierskou sieňou zvolenského zámku sa rozľahol hromový hlas vedúceho, – ďakujeme tu prítomným športovým rytierom, ktorí ako slávni Traja mušketieri po tridsiatich rokoch siahli do kešene svojich spomienok a vydolovali z nich veselé príhody. Myslím, že pokojne môžeme požiadať profesora Perúna, aby vedecky zhodnotil výsledky našej Expedície…

	— Ojoj, na hodnotenie je ešte čas, – ozvala sa pani Gizka, ktorá si v kresle trošku podriemkala, a tak celkom zabudla, aká bola utrmácaná po prehliadke mesta. – Myslím, že sme ešte nepospomínali všetky športy a všetkých športovcov mesta. Napríklad ma zaujíma, ako to tu vyzeralo so športom na začiatku tohto storočia, aby som vedela, či som sa nemala narodiť radšej vo Zvolene…

	— Na túto otázku je ľahké odpovedať, – usmial sa zjavne najstarší veterán zvolenského športu.

	 

	— V zimných mesiacoch sa Zvolenčania pretekali v plesaní na plesoch a báloch a v lete zasa putovali v sprievodoch na neďaleký kopček Stráž alebo do blízkych sírnych kúpeľov na Borovej hore, prípadne k bývalej plechárni Union, čiže – venovali sa turistike. Kým na plesoch a báloch každý ako v združených pretekoch plesal, popíjal, tancoval alebo šantil v maske, letné výlety, tzv. majálesy alebo juniálesy – podľa toho, v ktorom mesiaci sa konali – poskytovali aj ďalšie športové zážitky. Napríklad ostrozrakí muži s pevnou rukou strieľali zo vzduchoviek do farebného terča, známeho ako šajba. V okolí strelnice to vrelo po vtipných i menej vtipných narážkach fanúškujúcich divákov:

	„Fedor, zadrž! Nestrieľaj!“ skríkol zrazu pri mieriacom strelcovi dlháň, čo mal hubu ako vyškerená podrážka čaptavej bačkory.

	„Neblázni mi mozog, prečo nemám strieľať?“ nechápavo sa pýtal vyrušený strelec.

	„Nuž, či ťa ja málo poznám? Svojimi škuľavými okáľmi trafíš namiesto šajby zmrzlinárovu taligu… Vážení, nedovoľte mu strieľať! Spolu chodievame na stravu a ja sa pre neho už rútim do suchôt, lebo škuľavým okom, potvora pahltná, sa díva do svojho taniera a z môjho vyjedá!“

	Smiech okolostojacich strelca úplne vyviedol z pokoja. Schmatol vzduchovku a rozbehol sa za posmešníkom, aby napasoval ochlpenú šípku rovno do Zadnej Indie jeho miznúceho ja…

	Víťaz streleckých pretekov sa niekoľko dní jagal na výslní získanej slávy. Uznávali ho za nekorunovaného kráľa strelcov. Ako taký udatne vyprázdňoval plné poháre od svojich ctiteľov. Ale bublina slávy čarostrelca, náhle nafúknutá, obyčajne aj náhle spľasla…

	 

	— Nemenšej obľube sa u nás tešili kolky, – ujal sa slova ďalší veterán.

	— Každá slušnejšia krčma mala svoju kolkáreň. V nej starší dôstojní páni spolu s omladinou, neraz zgrupovaní podľa cechov alebo iných spoznávacích znakov, váľali popri guliach do drevených figúr aj plné poháre do vlastných figúrok. Takú dobre trafenú figúru, zmandrčenú pod obraz boží, potom už spoluhráči dováľali do domáceho ošetrenia milej samaritánke-manželke. Tá jemná strážkyňa domáceho kozuba sa vzápätí aj bez čarovného prútika premenila na hrôzostrašnú bosorku, a tak nešťastní kolkári často zistili, že ich siedma sviatosť, keď sa už raz rozhúpe, má neobyčajne presnú mušku. Trafí naplno svojho vyvedeného kráľa, lebo je taký plný, že nemôže ani hlavu nabok nakloniť, aby mu von uchom nevyčrplo z tej dobroty.

	Expedícia spokojná s odpoveďou pokojne popíjala medovinu. Len pani Gizka sa naďalej nepokojne hniezdila.

	— To je všetko? – zatiahla sklamane. – Ešte stále sme nespomenuli všetky športy a všetkých športovcov. Napríklad hasiči, pardon, požiarnici, nie sú športovci?

	— Prosím vás, aj požiarnikov radíte medzi športovcov? – ozval sa zarytý futbalový fanúšik, ktorému zaiskrili oči len pri rozprávaní o Škótoch vo Zvolene.

	— A prečo nie? – zastal sa galantne pani Gizky vedúci Expedície. – Viete vy, koľko taký požiarnik trénuje? Musí ovládať všetky ľahkoatletické disciplíny, aby k požiaru dobehol včas. A neraz aj cez prekážky! Musí sa vyznať aj v ťažkej atletike, inak by nevládal zdvihnúť a udržať v rukách ťažké hadice. Pýtam sa vás, môžeme požiarnikov zaradiť medzi športovcov?

	— Môžeme! – ozvali sa súhlasné výkriky.

	— Prosím si teda veselá príhodu o miestnych hasičoch, – žiadala pani Gizka a znova sa pokojne usalašila v dobovom dubovom kresle.

	— Nakupujte u odborníkov! – ozval sa postarší športový funkcionár, ktorého hlava pripomínala vypálené rúbanisko, teda zjavne bol naslovovzatý odborník.

	 

	— Slávni členovia hasičského zboru si získali povesť naozaj naslovovzatých športovcov. Jeden deň v roku im patrilo celé mesto, aby zase oni ako na revanš celý rok patrili mestu vo funkcii jeho ochrancov pred červeným kohútom, ktorý veľmi často sadal na šindľové strechy.

	Mohutné prsia vyštafírovaných hasičov v ich deň vyzývavo svietili do ulíc bleskami vysidolovaných gombíkov, metálov a odznakov hodnosti. Za búrky sa mohlo ľahko stať aj nešťastie. No povedzte, vari toľko plechu pohromade už neraz nepritiahlo zatúlaný blesk?

	Ich krok hrmel pyšne za vlastnou kapelou. Ruky v bielych rukavičkách a s parádnym šišakom, aký by nezohrdil ani hociktorý slávny vojvodca. Kapela robila hrmot, že aj v nebi vyvolal poplach, akoby sa blížil súdny deň. Oči hrdinov, zvyknuté na veľkú žiaru požiarov, svietili nevšedne osobným, akýmsi večným ohňom. Široký opasok-gurtňa mal čo robiť, aby udržal pokope toľkú pýchu bruchoplecitých tatkov. Ženy a deti, mimoriadne uveličené nádherou hlavy rodiny, samy matne žiarili v odlesku ich jagavej nádhery.

	Zlatým, či skôr nehrdzavejúcim klincom hasičského dňa bývali cvičenia v protipožiarnej zdatnosti. Raz podľa plagátov sľubovali divákom, že zahasia improvizovaný požiar.

	„Hu! To bude zasa kabaret!“ tešili sa mnohí posmešníci, lovci senzácií.

	Starú spráchnivenú pajtu, len čo je pravda, zapálili naozaj bleskurýchle. Horela podľa všetkých pravidiel. Radosť bola na ňu pozrieť. Horšie to už dopadlo s jej uhasením. Šarží dosť, povelov ešte viac a pobehovania s hadicou vari najviac. Lenže práve tie potvory hadice zapríčinili neplechu: po celej dĺžke špricovali na všetky svetové strany, takže na ich konci vodička už sotva čurkotala na horiacu pajtu, ktorá veselo plápolajúc dávno stihla ľahnúť popolom ako zápalná obeť. Len hasičom sa po tomto trnofraji ešte ľahnúť nechcelo…

	Pretože nablízku už nebolo ďalšej pajty, ktorá by súhlasila s dobrovoľnou kremáciou, išli si sami uhasiť vlastný zápal do hostinca. Či hostinský baťko Kusý nebol ich veliteľom? U neho konečne uhasili pálčivé vnútorné plamene svojho bojového nadšenia. Tie už nehasili hlúpou vodou, ale horľavinou pálčivejšou ako najpálčivejší plameň – domácou slivovicou.

	Tekutinu na tento bojový cieľ zakúpili vopred z „dobrovoľných“ milodarov občianstva. Beda majiteľovi domu, ktorý dobrovoľne nepriniesol obeť na oltár dobrovoľného hasičského nadšenia. Veď či oni nepomáhali každému v čase i nečase, ak si to vyžiadal požiar? Na ich pozvánkach stálo: Občania, príďte na našu zábavu – my prídeme na váš požiar!

	Kdesi, kedysi (pravda, nie vo Zvolene!) vyšnúrený veliteľ hasičov vraj zavelil svojej jednotke:

	„Hasičií, pozor, póózor! Postavte sa ako vláni, chlap za chlapa rovno pred mňa tak, aby ste sa dívali ksichtami na apatjéku a zadkom tamto na tú púmpu… A tóó hneď! Hej, Ďuro, ty trubiroh, čuješ ma, či máš v uchu hluchú muchu? No tak! A včuléky pekne – pohov, póóhov! Štefan, anciáša ti naháňam, čo fajčíš, keď ti tu ja, tvoj veliteľ, komandujem?!… Priatelia hasiči, naše dnešné malé cvičenie je skoro ako veľké manévre u vojska. Tá pľuhavá pajta, čo sme ju mali zahasiť, zhorela do tla aj bez našej pomoci.“

	„Tak jej treba!“ zvolal zborove celý hasičský zbor. „Potvora!“

	Veliteľ sa naklonil k podveliteľovi a tíško sa spýtal: „Ďuro, nechal si otvorené zadné vráta od šenku?… Fajn.“ A potom zasa hromovo: „Poďme, póóďme! Smer za mnou!“

	V hostinci neprestávala veselá pohoda. Keď už veliteľ hasičského rebríka dosť „nakúpil“, zvykol sa deliť so svojimi skúsenosťami zo skúšok členov zboru z oblasti kultúry:

	„Pýtam sa toť Mateja: Matej, odpovedz mi ako kultúrny človek a navyše hasič, aký rozdiel vidíš medzi hudobnými inštrumentmi basou a husľami? No, vieš?“

	„Viem, pán veliteľ. Basa horí o kus dlhšie ako mizerné husličky!“

	Už nočná stráž na veži dávno odtrúbila hodinu duchov s archaickým napomenutím nočného strážcu:

	 

	„Odbila dvanásta hodina, chváľ každý duch hospodina!“ –

	 

	keď ako na truc poslabší hasiči práve sa chystali chváliť Dávida…

	 

	— Nebolo by pekné, keby sme zabudli na reprezentantov vodných športov, – ozval sa malý muž s blahobytne vyzerajúcou trojitou bradou, ktorý akoby mal priam na čele napísané, že je veľký lokálpatriot. – Zvolenci, teda vnútrozemskí občania žijúci ďaleko od mora či iných veľkých mlák, v snahe vytvoriť si aspoň akú-takú ilúziu moreplavectva, vrhli sa aj na tieto športy. Trénovali na Hrone, Slatine alebo v plavárňach. Člnkárov a kajakárov sa našlo v meste viac ako dosť. Podľa príslušnosti patrili k nim aj vodní pólisti. Tí mali; výnimočné privilégium: ešte nijaký fanúšik im nevtrhol na ihrisko. Komuže by sa aj chcelo, čo aj vo svätom hneve, skočiť do bazéna?

	Rozhodne nebolo nad našich moreplavcov, – pridal sa ďalší. – Keď si taký moreplavec šťúril nohy do kotlíka s presolenou vodou prifarbenou modridlom, aby získala pravú morskú farbu, poblíž nosa si zavesil staršieho údeného haringa a pred oči farebný obraz Dubrovníka, veru, vážení, ani Čedok mu nemohol vykúzliť lepšiu ilúziu ďalekých morí a všetkého tajomného, čo s tým súvisí…

	— Dokonca aj judo, či džiu-džica si našli svojich obdivovateľov! – prispel svojou troškou do mlyna mladší veterán. – A nezápasili len muži! Taje tohto tajuplného japonského športu si postupne osvojili aj dievčatá. Najďalej sa z nich dopracovala Marika Gajdošíková, ktorá sa dokonca stala majsterkou Slovenska. Mládenci mali pred ňou veľký rešpekt. Máloktorý si ju trúfal nasrdiť bez obáv, že ho oplieska o zem ako hniličku.

	— To je všetko pekné, – mohutným basom sa ozval pacient-družstevník.

	— Všetci tu rozprávate o Zvolene, no mňa by zaujímalo, ako vyzeral v tomto írečitom podpolianskom kraji dedinský šport.

	— Správna pripomienka, – pochválil diskutéra vedúci Expedície. – Čože by si počal šport vo veľkých mestách bez dedinských talentov? O športe v okolitých dedinách by som vám mohol aj ja sám čo-to porozprávať, no našťastie tu máme povolanejšieho odborníka. Chvíľu počkajte, hneď vám ho pošlem…

	Sotva si členovia Expedície stihli poriadne usrknúť z medoviny, vo dverách sa ako duch z rozprávky objavil urastený chlap v svojráznom detvianskom kroji. Nad holým pupkom, ktorý mu objímal široký opasok s troma prackami, mal krátku košieľku, pod opaskom konopné gate, na nohách krpce a v rukách ostrú valašku.

	— Volajú ma Ujko z Detvy, – predstavil sa. – Váš vedúci ma požiadal, aby som vám porozprával čo-to o tom, ako to vyzeralo na našich dedinách s tým oným, čo vy nazývate športom. Ak vám to nebude proti mysli, skočím rovno do prostriedka.

	 

	Pred takými pár desiatkami rokov sme u nás ani nechyrovali o takých športoch, aké teraz letia svetom. Ja som poznal jeden šport, ak ho tak možno nazvať: chodenie po zboji. Vtedy bol som organizovaný v dvoch bandách. Jedna, čo vyhrávala do kroku na pútiach, a druhá – čo kradla.

	No len, prosím vaše statočné hlavy, aby mýlka nenastala, my holopupkári sme nekradli tak, ako sa dnes kradne. Ráčite vedieť, my sme kradli vtedy dávno ešte z pasie. A hádam aj preto, že sme mali mäkké srdce. Ak sme dostali chuť zajesť si mäska, naše mäkké srdce nám bránilo zarezať vlastné zviera, jahňa, ovcu, sviňu, ba čo len kuriatko!

	Uznajte, ako by aj? Od malička sa s tým dennodenne pipleme, zvykli sme si jeden na druhého, a aby som ja, nebožiatku skrz kúsok mäsa paru pustil, oj, nie! Bohuchovaj! Keď už mäso, radšej švagrovi, bratovi, kmotrovi som ukradol, ale svojmu zvieraťu som ja veru neublížil.

	Na zboj chodili aj najbohatší gazdovia. Chceli sa ako dnešní športovci ukázať druhým, že oni sú lepší parobci. Šikovnejší, smelší a vrtkejší, ktorí sa nedali lapiť pri čine.

	Tomu, čo sme odšikovali zviera z maštale, či z chlieva, odkázali sme spôsobne: Museli sme náhle sviňu zaklať, nuž príď aj s rodinou večer na bravčovie hody! Teda po našom na zakáľačkovú hostinu.

	Neborák vedel, ej, dobre on vedel, že mu prichodí jesť z vlastného, ale stará obyčaj mu radila: Nechytil si zlodeja pri čine, tak ti teraz prichodí len hubu držať, a chlapsky sa vyrovnať.

	Ak bol okradnutý chlap na čo súci, o rok zasa on zval toho istého k sebe a z jeho na bravčové hody.

	Keď futbal zavítal aj k nám, to už bolo veselšie. A my už aj vtedy ako ono… dobrí športovci, kto k nám prišiel, každého sme nabili. A mohol si vybrať. Či ho máme vytrieskať rovno na ihrisku, za ihriskom, alebo ešte aj cestou na štáciu.

	Sudca, ak pískal to, čo on videl, a nie to, čo sa nám holopupkárom videlo, teda ak nám pískal proti srsti, zle obišiel. Matúška, chlapisko také poldruhapoleno, že keď sa oženil, nespratal sa do obyčajnej postele a musel so ženou dva týždne v kolkárni spávať, kým mu stolár posteľ predĺžil, ten Matúška sa vedel náramne napaprčiť. V hneve vyvalil aj kôl z plota, čo ešte na ňom aj kramľa trčala, a poďho – za sudcom do polí. Pamätám sa ako dnes, že som kričal vtedy za Matúškom:

	„Kmotor, čo bežíš za sudcom? A na kieho helementa je ti tá kramľa na drúku?“

	„Keď ho česnem, potvoru, aby sa mi nešmýkal!“ odpovedal mi.

	Ale už dávno zakapali tie surové obyčaje. U nás po dedinách už nemlátime športovcov z iných dedín, ani sudcov. Dnes, keď sa už bitka strhne, tak vraj iba sem-tam, aj to zväčša vo väčších mestách, ako v Prahe, Bratislave, Brne či v Košiciach.

	A bude na tom dačo pravdy.

	Ja som, vážení hostia, išiel raz na futbal v Bratislave. Ľudí nadrganô, nahusto. A každý vám tak strašne a mocne reval, že bisťubohu nepočul som ani, čo ja sám revem.

	Jedna frnduľa stála vedľa mňa namaľovaná farbičkou od ucha k uchu, voľákou farbou cez ústa a ešte aj pod očima mala zeleno. Nevedel som, ako to, že pod oboma. Moja žena, čo mám tajiť, tiež zvykla mať belasú farbu neba, ale len pod jedným, a nie pod obidvoma očima.

	A tá frnduľa vám kričala v jednom ťahu: Sudca, fuj!… Tak mocne a šťavnato, že ja som bol od nej celý mokrý. Aj ma zlosť chytila, keď som jej dovrával: „Krstná, nič v zlom, ale dajte si dáky ambrél pred ústa, lebo tak šťavnato ziapete, že som ja, aha – od vašej reči celý mokrý! Ak neprestanete, tak ma vymyjete aj s koreňom. Aha, aj podo mnou je mokrá mláka, akoby ma ošpricovala hasičská síkačka“

	A ona, pačmaga, len zagánila okáľmi na mňa a utrúsila: „To pod vami, ujček, nie je mláka odo mňa. Ale hen od vášho suseda. Tomu najskôr tečú nervy, a rovno pod vás“

	Tak som sa na suseda oboril: „Priateľko, nemôžete pri povzbudzovaní revať trochu iným smerom? Mňa ste už skoro podmyli!“

	On, chudáčisko, sa v reči akomak zajachtával. Kričal len: „Slo-sloslovan, hu-hu…“ Hurá! povedal asi iba dva týždne po tom zápase.

	„No ty si mi pekný!“ myslel som si. „Nerev tu, radšej si šanuj žiabre. Mandle sa ti zduria, a si hotový ako lokša.“

	„Ve-veru, už ma tie ma-ma-man-mandle aj za-za-začínajú, sú-súdružko, bo-bo-bolieť. Čo ro-robiť?“

	„Cestou domov si skočte do lekárne a kúpte si hypermangánu. Rozumiete? Hypermangán na gargalizovanie!“

	Ale nepomohlo mu to.

	Chudák aj trieskal apatiekárovi na roletňu, že si kúpi ten hypermangán. Apatiekár mu otvoril, a keď sa ho spýtal, čo si želá, môj jachtoško mu odpovedal: „Hyp-hyp-hyp“, čím načisto pomýlil apatiekára. Spôsobne mu odvetil „Hurá!“ – a šiel spať. Takýmto činom vyhynulo asi mnoho skalných fanúšikov.

	Naši dedinskí futbalisti si len zriedka trúfali prehrať zápas. Mali vietor z prísneho richtára. Vari už sto ráz sa im po prehre zabožil, že ráno im dá ihrisko zorať a zaseje na ňom miešanku pre obecných býkov, keď sa jeho futbalisti, bujní ako žrebce, nechajú hlúpo nabiť. Vyhrážky však nikdy nesplnil. Nebodaj len preto, že potom by. sa mu celý týždeň nemali kde pásť kravy. Svojimi „navštívenkami“ tak umne vyzdobili hrací priestor, že dribľujúci hráči neraz nevedeli, či s loptou na nohe vyhnúť súperovi alebo upomienkam na parohaté krásky.

	A dnes máme už aj v dedinách plno športov. Okrem futbalu, pingpongu starí hádžu kolky, mladí rukami prehadzujú loptu cez sieť, v zime hrajú hokej, máme plno slávnych poľovníkov, rybárov, ale tak sa mi vidí, že vari najhlavnejším športom dneška je – behať na aute. Už aj naše baby sa dali na to. Taký je už svet. Všetko rýchlo, všetko behom, len ten čas od výplaty k výplate voľáko sa nechce skrátiť.

	 

	Členovia Expedície odmenili Uja z Detvy potleskom a chceli ho odmeniť aj vzácnou medovinou, lenže ten holopupkár ponúkanú medovinu odmietol, vraj keby mali medo-víno, to by bolo inô. Skrátka vo dverách ešte zazdravkal a už ho nebolo.

	— Vážení členovia Expedície, – znova sa ujal slova starejší zvolenských športových veteránov, – pri prehliadke bývalých ihrísk v meste sme čírou náhodou stretli aj ďalších reprezentantov miestnych športov, tenistov, ich menších bratov mini-tenistov čiže pingpongistov, aj zástupcov ostatných športových odvetví, ktoré nájdete spísané na rube tiketu športky. O každom z nich možno povedať, že je to naslovovzatý športovec. Napríklad taký zápasník…

	— Správne, – zvolal detektív Očko. – Zápasníci by si tiež zaslúžili miesto v našich spomienkach. Myslím najmä na zápasníkov najťažších váhových kategórií, ktorí okrem vlastných zápasov ustavične zápasia aj s vlastnou váhou. Či to nie je vynikajúci výkon, zhodiť niekoľko kíl z vlastnej záťaže? Pýtam sa vás, môžeme ich prijať medzi športovcov?

	— Ja by som veru neváhal zaradiť do rangu športovcov ani sazkárov, športkárov a matesárov, – ohlásil sa futbalový fanúšik z Trnavy. – Nenabehajú sa, neboráci, viac ako dosť s tiketom každý týždeň do zberní? A pozná niekto väčšie športové napätie, aké prežívajú práve oni v sobotu večer a v nedeľu predpoludním, či im konečne vyjde alebo zase nevyjde ten ich správny tip? Kto je šťastnejší ako taký sazkár alebo športkáŕ, keď sa dozvie, že sa stal majiteľom niekoľkých desaťtisíc, z ktorých v návale radosti rád daruje na potreby miestnych športovcov?

	— Berieme aj ich! – ozvali sa z hľadiska nadšené výkriky.

	— Alebo takí poľovníci a rybári, – ohlásil sa ďalší diskutér. – Všimli ste si toho staršieho sympatického rybára, ktorý sa s úlovkom v ruke niesol po hronskom moste ako páv? Toho už niekoľko mesiacov agitujú, aby prevzal vedenie miestneho odboru ZRTV, čiže základnej a rekreačnej telesnej výchovy. Keď sa ošíval, že na to nemá kvalifikáciu, hneď mu boli ochotní vystaviť príslušnú ceduľu, lebo vraj také vynikajúce prostocviky, aké on predvádza pri ukazovaní, akú veéľkú rybu ulovil, nevie nijaký iný cvičiteľ…

	— A čo vtáčikári, teda pestovatelia vtáctva? – znova sa ozval detektív Očko. – Nie je to priam rekordný výkon, keď sa taký obstarožný a aj značne obtučnejší milovník štebotavých operencov s nasadením života a bez ohľadu na následky v potu tváre a možno po prvý raz v živote vyšplhá na strom len preto, aby neodplašil svojho obľúbeného papagája, kanárika alebo stehlíka, ktorý mu ufrngol z klietky?

	— Podobne málokto radí aj záhradkárov do fajty športovcov, – po dlhom čase zasiahol do diskusie vedúci Expedície, – a pritom sú to práve oni, čo denne dosahujú skvelé bežecké výkony. Ráno čo ráno, večer čo večer utekajú peši alebo na bicykli do záhrady polievať, okopávať, plieť svoje hriadky zeleniny. Navláčia tony vody, kompostu, narobia tisíce drepov, podporov, predklonov a záklonov, ba pri čistení stromov šplhajú, skáču ako veverice a neraz aj padajú dolu ako dozreté hrušky! Možno si niekto z vás povie: Záhradkárstvo, už raz darmo, nemožno uznať za šport. Veď v ňom nieto nijakého napätia, nijakých vzruchov a už vôbec nie zdravého športového humoru.

	O, ako sa mýlia tí, čo podobne uvažujú. Predstavte si len napätie majiteľa záhradky, ktorý nebeží, ale priam letí s košíkom do záhrady, len aby mu nejaký chuligán spred nosa nezobral jeho cieľovú trofej – chutné čerešničky. Nijaká olympijská medaila nenahradí pestovateľovi ovocia, kvetín alebo zeleniny ten hrdý pocit, keď on v autobuse – akoby na stupni víťazov – pyšne drží pred očami širokej verejnosti voňavé triumfy svojej námahy.

	 

	Záhradkári vonkoncom nie sú uzavretí alebo morózni ľudia. Vedia aj šantiť a vyčíňať! Poznám istého sudcu Ruda, zvolenského rodáka, ktorý začiatkom júna z plných pľúc jánošíkovsky zvýskol vo svojej záhradke, rozmermi nie väčšej od dvoch poštových známok:

	„Heééj, susedia, čujete? Poďte sem…! Nože sem! Rýchlo!“ A vyplašeným susedom víťazoslávne ukazoval prstom v mladom riedkom poraste svojich uhoriek uhorku dlhú ako jeho noha. Čím väčšmi priťahovala závistlivé oči menejšťastných híkajúcich záhradkárov, tým bol náš Rudko šťastnejší.

	„No, kolegovia, popaste si oči na mojom pestovateľskom úspechu!“ vzdúval sa šťastlivec. „Ak ma poprosíte, urobím vám v klube prednášku o správnom pestovaní rýchlenej zeleniny.“

	„Krása!… Zázrak!… Moje ešte len-len začínajú kvitnúť, a vy už máte, pán doktor, takýto výstavný exemplár!“ vyslovovali svoj obdiv zhŕknutí obdivovatelia.

	„Priatelia, aj záhradkárčina má svoje zákonitosti, čiže finty. Treba ísť na ňu s chochmesom. Ja študujem a…“

	„…a nič!“ vpadol neočakávane nad uhorkou nízko zohnutý tenký starček do vystatovačnej reči: „Pán doktor, zdá sa, že si z vás niekto poriadne vystrelil!… Aha, veď tá vaša krásavica nenarástla na koreni tu v záhrade, ale niekde v Bulharsku… Pozrite, ktorýsi hnusák kúpil uhorku v Zelovoci a ku koreňu vám ju primontoval izolačným drôtikom! Mamľas akýsi, pozrite sa sem!“

	„Vážne?… Ukážte!… Fakt!“

	Pohľady prítomných síce už bez závisti, ale zato plné nešportovej škodoradosti sa kĺzali z nezaujímavej uhorky na kyslú sudcovu tvár. Dalo im veľa námahy, aby sa nahlas kolektívne nerehotali dobehnutému pestovateľovi. No ten už vtedy osievaním triedil v mysli rad radom z radov známych prípadných autorov svojej potupy. Bol presvedčený, že mu to musel vyparatiť len jeho najlepší kamarát advokát Eugen. „Počkaj, ej, len počkaj, Eugenko, však ti to ja…!“

	Krátko po uhorkovej fraške mali majitelia záhrad novú burlesku. Blízky sudcov sused podobne zvýskol ako valach za ovcami, aj on zvolal hlasom velikým a tiež prstom ukazoval na svoje karmínovočervené rajčiny, bijúce do očí zo sýtej zelene listov:

	„Ľudia, kto z vás má už v tomto čase zrelé rajčiny? Kto?!“

	„Nikto… Vy hej?… Ej, či sú len pekné!… Kde ste vzali takú skorú fajtu?… Môžem dostať od vás pár kúskov planty?“

	„Koľko len chcete… Sám som ich vypestoval! Krížil som vinohradnícku rajčinu s jabĺčkovou. Poviem vám, poviem všetko, čo treba robiť, aby ste mali skoré rajčiny, ktorým dám meno „prekvapenie tržníc“. Aj vy ste prekvapení, však?“

	„To sme!“ uznávali znova svorne a znova neochotne všetci závisťou zhrýzaní záhradkári.

	„A ty, Eugenko, nie si prekvapený?“ spýtal sa z ústrania so škodoradostným úsmevom sudca Rudo. „Moje rajčiny sú oveľa väčšie ako tvoje, ale ja si nevydržujem z komunálu natierača-lakovača ako ty, aby mi paradajky domaľoval míniumom na krásnu červenú farbu ako tebe, ty neopelený karfiol… Eugenko, tú opičiareň ti urobil nebodaj ten istý cicvor, alebo jemu veľmi blízky, čo mne transplantoval tú sprostú uhorku zo Zelovocu do mojich uhorkových plánt“

	„Možno… Ale, uznajte, toto sú hlúpe vtipy,“ šomral sklamaný Eugen.

	„Eugenko, neostalo ti náhodou pár plánt paradajok z tých tvojich transplánt?“ podpichol ďalší posmešník.

	— Teda zaradíme záhradkárov medzi športovcov?

	— Zaradíme. Sú naši!

	Do hromového potlesku sa znova ozval hlas vedúceho Expedície.

	— Vážení priatelia športovci, – slávnostne zaintonoval, – fanúšikovia normálni i skalní, veční i večne zelení ako skalné ruže, kluboví tréneri, rozhodcovia, funkcionári všetkých sort a ďalší zbor nadšencov, vlastnoručne a dokonca aj vlastnou krvou doživotne upísaných športu a telesnej výchove! Aj keď nám snorenie za humorom v dejinách športu zabralo veľa času, konečne sme prišli k cieľu a myslím, že to nebola márna robota. Ukázali sme si…

	— V živote som si toľko nezaskákal ako pri týchto skokoch, – zo zotrvačnosti skočil vedúcemu do reči apatiekár a na zdôraznenie urobil niekoľko spartakiádnych cvikov.

	— Ukázali sme si, – pokračoval neohrozene vedúci, – že šport je od nepamäti základom života a pre niektorých od pamäti aj základom živobytia, ale to nie je všetko. Preto prosím pána profesora Perúna, aby vedecky zhodnotil výsledky Expedície.

	Sála sa roztlieskala. Najviac tlieskala čiperná staromladica Gizka. Profesora to priviedlo nielen na pódium, ale aj do rozpakov.

	— Veľavážené dámy a páni, – obradne oslovil zhromaždenie. – Naša Expedícia nás ešte viac utvrdila v presvedčení, že šport, telesná a branná výchova oddávna zaujímali významné miesto v živote človeka. Aj dnes je človek bez športu takmer bezmocný, stratený, akoby odsúdený na zánik. Viete si čo len predstaviť naše každodenné konanie bez športovej predprípravy? Vidím, neviete! A máte pravdu! Či od budíčka až po večierku všetko okolo nás a každý sám neletí ozlomkrky z domu k električke, k autobusu, na vlak? A tam zase prídu vhod športové skúsenosti. Vďaka chmatom z gréckorímskeho zápasu a z jiu-jitsu sa nielen dostaneme do prostriedku natrieskaného dopravného prostriedku, ale dokonca si vybojujeme miesto na sedenie, kým menej trénovaní sa sotva uchytia jednou nohou na schodíku a sú šťastní, keď sa druhou môžu šťastlivo zaseknúť šťastlivcovi pred nimi za golier sobášneho kabáta! Kto v takýchto pretekoch zaváha, odskočí z vytýčenej trate, môže začať vymýšľať výhovorky, prečo stratil niekoľko drahocenných minút, ktoré mu nekompromisne zaznačil do osobného pretekárskeho preukazu neúprosný úradný časomerač, zvaný cvikačky.

	Pretekárske nadšenie nás neopúšťa ani v zamestnaní. Dlho by nám trvalo, kým by sme vymenovali, v čom všetkom sa dnes už náš človek preteká. Hoci v porovnaní s inými štátmi a národmi sme maličkí, v športe, a to nie v hocijakých disciplínach, nás všetci uznávajú za športovú veľmoc.

	Naša Expedícia liečiacich sa srdciarov úspešne prekonala cestu do dejín športu v srdci Európy. Neboli to, ako hovorí klasik, tri šuchy a tri buchy, ale šesť poriadnych skokov, za ktoré by sa nemuseli hanbiť ani oveľa trénovanejší športovci. S týmto vedomím môžeme pokojne zanechať aktívnu športovo-vedeckú a objavnú činnosť a pripravovať sa na ďalšiu životnú kariéru, čiže na odchod z liečenia domov a do zamestnania.

	Len čo doznel potlesk po príspevku profesora Perúna, o slovo sa znova prihlásila sedemdesiatročná staromladica Gizka.

	— Vážení, mám návrh, – začala s tajomnou tvárou, až všetkých začalo od zvedavosti pichať v sedacej časti tela.

	— Čujme, čujme!

	— My ženy sa len z vrodenej skromnosti nechcenie vyvyšovať nad mužov, hoci aj naša Expedícia jasne dokázala, že by sme na to mali právo.

	(Výkriky súhlasu ženskej časti obecenstva, v mužskej časti nápadné ticho.)

	— Ale aj tak a pri tom všetkom musíme sa práve my ženy aj za prítomných mužov – ako menej taktných a galantných – poďakovať mužskému vedeniu našej slávnej kúpeľnej Expedície športovcov vedenej rovno do dejín športového smiechu. Dovoľte mi, milé pacientky športovkyne, aby som aj za vás všetky deda na znak vďaky vedúcemu Expedície úprimný bozk! – A už sa predierala za potlesku všetkých prítomných k prekvapenému vedúcemu, ktorému sa v tej chvíli začali ježiť aj posledné chĺpky na hlave. Prv ako uskutočnila svoju vyhrážku, zdvihla ruku na utíšenie ovácií a požiadala svoju obeť:

	— Vedúci náš, prosím, aby ste si na túto slávnostnú chvíľu znova prilepili fúzy Ujka z Detvy, lebo mne sa bozk bez mužných fúzov vôbec neráta…

	A to bola bodka za prvou slovenskou expedíciou do hlbín času.

